
PROLOGAS 


Vieta, kur anksčiau buvo jo kairė ausis, tvinkčiojo širdies rit- 
mu. Greitu, panišku. Jis kvėpavo trumpais garsiais trūksniais. 
Už kelių žingsnių virš stalo, ant kurio gulėjo pistoletas ir peilis, 
palinko Nora. Jos veidas buvo perkreiptas, ir ji nebeverkė. 

— Būk gera, - kimiai sušnabždėjo jis. - Aš nenoriu. Prašau. 

Ji darsyk sukūkčiojo — trumpai, sausai. 

— Nutilk. 

— Kodėl nepaleidi manęs? Mes galime ištrūkti, būk gera, pa- 
leisk mane. Ką? 

Nora nereagavo. Dešinė jos ranka drebėdama pakibo virš 
ginklų, blausiai blizgančių plikos lemputės šviesoje. 

Jo kūną sukaustė baimės mėšlungis. Jis susirietė ant kėdės, 
kiek leido pančiai. Jie skaudžiai įsirėžė į kūną, tvirti kaip plieno 
kaspinai. 

Juk aš niekuo nekaltas, juk aš niekuo nekaltas, juk aš niekuo 
nekaltas... 

Jis užmerkė akis ir vėl pasimuistė. Manė, reikia pažiūrėti, 
kas bus. Nors ranka — ranka jau gulėjo ant peilio. 

— Ne! — suriko ar tik įsivaizdavo surikęs. - Padėkite! Kodėl 
niekas man nepadeda? 

Tačiau kaip tik dabar jį apleido balsas. Dingo balsas, greitai 
dings visa kita, jis amžiams neteks pulso, kvėpavimo, bet ko- 
kios minties, visko. 
bestovinčią priešais stalą. Jai ištrūko pratisa dejonė, tylesnė už 
riksmą, garsesnė už atodūsį. Jis sumirksėjo. 

Nora buvo paėmusi pistoletą, dešinė ranka drebėjo kaip senės. 


— Man labai gaila, — pasakė ji. 

Jis nusiminęs bloškėsi į priekį, paskui atgal, vos neapvertė 
kėdės. Pajuto šaltą metalą prie smilkinio. Nurimo. 

— Užsimerk, - paliepė ji. 

Jos ranka palietė jam galvą — švelniai. Jis pajuto jos baimę, 
tokią pat didelę kaip jo paties. Vis dėlto ji toliau kvėpuos, kal- 
bės, gyvens. 

— Ne, - sušnabždėjo ir pažvelgė į Norą, dabar stovinčią tie- 
siai priešais jį. 

Panoro, kad niekada nebūtų girdėjęs jos vardo. 

Ryto migla gaubė kūną kaip drėgnos įkapės. Negyva moteris 
gulėjo kniūpsčia. Žolė po ja buvo šlapia nuo rasos ir krau- 
jo. Toje vietoje karvės daugiau neės. Jos turėjo iš ko rinktis, 
ganykla buvo didelė, ir tas daiktas, gulintis uolų sienos šešėlyje, 
jas baugino. Žalė prieš pat saulėtekį priėjo prie negyvėlės, nu- 
leido sunkią galvą ir lyžtelėjo jos linų spalvos plaukus. Radinys 
pasirodė netinkamas ėsti, ir ji grįžo prie kitų karvių. 

Jos laikėsi atokiau. Juolab tos, kurios gulėjo ir atrajojo. 

Tačiau ir pešančios žolę nesiartino prie sienos. Daug mieliau 
ganėsi ten, kur pirmieji saulės spinduliai buvo jau prasiskverbę 
pro miglą ir lopiniais išmarginę pievą. 

Žalė nurisnojo prie girdyklos atsigerti. Jos varpelio šerdis 
kas žingsnis daužėsi į korpusą. Gentainės nepajudino nė ausų. 
Jos stojiškai spoksojo į upę, be perstogės žiaumojo ir mataška- 
vo uodegomis, baidydamos pirmąsias muses. 

Pievą perlėkė vėjo gūsis, nupūtė moteriai nuo veido plaukus 
ir atidengė trumpą riestą nosį. Apgamą prie dešinio lūpų kam- 
pučio. Per blyškias lūpas... Tik kakta liko uždengta, kur plaukai 
buvo aptekę krauju. 

Rytmečio migla pamažu virto atskirais skivytais, galop šie 
išsisklaidė ir atvėrė žvilgsniui pievą, galvijus, jiems paliktą ne- 
prašytą dovaną. Žalės dusliai maurodamos pasveikino dieną. 


Beatrisė užbėgo laiptais į viršų, šokdama per dvi pakopas. Pas- 
kui nuspūdino koridoriumi, kad tik greičiau praeitų antras du- 
ris po kairei. Dar septyni žingsniai. Šeši. Štai ir jos kabinetas, 
jame nieko nėra, tik Florinas. Ačiū Dievui. 


— Ar Hofmanas jau buvo? - ji numetė savo kuprinę ant su- 
kamosios kėdės, o portfelį ant stalo. 

— Tau irgi labas rytas! 

— Kaip puiku, kad yra žmogus, kuris nė trupučio nesinervi- 
na, — ji sviedė savo striukę ant kabyklos, bet nepataikė ir nu- 
sikeikė. 

— O dabar atsisėsk ir giliai pakvėpuok. 

Florinas atsistojo, pakėlė striukę nuo grindų ir rūpestingai 
pakabino ant vagio. 

— Ačiū, - Beatrisė įjungė kompiuterį ir karštligiškai pasklei- 
dė portfelio turinį ant rašomojo stalo. - Būčiau nepavėlavusi, 
bet mane sutrukdė Jakobo mokytoja. 

Florinas stovėjo nusigręžęs nuo jos ir maigė espreso kavos 
aparatą. Ji pamatė jį linktelint. 

— Kąjis vėl iškrėtė? 

— Jakobui užėjo įniršio priepuolis. Ir nukentėjo klasės talis- 
manas. 

— Ak, gyvasis talismanas? 

— Ne. Pliušinė pelėda vardu Elvyra. Nepatikėsi, kilo baisus 
triukšmas. Mažiausiai dešimt vaikų paleido dūdas. Pasiūliau 
mokytojai iškviesti krizių likvidavimo komandą, bet jai tai at- 
rodė nejuokinga. Šiaip ar taip, turėsiu parūpinti Elvyros pakai- 
talą. Iki penktadienio. 

— Na, tai jau šioks toks iššūkis. 

Florinas suplakė pieną, spustelėjo dvigubo espreso mygtuką 
ir apvainikavo savo kūrinį žiupsneliu kakavos. Jo ramybė pa- 
mažu persidavė Beatrisei. Nejučia šyptelėjo, kai Florinas pa- 
statė garuojantį puodelį priešais ją. 

Jis atsisėdo į savo vietą ir nužvelgė ją, nutaisęs mąslią miną. 

— Atrodai lyg būtum neišsimiegojusi. 

Atspėjai. 

— Viskas gerai, — sumurmėjo Beaatrisė ir sutelkė dėmesį į 
kavą tikėdamasi, kad Florinas pasitenkins šiuo trumpu atsa- 
kymu. 


— Nebuvo naktinių skambučių? 

Kur nebus. Vienas pusę dvyliktos, kitas trečią nakties. Šis 
pažadino Miną, paskui ji visą valandą negalėjo užmigti. 

Beatrisė trūktelėjo pečiais. 

— Kada nors jis liausis. 

— Tau reikia pagaliau pasikeisti telefono numerį, Bea. Ne- 
sileisk nuolatos jo kamuojama. Viešpatie, juk dirbi policijoje! 
Gali tuo pasinaudoti. 

Kava buvo puiki. Per dvejus metus, kai juodu dirba kartu, 
Florinas žingsnis po žingsnio atrado tobulą pupelių, pieno ir 
cukraus mišinį. Beatrisė atsilošė krėsle ir trumpam užmerkė 
akis trokšdama ramybės akimirkos, bent vienos tokios. 

— Jeigu pasikeisiu numerį, jis po nulio kablelis nulio sekun- 
dės atsidurs prie durų. Mat yra tėvas ir turi teisę bendrauti su 
vaikais. 

Ji išgirdo Florino atodūsį. 

— Beje, — pasakė jis, - Hofmanas jau buvo. 

Po velnių. 

— Tikrai? Tai kodėl mano monitorius nenusagstytas lipdu- 
kais? 

— Aš jį nuraminau, pamelavau, kad skambinai ir pranešei tu- 
rinti susitikti su žmogumi mieste. Jis nieko nesakė, bet nutai- 
sė rūgščią miną. Šiandien daugiau prie mūsų nekibs, nes turi 
krūvą pasitarimų. 

Fantastika. Beatrisė padėjo puodelį ant stalo, pabandė atpa- 
laiduoti įsitempusius pečių raumenis ir ėmė tvarkyti paskleis- 
tas ant stalo bylas. Nusprendė pagaliau imtis peštynių su pei- 
liais ataskaitos, dėl kurios Hofmanas jai jau spėjo išūžti ausis. 
Metė žvilgsnį į Floriną, prilipusį prie savo kompiuterio ekrano 
ir pažiūrėti bent kiek išmuštą iš vėžių. Tamsių plaukų sruoga 
beveik lindo jam į akį. Spragtspragtspragt. Beatrisės žvilgsnis 
nukrypo į jo ranką, laisvai gulinčią ant pelės. Gražios vyriškos 
rankos. Sena jos silpnybė. 


— Sunkus atvejis? — paklausė. 

— Ne tas žodis. 

— Gal galiu padėti? 

Florinui tarp antakių susimetė mąsli išilginė raukšlė. 

— Nežinau. Užkandžiai rimtas dalykas, į juos negali žiūrėti 
pro pirštus. 

Ji nusijuokė. 

— Viskas aišku. Tai kada atskrenda Anekė? 

— Po trijų dienų. Ketinu vaišinti virta pjaustyta veršiena su 
tunų padažu. Arba itališku skrebučiu su susmulkintais pomi- 
dorais ir paštetu. Po galais, kad žinočiau, ar ji vartoja anglia- 
vandenius. 

Aptarinėti valgiaraštį buvo prasta mintis, mat iškart surea- 
gavo Beatrisės skrandis. Ji greitai permetė mintyse, ką šiandien 
valgė, - pasirodo, tik du sausainius, — ir nusprendė turinti tei- 
sę būti alkana. 

— Balsuoju už virtą veršieną su tunų padažu, - pasakė ji, — ir 
už žygį į kavinę. 

— Dabar pat? - Florinas sugavo jos žvilgsnį ir švelniai šypte- 
lėjo. - Gerai. Tik kaipmat atspausdinsiu šį puslapį... 

Jį pertraukė telefonas. Jau po kelių akimirkų Beatrisė iš niū- 
rios bendradarbio minos suprato galinti nė nesvajoti apie su- 
muštinį su veršiena. 

— Tuojau būsiu. — Jis padėjo ragelį ir pakėlė akis į dangų. — 
Turim lavoną, moters, netoli nuo Abtenau. Regis, bus nukri- 
tusi nuo uolų sienos. 

— Velniava. Matyt nukrito kopdama. 

Florino antakiai virto tamsiu vientisu brūkšniu. 

— Vargu bau. Nebent būtų kopusi surištomis rankomis. 


Lavonas su dviem uniformuotais vyrais iš šalių atrodė kaip 
šviesi dėmė žalumoje. Aukštas vyras be marškinių, užtat su 
petnešomis smalsiai žvelgė į atėjusiuosius. Jis stovėjo čia pat 

tarsi norėdamas pamoti Beatrisei ir Florinui, bet paskui ją 
nuleido. 

Šalia ganyklos stūksojo beveik statmena gerų dvidešimties 
metrų uolų siena. Staigus lūžis vos ne atviruko vertame pei- 
zaže. 

Drašė ir Ebneris iš Įkalčių skyriaus, matyt, buvo atvažiavę 
prieš kelias minutes. Jie jau vilkėjo apsauginiais kostiumais, 
darbavosi savo įnagiais ir linktelėjo pasisveikindami. 

Prie pat ganyklos tvoros klūpojo vyras ir pildė tarnybinį 
blanką. Rašomąjį stalą jam atstojo gydytojo lagaminėlis. 

— Labą rytą, - pasakė nepakeldamas galvos. - Jūs iš Krimi- 
nalinio skyriaus? 

— Taip. Aš Florinas Veningeris, o čia mano bendradarbė Be- 
atrisė Kaspari. Ar jau galite ką nors pasakyti apie mirusiąją? 

Gydytojas dūsaudamas užmovė antgalį ant tušinuko. 

— Nedaug. Moteris, maždaug trisdešimt penkerių-keturias- 
dešimties metų. Manding, ją kažkas šiąnakt nustūmė nuo šio 
skardžio. Mirties priežastis, galimas daiktas, kaukolės sužaloji- 
mai ir aortos plyšimas; šiaip ar taip, sprandas nelūžęs. Tiksliau 
pasakys teismo ekspertas. 

— Mirties laikas? 

Gydytojas išpūtė skruostus. 

— Tarp dviejų ir keturių valandų nakties. Daugiau nekaman- 
tinėkit, čia mano pareiga tik konstatuoti mirtį. 

Pro šalį prašlumsėjo Drašė su įkalčių rinkimo lagaminėliu 
rankoje. 

— Kas lietė lavoną? 

Nedrąsiai atsiliepė vienas iš uniformuotų vyrų: 

— Gydytojas. Ir aš. Bet tik tam, kad patikrinčiau pulsą. Dar 
ieškojau asmens pažymėjimo ar piniginės, bet nieko neradau. 
Moters padėties mes nekeitėme. 

— Gerai. 

Drašė pamojo Ebneriui, jau paruošusiam fotoaparatą. Kol 
įkalčių rinkėjai fotografavo, ėmė bandinius ir uždarinėjo inde- 
lius, Beatrisė žiūrėjo į negyvėlę. Stengėsi atsiriboti nuo visko, 
nuo kolegų, plentu važiuojančių automobilių gausmo, kar- 
vių varpelių tilindžiavimo. Svarbi buvo tik moteris. Ji gulėjo 
kniūpsčia, palenkta į šoną galva, dešinėn pakreiptomis kojo- 
mis, lyg būtų bėgusi ir sustingusi. Moters rankos buvo suriš- 
tos už nugros, riešai smarkiai suveržti laidu. Akys užmerktos, 
burna pusiau praverta, lyg mirtis būtų užklupusi ją kalbant. 

Beatrisei prieš akis nejučia kilo vaizdas: moteris tempiama 
tamsoje. Priešais ją bedugnė. Ji priešinasi, traukiasi atatupsta, 
maldauja palikti ją gyvą, bet žudikas nepaleidžia, stumia mo- 
terį prie skardžio, kol pajunta, kad priekyje nieko nebėra. Tada 
niukteli į nugarą. 

— Viskas gerai? — Florinas paliečia jai alkūnę. 

— Taip. 

— Pakalbėsiu su kolegomis. Norėsi dar truputį pasinerti, 
tiesa? 

Jis tai vadino pasinėrimu. Ji linktelėjo. 

— Tik nenerk per giliai. 

Beatrisė nulydėjo Floriną akimis, jis priėjo prie uniformuotų 
policininkų ir ėmė kalbėtis su jais. Ji giliai įkvėpė. Čia neatsi- 
davė mirtimi, tik karvių mėšlu ir pievų gėlėmis. Žiūrėjo, kaip 
Drašė užmovė ant surištų negyvėlės rankų plastikinį maišelį. 
Būtų norėjusi perlipti per tvorą ir apžiūrėti lavoną iš arčiau, bet 
įkalčių rinkėjams tai nepatiko, ypač Drašė galėjo siuste pasius- 
ti. Nenuleisdama akių nuo negyvos moters Beatrisė nedideliu 
lankstu apėjo ganyklos tvorą, ieškodama kitokios perspekty- 
vos. Atkreipė dėmesį į negyvėlės drabužius: šviesiai raudona 
šilko striukė virš gėlėtos palaidinukės. Brangūs džinsai, kojos 
basos, padai labai nešvarūs ir truputį kruvini, lyg moteris būtų 
ilgai ėjusi. Tarp purvų ant abiejų pėdų tamsūs ruožai. Maži 
juodi ženklai. Ar... 

Beatrisė atsitūpė ir prisimerkė. Tačiau iš tokio atstumo ne- 
galėjo gerai įžiūrėti. 

— Ei, Gerdai! 

Drašė net akimirką neatsitraukė nuo darbo. 

— Kas yra? 

— Ar negalėtum užmesti akies į aukos pėdas? 

— Luktelėk, - jis rūpestingai pritvirtino permatomą maišelį 
lipniąja juosta, tada nukreipė žvilgsnį į apatinę lavono dalį. 

— Kad tave kur! 

— Ten kažkas yra, tiesa? Lyg rašmenys, ar aš klystu? 

Drašė pamojo Ebneriui, ir šis iš arti padarė visą seriją pėdų 
nuotraukų. 

— Pasakyk gi! — ji kilstelėjo ganyklos aptvaro vielą ir palinko 
po ja. - Kas ten? 

— Panašu į skaičius. Ant abiejų pėdų po skaičių derinį. Ei, 
lik ten, kur esi! 

Beatrisė vos susitvardė. 

— Ar galiu pamatyti nuotraukas? 

Drašė ir Ebneris susižvalgė lyg nervindamiesi, lyg nepaten- 
kinti. 

— Parodyk, - niūriai burbtelėjo Drašė. - Antraip ji neatstos. 

Ebneris nustatė fotoaparatą, kad būtų galima žiūrėti nuo- 
traukas, ir atkišo ekraną Beatrisei. 

Skaičiai. Bet ne vien jie. Pirmasis ženklas ant kairės pėdos 
atrodė kaip raidė N, parašyta netvirta ranka. Skersinis brūkš- 
nys raidės viduryje nutrūkęs ir vėl pradėtas. Kažkas panašaus 
į raides, kokiomis Mina rašydavo parengiamojoje klasėje; jos 
atrodė persimetusios kaip raganos namelis. Po „N“ ėjo ketver- 
tas, paskui septynetas ir kažkas panašaus į viršun nuklydusią 
mažąją „o“. Dar vienas ketvertas, šešetas, nulis ir penketas. 
Juodi netolygūs brūkšniai. 

Ji padidino vaizdą. 

— Ar tai parašyta cheminiu pieštuku? 


13 


Kita pėda. Vėl raidė, paskui skaičių seka. „E“ su pasviru 
skersiniu brūkšniu, „o“ arba nulis, vienetas, trejetas. Penki kiti 
skaičiai po tarpelio. Dvejetas, vienetas, septynetas, vienetas, 
aštuonetas. 

— Ne, neužrašyta, - kimiai karktelėjo Drašė. - Manding, iš- 
tatuiruota. 

— Ką? — Beatrisė įsižiūrėjo geriau. 

Dabar, kai jis pasakė, jai atrodė, kad tikrai ištatuiruota. To- 
kioje vietoje. Tikriausiai po mirties. 

Ji užsirašė skaičius į užrašų knygelę. 

N 47" 46. 605 

EO 13* 21.793 

Jų derinys Beatrisei atrodė pažįstamas, bet iš kur? Jis netu- 
rėjo nieko bendra su kompiuteriais, su telefono numeriu. Po 
velnių. 

— Turiu išsiaiškinti, kas tai, - sumurmėjo ji labiau sau nei 
įkalčių kaupėjams. 

— Beje, - tarė Drašė per burnos raištį, — jeigu pažadi vėliau 
atstoti nuo mūsų, pasakysiu, kas tai. 

— Gerai. 

— Įrašyk šiuos skaičius į navigatorių. Tai koordinatės. 

Ji būtų kaipmat pasakiusi tą naujieną Florinui, bet pamatė, 
kad jis kaip tik kalbasi su karvių savininku. 

— Po septynių norėjau varyti bandą melžti į tvartą ir paste- 
bėjau ją. Tuojau supratau, kad tikriausiai negyva. 

— Tai karvės pernakt buvo ganykloje? 

— Taip. Po vakarinio melžimo atgenu jas čionai, o rytą vėl 
pargenu. Ūkis tik už keturių šimtų metrų nuo čia, tad man 
nesunku. 

Taigi gyvuliai visą naktį krapinėjo po pievą ir galėjo užtrypti 
vertingus nusikaltėlio pėdsakus. Jeigu tik tokių buvo. Beatrisė 
atsistojo šalia Florino ir padavė ūkininkui ranką. 

— Kaspari. 

— Malonu, Reiningeris, — jis nepaleido jos rankos. — Jūs iš 
policijos? 

— Taip. O kodėl klausiat? 

Kreiva šypsenėlė. 

— Kad esat per daug graži tokiam bjauriam darbui. Ar jums 
taip neatrodo? 

Pastarieji žodžiai buvo skirti Florinui. 

— Galiu jus užtikrinti, kad ponia Kaspari yra ne tik labai 
graži, bet ir nepaprastai protinga. O mūsų bjauriam darbe tai 
lemiamas veiksnys. 

Jo balsas pasidarė šaltėlesnis. Ukininkas, rodos, to nepaste- 
bėjo. Plačiai šypsojosi Beatrisei net tada, kai ji staigiai ištraukė 
ranką iš jo gniaužtų. 

— Jeigu jūs nieko prieš, dirbsiu toliau, — Florino balsas atro- 
dė kaip ant ledo pilamas burbonas - šaltas, aksominis, griež- 
tas. - Ar vakar vakare pastebėjote ką nors nepaprasta? 

— Ne. Viskas buvo kaip visada. 

— Suprantu. Tai gal ką nors girdėjote naktį? Balsus? 
Riksmus? 

— Ne. Sakykit, ar ta moteris buvo nustumta nuo skardžio? 
Ar užmušta plaktuku? Mat jos galva buvo labai kruvina. 

Iš balso buvo matyti, kad žmogui tai itin rūpi. Nenuostabu, 
kai sės su draugais gerti alaus, visi smalsaus, kas ten atsitiko, 
todėl jam rūpėjo smulkmenos. 

— Mes to dar nežinome. Ar sieną lengva prieiti? 

Ukininkas truputį pagalvojo. 

— Taip. Kitoje jos pusėje beveik iki pat viršaus eina keliukas. 

Beatrisė pamatė, kaip Florinas savo bloknote užsirašė pa- 
dangų žymės!!! O ji iki šiol turėjo tik koordinates. Ir dabar 
trumpai apmetė Reiningerio parodymus. 

— Ar jums matyta ta moteris? — paklausė ji. — Kada nors 
buvo čia? 

Ūkininkas smarkiai papurtė galvą. 

— Niekada. Aš gerai įsimenu veidus. Pavyzdžiui, jūsiškį tik- 
rai įsidėmėsiu. Ir visų pirma plaukų spalvą! Ar ji tikra? 

Jis taip plačiai išsišiepė, kad viršutinės dantų eilės kairėje 
pasirodė spraga. 

— Prašom nepykti, — pabrėžtinai švelniai atsakė ji, - bet čia 
klausinėjame mes. 

Daugiau iš to žmogaus jie nieko svarbaus nesužinojo. Tad 
leido jam su savo karvėmis grįžti į ūkį, ir jis nenoromis pasi- 
šalino vis žvilgčiodamas per petį atgal. Beatrisė palaukė, kol 
žmogus nutols tiek, kad negirdėtų, ką jie kalba. 

— Jos pėdos, — pasakė ji. 

— Kas joms? 

— Jos ištatuiruotos. Padai... 

Jis kaipmat suprato. 

— Manai, kad žudikai jai paliko paskutinį atminimą? 

— Gali būti. Tik man dingojasi, kad tai žinia. 

Ji parodė jam dvi skaičių eilutes. 

- Šitai buvo ištatuiruota ant jos padų? 

— Taip. Šiaurinės koordinatės ant kairės, rytinės ant dešinės. 

Florinas tuojau patraukė per pievą prie radimvietės nekreip- 
damas dėmesio, kad įmynęs į karvės blyną gali išsitepti pagal 
užsakymą siūtus savo batus. Palei ganyklos tvorą sustojo ir pa- 
kreipęs galvą pažvelgė į lavoną. 

Beatrisei beveik jį pasivijus, jos kišenėje ėmė vibruoti tele- 
fonas. 

— Kaspari. 

— Daugiau nesileisiu mulkinamas, - kiekvienas žodis buvo 
kupinas paniekos. 

— Achimai. Vėliau. 

— Kaipgi kitaip. Tu visada užsiėmusi, visada, tiesa? — atro- 
dė, kad jis tuoj pradės šaukti. - Nesvarbu, ar skambinu dėl 
vaikų, ar... 

— Vaikams viskas gerai, aš dabar išjungiu telefoną. 

— Neišjunk, tu... 

Ji nutraukė pokalbį ir įsikišo telefoną į kišenę. 

Dabar reikia ramiai pakvėpuoti. Susitelkti. Po velnių, rankos 
dreba, ir į galvą neateina jokia dora mintis. Beatrisė sunėrė 
pirštus ir atsistojo greta Florino. 

— Labai norėčiau žinoti, kur jos batai, - mąsliai ištarė jis. — 
Jeigu pametė krisdama, jie turėtų gulėti kur nors čia. Ar pasa- 
kysi man, ko nerviniesi? 

Ji neatsakė, ir jis supratingai nukorė smakrą. 

— Achimas, taip? 

Florinas mįslingai pažvelgė į Beatrisę, ji ištiesė pečius ir iš- 
sitempė. 

— Batai, sakai, - ėmė regzti mintį ji, - įkalčių kaupėjai, aiš- 
ku, ištyrinės skardį. Ir, jeigu ji tikrai nukrito nuo jo, galbūt ras 
batus viršuje. 

— Aš idiotas, — galiausiai burbtelėjo. 

— Kodėl? Dėl batų dar niekas neaišku, ką gali žinoti, ar juos 
tikrai ten rasime... 

— Ne dėl to. Tu vis dar nieko nevalgiusi, tiesa? Ir turėtum 
vos pastovėti ant kojų. 

— Ak, - ji atkreipė dėmesį į savo būseną ir pajuto raižyte 
raižant skrandį, — taip, gal ir alkana — bet neturiu apetito. Ne, 
valgyti nenoriu. Kai randi lavoną, paprastai apetitas dingsta. 

Tik daugiau nesigilinti į tą temą. Padvelkė lengvas vėjelis ir 
ploni plastikiniai maišeliai ant negyvėlės rankų ėmė šiugždėti 
lyg glamžomi iš vidaus. 

Lauko keliu šokinėdamas privažiavo katafalkas, buvo iš- 
keltas pilkas metalinis karstas. Drašė linktelėjo ir leido išvež- 
ti moterį. Velionė buvo pakelta, ir vėjas pašiaušė jai plaukus. 
Paskutinįsyk. Beatrisė nusigręžė. 

Prieš automobiliui išvažiuojant į Teismo medicinos skyrių, 
Florinas palinko prie keleivio langelio. 

— Pasakykite daktarui Fogtui, kad pirmųjų išvadų lauksiu 
jau šiandien, jeigu tai įmanoma. 

Beatrisės kišenėje ėmė vibruoti telefonas. Vėl Achimas, gali 
kirsti lažybų. Bet šįkart ji paprasčiausiai neatsilieps. Kad būtų 
kiai atsiduso. Skambutis iš mokyklos. 

— Jis išpylė visą pakelį pieno į gėlių vazoną. Taip negalima, 
suprantat? Gėlės yra visos klasės, jeigu jos nuvys, turėsite at- 
lyginti nuostolį. 

— Savaime suprantama. Praneškite man, jei to prireiks. 

— Jakobas išties nelengvas vaikas. - Mokytoja kitame laido 
gale atsiduso. — Prašom dar kartą pakalbėti su juo. Galiausiai 
jis turi suprasti, kad esama visiems galiojančių taisyklių. 

— Žinoma. Ar sakė, kodėl taip padarė. 

Mokytoja sušnopštė. 

— Taip, vanduo, girdi, esąs per liesas, taigi jis norėjęs, kad 
gėlės pagaliau gautų rimto gėrimo. 

Jakobas, mano turtas, mano mielasis mažasis Jakobas. 

— Supratau. Taigi jo kėslai nebuvo pikti. 

— Turbūt ne. Betgi, Viešpatie, jam jau septyneri. Kada nors 
turi išmokti daryti, kas jam sakoma, ir nedaryti, kas draudžiama. 

Beatrisė užgniaužė norą neaprėkti tos moters. 

— Supratau. Aš pasikalbėsiu su juo. 

— Ačiū. Tikėkimės, tai bent kiek padės. 

Pašnekovė padėjo ragelį. Apimta neapsakomos nevilties Be- 
atrisė vėl įsikišo telefoną į kišenę. 


Florinas užsispyrė, kad pakeliui juodu užsuktų į Ginckio bistro. 
— Daržovės su kariu padeda atgauti vidinę pusiausvyrą, — 
pareiškė jis ir užsakė dvi porcijas, nors Beatrisė jautėsi, lyg jos 
skrandis būtų užsiūtas. 
Alkis riaumodamas pabudo tiktai tada, kai kvepianti lėkštė 
atsidūrė priešais ją, ir Beatrisė įsidėjo į burną pirmą kąsnį. Su- 
šlamštė visas daržoves, dar užsisakė pyrago ir karšto šokolado. 

— Cukraus terapija, — paaiškino. — Sukelia laikiną laimės 
jausmą. Ir iki tol, kol neužeina noras vemti, pamirštu bet kokį 
mėšlą. 

Beatrisė dėkingai šyptelėjo Florinui. 

— Ar nedings apetitas, jeigu dabar pakalbėsime apie bylą? — 
paklausė jis. 

— Tikrai ne. Grįžę į kontorą patikrinsime dingusiųjų sąrašus. 
Kol nesužinosime, kas ta moteris, jausimės kaip akli. 

— Ne visai. Nepamiršk savo atradimo. 

— Manai, kad tos koordinatės turi ką nors bendra su moters 
mirtimi? Tatuiruotė gali būti sena. Mums reikėtų palaukti teis- 
mo ekspertų išvadų. 

— Taip tai taip, - jis vienu mauku išgėrė savo espreso puode- 
lį. - Tačiau aš vis dėlto įrašysiu tuos skaičius į savo navigatorių. 
Gal tai ką nors duos, reikia išnaudoti kiekvieną galimybę. 

Lauke buvo apsiniaukę. Jie skubiai grįžo į savo biurą, ten jau 
laukė Hofmano žinia apie naują įvykį. Florinas nuėjo ieško- 
ti viršininko. Beatrisė surado kompiuteryje dingusių asmenų 
puslapį. 

Penkiasdešimt penkerių metų moteris trumpais žilais plau- 
kais, dingusi iš krašto psichiatrijos ligoninės. Ne, ne ta. Dvide- 
šimt dvejų metų bedarbė, grasinusi nusižudyti. Irgi ne ta. 

Trečiasis įrašas suteikė jai švelnų pažįstamą postūmį, tarsi 
viduje būtų trūktelėjusi virgulė. 

Trisdešimt devynerių metų šviesiaplaukė moteris, žaliaakė, 
maždaug metro septyniasdešimties ūgio, liekna. Su tamsiai 
rudu apgamu virš dešinio lūpų kampučio. Ypatingos Žymės: 
jokių. Taigi be tatuiruočių. 

Vardas, pavardė: Nora Papenberg. 

Adresas: Zalcburgas, Neseltalio gatvė. 

Apie dingimą pranešta prieš keturias dienas, pranešė vyras. 
Į fotografiją Beatrisė sutelkė dėmesį paskiausiai. Ji buvo mo- 
mentinė ir netiko paieškai, nes Nora Papenberg joje kiek įma- 

nydama kvatojosi. Pusiau primerkusi akis ji dešinėje rankoje 
laikė taurę šampano. 

Burna praverta, akys bemaž užmerktos. Lygiai kaip pievoje, 
ir vis dėlto visai kitokia. 

Beatrisės protas žymėjosi sutapimus: apvalainas smakras, 
riesta nosis ir apgamas lūpų kamputyje. Lavonas įgijo vardą. 


Ji pasakė tai Florinui, vos tiktai šis grįžo pasikalbėjęs su Hof- 
manu. 

— Nora Papenberg. Aš jau pasiguglinau. Ji buvo vienos smul- 
kios agentūros reklamos tekstų kūrėja. Internete yra kelios jos 
nuotraukos, tad dėl tapatybės galime būti beveik tikri. 

Ji padavė Florinui per stalą pluoštą atspaudų. 

— Ką gi, tai galime pradėti. 

Pakilumas, kurį jis bandė suteikti savo balsui, buvo dirbtinis, 
ir Beatrisė žinojo, kodėl. Dabar laukė sunkiausia darbo dalis — 
pranešti artimiesiems. Tie netikės. Raudos. Šauks. Ką jūs, tai 
ne mano vyras, žmona, vaikas. Jūs klystat. Tikrai. 

Jie įstrigo popietės kamšatyje dar prieš Karolinos tiltą. Be- 
atrisė slapčia dirstelėjo į laikrodį. Ne, nebesuspės. Tada išsi- 
traukė telefoną. 

— Mama... 

— Bea! Gerai, kad paskambinai. Jau baigei darbą? 

— Deja, ne, dėl to ir skambinu. Turim naują žmogžudystę, ir... 

Motina atsiduso kitame laido gale. 

— Ir tu nori, kad aš paimčiau vaikus. 

— Taip. Būk gera. Pasistengsiu greitai grįžti, tu jiems nieko 
nevirk, paruošiu vakarienę pati. 

— Picos pašildysi. Žinau. 

Beatrisė užsimerkė. Tarsi jos sąžinę reikėtų dar labiau pa- 
aitrinti. 

— Ne. Ketinu patiekti brokolių apkepo, tai irgi ilgai netrunka. 

Jeigu brokolių apkepas motinos netenkins, jai galas. 

— Na, gerai. Paimsiu juos, bet būtų išties miela, jeigu kitąsyk 
galėtum anksčiau pranešti. Juk aš irgi turiu ką veikti. 

— Taip. Žinau. Ačiū. 

Jie įsuko į Aignerio gatvę, čia judėjimas buvo jau ne toks 
tankus. 

— Tau nereikės nieko niekam sakyti, — Florinas įdėmiai žiū- 
rėjo į priešais važiuojančią audi. - Sutvarkysiu šį reikalą, gerai? 
Tu tik rašyk. Ir užmink man ant kojos, jeigu praleisiu ką nors 
svarbaus. 

Įmanydama ji būtų apkabinusi jį. Florinas tyčia ištraukė 
prasčiausią kortą, kaip ji kartais lošdama su vaikais, nes tada 
jie imdavo kikenti ir šokinėti iš pasitenkinimo, kad pavyko ją 
aplošti. 

Ar Nora Papenberg turėjo vaikų? 

Kolei Florinas statė automobilį šalia namo, Beatrisė apmetė 
akimis prie jo esantį sodą. Nei smėlio dėžės, nei vaikiškų dvi- 
ratukų, nei tramplino. Tik japoniško žvyro plotas su grėblio 
pėdsakais. 

— Per anksti atvažiavome, jo dar nebus namie, — pasakė Flo- 
rinas išjungdamas variklį. 

Vis dėlto jie paskambino. Ir beveik tą pačią akimirką durys 
atsidarė. Prieš juos stovėjo vyras su džinsais, tamsiai žaliais 
teniso marškinėliais ir languotu švarku. 

— Arjūs Konradas Papenbergas? 

— Taip. 

— Mes iš policijos. 

Beatrisė išvydo, kaip žmogus krūptelėjo, pamatė jį veltui 
bandant ieškoti jos veide šypsenos, pavojaus atšaukimo žen- 
klo. Suvokė, kad jis suprato. 

— Jūs dėl mano žmonos? 

— Taip. Deja, turime jums blogų naujienų, pone Papenbergai. 

— Prašom į vidų. 

Jis palaikė jiems duris, pakreipęs išblyškusį veidą į šalį. Dau- 
gelis žiūri į šalį tokiomis aplinkybėmis, kol tai, kas neatšaukia- 
ma, dar neištarta, ir nori išlaikyti tą būseną, pratęsti paskuti- 
nes palaimingo nežinojimo akimirkas. Vyras pasiūlė svečiams 
atsisėsti ant sofos, paskui pašoko ir neprašytas atnešė iš virtu- 
vės vandens. Stiklinės jo rankose taip drebėjo, kad pusė van- 
dens buvo išlaistyta. 

Florinas palaukė, kol jis atsisės ir pažiūrės į juos. 

— Turime rimtą pagrindą manyti, kad radome jūsų žmoną. 
Šįryt ji buvo aptikta pievoje netoli Abtenau. 

— Ką turite galvoje sakydamas „turime rimtą pagrindą“? — 
paklausė jis tvirtu balsu; tai buvo truputį netikėta. 

— Tai reiškia, kad identifikavome ją pagal paieškos fotogra- 
fiją. Dokumentų ji neturėjo. 

— Bet visuomet juos nešiojosi... rankinuke. 

Vyras nurijo seilę ir ėmė dešine ranka minkyti kairiosios 
pirštus. 

„Dingo rankinukas!“, pasižymėjo Beatrisė bloknote. 

— Jūs, aišku, galėsite pats ją identifikuoti, kai pasijusite galįs 
tai padaryti, — Florinas atsargiai kalbėjo toliau. - Užjaučiu jus. 

Papenbergas nieko neatsakė. Spoksojo į vieną žurnalinio 
staliuko tašką, be garso judino lūpas, nežymiai purtė galvą. 

Devyniasdešimt procentų žmonų žudikų yra jų vyrai, bylo- 
jo Hofmano taisyklė; paprastai ji pasitvirtindavo. Vis dėlto šis 
žmogus reagavo pernelyg ramiai. Jis vis dar netikėjo. 

— Kas... na, kaip... kaip ji... 

— Šiuo metu esame priversti manyti, kad buvo nužudyta. 

Vyras trūksmingai įkvėpė oro. 

— Negali būti. 

Jo akyse pasirodė ašaros. Jis užsidengė veidą rankomis. Jie 
leido jam atsitokėti. Bea padavė nosinaitę, kurią jis tik po kurio 
laiko pastebėjo ir dvejodamas paėmė. 

— Savo Žmoną paskutinįsyk matėte penktadienį? - paklausė 
Florinas. 

Papenbergas linktelėjo. Pamirksėjo. 

— Agentūra rengė vakarienę, ir ji išvažiavo į ją. Buvo ten, 
bet pusę dešimtos išvažiavo. Kalbėjau su jos bendradarbiais, 
jie dėstė, kad Norai įsiskaudo galva ir ji išvyko namo, - dabar 
jis pažvelgė į Beatrisę su keista viltimi, lyg ji iš savo užrašų 
sudarytų lygtį, ir ši viską paaiškintų. - Bendadarbė Roza sakė, 
kad pirmiau Nora kalbėjo telefonu. 

Tai buvo svarbu. 

— Mes, aišku, dar pasiaiškinsime su jūsų žmonos bendradar- 
be, - pažadėjo Beatrisė. - Beje, neradome jos telefono. Kokio 
jis buvo modelio? 

— Nokia 6, aš jį padovanojau jai... gimtadieniui. 

Vyro balsas užlūžo, kūnas susirietė ir ėmė drebėti nuo tram- 
domos raudos. 

Ji vėl leido susitvardyti. 

— Gal duotumėte man savo žmonos telefono numerį? Patik- 
rinsime, su kuo ji kalbėjo. 

Konradas Papenbergas linktelėjo ir išsitraukė iš kelnių kiše- 
nės savo mobilųjį. Įjungė adresyną ir davė Beatrisei nusirašyti 
numerį. 

— Tą naktį aš jai skambinau mažiausiai trisdešimtkart, - jo 
žodžius buvo sunku suprasti pro ašaras. - Bet Nora buvo jį 
išjungusi ir visi mano skambučiai pateko į balso paštą. 

— Kai padavėte skelbimą, kad dingo žmona, sakėte, jog ji 
buvo išvažiavusi automobiliu. Ar tai tiesa? 

Jis linktelėjo nepakeldamas galvos, glamžydamas ranka no- 
sinaitę. 

— Raudona honda Civic? 

— Taip. 

— Mes norime dar kai ką sužinoti, pone Papenbergai. 

— Ką gi? 

— Ar jūsų žmona... turėjo kokių nors ypatingų žymių? 

Dabar jis pakėlė akis. 

— Ką turite galvoje? 

— Randų, į akis krintančių apgamų, tatuiruočių? 

Jis persibraukė veidą drebančia ranka ir parodė sau į dešinę 
virš burnos. 

— Ji turėjo apgamą čia. Tai buvo jos išskirtinis ženklas. 

— Suprantu, — Florinas krenkštelėjo. - O daugiau nieko? Jo- 
kių tatuiruočių? 

— Jokių. Ji manė, kad tai neskoninga, - vyro akyse sužibo 
menka viltis. — Gal ten vis dėlto ne Nora? 

Beatrisė ir Florinas susižvelgė. 

— Bijau, kad nėra jokių abejonių, deja, - tyliai pasakė Beatri- 
sė. - Ne tik dėl apgamo. 

Kol kas to užteko. 

— Daugiau jūsų netrukdysime. Ar reikia kam nors paskam- 
binti? Kad pabūtų su jumis? Jeigu norite, mielai ką nors atsių- 
sime iš krizių įveikimo komandos. 

— Brolis, - Papenbergo balsas skambėjo dusliai. - Paskam- 
binsiu savo broliui. 

Kol jis skambino, jie išėjo iš kambario ir luktelėjo koridoriu- 
je. Ten ant komodos stovėjo įrėmintos fotografijos: Nora Pa- 
penberg įvairiomis gyvenimo akimirkomis. Įdegusi su vasarine 
suknele ant jūros kranto. Su žygio drabužiais priešais kryžių 
kalno viršūnėje. Su kepure ir pūkine striuke lipdanti senį be- 
smegenį su draugais. Visada besijuokianti ir judri, bet tikrai ta 
pati moteris, kurios lavoną tyrėjai buvo matę tąryt. 

— Jos dingimą ir spėjamą mirties laiką skiria penkios die- 
nos, - garsiai pamanė Beatrisė. - Tai daug. 

— Be abejo. Ir tai rodo, kad prieš mirtį moteris buvo laikoma 
nelaisvėje. Ką pasakysi apie jos vyrą? Manau, kad jis nevaidina. 

— Man irgi taip atrodo. 

— Bet vis tiek turiu gerai jį papurtyti. 

— Aišku. 

Svetainės durys atsidarė. Pasirodė Papenbergas paraudusio- 
mis ir užputusiomis akimis. 

— Mano brolis po dvidešimties minučių bus čia. Jeigu netu- 
rite daugiau klausimų... 

— Taip, taip. Dabar paliksime jus vieną. 

Jie buvo jau prie namo durų, kai Beatrisė pastebėjo tebelai- 
kanti rankoje nuotrauką su seniu besmegeniu. Ji pajuto, kad 
paraudo, ir norėjo grąžinti nuotrauką ant komodos, bet Pa- 
penbergas pats ją paėmė. 

— Tada buvo tokia graži diena. Lyg padaryta iš cukraus, — 
sušnabždėjo jis. - Nora tada taip sakė. Šalta ir giedra. Ji labai 
mėgo sniegą, gamtą, viską. 

— Užjaučiu, - sumurmėjo Beatrisė ir suniekino save už tokią 
nuvalkiotą frazę. 

Tačiau vyras beveik nekreipė į ją dėmesio. Išsiblaškęs linkte- 
lėjo, neatitraukdamas žvilgsnio nuo žmonos veido, kuri vidury 
žilpinančio baltumo šypsojosi amžina šypsena. 


— Čia Velykų kiškis, matai? O čia angelas, jis kaip tik pragręžė 
debesyse skylę, todėl dabar lyja. 

Jakobas laikė piešinį taip arti puodo su brokoliais, kad 
popierius ėmė riestis nuo garų. Beatrisė švelniai stumtelė- 
jo sūnų link šaldytuvo, kur jis pritvirtino savo kūrinį dviem 
magnetukais. 

— Labai gražu. Tu jį nupiešei mokykloje? 

— Taip. Ponia Zyber man už tai davė žvaigždutę. 

Berniukas švytėte švytėjo iš džiaugsmo, ir Beatrisė atsitūpė, 
kad patogiau paimtų jį ant rankų. Bent jau šiandien jam pasi- 
sekė šį tą laimėti. 

— Žiūrėk. 

Jis išsivadavo ir sukišo du pirštus į burną, parodydamas kli- 
bantį dantį. 

— Vaje, —- nusistebėjo ji ir tą pačią akimirką išgirdo, kaip su- 
šnypštė per puodo viršų kliūstelėjęs ant kaitlentės ir grindų 
vanduo. Beatrisė tylomis nusikeikė, patraukė puodą į šalį ir 
sumažino karštį. 

— Eik žaisti pas Miną, gerai? Pašauksiu jus, kai valgis bus 
gatavas. 

— Mina nenori žaisti su manimi, — ėmė inkšti Jakobas. — 
Sako, kad aš mažvaikis ir nieko neišmanau. 

Bet vis dėlto nukurnėjo vaikų kambario pusėn, burgzdamas 
tarsi variklis. 

Beatrisė nušluostė išsiliejusį ant viryklės ir grindų vande- 
nį, supjaustė kumpį, nuskuto bulves ir pavargusi klestelėjo ant 
virtuvės kėdės, kai pagaliau pašovė apkepą į orkaitę. Priešais ją 
ant stalo gulėjo Šuberto ir Kirchnerio kontoros laiškas. Achi- 
mo advokatų. Numetė jį neatplėštą į nekenčiamą krūvą ir išsi- 
traukė užrašų knygelę. 

Agentūra: Kas buvo šventėje? Ar kas nors iš jos išėjo su Nora 
Papenberg? 

Skambutis!!! Po kiek laiko po jo Papenberg išsiruošė namo? 
Ką iš tiesų ji pasakė? Ar gali būti, kad paskui susitiko dar su 
kuo nors? 

Sužinoti skambintojo numerį. 

Kur jos automobilis? 

Prieš penkias dienas iki mirties - kodėl taip ilgai??? 

Ji grįžo kelis puslapius atgal, prie pastabų, kurias užsirašė 
ten, kur buvo rastas lavonas. 

Nužudymo būdas panašus į mirties bausmę. Kodėl kažkas 
nustūmė auką nuo uolos? 

Beatrisė perskaitė ūkininko parodymus — nieko negirdėjau, 
nieko nemačiau, amžinai tas pats. Virš jų buvo pakeverzojusi 
koordinates. Ji užsimerkė ir prisiminė matytą vaizdą - gulinti 
ant šono ėjimo poza moteris, ant jos padų skaičių eilė. Tatui- 
ruotė buvo daryta ne profesionalo, tikrai. Išbadyta bet kaip. 

Žudiko. Ar aukos? Ėmus pypsėti kiaušinių virimo laikmačiui, 
ji atmerkė akis. Metas ištraukti apkepą. 

— Šį savaitgalį vėl būsime pas tėtę? — paklausė Mina, pjaus- 
tydama brokolių rožytes į mikroskopines dalis. 

— Aha, taip sutarta. Kodėl klausi? Tu nenori pas jį? 

— Ką tu, noriu, - mažulytis žalias gabaliukas susilaukė jos 
malonės ir buvo šakute perkeltas į burną. - Jis sakė, kad galbūt 
padovanos man katę. Jeigu ji gyvens pas tėtę, ar galėsiu daž- 
niau būti pas jį? 

Beatrisė sunkiai nurijo kąsnį. 

— Tada ir aptarsime. 

Katę! 

— Ir aš, mama! - susniaukrojo Jakobas pilna burna. 

— Nė nesvajok, pabaisa, ta katė bus mano. 

— Kvaila karvė. 

Mina nuleido jo žodžius negirdomis. 

— Jeigu tėtė šiąnakt vėl paskambins, ar leisi man pakalbėti 
su juo? 

— Ir man! — sukrykštė Jakobas. 

— Ne. Naktį nedera skambinti. Tėtė ir pats tai netrukus su- 
pras. 

Beatrisė pavalgydino vaikus ir paguldė į lovas. Pasakėlę jiems 
pasekė kompaktų grotuvas, nes sekti pati ji neturėjo jėgų, tad 
atsisėdo su taure raudonojo vyno balkone. Darsyk perskaitė 
negausius savo užrašus, vis užkliūdama už koordinačių. 

Ilgai laikė vyną burnoje, stengdamasi pajusti juodųjų ser- 
bentų ir tabako skonį, kuris buvo šlovinamas etiketėje, iš to 
nieko neišėjo, tad netrukus išgėrė taurę vienu mauku. Sunkio- 
mis rankomis ją apglėbė nuovargis. 

Beatrisė išjungė mobilųjį telefoną ir ištraukė iš tinklo lai- 
dinio telefono šakutę. Tegu Achimas šiąnakt pasiieško kitos 
pramogos. 

Rytą ant kompiuterio jos laukė trys geltoni lipdukai, prikever- 
zoti neįskaitomu Hofmano braižu. Jis reikalavo ataskaitų. Ji 
pakėlė akis į dangų. 

— Duomenis mes atiduosime Štefanui, tegu pratinasi. Ata- 
skaitų rašymas grūdina charakterį. Jis jau turi Noros Papen- 
berg mobiliojo telefono pokalbių sąrašą, ir spėk! — Florinas 
stovėjo su jam labai nebūdinga apranga — laisvalaikio kelnė- 
mis, teniso marškinėliais, žygio batais — prie espreso aparato 
ir kaip tik baigė jai ruošti savo kavos, plakto pieno ir kakavos 
miltelių šedevrą. - Tas skambutis, matyt, atitraukęs ją nuo 
šventinės vakarienės, atsklido iš telefono būdelės, stovinčios 
didžiojoje Maksglano gatvėje. Pasiunčiau ten žmogų iš įkalčių 
rinkimo komandos, nors nelabai tikiu, kad tai ką nors duos. — 
Jis pakėlė akis. — Beje, apie telefoną: kaip praėjo naktis? Šįkart 
buvo ramu? 

— Taip, nes išjungiau visa, kas skamba. Šįryt radau septynias 
kupinas pasipiktinimo žinutes balso pašte, jis, girdi, negalėjęs 
prisiskambinti labai nerimavo dėl vaikų. 

Beatrisė gurkštelėjo kavos. Ši buvo nuostabi. 

— Svarbiausia, kad išsimiegojai. Klausyk, teismo medicinos 
ekspertai dar nieko neatsiuntė, todėl siūlau sutelkti dėmesį į 
kitus dalykus. 

— Į koordinates. 

— Taigi, — jis mostelėjo savo telefonu. — Instaliavau naują 
navigacijos programą. Regis, mums teks keliauti į gamtą. 

Jis išskleidė žemėlapį ir pirštu parodė į miškelį šalia Volf- 
gango ežero. 

— Čia? Esi tikras? 

Beatrisė pati nežinojo, ko tikėtis iš tos vietos, kurią rodė ko- 
ordinatės. Bet ten tikrai bus kas nors įdomiau už medžius. 

Juodu įsėdo į Florino automobilį. Beatrisė atidarė langelį 
savo pusėje. Gegužis buvo ką tik prasidėjęs, bet elgėsi taip, lyg 
būtų vasaros mėnuo. Iš grotuvo sklido argentinietiško tango 

melodija. Beatrisei norėjosi vaizduotis, kad jie važiuoja išky- 
lauti su pikniko lagaminu ant užpakalinės sėdynės ir turėdami 
marias laiko. 

Tatai jai pakišo mintį. 

— O kas, jei ta vieta, kur mes važiuojame, svarbi tik asme- 
niniu požiūriu? Jei ten įvyko koks nors kivirčas? Ar priešingai, 
buvo pirmąkart pasibučiuota ar pasimylėta — tai, kas nepaliko 
regimų pėdsakų? Tai, galimas daiktas, būtų mūsų bylos raktas, 
bet spynos mes nerasime. 

Florinas tik šyptelėjo. 

— Gali būti. Vis dėlto niekaip negalime ignoruoti tų tatuiruo- 
čių, tiesa? Aš savo ruožtu negaliu įsivaizduoti, kad jos mums 
kaip nors padėtų. 

Jis, aišku, neklydo. Blogiausiu atveju jie praleis saulėtą gegu- 
žės rytą gamtoje, toli nuo Hofmano ir jo lipdukų. Tad važiuoti 
verta. 

— Ką, manai, mes ten rasime? — paklausė ji, automobiliui 
serpentinais ropščiantis į Hoibergą. 

Jis trūktelėjo pečiais. 

— Pagyvensim pamatysim. Kai įsivaizduoju ką nors konkre- 
taus, paprastai pražiopsau tai, kas išties yra, vien dėl to, kad ši- 
tai atrodo kitaip, nei tikiuosi. Beje, pagaliau aš apsisprendžiau, 
tai tave nudžiugins. 

Florino antakiai pakilo į viršų. Tai reiškė „klausk manęs“. 

— Dėl ko? 

— Dėl di Manso jautienos karpačo. 

— Ką? 

— Dėl užkandžio, nejau pamiršai? Karpačas geras sprendi- 
mas. Puiki išeitis. Pirmas žingsnis į tobulybę. Anekei patiks. 

Vėjas pro langą į automobilio vidų atnešė gaivios žemės ir 
alyvų kvapą. 

— Tai jau tikrai. 

Jie pastatė automobilį prie užeigos. Priešais dryksantis kelias 
vedė per pievą, abipus jo stovėjo paskiros vilos ir puikiai re- 
novuotas ūkis dešinėje. Florianas nešė telefoną atkišęs į priekį 
lyg kompasą. 

— Keturi šimtai metrų tiesia linija, jei eisim laikydamiesi 
šiaurės vakarų krypties. Bet siūlau kol kas paėjėti keliu ir iš- 
kart nelįsti į krūmus. 

Tą dieną miške, išskyrus pagyvenusių žmonių porą su šiau- 
rietiško vaikščiojimo reikmenimis, nieko daugiau nebuvo. Jie 
perėjo stebėtinai švarų upelį ir ties geltona rodykle su užrašu 
Suskeldėjusios uolos pasuko į dešinę. 

— Jau nebetoli. 

Florinas atkišo Beatrisei telefoną, kurio ekranėlyje jau buvo 
matyti tikslą žyminti juodai ir baltai languota vėliavėlė. Dabar 
kelias stačiai kilo į viršų, vingiavo tarp aukštų uolų pro nulū- 
žusius medžius, ant kurių kelmų augo grybai. Vienas išvirtęs 
medis dryksojo virš kelio kaip durų stakta. 

— Nieko mes ten nerasime, - sumurmėjo Beatrisė. - Ar dar 
toli? 

— Šimtas dvidešimt metrų. 

Ji ėmė dairytis ko nors neįprasto, bet nenutuokdama, kaip 
šitai turėtų atrodyti, nieko nepastebėjo. Aplink riogsojo uo- 
los, daug įvairaus didumo uolų. Paskui jie priėjo dar vieno 
upelio vagą. 

— Keturiasdešimt metrų, - paskelbė Florinas. 

Visur milžiniški akmenys, remiantys vienas kitą. Ant kai ku- 
rių šiurkščių samanomis apžėlusių darinių net augo medžiai. 

— Penkiolika metrų, - Florinas sustojo. — Čia jau turėtume 
ką nors pamatyti. 

Jis sulėtino žingsnius, įbedęs žvilgsnį į telefoną. Beatrisė 
grūmėsi su nuvilto skrandžio mauduliu. Čia nieko nėra, bent 
iš pirmo žvilgsnio. Bet tai toli gražu nereiškia, kad koordinatės 
netikros. Juodu neskubės. Kruopščiai apžiūrės viską. Many- 

dami, kad tatuiruotės nėra vien neįprastas žudiko fetišas, kad 
pėdos ir skaičiai šį tą reiškia. 

— Čia, — Florinas sustojo. - Maždaug trijų metrų spinduliu. 
tiksliau telefonu, deja, negalima nustatyti. 

Sausi lapai šiugždėjo po jų batais, lėtai statant koją už kojos. 
Ši vieta niekuo nesiskyrė nuo gausybės kitų tame miške. Miš- 
kas. Medžiai. Uolynai. Sausos šakos. 

Beatrisė išsitraukė iš kuprinės aparatą ir ėmė pleškinti nuo- 
traukas. Stengėsi nieko nepraleisti. Gali būti, kad paskui jos 
parodys daugiau, negu jie mato dabar. 

— Priekyje yra tai, kas vadinama Velnio tarpekliu, - pasakė 
Florinas. — Gražus pavadinimas, bet koordinatės ne tos. 

— Vis tiek įsidėmėkim, — Beatrisė atsisėdo ant siekiančio ke- 
lius akmens luito ir apsidairė aplink. — Ar esu maždaug toje 
vietoje? 

— Taip, daugmaž. Ji yra už aštuonių metrų į rytus nuo tavęs. 

Ji giliai kvėpavo, traukdama į plaučius malonų saulės įšildytą 
orą. Kvepiantį sakais, lapais, žeme. 

Aštuoni metrai. 

Beatrisė apžiūrėjo žemę aplink save. Ne. Nieko neįprasta. 
Tik uolos. 

Pala, gal jiems reikėtų ieškoti aukščiau? Medžiuose? 

Jokios užuominos, jokio ženklo. 

Florino mina rodė tokį pat nepasitenkinimą, kokį juto ji 
pati, bet jo balsas atrodė žvalus. 

— Matyt, tu ir vėl teisi, Bea. Iš kur mums žinoti, ką ši vieta 
reiškia tatuiruotojui. Ką jis čia patyrė, pamatė, išgirdo. Gal tai 
buvo jau prieš daugelį metų. 

— Taip. 

Ji paėmė jo atkištą gertuvę ir truktelėjo tris didelius gurkš- 
nius. Vis dėlto jautė klystanti. 


Čia kažkas yra, tik mes nematome - patys kalti. 

Mes nematome. Ta mintis neatstojo nuo jos. Nematome to- 
dėl, kad turime nematyti? Ar tiesiog reikia labiau pasistengti? 

Žvilgsnis užkliuvo už aukščiau stūksančios uolos su priglu- 
dusiu akmeniu. Spalva šis beveik nesiskyrė nuo uolos, buvo 
šviesėlesnis, bet neapžėlęs samanomis kaip ji. 

— Arba kad tai paslėpta, - ryžtingai ištarė Beatrisė. 

— Kas, kaip? 

Ji atsistojo ir žengė kelis žingsnius link uolos. Kad pasiektų 
tą vietą, kritusią į akį, reikėjo šiek tiek palypėti. Beatrisė įsiki- 
bo į medį, šaknimis apglėbusį žemiau gulintį luitą. Kita ranka 
pajudino nesamanotąjį akmenį. Kaip ir tikėjosi, šis buvo tik 
dama pusiausvyrą ji nufotografavo uolą iš arti. Aparato blykstė 
akimirksnį parodė kažką balta tos nedidelės olos viduje. 

— Žiūrėk. 

Florinas užsiropštė pas ją ir išsitraukė iš kuprinės žibintu- 
vėlį. Spindulys krito ant žemės ir kelių rudų lapų, po kuriais 
skubiai palindo voras, nuslydo uoliena ir atsimušė į kažką bal- 
ta. Plastikas. 

Abu be žodžių išsiėmė ir užsimovė pirštines. Florinas įkišo 
ranką į tuštumą ir ištraukė į dienos šviesą dėžutę su baltai mė- 
lynu dangteliu. Maisto dėžutę. 

— Atrodo kaip nauja, - pasirodė Beatrisei. 

— Ir sunki. Ar viską nufotografavai? Gerai, tada lipam že- 
myn. 

Ji atsiklaupė greta ant minkštos miško žemės, ir Florinas 
atlenkė visus keturis dėžutės laikiklius, tada atsargiai nukėlė 
dangtelį. 

Kažkoks didelis daiktas, įvyniotas į virtuvinį rankšluostį. 
O ant viršaus tvarkingai sulankstytas raštelis, rašytas ne ran- 
ka. Atspausdintas kompiuteriu. Florinas išskleidė jį, ir Beatrisė 
prisislinko arčiau, kad galėtų sykiu skaityti. 

Nuoširdžiai sveikinu, tu radai lobį! 

Dėžutė yra žaidimo, savotiško mozaikos dalių ieškojimo 
su navigatoriumi, dalis. Jeigu ją radai atsitiktinai, ši 
medžioklė tau baigėsi. Tuojau pat uždaryk ir grąžink, 
kur buvo. Tau taip bus tik geriau, patikėk. 

Jeigu jos ieškojai sąmoningai, matyt, esi ne toks kvailas 
kaip kiti, panašūs į tave. Esu tikras, kad mano lobių 
dėžutės turinys tave sudomins. Kitaip, negu paprastai 
reikalaujama, dėžutės nebepaslėpk. Pasiimk ją ir paieškok 
pirštų atspaudų. Ir tam tikra prasme tikrai jų rasi. 
TFTH 


— Regis, čia kažkas paslėpta kaip sykis mums, - jis sulankstė 
laišką ir įdėjo į plastikinį maišelį. Abu spoksojo į maisto dėžutę 
ir jų laukiantį daiktą, įvyniotą į virtuvinį rankšluostį. Tada Flo- 
rinas čiupo jį. Tam tikra paika Beatrisės esybės dalis vis dar ti- 
kėjosi, kad jis to nepadarys, bet rankšluostis jau nuslydo į šoną. 

Klastotė, išsyk pamanė ji. Helovinui skirtas muliažas origi- 
nalioje pakuotėje. Beatrisės skrandis suveikė greičiau už galvą 
ir privertė žiauktelėti iš pasibjaurėjimo, prieš pastebint visas 
smulkmenas. 

— Po velnių, - sušnabždėjo Florinas. 

— Ar tai tikra? 

Jis giliai atsikvėpė ir patylėjo. 

— Taip. Ar matai, kokie nelygūs žaizdos kraštai? Aš ne teis- 
mo medicinos ekspertas, bet... manau, kad tai padaryta pjūklu. 

Ilgai ugdytomis pastangomis Beatrisė sutramdė vaizduotę ir 
pasistengė išlikti blaivi. 

Ranka. Vyro. Nupjauta aukščiau riešo. Įdėta į storą foliją. 
Kaip vakuume supakuota mėsa, tokia pat balta, su pamėlusiais 
pirštų galais ir panagėmis. 

Ji prisivertė atidžiau apžiūrėti amputavimo vietą. Kaulai, ar- 
terija išsikišusiu galu. 

— Tai reiškia, kad turime antrą lavoną, - išgirdo Florinas lyg 
iš tolo atsklindant silpną balsą. 

— Arba vienarankę auką. 

Ji linktelėjo. 

— Galbūt kas nors pasinaudojo ligoninės atliekomis. Reikia 
paskambinti Drašei. 

Beatrisė skubiai čiupo kamerą ir ėmė fotografuoti radinį iš 
visų pusių. Paskui staiga liovėsi. 

— Florinai. Dėžutėje dar kažkas yra. Po ranka. 

Ji padėjo aparatą į šalį, pirštų galais ištraukė kitą popieriaus 
lapą ir atsargiai išskleidė. Florinas įsidėjo į kišenę telefoną ir 
priėjo prie jos, kad matytų, kas ten rašoma. 


2 pakopa 

Surask dainininką vardu Kristofas, mėlynakį, su apgamu 
ant kairės plaštakos. Prieš kurį laiką - maždaug prieš 
penkerius ar šešerius metus - jis buvo Zalcburgo choro 
narys, giedojo Šuberto mišias As-Dur ir labai tuo 
didžiavosi. Pirmieji jo gimimo metų skaičiai yra A. 
Pakelk A kvadratu, pridėk 37 ir pridėk tą skaičių prie 
turimų šiaurės koordinačių. 

Paimk A, padauginto iš dešimties skaičių, sumą, tada 
padaugink A iš to skaičiaus. Atimk 229 ir atimk gautą 


skaičių iš rytinių koordinačių. Sveikinu. Ten vėl susitiksime. 


Ilgą laiką paukščių balsai buvo vienintelis garsas aplink juos. 
Beatrisė perskaitė tekstą kartą, kitą. Žmogus vardu Kristofas? 
Šuberto mišios As-Dur? 

Nieko negalvoti. Kaupti pirmuosius įspūdžius. Moteriškas 
raštas. Ji pati rašo panašiai — nerūpestingiau, ne taip Žaismin- 
gai, bet su panašiu užmoju. Atsigręžė į Floriną. 


— Ar tu ką nors supranti? 

— Nė trupučio, — jis papurtė galvą, neatitraukdamas akių 
nuo laiško. — Dėžutė buvo toje vietoje, kurias nurodo rastos 
ant lavono koordinatės. — Jis užmerkė akis, lyg bet kokia šviesa 
trukdytų priimti sprendimą. — Radome nuorodą, kuri padės 
nustatyti naujas koordinates. Ir nupjautą ranką. Kodėl? Ką 
tai duos? Kodėl jis taip akivaizdžiai kiša mums panosėn antrą 
auką, užuot ją slėpęs? 

— Todėl, kad laiko mus kvailiais. Juk taip jis ir rašo. Arba ji. 

— Bet kodėl? Nejaugi nori būti sugautas? Ar tariasi esąs toks 
pranašus, kad mano niekuo nerizikuojąs? 

Beatrisė rūpestingai padėjo dėžutės dangtelį priešais savo 
aparato linzę. 

— Ką gali žinoti, gal nori mus nuvesti klaidingais pėdsakais. 

— Lavono dalimis? 
tyti žiedo žymė, maždaug trijų milimetrų platumo. 

— Lavono dalys, - lėtai ištarė Florinas, - užtikrina, kad sek- 
sime jo nurodytu pėdsaku. 


Mažiau kaip po pusvalandžio pasirodė Drašė ir nutaisė rūgščią 
miną, kaip visada, kai kas nors pirmiau už jį prisiliesdavo prie 
radinio, ant kurio gali būti pėdsakų. 

— Buvome atsargūs, — patikino jį Beatrisė. —- Ar yra naujienų 
apie Norą Papenberg? 

— Ji nebuvo išprievartauta, panagėse nerasta svetimų audi- 
nių. Aptikome kelis padangų pėdsakus netoli nusikaltimo vie- 
tos ir, svarbiausia, kelyje skardžio link, bet kol kas neturime 
jokių rezultatų. Nusikaltėlio pėdsakų iki šiol irgi nerasta. Pra- 
nešime jums, kai tik turėsime ką nors nauja. Kur, sakot, radote 
dėžutę — tiksliai? 

Beatrisė parodė jam olą uolos viduje. 

— Padarėme kelias radinio nuotraukas in situ*. 


* lot. radimvietėje (ši ir kitos pastabos vertėjo). 

— Geriau negu nieko, - piktai burbtelėjo Drašė, maudamasis 
pirštines. — Nusikaltėlis vis dėlto padarė man paslaugą, užlydė 
atskirtą galūnę. Konservuoti pėdsakai, ar esate kada nors tai 
girdėję? 


Kabinete Beatrisė prijungė fotoaparatą prie kompiuterio. Ne- 
trukus ekrane pasirodė nuotraukos, viena po kitos. Nupjauta 
paskambino Štefanui Gerlachui. 

— Net Hofmanas supras, kad dabar neturi laiko rašyti ataskai- 
tas, — pareiškė jis ir privažiavo su kėde prie jos rašomojo stalo. 

— Dėžutė yra Iš! Lock X Lock įmonės masinis gaminys, - Be- 
atrisė parodė pieštuko galu į interneto puslapį. — Štai ši turėtų 
būti to paties modelio kaip mūsų rastoji. Viršelis su mėlynu 
kraštu, matai? Ir dvigubas užraktas šonuose, 100 proc. nepra- 
leidžiantis nei oro, nei vandens, garantuoja instrukcija. Galima 
be rizikos gabenti skysčius, stipriai atsiduodantys maisto pro- 
duktai, tokie kaip žuvis ir sūris, įdėti į ją, neskleidžia kvapo. 

— Puikiausiai tinka kūno dalims. Vis dėlto nusikaltėlis nuta- 
rė nerizikuoti ir dar užlydė plaštaką. 

Beatrisė grįžo prie atidarytos dėžutės nuotraukų. 

— Jis nenorėjo, kad kas nors ją, kaip ir ranką, rastų atsitikti- 
nai, - svarstė ji. — Ir, regis, nelabai vertino policiją, todėl manė, 
kad mes jos greit nerasime. 

Kažkas pabeldė į duris. Į vidų įkišo galvą Štefanas. 

— Vėl turite man kokių nors duomenų? Nagi, duokite šen. 

— Tu tikras auksas. 

Beatrisė suglobė užrašus į daugmaž tvarkingą šūsnį, ketin- 
dama atiduoti jaunajam bendradarbiui, bet šio dėmesį jau pri- 
kaustė nuotraukos kompiuterio ekrane. 

— Oho. Neblogai. Ką judu čia turite? 

— Patys norėtume žinoti. 

— Ranka? Tiesiog mėtėsi įpakuota kaip ką tik iš šaldytuvo? 
Keista. 

„Keista“ buvo beveik tinkamiausias žodis. 

— Ne, ji buvo plastikinėje dėžutėje. Ji ten, dešinėje, matai? — 
Beatrisė draugiškai kumštelėjo Štefanui alkūne į šoną. - O da- 
bar žygiuok, mielasai. Čia ne tavo bėda. Džiaukis tuo. 

Tačiau jis negalėjo atplėšti akių nuo nuotraukų. 

— Man tai atrodo labai keista. Ar jums į nieką nepanėši? 

— Ne. O turėtų? 

Štefanas palinko į priekį ir parodė pirštu į olą, iš kurios buvo 
ištraukta dėžutė. 

— Ji buvo ten? 

— Atspėjai. 

Jis garsiai įkvėpė oro. 

— Tuomet tai iškrypėliškiausias treidas, kokį man teko 
matyti. 

— Iškrypėliškiausias kas? 

— Treidas. Ką nors išimi iš tos dėžutės ir įdedi kitą daiktą. 
Taip įprasta. 

Palenkta į šoną Florino galva ir primerktos akys Beatrisei 
rodė, kad jis irgi nieko nesupranta. 

— Ak. Sorry*. Jūs niekada neieškojote vadinamųjų geolobių, 
tiesa? 

— Kokių lobių? 

— Toks geografinių ieškynių žaidimas. Kas nors ką nors 
paslepia, o kiti stengiasi surasti. Paslėptas daiktas vadinamas 
kešu, o plastikinė dėžutė nuotraukoje atrodo kaip tipiška kešo 
talpykla. Gal galėčiau?.. 

Beatrisė perdavė Štefanui pelę ir pasislinko į šalį, kad jis su 
savo kėde įsispraustų tarp jos ir Florino. 

— Kaip tu pasakei — kešas? — paklausė ji. — Kaip grynieji 
pinigai? 


* angl. atsiprašau. 

— Tariama taip pat, tik rašoma kitaip, — dėstė Štefanas. — 
C-a-c-h-e. Pinigų tose talpyklose nerasi, bet šiaip esama ko tik nori. 

— Taigi paieškų žaidimas, — pripažino ji. — Daug žadantis 
pavadinimas. Ar jam naudojamas navigatorius? 

— O, jūs jau žinote! — sušuko Štefanas nusivylęs. 

— Nieko nežinome. Aš tik atspėjau. Pasakok toliau. 

— Gerai. Taigi viena pusė pirmiausia užsiregistruoja interne- 
to puslapyje geocaching.com. Ten pažymėti viso pasaulio kešai, 
arba lobiai. 

— Žiūrėk tu man, - tarė Florinas. — Tai tas žaidimas gerokai 
paplitęs? 

— Labai, — uoliai atsakė Štefanas. - Jį žaidžia milijonai žmo- 
nių, visų pirma JAV, bet pas mus jis irgi vis labiau populiarėja. 
Taigi užsiregistruoji slapyvardžiu —- pavyzdžiui, aš esu Pokili- 
minis Sausainis. 

Beatrisė neištvėrusi išsišiepė. 

— Labai gražus vardas, bijau, kad nuo šiol jis tau prigis. 

Štefanas nesileido sutrikdomas. 

— Tada išsirenki kešą, esantį netoliese, įrašai jo koordinates į 
tam tinkamą prietaisą ir leidiesi į paieškas. Paprastai randi dė- 
žutę, skrynutę, ką nors, kas nepraleidžia vandens, viduje būna 
žurnalas, jame užsirašai. Didesni kešai, arba lobiai, apima ir 
daiktus, kuriuos gali pasiimti, jeigu mainais palieki ką nors 
savo. Ir tai, mano ponios ir ponai, yra treidas. 

Koordinatės ir vandens nepraleidžianti talpykla. Visa tai ati- 
tinka radinį. Beatrisė parodė ekrane pirmojo laiško fotografiją 
ir padidino, kad būtų galima skaityti tekstą. 

— Ar tokie laiškai irgi įprasti? 

— Taip. Tai lobio žinutė, — Štefanas švytėdamas ir didžiuo- 
damasis savimi pažvelgė pirma į Beatrisę, paskui į Floriną. — 
Paaiškinimas, kuris paprastai būna šalia kiekvieno lobio. Jis 
skirtas žmonėms, kurie nieko nėra girdėję apie šį žaidimą ir 
atsitiktinai aptinka slėptuvę. „Savininkas“ čia irgi kalba apie 
atsitiktinius radėjus. 

— Stop, nebruk mums žaidimo žargono. „Savininkas“ — tai 
tas, kuris paslepia lobį? 

— Aha, - Štefanas pažvelgė į Beatrisę nutaisęs atsiprašomaą 
miną. — Žaidžiant nuolatos vartojami trumpiniai ir specialios 
sąvokos. — Pelės rodyklė sustojo ties tam tikra žinutės vieta. — 
Sakykit, ar rašydamas apie pirštų atspaudus „tam tikra prasme 
tu jų tikrai rasi“, autorius turi galvoje tą ranką, taip? - spėjo jis. 

— Gali būti, - Beatrisė tarsi savaime čiupo užrašų knygelę ir 
ėmė užrašinėti Štefano aiškinimus. - Jis ar ji, matyt, turi bent 
kiek neįprastą humoro jausmą. 

— Kur neturės, — Štefanas pieštuko galu parodė keturias di- 
džiąsias raides žinutės pabaigoje: TFTH. 

— O ką tai reiškia? — paklausė Florinas. - Teodoras Frydri- 
chas Tomas Heinrichas? Aišku, kad ne, taigi vėl kažkokia mįslė. 

— Šįkart ne, tai įprastinė santrumpa. Jis dėkoja. TFTH reiš- 
kia „Thanks for the hunt!*“ Tu teisus, jo humoras savotiškas. 

— Arba čia, - Beatrisė parodė ekrane kitą nuotrauką — mo- 
ters ranka rašytą laišką, siunčiantį juos ieškoti toliau. - Ar tu 
čia ką nors supranti? 2 pakopa - ką tai reiškia? Antra stadija? 
Antroji scena? 

— Antroji dalis, - Štefanas paėmė pelę ir padidino vaizdą. — 
Mes čia aiškiai turime daugybinį lobį. Tai reiškia, kad bus 
kelios stotelės. Aptinki pirmą. Tau pateikiami antros stotelės 
duomenys, jie tave siunčia į trečią ir taip toliau, kol pasieki 
galutinę. Ten paprastai randi kokią nors dėžutę. 

— Apie paprastumą šįkart negali būti nė kalbos, — įsiterpė 
Florinas. — Ar dar yra kas nors, ką turėtume žinoti? 

- Čia ne vien daugybinis lobis, — trumpai pamąstęs atsakė 
Štefanas. — Paprastai užtenka ką nors suskaičiuoti - laiptus, me- 
džius, paminklinius akmenis — kad sužinotum kitas koordina- 
tes. O šiuo atveju reikia įminti mįslę. Ir tai daro šį lobį mįslingą. 


* angl. ačiū už medžioklę. 

„Mįslingas lobis“, - pasižymėjo Beatrisė. — Ačiū, Štefanai, tu 
mums labai padėjai. TFTH - thanks for the help“. 

Bet šis dar nenorėjo išeiti. 

— Ar papasakosite man daugiau apie tą bylą? Kaip radote 
tą dėžutę? Ak, pala, tai turi kažką bendra su vakarykšte mo- 
terimi, tiesa? Su negyvėle iš karvių ganyklos? - jis patikliomis 
akimis pasižiūrėjo į Beatrisę, paskui į Floriną. - Ar judviem 
nereikia trečio žmogaus? 

— Pakalbėsiu su Hofmanu. Jeigu duos daugiau žmonių, tik- 
rai pasirinksime tave pirmą. 

Tada Štefanas nusiramino ir pasišalino, pasikišęs po pažas- 
timi pluoštą lapų. 

Beatrisė paėmė iš pieštukinės ryškiai geltoną žymeklį ir ėmė 
rūšiuoti savo užrašus. 

— Nutrauk mane, jei imsiu kalbėti nesąmones, bet gal ver- 
tėtų pašnekinti kokį nors žemės lobių ieškotoją? Gal tasai 
pažinos mūsų vyrą — ar moterį. O gal pirmiau nustatykime 
antrosios pakopos koordinates? Jeigu Štefanas neklysta, po aš- 
tuntos, trisdešimtos ar devyniasdešimt antros pakopos turėtu- 
me rasti, ko ieškome. 

— Nusikaltėlį? — Florinas pasikrapštė paausį. - Tu išties ma- 
nai, kad jis bus prizas už uolias ir nuoširdžias mūsų pastangas? 

— Gal įsivaizduoju nesamus dalykus, —- pasakė ji, - bet iš to, 
kaip elgiasi žudikas, man išties atrodo, kad taip gali būti. 


Jų radinio tyrimo rezultatai atėjo kitąryt, net anksčiau už skro- 
dimo duomenis. 

— Tark sudie mūsų svajonei apie amputaciją ligoninėje, — 
permetęs akimis pranešimą Florinas apsiblausė. - Ranka nu- 
pjauta medžio pjūklu, laimė, po mirties, ir tuojau užlydyta. 


. angl. ačiū už pagalbą. 

Ant žaizdos yra mažulyčių pjuvenų, - jis padėjo lapą ant stalo 
ir pasitrynė akis. — Išties sumauta padėtis, ką? Juolab kad nėra 
jokios Žinios apie suluošintą lavoną. 

Kol kas. Bet toji žinia ateis, ir tada jie, matyt, turės reikalą 
nebe su viena žmogžudyste, o su dviem. Nebent nusikaltėlis 
būtų nurėžęs ranką sava mirtimi mirusiam žmogui. 

Nusikaltėlis. Savininkas. 

— Taigi ieškosime antrosios pakopos, - pasakė ji. 

Dviem fotografijos su ranka rašyta žinute atspaudams len- 
dant iš spausdintuvo, į kabinetą įgriuvo Hofmanas, kaip visa- 
da, nepasibeldęs. 

— Kaspari, koks netikėtumas. Darbo metu jūs esate darbo 
vietoje! 

— Labas rytas, — atsakė Beatrisė. - Aš jūsų irgi pasiilgau. 

— Kaip ataskaitos? Girdėjau, pavedėte jas rašyti jaunajam 
Gerlachui nepasitarusi su manimi. 

— Taip, nes jūs buvote nepasiekiamas, o Štefanas draugiškai 
pasisiūlė parašyti už mane. 

Nukarę Hofmano lūpų kampučiai smuktelėjo dar žemiau. 

— Jūs visuomet sugebate perduoti nemalonias pareigas ki- 
tam, tiesa, Kaspari? 

Į tai jis nesulaukė atsakymo. Beatrisė atsistojo ir išėmė nuo- 
traukas iš spausdintuvo. Atspaudo ant įprastinio popieriaus 
kokybė nebuvo kažin kokia, bet šiuokart bus gera. 

— Žurnalistai, kaip tikriausiai įsivaizduojate, neduoda man 
ramybės dėl nužudytosios moters. Taigi viliuosi, kad netrukus 
turėsime ką pasakyti. Florianai, aš pasitikiu jumis. 

Jis persibraukė ranka retus murzinai geltonus plaukus ir iš- 
plumpino iš kabineto. 

— Dar po kurio laiko judu jau tujinsitės, - pasakė Beatrisė. — 
Regis, jis išties jaučia tau silpnybę. 

— „Florianai..“ 

— Na, į tokias smulkmenas šefui nusispjaut. Viena „a“ dau- 
giau ar mažiau, nebūkite mergaitė, Veningeri! 

„Nebūkite mergaitė“ buvo sparnuotas Hofmano posakis. 
Beatrisė slapčia spėjo, kad šefo antipatija jai rėmėsi kaip tik 
tuo, kad ji moteris, ir dar žerianti tiesą į akis. 

Ji padavė Florinui vieną atspaudą, savajame geltonu pieštu- 
ku pabraukė žodžius „Kristofas“, „apgamas“, „Zalcburgo cho- 
ras“ ir „mišios As-Dur“. 

— Daugiau nieko neturime, tiesa? 

— Vis šis tas. Nors kone kiekvienas choras gieda mišias As- 
Dur. - Du spragtelėjimai, ir jis įjungė Youtube. - „Kur man 
sukti“, — pasigirdo skardinis balsas iš kompiuterio garsiakalbių. 

— O varge, tai tiesiog šlageris, - atsiduso Beatrisė. 

— Galima pamanyti, kad kiekvienas šio miesto gyventojas 
dainuoja, — po pusvalandžio atsiduso Florinas. — Daugiau 
chorų negu bažnyčių. Kiek suprantu, susidarys gal penkiolika 
Kristofų, tada turėsime patikrinti kiekvieno iš jų dešinės plaš- 
takos viršų ir paklausti gimimo datos, - jis išlukšteno tabletę iš 
pakelio, gulinčio greta rašomojo stalo lempos, nurijo ir užgėrė 
apelsinų sultimis. — Kaip tik tokie darbai saldina policininkui 
gyvenimą. 

— Galvą skauda. 

— Šiek tiek. Matyt, nuo Hofmano balso; negaliu pakęsti jo 
dažnio. 

— Ar nuo nugarkaulio, kaip visada, - ji pakilo, atsistojo Flo- 
rinui už nugaros ir ėmė minkyti sprando raumenis. Kurį laiką 
juto bendradarbio nuostabą, bet paskui jis atsipalaidavo. 

— Mums reikia apklausti chorų vadovus, vieną po kito, - su- 
murmėjo ji. - Telefonu. 

— „Savininkas“ rašo, kad tasai Kristofas prieš daugiau kaip 
penkerius metus dainavo chore. Aš tai suprasčiau, kad dabar 
nebedainuoja. Šiek tiek labiau į kairę — ak, ačiū, puiku. 

Jis atsiduso. 

Beatrisė šaipydamasi spustelėjo jam nykščiu linkį tarp kaklo 
ir peties. 

— Taigi klausinėsime apie ankstesnius Kristofus. Ir apie Šu- 
berto mišias, kurių buvo mokomasi prieš daugiau kaip penke- 
rius metus. 


Tai truko ištisą amžinybę. Po dviejų valandų skambinimo Be- 
atrisė buvo baigusi pusę savo sąrašo ir radusi šešis Kristofus — 
keturis tebedainuojančius, du nebe. Florinas buvo pasižymėjęs 
penkis ir vieną, apie kurį choro vadovas negalėjo pasakyti, ar 
tas žmogus tikrai Kristofas. 

Jam užsirašant paskutinio pokalbio smulkmenas, suskambo 
telefonas. 

— Klausau. O, sveiki. Ar yra kas nors nauja? 

Beatrisė pamatė, kaip Florinas kilstelėjo antakius ir klausy- 
damasis skambintojo vien lūpomis ištarė žodžius „teismo me- 
dicina“. 

— Aišku, kad mane domina smulkmenos. Ar jau ką nors ži- 
note apie tatuiruotę? — jis linktelėjo, užsirašė, giliai atsikvė- 
pė. - Gerai. O kitas objektas? 

Florinas vėl ėmė rašyti, bet staiga liovėsi ir gerokai apstulbęs 
pakėlė galvą. 

— Kas yra? — sušnabždėjo Beatrisė, bet jis tik papurtė galvą. 

— Esate tikri, kad neapsirikote? Tikri? Gerai. Ačiū, bandysiu 
susivokti, kas po kam. Atsiųskite mums visą ataskaitą, kai tik 
baigsite. Taip, tau irgi geros dienos. 

Florinas susimąstęs spoksojo į savo užrašus. 

— Tos tatuiruotės, - lėtai prabilo jis, —- darytos moteriai esant 
dar gyvai, maždaug aštuonios ar devynios valandos prieš mirtį. 

Beatrisė nejučia surietė batuose kojų pirštus. 

— O velnias! 

— Taip, tai viena naujiena, o štai kita: ant jos drabužių rasta 
kraujo pėdsakų, bet kraujas ne jos, - jis išlygino delnu lapelį, 


lyg tai suteiktų tam, kas jame parašyta, daugiau prasmės. — 

Ir... - dvejodamas toliau kalbėjo jis, — jis sutampa su nupjautos 
rankos krauju. 

— Ką? 

Florinas linktelėjo beveik atsiprašomai. 

— Kraujo pėdsakų yra ant jos striukės, palaidinukės ir kelnių, 
šiek tiek ant rankų. 

Vaizdas, kurį Beatrisė pastarosiomis valandomis buvo su- 
sidariusi apie Norą Papenberg, sueižėjo. Vieniša, įbauginta, 
laikoma kažkur tamsoje — matyt, taip nebuvo. Ji susitepusi 
krauju, kitos aukos krauju. 

— Ar yra draskymosi žymių, odos panagėse? 

Florinas papurtė galvą. 

— Nieko panašaus. Nubrozdinimų esama, bet jų, matyt, at- 
sirado krintant nuo skardžio, - jis pasitrynė veidą rankomis. — 
Įsivaizduoji kovą, tiesa? Tas žmogus puola Norą Papenberg, 
ši ginasi, jis apsipila krauju — o kas paskui? Ji nužudo jį ir su- 
pjausto į gabalus? Paslepia ranką plastikinėje talpykloje? Ir nu- 
sižudo pati? Man tai atrodo neįtikima. 

Vis dėlto laiškas, jų rastas šalia plaštakos, parašytas moters 
ranka, Beatrisė dėl to guldė galvą. 

— Šiaip ar taip, mums reikėtų paprašyti Noros Papenberg 
vyro, kad duotų jos rašysenos pavyzdį, - sumurmėjo ji ir pasi- 
ėmė ranka rašyto laiško nuotraukos atspaudą. 

Rašysena apvalaina. Netgi truputį mergiškas. Taip nerašo 
joks vyras. Kai kuriose vietose matyti, kad rašančiosios ranka 
drebėjo. 

Beatrisė brūkštelėjo pirštu per raides. Prieš penkerius šeše- 
rius metus. 

Kodėl nuorodos tokios neapibrėžtos? Gal „savininkas“ tyčia 
sunkina užduotį, kad ieškodami kitų koordinačių jie sugaištų 
daugiau laiko? 

„Savininkas“. Ar „savininkė“. Ko gero, jau negyva ir palikusi 
jiems itin originalų testamentą. 

Beatrisė palinko prie fotografijos ir parėmė kaktą rankomis. 
Metas pamąstyti. 

Tarkime, kad Nora Papenberg iš tiesų nužudė tą vyrą, ku- 
rio ranką jie rado. Paskui supjaustė kūną, parašė laišką, įdėjo 
į talpyklą. Ar auka jai pirmiau ištatuiravo padus? Tuomet ant 
nupjautos rankos, galimas daiktas, yra jos kraujo pėdsakų. Be- 
atrisė pasižymėjo šią mintį užrašų knygelėje. 

Kitas atvejis. Tarkime, kad nužudytasis jos netatuiravo — ar 
Nora tai padarė pati? Tam priešinosi Beatrisės logika. Kodėl 
žmogus turėtų tatuiruotis tokias jautrias vietas kaip padai? 

Gal baudė save? Pavyzdžiui, atgailavo dėl to, kad nužudė ir 
supjaustė tą Žmogų? O paskui... Papenberg susirišo už nugaros 
rankas ir nušoko nuo uolos. 

Didžiausia nesąmonė. 

— Sakyk, ar teoriškai įmanoma, susirišti sau rankas laidu? 

Florinas pakėlė galvą nuo savo užrašų. 

— Aišku, įmanoma. Iš priekio, pasitelkus į pagalbą dantis. 
Bet už nugaros — sunkiai įsivaizduoju. Negali būti. Nebent 
žmogus būtų toks lankstus, kad galėtų perlipti per surištas 
rankas, jei supranti, apie ką kalbu. Arba... vieną laido galą 
įspraustų į spaustuvą ir užtrauktų kilpą rankomis, - jis suraukė 
kaktą. - Bet tada nebeištrauktų įsprausto galo, - Florinas pa- 
stūmė savo užrašus į šalį. - Svarstai, ar Nora Papenberg galėjo 
viską padaryti pati, net nusižudyti? 

— Aš tik noriu būti tikra, kad tai neįmanoma. Šiuo metu ti- 
kėtina, kad ji žudikė: nužudytojo kraujas ant jos drabužių ir, 
galimas daiktas, jos ranka parašyta žinutė lobio talpykloje. 

— Turime tai patikrinti, — jis susimąstęs sukiojo pieštuką 
tarp pirštų. — Iki tol Papenberg niekad nebuvo baudžiama, 
net už ne vietoje pastatytą automobilį. Jeigu ji iš tiesų nužudė 
žmogų, tai tik afekto būklės. Arba gindamasi. 

— Per greitos išvados, kolega. Gerai, jeigu jau kuriame sce- 
Narijų, tai laikykimės faktų: nežinomasis, kurio ranką paslėpė 

Nora, mirė anksčiau už ją — su tuo mudu sutinkame? Puiku. 
Bet peršasi mintis, kad būta ir trečiojo. - Pirštų galais ji nusi- 
ėmė nuo liežuvio kelias lako atplaišas, atskilusias nuo kramto- 
mo pieštuko. — Juk Norai buvo paskambinta agentūros vakarė- 
lyje. Gali būti, kad skambino meilužis. Ji suvaidino, kad skauda 
galvą, skubiai išėjo, susitiko su tuo žmogumi. Bet abudu buvo 
užklupti, to vyro žmona ištatuiravo Norai ant padų koordina- 
tes, paskui nužudė vyrą, supjaustė jo kūną į gabalus, paslėpė 
ranką miške. Tada nustūmė Norą nuo uolos. 

Dar nebaigusi paskutinio sakinio Beatrisė jau purtė galvą. 

— Moterys taip nedaro. Supjaustytas lavonas rodo, kad nu- 
sikaltėlio būta vyro. 

— Juk esti išimčių. 

— Esti. Reikia turėti galvoje. Ir vis dėlto, - Beatrisė čiupo 
užrašų knygelę. - Agentūra. Mes apklausime kiekvieną ano va- 
karėlio dalyvį. Išūšim teismo medikams ausis, kad kuo greičiau 
pateiktų informaciją apie nupjautą ranką. Ir minsime „savinin- 
ko“ užmintas mįsles. 

Ji pažvalgė į Floriną tikėdamasi sulaukti jo pritarimo, bet jis 

— Tos penkios dienos, — pasakė jis. - Per ilgas tarpas nuo 
dingimo iki mirties. Jeigu žinotume, kas vyko tuo metu... 

Neišleisdama iš akių Florino Beatrisė prismeigė atspausdin- 
tą ir padidintą laiško nuotrauką prie lentos virš rašomojo stalo. 

— Gerai sakai, — tarė ji. - Per penkias dienas žmogus gali 
visiškai pasikeisti, jei gerai prispiri. Toliau domėdamiesi Noros 
Papenberg asmeniu turime atsižvelgti į tai. 


Ta mintis jos neapleido kelias valandas. Penkios dienos. Florinas 
pabaigė dainuojančių Kristofų sąrašą, perkratė buvusius chorų 
vadovus, o tos penkios dienos vis neišėjo Beatrisei iš galvos. 

— Laba diena, esu Beatrisė Kaspari iš Zalcburgo krašto kri- 
minalinės policijos. Ar kalbu su Gustavu Richteriu? 

— Ė. Taip. Kas... kas gi... 

— Nesijaudinkit, nieko neatsitiko, man tiktai reikia kai ką su- 
žinoti. Jūs vadovaujate kameriniam Arkadijos chorui, jeigu aš 
teisingai informuota. 

Palengvėjimo atodūsis. 

— Taip. 

— Turiu šiek tiek neįprastą klausimą. Ar jūsų chore dainuoja 
žmogus vardu Kristofas? O gal dainavo prieš penkerius šeše- 
rius metus? 

— Kodėl jums tai rūpi? 

— Tai susiję su dabartiniu tyrimu, todėl daugiau, deja, nieko 
negaliu pasakyti. 

— Aha. Taip, pas mus yra Kristofas. Netgi du. Kristofas Ha- 
reris ir Kristofas Leonhardas, abu tebedainuoja, - trumpa 
tyla. — Jie kuo nors įtariami, ar kaip? 

— Nevisiškai. Ar jūsų choras maždaug prieš šešerius metus 
repetavo Šuberto mišias As-Dur? 

Šįkart jo atsakymas tarsi iššovė iš pistoleto. 

— Taip, gali būti. Leiskite paskaičiuoti — taip. Beveik prieš 
šešerius metus. 

Beatrisė apibraukė abi pavardes ryškiu žymekliu. 

— Jūs man labai padėjote. 

Jos ranka su žymekliu vis dar kabojo virš užrašų knygelės, 
o ant liežuvio galo sukosi paskutinis klausimas. Ji įtraukė oro. 

— Arjus tai domina, ponia komisare? 

— Taip. Ne, luktelėkit — dar vienas dalykas, kuris jums galbūt 
pasirodys keistas, bet tiek to: ar vienas iš tų dviejų ponų turi 
apgamą ant rankos? Didelį, krintantį į akis? 

— Ką? Kodėl to klausiate? 

Beatrisė vidujai atsidūsėjo: galėjai tikėtis tokios reakcijos. 

— Tai galėtų būti svarbu mūsų tyrimui. 

— Apgamas? — paklausė jis beveik piktai, tarsi ji būtų ban- 
džiusi iš jo šaipytis. - Neišmanau, kodėl jus tai domina, deja, 

negaliu padėti. Matot, paprastai aš domiuosi savo dainininkų 
balsais. 


Trys kiti pokalbiai davė dar vieną Kristofą. Toliau telefonų są- 
raše buvo tik mažesni chorai ir tie, kurių vadovai buvo nepa- 
siekiami. 

— Turime jau keturiolika žmonių, su kuriais reikėtų susitik- 
ti, - Beatrisė piktai numetė ant stalo pieštuką. — Bijau, kad tik- 
rasis bus paskutinis. Nė vienas choro vadovas nėra pastebėjęs 
jokio apgamo. 

— Ir man tas pats, - Florinas pasisiekė Beatrisės užrašus. — 
Dabar surašysiu juos visus, o Štefanas tegu suras adresus. 

— Gerai. O man būtinai reikia ką nors sukramtyti. Ar atnešti 
ir tau? 

Florinas tylomis papurtė galvą, pildydamas ekrane pavar- 
džių lentelę. Piktai sučiaupta Beatrisės burna atspindėjo jos 
nuotaiką: dar vienas savaitgalis be laisvalaikio. 

Grįždama į kabinetą su keptos mėsos sumuštiniu rankoje ji 
sutiko Štefaną, nekantriai mojantį iškeltu popieriaus lapu. 

— Kelis adresus jau turiu, ir keturių chorų repeticijų laiką. 
Domina? 

— Aišku. Ačiū. 

Beatrisė permetė akimis gautus duomenis. Vienas choras tą- 
dien repetavo 19 valandą Mocerteume. Ji galėtų spėti, jei pir- 
ma paimtų vaikus, ko nors jiems išvirtų ir paprašytų Ketrinos 
valandą pabūti su jais. Kaimynų duktė savo taupyklėje jau tu- 
rėtų būti sukaupusi maždaug tiek, kiek kainuoja motoroleris. 

— Puiku, - linktelėjo Florinas, supažindintas su jos planu. — 
Atvažiuosiu tavęs be penkiolikos septintą. 


Priklijuoti vadovėlio nugarėlę. Paleisti skalbimo mašiną ir išvir- 
ti spagečių su karbonarų padažu. Greitai nusiprausti po dušu. 
Prieš pat septynias Beatrisė vėl sėdėjo šalia Florino automo- 
bilyje tikėdamasi, kad nebeatsiduoda svogūnais ir česnakais. 

— Kristoforas Gorbachas ir Kristofas Mejeris. Mėlynos akys 
ir apgamas. — Ji apibraukė sąraše abiejų pavardes. — Gal ne- 
truksime tai išsiaiškinti. 

— Gal, — burbtelėjo Florinas. 

Beatrisė atsispyrė pagundai draugiškai kumštelėti jam į 
šoną — vis dėlto jis vairavo. 

— Esi surūgęs dėl savaitgalio, taip? Ar Anekė jau žino apie 
naująją bylą? 

Florinas trūktelėjo pečiais. 

— Svarstau, ar nepranešus, kad neatskristų. Juk nėra pras- 
mės sukarti tokį tolimą kelią, kai man reikės dirbti. 

Jis įsuko į Pario Lodrono gatvę. 

— Kodėl pranešti? Įtrauksime į komandą Štefaną, kuriam ta 
byla ir šiaip labai rūpi, be to, jis pusiau į ją jau įsitraukęs. - Ji 
rasti tikrąjį Kristofą, tada... 

Florinas staigiai sustabdė automobilį ir pastatė palaisvėju- 
siame gatvės pakraštyje. 

— Ar nemanai, - pasakė jis, žiūrėdamas į užpakalinio vaiz- 
do veidrodėlį, — kad visos tos mįslės gali būti nukreipiamasis 
manevras? Originalus nusikaltėlio žaidimėlis: norėdamas nu- 
sikratyti mumis jis siunčia ieškoti to apgamo. 

Beatrisei tokia mintis buvo dingtelėjusi, stovint po dušu. 
Gali būti, kad jie leidžiasi vedžiojami už nosies, kol nusikaltė- 
lis... arba nusikaltėlė ramiai naikina pėdsakus. 

— Pamatysim. Jeigu nėra žmogaus, atitinkančio „savininko“ 
aprašymą, būsime tik sugaišę laiką. 

— Sugaišę per jį, - įterpė Florinas. 

Beatrisei nedavė ramybės plastikinės dėžutės vaizdas. Ne- 
gyva ranka. 

— Mums nelieka nieko kito, tik įsitraukti į jo žaidimą, Flori- 
nai. Man tai nepatinka lygiai kaip ir tau. 

Jiems einant per gatvę, jis paėmė ją už parankės. 

— Labiausiai mane siutina jausmas, — pasakė jis, — kad jis 
mėgaujasi tuo, ką daro. 


Pia mater, fons amoris 

Vyrų balsų unisonas. Lėtas kritimas į neviltį. 

Beatrisė sustojo prie repeticijų salės durų, suėmė rankeną, 
bet jos nenuspaudė. Kaip tik tas kūrinys. 

Pia mater, fons amoris 

Me sentire vim doloris 

Įsiliejo moterų balsai, plevenantys ore ir viltingi. 

Fac, ut tecum lugeam 

Fac, ut ardeat cor meum 

In amando Christum Deum, 

ut sibi complaceam. 

Beatrisė nuo kažin kada nebuvo jos girdėjusi, bet kiekvienas 
garsas jai buvo pažįstamas, kiekviena smulkmena įsirėžusi į 
atmintį. Smilkalų, gėlių, gedulo kvapas ir, svarbiausia, kartus 
metalo skonis burnoje, išliekantis kelis mėnesius. Kaltė yra tai, 
ko ilgai nenurysi. 

— Gražu, - sušnabždėjo greta jos Florinas. - Pirmąkart gir- 
džiu. Ar tai... Pučinis? 

— Ne. Jozefo Reinbergerio Stabat Mater*. 

Ji susitvardė, nes pajuto, kad muzika pradeda tirpdyti viduje 
tai, kas turi išlikti tvirta. 

— Įspūdinga. Iš kur žinai? 

— Šis kūrinys dažnai girdėti laidotuvėse, — ji ryžtingai nu- 
spaudė rankeną. - Ką gi, žaidžiam. Mūsų ėjimas. 


Kai Florinas išsikvietė iš repeticijų salės abu Kristofus ir išaiš- 
kino, ko policijai iš jų reikia, Beatrisė nudangino neprašytąjį 
svečią iš praeities į sąmonės užkaborį, kur jis paprastai būdavo, 
ir susitelkė į savo užduotį. 


* Įot. stovi Motina. 

Greitai paaiškėjo, kad pirmas jų šūvis buvo Dievui į langus. 
Kristofas Gorbachas chore dainavo tik antri metai. Jo rankos, 
tiesa, buvo smarkiai gauruotos, bet be jokio apgamo. Kristofas 
Mejeris iš pradžių nenorėjo Beatrisei rodyti savųjų, bet, matyt, 
tiktai dėl nukramtytų nagų, o ne dėl krintančių į akis pigmen- 
tinių pakitimų. 

— Būtų buvę per daug gerai, - pasakė Florinas blausiai šyp- 
sodamasis, kai juodu išėjo iš repeticijų salės ir įsėdo į auto- 
mobilį. - Anekės lėktuvas pusę trijų nusileidžia Miunchene, 
norėjau ją pasitikti. 

Beatrisė juto, kad Florinas žiūri į ją iš šalies, ir linktelėjo. 

— Ikipiet mes dar padirbėsime iš peties, o tada galėsi važiuo- 
ti. 


no 


Toliau manysiuosi su Štefanu, sekmadienį irgi. 
— O ar galėsi? 
— Taip. Vaikai bus pas Achimą. 
Galbūt jis padovanos man katę, ji nusuko galvą į šalį. 
Jie beveik atvažiavo. Florinas sustojo antroje juostoje prie- 
šais jos namo duris, ji linktelėjo jam, atidarė automobilio du- 
reles ir išlipo. 

— Pala, aš vos nepamiršau! 

Jis grįžtelėjo ir ištraukė kažkokį daiktą, tamsoje panėšintį į 
beformį luitą. 

— Pasakyk Jakobui, kad ji saugoma valstybės. 

Pilkai rudas pliušas. Milžiniškos dirbtinės akys. 

— Elvyra du, - sumurmėjo Beatrisė. - Ačiū. Tu mus išgelbė- 
jai, buvau jau seniai pamiršusi tą nuknekcintą pelėdą. 

— Nėra už ką, - Florino akys buvo pavargusios, bet jis šyp- 
sojosi. —- Saldžių sapnų. 


Planšetinis kompiuteris tarškėjo taip smarkiai, kad Beatrisė 
išsigando, ar jis nepažadins vaikų, nenoromis atsigulusių vos 
prieš pusvalandį. Jakobas tučtuojau pasigrobė Naująją Elvyrą 
ir ilgai nenorėjo paleisti iš rankų. O kai pagaliau žliumbdamas 
paleido, Mina jį pavadino kvailu mažvaikiu. 

Et, tas kompiuteris išties nervina. Beatrisė piktai trenkė jam 
per šoną. Garsas nenutilo, bet truputį prislopo. Matyt, kažkas 
pakliuvo į vidų per vėdinimo angas ir dabar sukasi sistemoje. 
Dar vienas smūgis, ir traškesys virto gerokai tylesniu dūzgimu. 
Na štai. 

Beatrisė įsijungė paštą, bet nerado nieko, į ką būtų reikėję 
tuojau atsakyti, taigi perėjo prie paieškos sistemos. Adreso 
vietoje įrašė w.w.w.geocaching.com. Ekrane pasirodė ketur- 
spalvis logotipas ir kiek toliau į dešinę mažo televizoriuko 
pavidalo ženkliukas su užrašu ŽIŪRĖK! Geolobių ieškojimas 
per 2 minutes. Nuoroda nuvedė ją į animacinį filmą, kuria- 
me buvo parodyta maždaug tai, ką jiems vakar buvo aiškinęs 
Štefanas. Beatrisė žiūrėjo, kaip balti pieštiniai žmogeliukai 
spalvotoje vietovėje ieško oranžinių dėžučių, ir galvojo apie 
„savininką“. Jis, aišku, kadaise irgi matė šį filmuką. Kažin, ar 
jau tada buvo sumanęs į savo lobio dėžutę įdėti tokį makab- 
rišką daiktą? 

Kodėl mano galvoje visąlaik sukasi jis? Jos pirštai barbeno 
į lietiklį, pelės rodyklė šokinėjo kaip padūkusi, dešiniajame 
kampe buvo galima ieškoti lobių artimoje aplinkoje, bet jų ko- 
ordinates galėjai gauti tiktai užsiregistravęs ir prisijungęs. 

A Basic Membership on Geocaching.com is free*, linksmai 
skelbė puslapis. Beatrisė spustelėjo ties nuoroda ir išvydo re- 
gistravimosi langelį. 

Vartotojo vardas. Ji prisiminė Štefano Pokiliminį Sausainį ir 
nejučia šyptelėjo. 

Susimąsčiusi brūkštelėjo pirštų galais per klaviatūrą. Reikia 
ko nors nekalto. Pakeičiamo. Žvilgsnis užkliuvo už pliušinės 
pelėdos Elvyros. Puiku, tik toks slapyvardis buvo jau užimtas. 

— Tačiau mūsų tai neišgąsdins, tiesa? - sumurmėjo Beatričė 
ir parašė Elvyra Antroji. 


* angl. prisiregistravimas geocaching.com puslapyje nemokamas. 

Prisiregistruoti buvo paprasta, ir jai atsivėrė slėptuvių koor- 
dinatės, atskirame Google geoieškynių žemėlapyje galėjai net 
įžiūrėti kiekvieną slėptuvę. 

Aišku, žemėlapiai buvo naudingesni už koordinates. Beatri- 
sė ilgai nesuko galvos ir susirado Lamertalį, vietą netoli Abte- 
nau, kur buvo rasta Nora Papenberg. 

Ten nebuvo pažymėta jokio lobio. Bet netoliese mėtėsi kelios 
lengvai pastebimos mažos baltos dėžutės su žaliais ar oranži- 
niais dangteliais. Vieta kitapus upės buvo pažymėta mėlynu 
klaustuku. Kaip ten sakė Štefanas? Miįslingasis lobis — rodos, 
taip. Vis dėlto arčiau kaip už penkių šimtų metrų nuo radimvie- 
tės nebuvo nė vienos slėptuvės. Beatrisė atsilošė neišleisdama iš 
akių žemėlapio, stumtelėjo pelę toliau į rytus, prarado orienta- 
ciją ir padidino mastelį taip, kad galėjai matyti pusę Zalcburgo. 

Your search exceeded 500 caches*, - pasiskundė programa. 

— Gerai, - ji vėl pakoregavo pele žemėlapį ir pritraukė vaiz- 
dą. Maždaug čia turėjo būti suskeldėjusios uolos. Ir še tau, vi- 
sai netoli nuo tos vietos, kur jie su Florinu buvo radę dėžutę su 
nupjauta ranka, pamatė esant netgi įprastinį lobį. 

Beatrisė perskaitė „savininko“ aprašą, paskui jį aptikusiųjų 
žinutes. Dėžutė buvo paslėpta oloje po akmeniu. Šiurpiausias 
daiktas joje, matyt, buvo žvairuojanti plastikinė kaukė. 

Beatrisė purtydama galvą vėl atsilošė krėsle. Ko gi ji tikėjosi? 
Kad nusikaltėlis paliks pėdsakus internete? 
uolų aprašymus. Daugelį jų galėjai rasti pagal pateiktus duo- 
menis, keli buvo įdėję net savo nuotraukas — paprastai stovin- 
tys gamtoje su purvina plastikine dėžute rankoje. Lipdančios 
sniego senį Noros Papenberg nuotrauka nebūtų išsiskyrusi. 

Beatrisė tol skaitė užrašus ir savininkų duomenis, kol įskau- 
do akys. Štefanas praleido visą vakarykštę naktį ieškodamas už 


== 


" angl. jūs ieškote daugiau kaip 500 lobių. 

ko užkibti, mėgindamas rasti neįprastą tai aplinkai narį — Sizi- 
fo darbas, ir tiek. Bet jei nusikaltėlis priklauso lobių ieškotojų 
kompanijai, gali būti, kad jį išduos kokia nors frazė. Šitai bent 
jau reikėjo turėti galvoje. 

Beatrisė darsyk pakeitė ekrane žemėlapį, spustelėjo pelę ties 
pirmu pasitaikiusiu mėlynu klaustuku ir aptiko sudoku, kurį 
išsprendęs turėjai rasti tikslias lobio koordinates. Ar tai įme- 
nama mįslė? Kitas mėlynas klaustukas pažėrė begalinę skaičių 
virtinę, pažiūrėti be jokios sistemos. Misterija. 

Ji užgniaužė žiovulį. 

— Gan painu, Elvyra. 

Pliušinė pelėda spoksojo geltonomis stiklinėmis akimis 
priešais save. 

Beatrisė ieškojo toliau, aptiko tik lobių ieškotojų žodyną. 
Viename iš pirmųjų jo puslapių buvo pateikti sutrumpinimai. 
Ten galėjai rasti ir TFTH, sarkastišką padėką rastojo laiško 
gale. Puiku. Čia dar truputį pasiknis ir eis miegoti. 

Ji truktelėjo gurkšnelį vyno. Sutrumpinimas BYOP reiškia 
„Bring your own pen'“* ir paprastai dedamas į tokią dėžutę, 
į kokią netelpa rašiklis. Santrumpa HCC reiškia „Hard Core 
Caching'**, JAFT - suprask „Just another fucking tree'***, nuo- 
roda į lobį medyje su virvine technika; kažkokia nesąmonė. 
Beatrisė užmerkė akis, kad neįsismarkautų galvos skausmas. 
Jai reikės labiau, daug labiau įsigilinti į tą medžiagą. 

Penkios po pusės vienuoliktos. Ji vėl nusižiovavo ir sugavo 
sąve norint pasiimti į lovą Elvyrą, prispausti veidą prie jos pliu- 
šinio kūno ir... hm, ir ką? 

Šaižus telefono skambutis atrodė lyg netikėtas smūgis į pa- 
širdžius. Beatrisė pašoko nuo krėslo, perbėgo kambarį ir vos 
nenuplėšė telefono ragelio. Kažin, ar nepabudo vaikai? Reikia 


* angl. turėk savo pieštuką. 
** angl. ekstremalios ieškynės. 
*** angl. dar vienas sumautas medis. 

tikėtis, kad ne. Matyt, kas nors atsitiko, jei taip vėlai skambi- 
nama. Dar vienas lavonas, kita kūno dalis... 

Tikėjosi bet ko, tiktai ne naktinio Achimo teroro. 

Tas.sumautas šūdžius! 

— Kaip puiku, kad bentsyk tau prisiskambinau, — jo balsas 
tiesiog tryško panieka. Kaip visuomet. — Rytoj, pusę dviejų, bet 
nevėluok. Ir įdėk šįkart vaikams striukes, kiekvienam po vieną. 
Minai anąkart buvo baisiai šalta. 

Nesileisk išprovokuojama. 

— Supratau. Rytoj, pusę dviejų, nevėluoti, - trumpai atsakė 
ji. - Ir nepamiršti šiltų drabužių. Daugiau tokiu metu neskam- 
bink, nes vaikams reikia ne tik striukių, bet ir išsimiegoti. 

— Nemokyk manęs! 

Beatrisė padėjo ragelį. Jis gali panaudoti prieš ją dar ir šitai. 
Malonus pirmykštis nuovargis buvo praėjęs, širdis daužėsi taip 
smarkiai, lyg ji būtų nubėgusi kelis kilometrus. Bent jau vaikai 
iki šiol nepabudo. Ji išjungė lobių ieškotojų žodyną, kompiu- 
terį, ištraukė telefono šakutę, išjungė mobilųjį ir nuėjo valytis 
dantų. Tada pastebėjo kažką niūniuojanti ir iš pradžių nesu- 
prato, kaip ta melodija atėjo į galvą. Paskui prisiminė: juk tai 
Stabat Mater. 


— Pone Papenbergai, prašau atleisti, kad trukdau, bet mums 
reikėtų jūsų pagalbos. — Beatrisė pasistengė suteikti savo bal- 
sui deramą užuojautos ir dalykiškumo dozę. — Ar negalėtumė- 
te mums duoti savo žmonos rašysenos pavyzdį? Laišką, dieno- 
raštį — ką nors tokio? 

— O kam? - jo balsas atrodė baisingai pavargęs. 

— Turime žinutę, galimas daiktas, rašytą jūsų Žmonos. Rei- 
kia duoti ekspertui, kad palygintų braižus. 

Ji išgirdo, kaip jis sukūkčiojo ir pasistengė nutaisyti tvirtą 
balsą. 

— Žinutę? Ar galiu ją pamatyti? 

— Deja, ne. Tam tikros informacijos negalime teikti net ar- 
timiesiems. Kol kas. 

— Suprantu, — silpnu balsu ištarė jis. — Žinote, ką? Man rei- 
kia kai ką sutvarkyti, tad būsiu netoli jūsų, tada ir užnešiu rašto 
pavyzdį. 

— Puiku. Labai ačiū! 

Florinas tąryt buvo paskirtas Ypatingosios lobių ieškotojų 
komisijos vadovu, tas titulas Beatrisę trumpam pralinksmino, 
tik ji nebūtų galėjusi pasakyti, kodėl. Dabar jis įėjo pro duris su 

— Dabar esu oficialiai priskirtas jums. Duokite man darbo. 

— Dar pasigailėsi, - pasakė Beatrisė apsimestinai rimtu bal- 
su ir įspraudė jam į rankas choristų sąrašus. - Čia kai kur dar 
trūksta repeticijų laiko. Būtų gerai rasti ir namų adresus tų 
dainininkų, kuriuos mums reikia apklausti. Galimas daiktas, 
vienas kitas choras pasirodys ateinantį sekmadienį, mielai ap- 
silankyčiau tose bažnyčiose su tavimi. 

Štefanas perdėtai taisyklingai atidavė pagarbą ir spruko į 
savo kabinetą. 

Jis motyvuotas, tai gerai, pamanė Beatrisė ir pažvelgė į laik- 
rodį. Pusė dešimtos, o ji jaučiasi taip, lyg darbo diena būtų 
jau pasibaigusi. Prastai išsimiegojo, vis sapnavo tai Achimą, 
tai nupjautas kūno dalis. Paskui gulėjo būdraudama ir užmigo 
bandydama tvarkingai surikiuoti mintis apie žmogžudystę. 

— Mums reikia kuo greičiau apklausti žmones iš Noros Pa- 
penberg reklamos agentūros, — Florinas pastūmėjo jai popie- 
riaus lapą su agentūros duomenimis. 

— Žinai, geriausia dar šiandien. Kai tik pakalbėsiu su Konra- 
du Papenbergu. Jis užneš rašysenos pavyzdį, ir aš būtinai turiu 
jį kai ko paklausti, - Beatrisė per stipriai persibraukė ranka 
akis, ir ant plaštakos liko blakstienų tušo žymė. 

— Gal reikėtų pasiųsti ką nors kitą? Pavyzdžiui, Štefaną ar 
Sibilę... 

— Ne, — pati išgirdo per griežtai atrėžusi ir pasistengė su- 
švelninti tai šypsena. — Noriu su tais žmonėmis pasikalbėti 
pati. Antraip imsiu nebejausti bylos pulso. Byloje jau dabar 
per daug atsparos taškų. Lavonas. Koordinatės. Paskui mįslė 
ir tuo pat metu dalys kito lavono, kurio kraujo esama ant pir- 
mojo drabužių. Viskas susiję, bet man nematomoje erdvėje. — 
Ji giliai įkvėpė oro. — Kol kas sakau „ne“. - Ir nenoriu, kad 
kas nors kištysi. Garsiai to neištarė, nes žinojo, kad Florinas 
yra grupinio darbo ir bendro samprotavimo šalininkas. Aišku, 
geras dalykas — jam. O Beatrisė negalėjo mąstyti kartu su ki- 
tais. Turėjo tai daryti viena, galbūt dar su kuo nors. Visa kita 
jai trukdė. 

Sidabru blizgantis tušinukas, Florino sukiojamas tarp pirštų, 
metė pailgus atšvaitus ant sienos. 

— Vis dar manau, kad viena iš tų gijų, ko gero, skirta užim- 
tumo terapijai. Mums, turintiems patvirtinti „savininko“ nuo- 
monę, kad policija kvaila. 

Beatrisė nieko neatsakė ir ėmė rūšiuoti paskleistus ant stalo 
lapus. Ten buvo rankos su suglebusia oda, įvyniotos į foliją, 
fotografija. Padėjo ją dešinėje stalo pusėje šalia uolos plyšio, 
kuriame buvo surasta dėžutė, nuotraukos. Įkypai nuo jos — 
ranka rašytos mįslės fotografiją. Davė joms pagulėti. Sumaišė 
eilę, luktelėjo tikėdamasi, kad nuotraukos pradės jai pasakoti 
savo istoriją, bet jos tylėjo. 

— Pasakysiu Štefanui, kad palydėtų tave į agentūrą, — išgirdo 
sakant Floriną. 

— Puiku, - Beatrisė metė akį į laikrodį ir panoro jau dabar 
Paimti vaikus iš mokyklos ir perduoti Achimui. Būtų bent vie- 
nas pliusas šios dienos darbų sąraše. — Beje, — pridūrė garsė- 
liau, — nauja pelėda puiki. Vaikams labai patiko. 

— Gerai, taigi vieną savo užduotį vis dėlto atlikau sėkmin- 
gai, — jis atstūmė kėdę ir atsistojo. - Laikyk už mane kumštį, 
Mat einu pas Hofmaną aptarti tolesnių veiksmų. Iki. 

Konradas Papenbergas pasirodė tuoj po dešimtos ir atrodė lyg 
per pastarąsias dvi dienas netekęs penkių kilogramų. Beatrisė 
nusivedė jį į vieną iš pasitarimų kambarių. Atsiprašė už sudvi- 
susį orą ir atidarė langą. 

— Aš vakar buvau... atpažinti Noros, - rodos, Papenbergui 
kaskart reikėjo vis iš naujo įsibėgėti, kad ištartų žodį. — Ten 
buvo ji... ir nebe ji. Nebe tokia, ar suprantat mane? Nebe žmo- 
gus. O tik... daiktas. 

Vyro kūnu perbėgo virpulys, jis nusigręžė į šalį, išsitraukė iš 
kišenės popierinę nosinę ir nusišluostė veidą. 

Beatrisė palaukė, kol jis susitvardys. 

— Žinau, ką turite galvoje. 

Ji nemelavo. Niekada nemanė, kad numirėliai atrodo lyg 
miegantys žmonės. Jie panėšėjo į kitą padermę. Atrodė baugi- 
namai kitokie, net jei būdavo numirę ramiai. 

Papenbergas prisivertė šyptelėti. 

— Ačiū. Suprantu, kad jums tai ne naujiena. 

— Aš ne tai turiu galvoje, - Beatrisė paieškojo žodžių. - Prie 
to niekad negali priprasti, suprantate? Tai šiurpina, kiekvieną- 
kart, — ji nutilo. Ar nevargina to žmogaus savo pačios reakci- 
jomis? — Aš labai jus užjaučiu, štai ką noriu pasakyti. 

Jis nervingai linktelėjo nežiūrėdamas į Beatrisę. 

— Rašysenos pavyzdys, - sumurmėjo ir užkėlė portfelį ant 
stalo. 

Pilna prirašyta užrašų knygelė. Nora Papenberg geruose 
keturiasdešimtyje puslapių diskutavo pati su savimi, siūlė ir 
atmetė reklamos šūkius, rašė tarp jų pastabas: /ėkšta, nuval- 
kiota, nuobodu arba neblogai, galima išplėtoti, tiks. 

Beatrisė būtų galėjusi lažintis iš dviejų mėnesių algos, kad 
braižas tas pats kaip ano lobio žinutės, bet taip manyti buvo 
neprofesionalu. Policininkai nieko negali laikyti įrodymu, kol 
neturi rankose grafologinės išvados. 

— Ačiū, — ji uždėjo abi rankas ant užrašų knygelės. — Jūs, 
aišku, ją atgausite, kai tik mums nebereikės. 

Pašnekovo žvilgsnis nukrypo į tuštumą. 

— Jūsų bendradarbis vakar apklausė mane. Dėl alibi tos 
nakties, kai... — jis ėmė gniaužyti dešine ranka kairės pirš- 
tus. —- Aš jo neturiu. —- Dabar vyras žvelgė Beatrisei tiesiai į 
akis. — Ar daug Žmonių gali pateikti savo alibi, jei nusikalti- 
mas įvyko tarp dviejų ir keturių valandų nakties? 

— Ne. 

— Aš irgi negaliu... 

— Mes privalome to paklausti, to reikalauja tyrimo metodi- 
ka, - Beatrisė pasistengė suteikti savo šypsenai kuo daugiau 
šilumos. — Norėčiau sužinoti ką kita — nesijaudinkit, tai tie- 
siogiai nesusiję su jumis, — ji pabraukė pirštų galais per užrašų 
knygelę ir užčiuopė Noros Papenberg tušinuko stipriai įspaus- 
tas linijas. — Jūsų žmona daug laiko praleisdavo gryname ore, 
tiesa? Galbūt užsiiminėjo ir lobių ieškojimu? 

Konradas Papenbergas gerokai nustebo. 

— Lobių... kuo? 

Taigi nepataikyta. 

— Ieškojimu, — pakartojo nusiminusi Beatrisė. - Su naviga- 
toriumi pagal koordinates... 

Ji nenuleido akių nuo jo, bet paskutinis žodis nesukėlė jo- 
kios reakcijos. 

— Taip, esu apie tai girdėjęs, — silpnu balsu atsakė Papenber- 
gas. — Ir... regis, Norai tai galėjo patikti, - jis nutilo. Pažvelgė į 
lubas, kad sulaikytų besitvenkiančias ašaras. - Bet mes nieka- 
da to nedarėme. Mudu... tiek daug ko nedarėme. 

Beatrisė padavė vyrui popierinę nosinę ir palaukė, kol jis vėl 
susitvardys. 

— Kiek laiko truko jūsų santuoka? 

— Tik dvejus metus, susipažinome prieš trejus. Kitą savaitę... 
būtų buvusios mūsų metinės. 

— Aš išties labai jus užjaučiu, - ji pakilo ir atstūmė kėdę. — 
Darysime viską, kad surastume jūsų žmonos žudiką. — Be- 

atrisė tikrai tuo tikėjo, bet jos žodžiai atrodė tušti. — Jei 
prisiminsite, kas, jūsų nuomone, mums galėtų padėti, pa- 
skambinkite, gerai? 

Konradas Papenbergas išsiblaškęs linktelėjo galvą. Leidosi 
Beatrisės palydimas iki durų, norėjo paspausti jai ranką ir tik 
tada pastebėjo, kad tebelaiko rankoje suglamžytą popierinę 
nosinę. Jis atsirėmė į sieną ir užsimerkė, tarsi šitai būtų dar 
labiau viską pabloginę. 

— Taip norėčiau suvokti, kodėl taip atsitiko, - sušnabždė- 
jo. —- Ar jūs tai suprantate? 

— Net labai gerai, - atsakė Beatrisė. - Darysime ką galime, 
pažadu. 

Ji žiūrėjo, kaip jis eina gatve prie savo automobilio, žalios 
mazdos; statydamas ją buvo ratu užvažiavęs ant šaligatvio. 
Vyro laikysena nepasikeitė, kaip paprastai būna, kai žmonės 
išeina iš policijos pastato ir nebesijaučia stebimi. 

Beatrisė apsigręžė ir patraukė atgal į savo kabinetą su užrašų 
knygele po pažastimi. Florinas, matyt, tebesėdėjo pasitarime 
pas Hofmaną. Buvo pamiršęs ant stalo savo mobilųjį telefoną. 
Ekranėlio apačioje mirksinti lemputė rodė praleistą skambutį 
ar žinutę. 

Ne, ji nežiūrės, ko tasai mirkčioja. Nieku gyvu. Kaip išvis 
kilo tokia mintis? Matyt, nuo neišsimiegojimo. 

Įjungė kompiuterio kontaktų sąrašą ir surinko ekspertų te- 
lefoną. 

— Juliana Heilig. 

— Jums skambina Beatrisė Kaspari iš krašto kriminalinės 
policijos. Man reikia palyginti braižus ir grafologinės išvados. 
Ar galiu atsiųsti dokumentus faksu? 

— Žinoma. Kas konkrečiai jums rūpi? 

— Ar jie rašyti ta pačia ranka? 

— Bus padaryta. Ar tai skubu? 

— Būtų puiku, jei spėtumėte iki kitos savaitės pradžios. 

O jeigu jau šiandien galėtumėte pranešti, koks pirmas įspū- 
dis, - aišku, nebūtinai, — tai labai mums padėtumėte. 

Trumpa tyla. 

— Pažiūrėsiu, ką galiu padaryti. 

Beatrisė žvilgtelėjo į linksmas keverzones bloknote, paskui į 
lobio laiško nuotrauką. 

— Labai gali būti, kad vienas lapas rašytas patiriant didelį 
stresą. Ekstremaliomis aplinkybėmis. 

— Tai svarbu žinoti, ačiū. 

Heilig davė savo fakso numerį, ir Beatrisė išsiuntė jai doku- 
mentus. Vos tik atsisėdo prie stalo, į kabinetą įlėkė Štefanas. 

— Žinau beveik visų chorų artimiausių repeticijų laiką, teko 
gerokai pavargti. 

Jis viltingai pažvelgė į Beatrisę, ir šitai jai priminė, kad reikia 
pritariamai linktelėti. 

— Puiku. 

— Ačiū. Trys chorai dainuoja sekmadienį - du per įprastinės 
mišias, vienas per vestuves. Jeigu pasistengsime, galime visus 
juos patikrinti, — jis įteikė jai raštelius su tų chorų pavadini- 
mais, mišių pradžiomis, bažnyčiomis ir jų adresais. 

— Puikiai padirbėjai, Štefanai. Aš rimtai, tu mums labai padedi. 

Jis nušvito. 

— Einu skambinti toliau, būtų juokinga, jei dar šiandien ne- 
turėtume visų chorų sąrašo. 

Išeidamas jis vos nesusidūrė su Florinu, apsiniaukusiu veidu 
parlekiančiu į kabinetą. 

— Blogos naujienos? — paklausė Beatrisė. 

— Ne. Dar viena Hofmano persekiojimo manija. Jam neduo- 
danti ramybės spauda, jis mielai daugiau informuotų žurnalis- 
tus, negu mums tai naudinga, - Florinas griuvo į savo sukamą- 
Jį krėslą ir greitai dirstelėjo į sieninį laikrodį. - Nepatenkintas, 
kad iškart jo neinformavome, mat būtų važiavęs nusikaltimo 
Vietos apžiūrėti. 

Tai buvo ne naujiena. 

— Juk bandėme informuoti. 

— Žinoma, bet jis mano, kad nelabai stengėmės. Šiaip ar 
taip, yra piktas ir prastai nusiteikęs. Nori, kad labiau pakra- 
tytume Noros vyrą. Tikėkimės, per savaitgalį išsidūks, antraip 
vis neduos mums ramybės. 


Pusė vienuoliktos. Beatrisė trečiąkart pabandė prisiskambinti 
į Teismo medicinos institutą daktarui Fogtui, bet veltui. Tada 
paskambino į mobilųjį. Ir jis netikėtai atsiliepė. 

— Neturiu laiko, - pasakė, užuot pasisveikinęs. 

— Gaila. Bet man vis tiek reikia kelių atsakymų, jei jau ne- 
gausiu ataskaitos iki savaitgalio. 

— Kokios ataskaitos? Papenberg bylos? 

— Ne, nupjautos rankos. Kad sužinočiau, kieno ji, man reikia 
atsparos taškų. 

Ekspertas atsiduso. 

— Kažin ko neišgirsite. Ta ranka vyro, bet net ir labai norė- 
damas negaliu pasakyti, kada jis numirė. Plastikinė folija labai 
uždelsė irimo procesą, nėra kirminų, nieko tokio. 

— Suprantu. 

— Dėl aukos amžiaus irgi nesu tikras. Sakyčiau, nuo trisde- 
šimt penkerių iki penkiasdešimties metų. Kraujo grupė nulinė 
plius. 

— Ar jau paėmėt pirštų atspaudus? 

Fogtas krenkštelėjo. 

— Aišku. Duomenis gausite dar šiandien. Be to, velionis ilgai 
nešiojo žiedą, ant bevardžio piršto yra žymė. Manau, tai būta 
vestuvinio žiedo. Jeigu jums padėtų mano interpretacija, tai 
sakyčiau, kad jis buvo vedęs ir prieš susitikdamas su meiluže jį 
nusimovė arba buvo neseniai išsiskyręs. 

Nužudymo iš pavydo galimybė Beatrisės motyvų sąraše vėl 
kilstelėjo šiek tiek aukščiau. 


62 


— Ačiū. Pranešimą... 

— „išsiųsime kuo greičiau. Savaime aišku. 

Nuo trisdešimt penkerių iki penkiasdešimties metų. Nusi- 
minusi Beatrisė ėmė naršyti dingusių vyrų duomenis, išplėtė 
paiešką įtraukdama skelbimus apie visos srities pražuvėlius. 
Trys skelbimai buvo paduoti paskutinę savaitę, bet dingusieji 
buvo arba vyresni, arba daug jaunesni. Nejau niekas nepasige- 
do vyro, kurio ranką rado ji su Florinu? 

Perskaitė kitus aprašus, vieną po kito, ieškodama galimų ry- 
šių su Nora Papenberg, giminingų profesijų. Kai vėl pažvelgė į 
laikrodį, buvo praėjusios daugiau kaip dvi valandos. Po velnių! 
Beatričė pašoko, nutraukė nuo kėdės atlošo savo rankinuką ir 
nubėgo prie durų. Vėl šūdinai vėluoja. 

— Florinai! — šūktelėjo per petį. - Gero savaitgalio, ko ne- 
spėsi padaryti, palik man ant stalo. Ir gerai pasibūk su Aneke! 

Gatvėse buvo sausakimša, kaip visuomet penktadienį po 
pietų, ir galiausiai nusigavusi iki mokyklos Beatrisė jau iš tolo 
pamatė, kad Jakobas su Mina sėdi ant suolo priešais įėjimą ir 
laukia. Mina gestikuliavo Jakobui prieš nosį, matyt, skaitė auk- 
lėjamąją paskaitą. 

— Tu vėluoji, - papriekaištavo ji ir įlipo į automobilį. 

— Žinau, atsiprašau. Na, ar gerai praėjo diena? 

— Mes darėm raidžių grandinę, — linksmai karktelėjo Jako- 
bas. — Ar žinai, kokia raidė man labiausiai patinka? 

— Hm. Gal J? 

— Ne, X, iiiiks. 

— O kaip sekėsi tau, Mina? 

— Neblogai. Ar negalime važiuoti truputį greičiau? 

Namie Mina tuojau puolė prie puspilnio savo krepšio, sto- 
vinčio vaikų kambaryje, ir sugrūdo į jį du maudymosi kos- 
tiumėlius. Beatrisė tuo tarpu keptuvėje kaitino aliejų žuvų 
piršteliams, tikrino Jakobo pastabų knygelę ieškodama pra- 
nešimų apie katastrofiškus išsišokimus ir papildė vaikų baga- 

žą striukėmis, neperlyjamomis kelnėmis, megztiniais ir dar 
viena pora batų. 

— Ar tėtė jums jau nupirko dantų šepetėlius? 

— Taip, mano žalias su automobiliu! — šūktelėjo Jakobas. — 
Ar galiu įsijungti televizorių? 

— Ne. Tuojau valgysim. 

Šaldyti piršteliai šnypštė dedami į aliejų. Dar penkiolika mi- 
nučių. Kažką ji tikrai pamiršo — o Dieve, pižamos! 

— Niekas neina prie viryklės, — įsakė vaikams, nubėgo prie 
spintos ir ištraukė dvi pižamas. 

Jos mobilusis telefonas ėmė vibruoti ir pagrojo pirmuosius 
„Message in a Bottle“* priedainio taktus, beje, tinkamus pagal 
aplinkybes. 


Ill send an SMS to the world 
Ill send an SMS to the world 
I hope that someone gets my 
I hope that someone gets my 
I hope that someone gets my 
Message in a bottle.** 


Jeigu esama šventojo vienišų motinų patrono, tai Achimas da- 
bar įstrigęs kamšatyje ir pavėluos. Beatrisė įgrūdo pižamas į 
krepšį ir čiupo mobilųjį, o kita ranka ištraukė iš valgymo įran- 
kių skyriaus šakutę, kad apverstų pirštelius. Šie buvo rudi, ne 
juodi. Puiku. 


* angl. žinutė butelyje 

** angl. siunčiu pasauliui žinutę, aš siunčiu 
pasauliui žinutę, tikiuosi, kad kas nors 
ją gaus, tikiuosi, kad kas nors ją 
gaus, tikiuosi, kad kas nors ją 
gaus, žinutę butelyje. 

— Tuoj galėsit sėsti prie stalo! — šūktelėjo vaikų kambario 
pusėn, prieš nusivalydama į virtuvinį rankšluostį pirštus ir 
spustelėdama telefono meniu mygtuką. Nauja žinutė. Žiūrim. 

Nežinomas numeris; tekstą sudaro tik vienas žodis. 

Palengva. 

Kas nors apsiriko, pirmiausia pamanė Beatrisė. Ką tai galėtų 
reikšti? Kai kas ragina neskubėti? Ji įbedė žvilgsnį į telefono 
ekranėlį, stengdamasi suvokti žinutės prasmę, čia pat paste- 
bėjo, kad piršteliai jau gatavi ir nukėlė keptuvę nuo viryklės. 

— Mazgotis rankas ir prie stalo! 

Palengva. Tas žodis ropojo per sąmonę lyg rodydamas save. 
Ar gali būti... kad „savininkas“ užmezga ryšį? Nejau tai įma- 
noma? 

Staiga jai pasidarė karšta, karščiau nei stovint prie viryklės. 

Savojoje lobio žinutėje jis tiesiogiai kreipėsi į policiją. Kas, 
jeigu tai daro vėl? Jei nori bendrauti asmeniškai? Tik — kodėl 
su ja? Iš kur žino jos numerį? 

— Mama, noriu pomidorų padažo! 

Jakobo balsas pasiekė sąmonę lyg iš tolo. Jai reikia dar tru- 
putį pakentėti, tuojau atvažiuos Achimas, ir tada... 

— Tuoj gausi. Būk geras, neliesk Minos stiklinės. 

— Bet joje daugiau sulčių! 

Atsakydama į tą žinutę Beatrisė jam paskambins, tai vis 
dėlto geriau nei gaišti laiką spekuliacijoms. Vos tik išvažiuos 
vaikai. 

Sučirškus durų skambučiui, Jakobas kaip tik kišosi į burną 
paskutinį gabalą žuvų pirštelio. 

— Tėtė! 

Jis pašoko apversdamas savo kėdę ir nurūko prie durų. 

Beatrisė nubėgo jam iš paskos, bet Jakobas spėjo pakelti te- 
lefonspynės ragelį. 

— Čia tu, tėte? — sušniaukrojo pilna burna. 

Mina ištraukė ragelį jam iš rankos. 

— Juk puikiai žinai, kad niekam negalima atidaryti! 

— Bet... 

— Jokių „bet“. Nusiprausk veidą, tu visas išsitepliojęs pomi- 
dorų padažu. 

Nervingo šnopštimo kitame laido gale užteko, kad Beatri- 
sė suprastų už durų stovint Achimą. Ji spustelėjo atidarymo 
mygtuką ir netrukus išgirdo žingsnius ant laiptų. Iškart panoro 
pabėgti, kad nereikėtų jo matyti, bet tarp turėklų virbų jau pa- 
sirodė galva su plinkančiais šviesiais plaukais. 

— Labas, — pasakė ji ir pabandė šyptelėti, kad parodytų tai- 
kingą nusiteikimą. — Vaikai tuoj bus pasiruošę. 

Nepraverdamas burnos jis dėbtelėjo į ją. 

— Tėte! - džiaugsmingai klyktelėjo Mina Beatrisei už nuga- 
ros. — Įsivaizduok, šiandien aš vienintelė mokykloje žinojau, 
kad Helsinkis yra Suomijos sostinė! 

— Puiku, mažute. Tu geriausia. 

Palinkęs prie Minos Achimas priglaudė ją prie krūtinės, ir 
Beatrisės akys kaipmat priplūdo ašarų. Viešpatie, kas jai vėl 
darosi? Greitai nusigręžė ir atnešė krepšius iš vaikų kambario. 
stengėsi išlaikyti veide šypseną. Po penkių minučių šis susiti- 
kimas baigsis. Jakobas prisiglaudė jai prie kojos. 

— Mama... 

— Ką? 

— Ar negali važiuoti su mumis? 

Ji atsitūpė šalia jo. 

— Ne, deja. Bet jums ir taip bus smagu, o jeigu norėsi, vakare 
galėsi man paskambinti. Sutarta? 

Jakobas neryžtingai linktelėjo. 

— Aš įsidėjau Flanšą, - sušnabždėjo jis. - Kaip manai, ar tėtė 
nepyks? 

Flanšą. Nešvariausią pasaulyje pliušinį kiškutį. 

— Ne, jis supranta, kad tu negali be jo užmigti. 

Achimas paleido Miną. 

— Važiuojam, vaikai. Įkvėpsim gryno oro, čia bjauriai dvokia. 

— Nedvokia, — paprieštaravo Jakobas. — Čia žuvų pirštelių 
kvapas. 

— Taigi, — niekinanti mina, į lubas įbestos akys. - Ką gi, 
tada šįvakar pasistengsim pavalgyti ko nors geresnio. O dabar 
dingstam iš Čia! 

Beatrisė apkabino vaikus. Labai skubanti Mina išsivadavo iš 
jos glėbio. 

— Ar greit pirksim katę? — paklausė bėgdama laiptais že- 
myn. — Jau sugalvojau jai vardą... 

— Rytoj, lygiai septintą, - atsakė Achimas atsigręžęs į Beatri- 
sę, tada paėmė Jakobą už rankos ir išėjo. 

Ji nelaukė, kol jie visi palypės aukštu žemiau, ir iškart uždarė 
duris. Pastebėjo smarkiai sukandusi dantis tik tada, kai juos 
ėmė gelti. 

Atlapojo langą, įleido į butą šviežio oro. Išgirdo, kaip apa- 
čioje linksmai karksi Jakobas, ir jai skaudžiai suėmė krūtinę. 
Tada prisiminė mobilųjį. Palengva. 

Kodo pradžia, jeigu Beatrisė neklydo, buvo išankstinio mo- 
kėjimo operatoriaus, kurio kortelių ir kodų galima nusipirkti 
prekybos centre. Ji atvertė žinutę ir spustelėjo skambinimo 
mygtuką. 

Malonus moteriškas balsas pranešė, kad pageidaujamas 
abonentas šiuo metu nepasiekiamas ir kad Beatrisė bandytų 
paskambinti jam vėliau. 

Palengva. Tai konstatavimas. Ar priekaištas mums, vis dar 
neišsiaiškinusiems antrosios pakopos nuorodų? 

Jei taip, „savininkas“ susimovė, ir tai jį pražudys. Ji garsiai 
užtrenkė langą, čiupo nuo lentynėlės automobilio raktą ir lei- 
dosi atgal į darbą. 


Gauti prokuratūros leidimą nustatyti, iš kur buvo skambinta, 
neprireikė nė valandos. Laukdama mobiliojo ryšio operato- 
riaus technikų atsakymo su rageliu prie ausies, Beatrisė paste- 

bėjo naują ryškiai rausvą Hofmano lipduką ant kompiuterio 
monitoriaus. Pasitarimas pirmadienį 15 valandą, dalyvauja 
visi. Klasė. Tai bus dienos viršūnė. 

Kitame laido gale atsiliepė jaunas vyriškas balsas. 

— Kuo galiu padėti? 

— Beatrisė Kaspari, krašto kriminalinė policija. Man reikia 
informacijos apie numerį 06912435733. Noriu žinoti, ar tas 
mobilusis telefonas naudojamas pagal sutartį, ar pagal išanks- 
tinį mokėjimą. 

Tyla kitame laido gale. Paskui: 

— Jūs iš KKP? 

— Taip. Beatrisė Kaspari, iš Nužudymų ir sužalojimų skyriaus. 

Sušiugždėjo popierius. Barkštelėjo kompiuterio klaviatūra. 

— Tai išankstinio mokėjimo kortelė. 

Velniava. 

— Taigi jūs negalėsite pasakyti, kam ji priklauso? 

— Deja, ne. Ją perkant, dokumento rodyti nereikia. 

— Aš tai žinau, - ji nutraukė pašnekovą. — Gerai, tada man 
reikia mobiliojo telefono atpažinimo ženklo. Šiuo numeriu 13 
valandą 47 minutės buvo išsiųsta Žinutė vienam gavėjui, - Be- 
atrisė padiktavo jam savo mobiliojo telefono numerį. - Dar 
norėčiau žinoti, koks radijo bokštas tuo metu užfiksavo tą 
skambutį. Kiek maždaug truks, kol galėsite atsakyti? 

Matyt, ji kalbėjo išties valdingai, nes pašnekovas ėmė kalbėti 
baikščiai ir kartu kaprizingai. 

— Nežinau, dabar savaitgalis, reikia pažiūrėti, ar kas nors dar 
yra... 

— Jeigu nieko nėra, tai padarykit, kad tas kas nors atsiras- 
tų! - Beatrisei reikėjo susitvardyti ir pasistengti nutaisyti ma- 
lonų balsą, nors vidujai ji visa virpėjo kaip smarkiai įtempta 
styga. — Tai svarbu. Jūs labai padėsite, jei gausite tuos duome- 
nis. Kiek įmanoma greičiau. 

— Padarysiu, ką galėsiu. 

Beatrisė padėjo ragelį ir parėmė veidą rankomis. Palengva, 
pamanė ji. Aš čia niekuo dėta. 

Prisitraukė arčiau teismo medicinos ekspertų atsiųstą pra- 
nešimą ir įsigilino į tą jo dalį, kur buvo kalbama apie nupjautą 
ranką. 

Pjuvenos, rastos žaizdoje, buvo bukų ir pušų, dažniausiai 
pasitaikančių medžių, — ne kažin kokia paspirtis. Panagėse 
esama žemių, ant odos ir šarmo pėdsakų — matyt, prieš suvy- 
niojant, ranka buvo nuplauta. 

— Beatrise! 

Ji pašoko, mat neišgirdo, kaip įėjo Štefanas. 

— Klausau. 

— Susiskambinau su agentūra, ten mūsų lauks, jeigu atva- 
žiuosime dabar. 

Jis šyptelėjo, nedrąsiai ir iš anksto džiaugdamasis, lyg būtų 
panorėjęs atidaryti kalėdinės dovanos dėžutę dviem dienom 
anksčiau ir laukęs leidimo. 

Ji nejučia irgi nusišypsojo jam. 

— Gerai. Ačiū, kad susitarei dėl susitikimo. Tuoj susidėsiu 
daiktus, o tu pasiimk filmavimo kamerą. 


Tai liūdnai progai ant apskrito pasitarimų stalo buvo padėta 
vaza su sausainiais. Prie jo sėdėjo du vyrai ir trys moterys. Kai 
įėjo Beatrisė ir Štefanas, stambesnysis vyras atsistojo ir padavė 
jiems ranką. 

— Maksas Vinštatas. Agentūra priklauso man, esu visa širdi- 
mi pasiruošęs teikti jums, tiriantiems Noros nužudymą, viso- 
keriopą pagalbą. 

Aišku, kad ne zalcburgietis, sprendžiant iš akcento, bus iš 
Ruro srities, pamanė Beatrisė. 

— Mano pavardė Kaspari, o čia mano bendradarbis Štefanas 
Gerlachas, - ji padėjo rankinuką ant vienos iš laisvų kėdžių. — 
Ar turite patalpą, kur galėtume kalbėtis netrukdomi? Norėčiau 
atskirai šnektelėti su kiekvienu iš jūsų. 

Vinštatas uoliai linktelėjo ir nuvedė Beatrisę į gretimą kam- 
barį, kuriame stovėjo masyvus stiklinis stalas. 

— Savaime suprantama, mielai užleidžiu savo kabinetą. 
Roza, gal atneštum mums čionai kavos? Išgersite puodelį, tie- 
są? Su pienu ir cukrumi? Visi mes sukrėsti Noros mirties, sun- 
ku patikėti, ji buvo... 

Beatrisė pamojo Štefanui, ir šis padėjo filmavimo kamerą 
ant stalo. Pati išsitraukė iš rankinuko užrašų knygelę ir tuši- 
nuką. 

— Galime pradėti nuo jūsų, pone Vinštatai. Gal malonėtu- 
mėt uždaryti duris? 

Jis tuojau įvykdė jos prašymą, paskui atsisėdo ant savo suka- 
mosios kėdės ir sunėrė rankas ant stalo. 

— Ar galite savais žodžiais apibūdinti tą vakarą? Papasako- 
kite visa, ką prisimenate apie jį, aišku, ypač kiek tai susiję su 
Nora Papenberg. 

Prieš pradėdamas kalbėti vyras truputį patylėjo. Puiku. Gal 
tuščiai neplepės. 

— Mes užsakėme stalą 1132 kavinėje devynioliktai valandai, 
ir Nora atėjo viena iš pirmųjų. Linksma, nerūpestinga, jei su- 
prantat, ką turiu galvoje. 

Beatrisė linktelėjo. 

— O ką vilkėjo? 

Jam reikėjo truputį pagalvoti. 

— Raudoną striukę. Po ja - aš jau nebežinau, kažką paprasta. 
Beje, Roza tą vakarą daug fotografavo. Ir Erichas savo mobi- 
liuoju telefonu, jeigu neklystu. 

Beatrisė ir Štefanas nustebę susižvelgė. 

— Puiku. Ar turite čia tas nuotraukas? 

— Erichas tikrai turi savo mobilųjį, Roza savo fotoaparatą, ko 
gero, irgi. Tai vienas iš tų kompaktiškų daikčiukų, telpančių | 
bet kokį rankinuką.... 

— Aišku, — pertarė jį Beatrisė. - Prie nuotraukų grįšime vėliau. 
Taigi Nora atėjo anksti ir gerai nusiteikusi. Kas buvo paskui? 

— Visi išgėrėme po aperityvą, tada aš pasakiau trumpą kalbą. 
Mat mūsų nedidelė agentūra buvo gavusi sensacingai stambų 
užsakymą, todėl ir šventėme. Paskui užsisakėme valgyti. 

— Nora sėdėjo greta jūsų? 

— Ne, greta Irenės Grabner, kitos tekstų ir koncepcijų kūrė- 
jos. Bet prisimenu, ko užsisakė: žuvienės ir veršienos su ryžiais 
ir maderos padažu. Aš užsisakiau to paties, todėl... 

Netinkama akimirka suvokti, kad pilvas groja maršus, pa- 
manė Beatrisė. Ji niūriai ir ilgesingai prisiminė pasitarimų 
kambaryje likusią lėkštę su sausainiais. 

— Ir vyno gėrėme, jeigu tai svarbu, - toliau kalbėjo Vinštatas. 

Kažkas pabeldė į duris, ir įėjo darbuotoja, nešdama padėklą 
su trimis puodeliais kavos. 

— Ar jūs Roza? — paklausė Beatrisė. 

— Taip, — atsakė moteris ir sutrikusi dirstelėjo į savo virši- 
ninką. - Roza Drabček. 

— Ar turite čia savo fotoaparatą? Su agentūros vakarėlio 
nuotraukomis? 

— Manau, kad... turiu. Tuojau pažiūrėsiu. 

— Tada mes vėliau pasikalbėsime pirmiausia su jumis. 

Dėkingai šypsodamasi Beatrisė priėmė jai paduotą puodelį 
ir gurkštelėjo kavos. Juodos, stiprios. Skrandis prieštarauda- 
mas susitraukė, bet ji vis tiek išgėrė dar gurkšnį. 

— Taigi buvo vyno, - grįžo prie nutraukto pokalbio. — Ar 
Nora Papenberg daug išgėrė? 

Vinštatas pagalvojo. 

— Ne, na... taurę ar galbūt dvi. Dar prosecco iš pradžių. Tik- 
rai nebuvo girta, daugių daugiausia vos apsvaigusi, - jis sutri- 
kęs nuleido akis į stalviršį. —- Manote, jeigu Nora būtų buvusi 
Visiškai blaivi, būtų galėjusi labiau pasipriešinti žudikui? 

— Sunku pasakyti. Pasakokite toliau. 

Jis pastebimai suėmė save į nagą. 

— Mes kaip tik valgėme antrą patiekalą, kai suskambo jos 
telefonas. Išsitraukė jį iš rankinuko ir tarstelėjo apie savo vyrą 

kažką juokinga. Paskui pasakė „ak, čia ne jis“ ir spustelėjo myg- 
tuką. Mes, aišku, plepėjome toliau, ir aš negirdėjau, ką Norą 
kalba su skambintoju, bet po kelių akimirkų ji pakilo nuo stalo 
ir paėjėjo su telefonu tualetų pusėn. 

— Tarsi būtų nenorėjusi, kad kas nors prie stalo išgirstų, ką 
kalba? — pertarė jį Beatrisė. 

— Taip. Arba lyg mes būtume per garsiai kalbėję, ir ji būtų 
ieškojusi ramesnės vietos. Bent man taip atrodė. Tiesa, turiu 
prisipažinti, kad tuo metu nelabai kreipiau dėmesį į Norą. 

Pokalbis telefonu. Ji metė Štefanui klausiamą žvilgsnį. 

Tas iškart suprato ir vos pastebimai papurtė galvą. Taigi No- 
ros pokalbių sąrašo, kurį buvo užsakęs išankstinio mokėjimo 
ryšio operatoriui, dar nebuvo. 

— Ji kalbėjo neilgai, — toliau pasakojo Vinštatas, — tris, gal- 
būt keturias minutes. Tada vėl grįžo prie stalo. 

— Ir valgė toliau? 

Vinštatas apgailestaudamas gūžtelėjo pečiais. 

— Aš nežinau, prašau man atleisti. Galbūt. Bet maždaug po 
dvidešimties minučių išėjo. Namo. Sakė, įskaudo galvą. 

Tą patį Beatrisei buvo pasakojęs ir Konradas Papenbergas. 

— Arji iš tos kavinės išėjo viena, ar su dar kuo nors? 

Šįkart Vinštatas ryžtingai papurtė galvą. 

— Tikrai viena. Juk buvo dar tik apie pusę dešimtos, mes 
bandėme įkalbėti, kad pasiliktų, bet ji nenorėjo. Be to, atrodė 
truputį sukiužusi, manau, kad išties jautėsi nekaip. 

— Gerai. Ačiū. O dabar mielai šnektelėčiau su... — ji dirste- 
lėjo į savo užrašus, — su Roza Drabček. Ir, jeigu bus įmanoma, 
peržvelgsiu nuotraukas jos aparate. 

Roza Drabček buvo ne sekretorė, o įmonės vadybos asisten- 
tė, kaip pati pabrėžė pačioje pokalbio pradžioje. Štefanas, pir- 
miau pasisveikinęs su ja kaip su sekretore ir prašovęs pro šalį, 
kaltai linktelėjo galva. O Beatrisę visų pirma domino blizgantis 
fotoaparatas Drabček delne. 

— Dar neperkėliau mūsų vakarėlio nuotraukų į kompiute- 
rį, - pasakė moteris lyg atsiprašydama, — bet ekranėlis nema- 
žas, turėtumėte viską matyti, — ji nustatė peržiūros funkciją ir 
padavė aparatą Beatrisei. - Daugokai prifotografavau, tikiuosi, 
jums bent kiek pravers. 

Vakaro saulės apšviesta Aukštutinio Zalcburgo tvirtovė, ma- 
žiausia dešimt kadrų. Puikus Tvirtovės kalno vaizdas iš 1132 
kavinės, tuo motyvu vadybos asistentė, matyt, niekaip negalėjo 
atsigėrėti. 

Paskui padengtas stalas, dar be svečių, valgiai ir tuščios kė- 
dės. Keturi kadrai. Vinštatas, stovintis už kėdės, pakreipęs gal- 
vą. Vėl tvirtovė. 

— Aparatas geras, tiesa? — paklausė Drabček. 

Jeigu neimti domėn nieko nesakančių motyvų... Beatri- 
sė nekantriai spragtelėjo „ieškoti toliau“; kita nuotrauka, dar 
kita — nieko, kas jai praverstų. Vis tiek įsirašys visas jas į savo 
duomenų kaupiklį. 

Pagaliau žmonės. Jauna moteris aukštyn sušukuotais plau- 
kais, trumpa ryškiai mėlyna suknele. Vyras su akiniais ir bran- 
giu kostiumu - jei Beatrisė neklydo, dabar sėdintis už durų ir 
laukiantis, kol bus apklaustas. 

Paskui Nora Papenberg. Drabužiai, kuriuos ji vilki, be abejo, 
tie patys, su kuriais buvo rasta. Džinsai, raudona šilkinė striu- 
kė, palaidinukė su smulkių gėlių raštu. Aukštakulniai raudoni 
batais, derantys prie striukės. Lig šiol nesurasti. 

Nora šypsodamasi žiūri į aparatą, pakelta dešine rodydama 
pergalės ženklą. 

Kita nuotrauka. Nora šalia moters su mėlyna suknele. 

— Ar tai Irenė... 

— Irenė Grabner, — paslaugiai atsakė Drabček. — Taip. Ji vi- 
Suomet išsipusto. 

Irenei tai tinka. Beatrisė spragsėjo toliau. Nora ir Irenė, už- 
dėjusios viena kitai ranką ant peties, šypsančios. Jaunas vyras 

su kostiumu. Vinštatas ir dar viena moteris, paskui daug ben- 
drų užstalės nuotraukų; rodos, susirinkę jau visi. Šeši žmonės. 
Ne, septyni, juk Drabček fotografavo, tiesa, keliose paskesnėse 
nuotraukose matyti ir ji pati. 

— Jas padarė Nora, - tyliai ištarė ji. 

Nora. Visose nuotraukose ji švyti. Beatrisė spragsėjo toliau. 
Aperityvai, žmonės geria į viens kito sveikatą. Patiekiami val- 
giai. Keli puikiai dekoruoti patiekalai stambiu planu. Valgantys 
agentūros tarnautojai. Pokalbiai. 

Paskui Noros krėslas staiga lieka tuščias. Beatrisė primerkė 
akis. Ar tik ten ne Nora antrajame plane? Ne, toje nuotraukoje 
jos nėra. Kita padaryta iš toliau, bet antrasis planas neryškus. 
Dar viena nuotrauka su raudona dėme, maždaug atitinkančia 
Noros striukės spalvą. 

Po penkių nuotraukų ji vėl atsiranda tarp kitų, sėdi savo 
vietoje. Beatrisė net mažame ekranėlyje sugebėjo įžiūrėti, kad 
Nora, matyt, bus sužinojusi ką nors svarbaus, nes jau nebesi- 
šypso. Jos akys žvelgia į šalį. Į nieką. Arba ji susitelkusi į save. 
Vėlesnėje nuotraukoje prisitraukusi ant stalo stovinčią žvakę 
arčiau savęs spokso į jos liepsną. 

Paskui eina kelios nuotraukos, kuriose Noros nebematyti, 
tik jos bendradarbiai, besijuokiantys, geriantys į vienas kito 
sveikatą, gestikuliuojantys. Ant stalo stovi puspilnis ir tuščias 
vyno buteliai. 

Man negalima mąstyti vienpusiškai, pamanė Beatrisė. Anas 
skambutis nebūtinai turi būti visko pradžia. Galbūt Nora išties 
išgėrė per daug alkoholio, ir jai tikrai įskaudo galvą. 

Kitoje nuotraukoje ji sėdi įbedusi alkūnes į stalą priešais 
save ir parėmusi galvą rankomis. Dar nufotografuota, kaip pa- 
tiekiamas desertas, ir iškart eina grupinė nuotrauka, kurioje 
Noros kėdė jau tuščia. 

Beatrisė pakėlė akis. 

— Ar galiu paklausti, kodėl tiek daug fotografavote? Juk per 
tai beveik neturėjote kada valgyti. 

Drabček šyptelėjo. 

— Mano aparatas naujas. Norėjau išbandyti. Matote, aš 
mėgstu fotografuoti. 

Kitose nuotraukose Noros nebematyti. Beatrisė perdavė 
aparatą Štefanui. 

— Perkelsime tas nuotraukas į savo kompiuterį ir pasiimsi- 
me, tikiuosi, neprieštarausite? 

— Aišku, ne. 

Kol Štefanas ištraukė iš portfelio nešiojamąjį kompiuterį ir 
reikiamą USB laidą, Beatrisė palinko virš stalo ir kurį laiką ty- 
kybėmis ima karštligiškai kalbėti, dėstyti tai, ko šiaip tikriausiai 
nesužinotum, bet Drabček, matyt, buvo ne iš tokių. Ji tylėjo. 

— Ar jums aną vakarą Noros Papenberg elgesys atrodė bent 
kiek keistas? Kokia nors smulkmena? 

Roza papurtė galvą. 

— Ne. Ji buvo tokia kaip visada, kol jai įsiskaudo galva, bet ir 
tai manęs nenustebino. Tarpais jai užeidavo kažkas panašaus į 
migreną. Visuomet turėdavo ant stalo pakelį tablečių. 

— Ar Nora jums nesakė, kas jai skambino? 

— Ne. Bet aš ir neklausiau. 

— Gerai. Tada papasakokite, koks tas vakaras atrodė jūsų 
akimis. 

Rozos pasakojimas beveik nesiskyrė nuo to, ką dėstė Vinš- 
tatas. Beatrisė leido Rozai Drabček pasišalinti iš direktoriaus 
kabineto ir paprašė pakviesti Irenę Grabner. 

Ir be tos ryškiai mėlynos suknelės Grabner atrodė - kaip ten 
sakė Roza Drabček? — aha, išsipusčiusi. Ji buvo viena iš tų mo- 
terų, kurios gali apsikarstyti skudurais, bet vis tiek atrodys nuo- 
stabiai. Beatrisė metė Štefanui greitą priekaištingą žvilgsnį, ir jis 
Susiaurino šypseną tiek, kad ši atitiktų deramą profesijai normą. 

— Per agentūros vakarienę jūs sėdėjote šalia Noros Papen- 
berg. Papasakokite visa, kas jums krito į akis nuo tos akimir- 
kos, kai suskambo telefonas. 

Grabner nuleido galvą ir išpuoselėta ranka nubraukė ašarą 
nuo akies kampučio. 

— Iš pradžių mums buvo taip linksma, — pasakė ji. - Nora 
atrodė išties puikiai nusiteikusi, mat tą užsakymą buvome gavę 
daugiausia jos dėka. Tiesą sakant, tai buvo jos vakaras. Kai pa- 
sigirdo tas skambutis, Nora dar kikeno, sakė, matyt, skambina 
Konradas, prašys nukniaukti truputį deserto ir parnešti jam, — 
Irenė Grabner nutilo ir nukreipė žvilgsnį į šalį. - Matot, mes 
buvome gan geros draugės. Ir aš... aš nesuprantu, kaip... 

Štefanas linktelėjo. 

— Neskubėkite, mes turime laiko. 

Jis buvo nuleidęs balsą keliais tonais žemiau. Beatrisė neiš- 

tvėrusi šyptelėjo. 
Tai ne Konradas, pasakė, bet įjungė telefoną ir ištarė kažką 
lengvabūdiška. Jau nebeprisimenu, ką. Maždaug; tas, kuris 
drįsta trukdyti man švęsti, turėtų būti vyriškas, jaunas ir pa- 
trauklus, — Grabner giliai atsiduso. - Tada ji nustojo šypsotis, 
atsistojo ir nuėjo į toliausią restorano kampą. Išvis negirdėjau, 
ką kalba, mačiau tik jos nugarą. 

— Ar ten, kur ji stovėjo, buvo daugiau žmonių? — įsiterpė 
Beatrisė. — Ar jie galėjo ką nors girdėti? 

Grabner papurtė galvą. 

— Ne. Manau, kad ji tamtyč paėjėjo tolyn, kad niekas nieko 
negirdėtų. 

— O paskui? 

— Aš jos paklausiau, kas ten skambino, ji atsakė: „Tu nepa- 
žįsti“ Ir pridūrė, kad pokalbis buvęs nesvarbus. Vis dėlto jos 
geros nuotaikos neliko nė kvapo. Nora greitai išėjo, ir aš grau- 
žiuosi, kad jos nepalydėjau. Bet juk nežinojau... 

Grabner balsas nuslopo. Beatrisė įmanydama būtų apkabi- 
nusi tą moterį, pasakiusi, kad puikiai supranta, kaip ji jaučiasi. 
Ir patarusi išmesti iš galvos žodį „jeigu“. 

Jeigu būčiau išėjusi kartu. 

Jeigu būčiau parvežusi namo. 

Jeigu... 

Beatrisė suleido nagus sau į delną. Jos pačios problemos čia 
buvo visiškai nereikalingos. Ji šyptelėjo tai moteriai ir davė lai- 
ko susitvardyti. 

— O ar Nora, - paklausė po kurio laiko, — išeidama pasakė, 
kad važiuos namo? Ar buvo sumaniusi ką kita? 

— Namo. Tikrai taip. Vėl užėjus galvos skausmams, ji norėjo 
tik atsigulti į lovą. Atsimenu, kad ponas Vinštatas dar siūlė iš- 
kviesti taksi įmonės sąskaita, bet Nora pasakė parvažiuosianti 
pati. Migrena dar tik prasidedanti, ir ji nenorinti palikti auto- 
mobilio. Tokia jau buvo. Veltui būtume stengęsi ją perkalbėti. 

— Ar galite pasakyti, kiek Nora buvo išgėrusi? 

— Tiksliai negaliu pasakyti. Bet nebuvo girta, jei tai turite 
galvoje. Buvo atvažiavusi automobiliu ir stengėsi nepadauginti. 


Kitų agentūros darbuotojų apklausa nedavė nieko naujo. Nė 
vienas iš jų neteikė didelės reikšmės tokiam ankstyvam Papen- 
berg išėjimui. Bendradarbiai atrodė deramai prislėgti, ir tiek. 

Įmonės vadybininko nuotraukose, darytose mobiliuo- 
ju telefonu, nebuvo beveik nieko, ko nebūtum matęs Rozos 
Drabček nuotraukose, bet Štefanas vis tiek perkėlė jas į savo 
kompiuterį. 

Chaoso sistema. Įsigilinusios į bylos tyrimą Beatrisės dar- 
bo vieta atrodo panašiai. Tada ant rašomojo stalo pažiūrėti 
kur pakliuvo numesti dokumentai sudaro asociatyvų tinklą, 
ištemptą jai prieš akis, jie tarsi komunikuoja tarpusavyje, jun- 
giasi vienas su kitu, tiesia nematomus čiuptuvus vienas į kitą. 

Galimas daiktas, kad Nora Papenberg, rengdama reklaminę 
kampaniją, dirbo taip pat. Beatrisei krito į akį dar vienas pana- 

šumas — geltoni lipdukai ant kompiuterio ekrano, tik prilipdyti 
ne šefo, o pačios Noros. Vėl toji jau beveik pažįstama rašysena. 

Paimti striukę iš valyklos!!! — parašyta viename lapelyje 
Dviejuose kituose pakeverzoti telefono numeriai su vardais. 

— Ar žinote, kas tie žmonės? — paklausė Beatrisė Makso 
Vinštato, laukiančio jai už nugaros. 

— Verslo partnerių. Grafikės ir užsakovo, su kuriuo tikimės 
sudaryti ilgalaikę sutartį. 

Rašomojo stalo stalčiuose tvarka buvo tokia pati kaip ir 
viršuje: daug popierių, tablečių nuo galvos skausmo, ledinu- 
kų nuo kosulio ir prakąsta šokolado, kuriame yra 70 procentų 
kakavos, plytelė. Jos vaizdas staiga nuteikė Beatrisę liūdniau 
negu kuri nors kita šios bylos detalė. Nora Papenberg tikrai 
nemanė daugiau nebeprisiliesianti prie tos plytelės. 

Beatrisė greitai nusigręžė. 

— Šiandien tiek. Ačiū jums už pagalbą. 

Vinštatas palydėjo ją ir Štefaną iki durų. 

— Jeigu dar ko nors reikės, būtinai prašom kreiptis į mane. 


— (aerai. 


Automobilis buvo paliktas kitoje gatvėje, prieš sėsdamasis prie 
vairo Štefanas rūpestingai padėjo savo nešiojamąjį kompiuterį 
ant užpakalinės sėdynės. 

— Tai velnias. Čia, tikiuosi, ne trumpojo stovėjimo zona? 

Ką tik atidariusi priekines keleivio dureles Beatrisė pasilen- 
kė ir ištraukė raštelį, užkištą už valytuvo. 

— Ne, čia tik reklama, nors... ir ne ji, - užlydyta plastikinėje 
folijoje, buvo besakanti, bet žodžiai įstrigo gerklėje. Spoksojo į 
išskleistą lapelį, drebantį jos rankoje. 

TFTH 


„Savininkas“ jiems atsiuntė dar vieną žinutę. 

Drašė suraukęs nosį paėmė plastikinį maišelį, į kurį Beatrisė 
buvo įkišusi žinutę. 

— Spėju, paėmėte jį plika ranka. 

— O kaipgi kitaip? Maniau, kad tai reklama! 

Drašė niūriai linktelėjo. 

— Viskas aišku. 

— Jeigu būtų tavo valia, — burbtelėjo Beatrisė, - mes išvis 
negalėtume nusimauti pirštinių, nes pasaulis pilnas galimų 
įkalčių, tiesa? 

Drašės veide šmėstelėjo kažkas panašaus į šypseną. 

— Beveik pataikei. 

Vėl atsidūrusi savo kabinete Beatrisė paskambino mobiliųjų 
telefonų operatoriui, kad paspartintų žinutės „Palengva“ tyri- 
mus. Tenai jos netikėtai laukė pirmieji rezultatai. 

— Kaip tik ketinome skambinti jums, — pasakė vyras kitame 
laido gale. Sušnarėjo popierius. - Mobiliojo telefono su mums 
rūpinčia išankstinio mokėjimo kortele šiuo metu nefiksuoja 
jokie radijo bokštai, paskutinįsyk jis užfiksuotas tada, kai buvo 
išsiųsta jūsų minėtoji žinutė. 13 valandą 46 minutės tai perda- 
vė UMTS siųstuvas Haleine. 

— Ką galite pasakyti apie telefono savininką? — paklausė ji ir 
prikando liežuvį. Nereikia skubėti. 

— Galiu jums duoti IME!I ir IMSI, taigi telefono serijos nu- 
merį ir abonento atpažinimo numerį. Tai viskas. Jeigu norite, 
galiu jį atjungti. 

— Jokia mada! — išsprūdo jai. 

Bet koks „savininko“ — jeigu tą žinutę išsiuntė jis —- gyvybės 
ženklas leido tikėtis, kad jis išsiduos. 

Abu numeriai buvo penkiolikos ženklų. Beatrisė paprašė 
Juos dukart lėtai padiktuoti, kad nepadarytų klaidos. 

— Ačiū. Ir paskutinis prašymas: man reikia viso to mobiliojo 


telefono skambučių sąrašo. 

Ji davė savo elektroninį adresą ir atsilošė krėsle. Gali būti, 
kad tyrėjai netrukus turės vieną pavardę. Jeigu telefonas to 
žmogaus rankose atsidūrė nelegaliu būdu, savo žinute jis išsi- 
davė. Jei tik buvo toks kvailas. Beatrisė nuvijo šią mintį ir sutel- 
kė dėmesį į užsirašytą IMEI numerį. Prisiminė, ką prieš kelias 
savaites jai pasakė Florinas, atėjęs į darbą su nauju mobiliuoju 
telefonu. Kad nepadarytų klaidos, paieškojo informacijos ir in- 
ternete. Pirmieji IMEI skaitmenys sudaro TAC - Type Appro- 
val Code*, — iš jų trečias-aštuntas yra svarbiausi, leidžiantys 
nustatyti aparato markę ir tipą. Jeigu žinai, kaip tai daroma. 
Ko Beatrisė tikrai nežinos, klaus eksperto ar bent jau Štefano... 

Paklususi staigiam impulsui įrašė į Google paieškos langelį 
„TAC, prietaiso numerio baigiamųjų skaitmenų analizė“ ir rado 
tinklalapį, kuriame, gavus kodą, buvo žadama nurodyti mobiliojo 
telefono modelį. Beatrisė įrašė pirmuosius aštuonis skaitmenis. 

Pavyko! 

Gamintojas: Nokia Mobile Phones 

Modelis: Nokia N8-00 

TAC: 35698804 

Pajuto tankiau mušant pulsą, nors dar nesuprato, kodėl. Tele- 
fonas buvo Nokia, iš esmės tai nieko nereiškė, bet šiuo atveju... 

Ji perkniso savo užrašus ir rado pokalbio su Konradu Papen- 
bergu konspektą. Tada ji su Florinu pranešė jam apie žmonos 
mirtį. 

Štai. Nokia 8. 

Aš jai padovanojau jį gimtadieniui. 

Ji atsistojo, įjungė espreso aparatą, tada prisiminė, kiek ka- 
vos išgėrė agentūroje ir kaip tai nepatiko jos skrandžiui, ir iš- 
jungė. 

Tai galėjo būti atsitiktinumas, bet ji tuo netikėjo. Pasiėmė 
operatoriaus pateiktus duomenis ir tinklalapio atspaudą ir nu- 
ėjo į Štefano kabinetą. 


* angl. paskyros patvirtinimo kodas. 

— Ar gali man pasakyti, kieno vardu registruotas tas telefonas? 

Štefanas metė akį į duomenis, jo pirštas nukeliavo prie tvar- 
kingai apibrėžto IMSI kodo. 

— Žinoma. 

— Ačiū. 

Prie durų jai dingtelėjo, kad kalbėjo taip, lyg duotų tai už- 
duočiai marias laiko, bet nieko nebepasakė. Galėjo kirsti lažy- 
bų iš ko nori — Štefanas praneš, kad savininkė Nora Papenberg. 


Penktadienio vakaro saulės spinduliai įkypai krito ant balko- 
no grindų. Beatrisė pastūmė apskritą medinį staliuką į rausvą 
šviesą ir padėjo ant jo savo vakarienę: sušius iš kinų restorano, 
esančio už dviejų gatvių. Atidariusi plastikinę dėžutę įkvėpė 
žuvies ir imbiero kvapo tikėdamasi pagaliau grįšiant apetitą. 
Kur tau. Vienintelė ją dominanti vakarienė buvo ta, iš kurios 
išėjo Nora Papenberg, kad atsidurtų žudiko - „savininko“, mįs- 
lingų žinučių meistro, - glėbyje. 

Raštelis, kurį pedantiškai ištyrė Drašė, nieko naujo nedavė. 

— Nė vieno piršto atspaudo, išskyrus tavuosius, - pasakė 
jis. - Rašalą mes dar tiriame, bet atrodo, kad rašyta pačiu pa- 
prasčiausiu masinės gamybos tušinuku. 

Drašės nedomino, kiek daug apie savininką sako vien paties 
raštelio buvimas. Tai buvo ne jo darbas. 

Parvažiavusi namo Beatrisė paliko automobilį kitoje gatvė- 
je ir lipdama laiptais vis dairėsi, ar kas nors neseka, tegul ir 
vien akimis. Nieko nepastebėjo, bet vis tiek dusyk užrakino 
buto duris. 

Atsiduso žiūrėdama į sušių dėžutę ant stalo ir pagalvojo apie 
karpačą ir Anekę. Apie vakarienę dviem žvakių šviesoje. Pa- 
svarstė, ar nereikėtų pasistatyti žvakės ant savo stalo. Užuot tai 
agentūros vakarėlio nuotraukas ir nusikeikė, mat užsivarvino 
sojos padažo ant žalsvų sportinių kelnių. 

Beatrisė sutelkė dėmesį į tas nuotraukas, kur Nora Papen- 
berg palieka kompaniją. Paskutiniojoje, kol nuotaika dar ne- 
sudrumsta, Nora ir Irenė Grabner suglaudusios galvas ir iški- 
šusios liežuvius kaip mokinukės. Paskui Noros kėdė stovi jau 
tuščia. Keliskart spragtelėjusi ji rado nuotrauką, kurioje Nora 
matyti antrajame plane, atpažįstama iš raudonos striukės. 

Padidino tą fragmentą. Nuotraukų ryškumas buvo geras. 
Kuo labiau Beatrisė artino vaizdą, tuo aiškiau buvo matyti No- 
ros Papenberg veidas, plačiai išplėstos jos akys. Moteris dengė 
nosį ir burną kaire ranka, lyg būdama išsigandusi ar bijodama, 
kad apsivems. Dešine ranka spaudė telefoną prie ausies. 

Norai buvo paskambinta iš telefono būdelės, prisiminė Be- 
atrisė, nuo tada jos nuotaika iš esmės pakito. Beatrisė greito- 
siomis peržvelgė kitas nuotraukas. Nė vienoje iš jų Nora nė 
nebandė šypsotis. 

Ar ji išėjo iš vakarėlio, kad važiuotų prie tos telefono bū- 
delės? Kad susitiktų su skambintoju, kuris ją nužudė? Ar su 
žmogumi, kurio kraujo tyrėjai rado ant jos drabužių? 

— Kodėl tu niekam nieko nepasakei? — paklausė Beatrisė tar- 
si kitur esančios Noros kitoje nuotraukoje, čia ji žvelgė į šalį, 
matyt, mintyse jau palikusi smagią draugiją, jausdamasi joje it 
svetimkūnis. 

Po nelemtojo skambučio Nora su niekuo daugiau nebesi- 
kalbėjo, bent jau niekam neskambino, kaip rodė protokolas. 
Neperspėjo vyro, kad užtruks. 

Tai buvo susitikimas, apie kurį jis turėjo nieko nežinoti? 

Ar priešingai — ji paliko kompaniją norėdama kuo greičiau 
atsidurti namie, savo saugiame uoste? Ir buvo sugauta? 

Beatrisė suvalgė sušius beveik nejausdama jų skonio. Išmetė 
virtuvėje pakuotę į šiukšlių kibirą; beužvožiant jį dangčiu, bal- 
kone suskambo telefonas. „Message in a bottle“. Atėjo žinutė. 

Pulsas padažnėjo. Ramiai. Galbūt tai Florinas, kartais jis 
siunčia žinutes mobiliuoju telefonu. 

Ji nusišluostė rankas į kelnes ir grįžo į balkoną. Žinutę lygiai 
taip pat galėjo būti atsiuntusi mama ar Richardas. 

Bet užteko spustelėti mygtuką, kad viskas paaiškėtų. Siuntė- 
jo numeris buvo tas pats kaip šiandien per pietus. Jausdamasi 
lyg smaugiama Beatrisė susmuko ant sudedamosios kėdės. 

„Šalta, labai šalta“ Žinutę sudarė tik šie trys žodžiai, be pa- 
aiškinimo, be jokių komentarų. 

Beatrisė priešais save matė nuotrauką, kur Nora Papenberg 
laiko prie ausies savo mobilųjį, o kita ranka užsiėmusi burną. 
Jis man atsiuntė šią žinutę tuo pačiu telefonu. Nokia 8, jos vyro 
dovana. 

Staiga ji pasijuto stebima. Pašoko ir nuskubėjo prie durų 
patikrinti, ar tikrai gerai jas užrakino. Užtraukė užuolaidas. 
Parbėgo į balkoną ir pažvelgė žemyn į kiemą, bet nesusitiko 
niekieno žvilgsnio. 

Šalta, labai šalta. Pirmoji Beatrisei šovusi į galvą asociacija 
buvo susijusi su lavonų odos šalčiu, bet kuo ilgiau mintyse ji 
dėliojo šiuos žodžius ir vienaip, ir kitaip, tuo labiau aiškėjo, 
kad žinutės siuntėjas turi galvoje ne tai. 

Ji prisiminė, kaip per paskutinį Jakobo gimtadienį atgaivino 
visus savo vaikystės žaidimus. Puodynės mušimą. Čia šalta, 
labai šalta, o dabar šilčiau, dar šilčiau, vėl šalčiau, gerai, šil- 
čiau, šilčiau, karšta! 

Gal „savininkas“ nori jai pasakyti, kad tyrimas vyksta ne ta 
linkme? 

Beatričė atsispyrė pagundai ištrinti žinutę, užuot tai pada- 
riusi paskambino Achimui. Jautė savotišką palengvėjimą, kad 
vaikai ne su ja, bet reikėjo išgirsti jų balsus ir įsitikinti, ar... 

— Tu? Ko tau reikia? - Achimo žodžiai nutraukė jos mintis. 
Štai ir vėl toji trykšte trykštanti neapykanta. 

— Alio. Būk geras, pakviesk Miną arba Jakobą. 

— Jie užsiėmę. 

Ji nemaldaus. 

— Tik trumpam. 

Jis atsiduso — susitaikė su likimu. 

— Ką gi, pakviesiu. Tiktai būtų geriau, kad labiau rūpintu- 
meisi vaikais, kai jie gyvena pas tave, ir duotum mums ramybę 
tuo trumpu metu, kai esame kartu. 

Beatrisė spoksojo į rudą gėlių vazoną balkono kampe, kur 
vos gyvaliojo mažas spygliuotis. Kad ir ką dabar sviestų į Achi- 
mą, tai nepagerintų padėties. 

Jis vėl atsiduso. 

— Mina, Jakobai, ar norite pakalbėti su savo mama? 

— Vėliau, — pasigirdo Minos balsas, o Jakobas taip garsiai 
riktelėjo „noriu!“, kad šitai ataidėjo iki jos. Greiti žingsniai, 
bruzdesys. 

— Alio, mama. 

— Sveikas, mano turte! Kaip tau sekasi? 

— Gerai. Tėtė išties nupirko mums katę! Mina nori, kad jos 
vardas būtų Meilė, betgi tai labai kvailas vardas! Ar negalėtu- 
me pavadinti jos Klėja? Kaip Tobijo katė? Man atrodo, toks 
vardas daug gražesnis, bet Mina sako, kad jis panėši į klozetą... 

Leido jam išsikalbėti ir bent kiek apsiramino. Aišku, kad vai- 
kams nieko neatsitiko — ko gi ji tikėjosi? Nors „savininkas“ ir 
turi Beatrisės mobiliojo telefono numerį, nė viena žinutė neat- 
ėjo jos vardu, niekas jai negrasino. Tos žinutės reiškia sėkmę, 0 
ne pavojų. Bet grįžusi iš balkono į kambarį ir uždariusi stikli- 
nes duris Beatrisė vis tiek pasijuto geriau. 

Ji leido Jakobui grįžti pas bevardę katę, išjungė telefoną ir 
darsyk perskaitė žinutę. Kurį laiką spoksojusi į numerį lėtai 
spustelėjo žaliąjį mygtuką. Vos tik įsijungus ryšiui, pasigirdo į 
magnetofoną įrašytas balsas: deja, šiuo metu abonentas nepa- 
siekiamas, bandykite paskambinti vėliau. 

„Savininkas“ nebuvo įjungęs pašto dėžutės, nedavė Beatrisei 
pasakyti, ką ji mano. Ir gerai. 

Tebelaikant telefoną rankoje, pasigirdo skambutis, ir Beatri- 
sė iš baimės vos neišmetė aparato. Florinas. 

— Kas naujo? Kaip praėjo popietė? 

— Buvome agentūroje. Ir, kiek suprantu, savininkas man pri- 
sistatė. Triskart. 

— Ką? 

Ji papasakojo apie kelių pastarųjų valandų įvykius. 

— Ryt iš ryto atvažiuosiu į biurą, - pareiškė jis. 

— Nereikia, pabūk su Aneke, pasimėgauk laisvalaikiu. Mudu 
su Štefanu susitvarkome. Apklausime kelis choristus, jeigu nie- 
ko nepešime, sekmadienį imsimės kitų. 

Ji išgirdo, kaip Florinas atsiduso. 

— Nepatogu prieš jus, sąžinė graužia. Be to, Bea, man kelia 
įtarimą, kad jis siunčia žinutes. Ar esi viena namie? 

Beatrisė pajuto vėl sugrįžtant ankstesnį nerimą. 

— Taip, bet nejau rimtai manai, kad jis nori mane aplankyti? 
Tai nesąmonė, Florinai. 

— Visko gali būti. Mes dar nežinome, ką jis gali iškrėsti. Būk 
atsargi, gerai? 

— Aišku, — Beatrisės linktelėjimas atsispindėjo balkono du- 
ryse; ji užtraukė užuolaidą. - Kaip praėjo vakaras? Ar padarė 
įspūdį karpačas? 

— Prastas nukreipiamasis manevras, - iš Florino balso galė- 
jai spėti, kad jis šypsosi. — Ar esi tikra dėl rytojaus? Galėčiau 
ateiti į kontorą bent dviem valandoms. 

— Nereikia. Tikrai. Tu mane taip dažnai pridengi, kai turiu 
išeiti dėl vaikų, kad bent tiek galiu tau atsilyginti. Perduok gerų 
dienų Anekei, nors aš jos ir nepažįstu. 

— Perduosiu. Gero vakaro, Bea. Ir nepamiršk... 

— Tau irgi. Jums, norėjau apsakyti. 

Ji išsitiesė aukštielninka ant sofos ir užmerkė akis. 

Šuberto mišios As-Dur. 

Apgamas ant rankos viršaus, krintantis į akis. 

Kodėl kaip tik tokios nuorodos? 

Jos priminė Beatrisei įprastus liudytojų parodymus. Kar- 
tais Žmonės įsimena keisčiausius dalykus ir pamiršta išties 
svarbius. 

Ji užvožė nešiojamąjį kompiuterį ir nuėjo prie lovos, ne tiek 
iš nuovargio, kiek žinodama, kad reikia išsimiegoti, jei nori ry- 
toj būti darbinga. Telefono šįkart neišjungė, norėjo būti pasie- 
kiama, jeigu kas nors atsitiktų vaikams. Jeigu viskas bus gerai, 
Achimas šįkart jos tikriausiai netrikdys. 

Reikėjo tikėtis, kad ilsėsis ir „savininkas“. 


— Išvis nesuprantu, ko jūs iš manęs norite, ir nė nemanau ro- 
dyti rankų, — atidaręs Beatrisei ir Štefanui duris dramblotas 
piktas vyras su rytmečio chalatu, jau trečias tądien jų aplan- 
kytas Kristofas, atrodė mažiausiai nusiteikęs bendradarbiauti. 

— Darsyk parodykite savo pažymėjimą, — pareikalavo jis ir 
įžūliai nužvelgė Beatrisę nuo galvos iki kojų. 

Tam slunkiui pasisekė, ji buvo pailsėjusi, išmiegojusi visą 
naktį, lyg prisigėrusi narkotikų. Niekas neskambino, neprikėlė 
iš miego jokia žinutė. 

— Tiriame žmogžudystę, — paaiškino ji. — Ir jeigu nenorite 
greitai mūsų atsikratyti, tai galime pasikviesti ir pas save. 

Vyras apsimetė atidžiai tyrinėjąs pažymėjimą, paskui atkišo 
rankas. 

— Jeigu čia slapta kamera, jums tai atsirūgs, - piktai sumur- 
mėjo jis. 

— Nesijaudinkite. 

Ji suėmė jo rankas kiek tvirčiau, negu reikia, - jis nepaten- 
kintas riktelėjo, — ir pasuko delnais į apačią. Nieko. 

Kita pusė? Taip pat nieko, net truputį atsmaukus chalato 
rankoves. 

— Ačiū, viskas, likite sveiki. 

Tačiau storuliui to, matyt, neužteko. 

— Tai gal bent pasakysite, kokią žmogžudystę tiriate? 

— Deja, negalime. Iki pasimatymo. 

Kito Beatrisės sąraše esančio vyro nebuvo namie, dar kitas 
irgi neturėjo į akis krintančių apgamų. Beatrisė ir Štefanas niū- 
riai tylėdami grįžo į policijos valdybą ir abu be žodžių dingo 
kiekvienas savo kabinete. Įėjusi Beatrisė netikėtai išvydo Flo- 
riną prie savo rašomojo stalo. 

— Užėjau tik dviem valandoms, — pareiškė jis. - Vakar va- 
kare pastebėjau, kad Google galima nurodyti koordinates, ir 
programa parodo vietą žemėlapyje, - jis kryptelėjo ekraną jos 
pusėn. — Čia ta vieta, kur radome ranką. Gan tiksliai. Ateityje 
mums tai palengvins darbą, jei... 

Pro duris įgriuvo Štefanas, mojuodamas popieriaus lapu sau 
virš galvos. 

— Ši žinutė atėjo prieš valandą, tu buvai teisi, - sušuko jis ir 
įspraudė Beatrisei į ranką atspaudą. 

Nokia 8 su International Mobile Subscriber Identity* nume- 
riu, kuriuo ji vakar domėjosi, buvo įregistruotas Noros Papen- 
berg vardu. 

— Aš tai žinojau! — sušnabždėjo Beatrisė. — Jis turi jos tele- 
foną ir juo siuntinėja žinutes mums. 

— Tau, — pataisė Florinas. - Man dėl to vis dar neramu. 

— O man tebeatrodo neįtikima, kad jis ketintų ką nors mums 
daryti, — tvirtai atsakė ji, bet buvo tik perpus tuo tikra. - Jam 
rūpi parodyti mums savo pranašumą. 

Nepaisant to, šįvakar vėl dukart užrakins duris ir uždarys 
visus langus. 

Florinas irgi linktelėjo, tik be tvirto įsitikinimo. 

— Pats metas pasitelkti į pagalbą teismo psichologą. Galbūt 
Jis tose žinutėse įžiūrės ką nors daugiau už mus. Nenoriu rizi- 
kuoti, jei mes klystume. Ar ko nors nepastebėtume. 


* angl. tarptautinio telefono atpažinimo numeris. 

Vidudienis virto pavakare, saulės spindulių pluoštas ant Be- 
atrisės stalo slinko iš kairės į dešinę. Apie pusę dviejų atėjo 
tinklo operatoriaus žinutė su prisegtu PDF tekstu, kuriame 
buvo išvardyti visi ryšiai, užmegzti „savininko“ su išankstinio 
mokėjimo kortele. 

Laimikis buvo menkas, tik vienas numeris: pačios Beatri- 
sės. Siųsdamas abidvi trumpąsias žinutes „savininkas“ išbuvo 
tinkle mažiau nei po dvi minutes, kartą Haleine ir kartą Zal- 
cburge, Aigeno rajone. Šiaip telefonas visąlaik buvo išjungtas. 

— Žino, ką daro, - sumurmėjo Beatrisė. — Iki šiol nepadarė 
nė vienos klaidos, galinčios mums duoti kokį nors postūmį. 

Pažįstami jos pačios mobiliojo telefono numerio skaičiai su- 
lig kiekvienu žvilgtelėjimu ją trikdė. 

— Ar mudu sutariame, kad tos žinutės ir raštelis yra jo? No- 
ros Papenberg žudiko? 
pranešimus, paskui linktelėjo. 

— Taip. Antraip jos būtų visiškai beprasmės. 

Po valandos Beatrisė nuvarė jį nuo stalo. 

— Šiandien tau išvis nereikėtų čia būti, turi viešnią. 

Jai pasirodė, kad tuos žodžius ištarė savo močiutės tonu, bet 
Florinas į juos atsakė dėkingai, be pašaipos. 

— Gerai. Šitai tinka ir tau. Baik dirbti, kolege. 

— Tuojau, - ji ėmė perdėlioti popierius ant stalo. - Dar pus- 
valandį pasėdėsiu. 

Pastebėjo jo žvilgsnį. 

— Šį savaitgalį neturiu namie vaikų, leisk tuo pasinaudoti, 
gerai? 

Pusvalandis netruko virsti dviem valandomis, paskui Beatri- 
sės sėdėjimas neteko prasmės — nė viena mintis nedavė nieko 
gero. Nusivylusi ji trenkė tušinuką ant stalo. 

Beatrisė giliai atsikvėpė, išjungė kompiuterį, pasakė Štefanui 
jau eisianti namo, jausdama sąžinės graužimą matė, kad jis lie- 
ka dirbti, ir išėjo į saulę. 

Jau seniai nebuvo taip šilta. Imdama iš rankinuko tamsius 
akinius ir automobilio raktelius Beatrisė vos neišmetė mobi- 
liojo telefono. 

Staiga mintis parvažiuoti namo, įjungti DVD leistuvą ir at- 
sigulti pakėlus kojas aukštyn tapo ne tokia jau viliojanti kaip 
prieš penkias minutes. 

O kas, jei truputį pagyvenčiau, paklausė ji savęs ir ėmė nar- 
šyti savo telefono adresų sąrašą. Būtų gerai išgerti mieste ka- 
vos, valandžiukę paplepėti su drauge... Liza ar Ketrina? 

Nesąmonė. Abi jos turi šeimas, vaikų ir po vyrą, tad apie 
spontaniškas akcijas negali būti nė kalbos. Nebent skambte- 
lėjus Džinai, ji bevaikė ir ką tik išsiskyrusi. Ir Beatrisė daug 
negalvodama spustelėjo žaliąjį mygtuką. 

Džina atsiliepė po trečio signalo. 

— Alio. 

— Sveika, čia aš, Bea. Gal atsitiktinai turi laiko puodeliui ka- 
vos Bazare? Po pusvalandžio? 

— Ką? Ak, deja, dabar esu Romoje, čia toks oras, kad nepati- 
kėsi... Kitą savaitę, gerai? Parvešiu tau butelį grapos. 

Beatrisė nurijo nusivylimą. Pati kalta, apleido tą draugystę, 
neatsakydavo į žinutes, nepriiminėdavo kvietimų. 

Vis dar bijai, ką? Bea, baile. 

Telefonas parkeliavo į rankinuką, ji atrakino savo automobi- 
lį - jokio raštelio po valytuvu - ir atidarė langus. 

Kavos ji lygiai taip pat smagiai gali išgerti ir viena, nusipirkti 
iliustruotą žurnalą, pasėdėti pavasario saulėje. 

Pustuštėmis šeštadienio popietės gatvėmis nuvažiavo sena- 
miesčio pusėn, perkirto Zalcachą ir rado stovėjimo vietą ties 
Rudolfo krantine. 

Suvalgys ledų, štai ką ji padarys. 

Už kelių skersgatvių buvo puiki ledainė, kelias į ten vedė pro 
įvairias galerijas ir madingų drabužių parduotuves. Beatrisė žiū- 
rėjo į vitrinas susidomėjusi, bet be jokio ketinimo ką nors pirkti. 
Progų apsivilkti „ką nors tokio“ jos gyvenime nebuvo. Apėjo ke- 
lis turistų būrelius ir galop atsistojo į eilę priešais ledainę. 

Žemės riešutai, karamelė ir moliūgų sėklų griliažas milžiniš- 
kame puodelyje su šokolado glaistu. Puiki priemonė nuotaikai 
pataisyti. 

Beatrisė gardžiavosi skonio proveržiu burnoje ir pirmąkart 
tądien nuoširdžiai nusišypsojo. 

Tai netruko nė penkių minučių. Eidama į Katedros aikštę, kur 
tikėjosi rasti laisvą saulės apšviestą suoliuką, pastebėjo Floriną. 
Matė tik iš nugaros, bet nebuvo abejonių, kad tai jis. Florino 
ranka buvo apglėbusi per liemenį aukštą liekną moterį šviesiais 
pečius siekiančiais plaukais. Eidamas jis palinko prie jos ir kažką 
pasakė, o ji nusijuokė - kimesniu balsu, nei tikėjosi Beatrisė. 

Juodu perėjo Rezidencijos aikštę ir įsuko į Aukso skersgatvį. 
Beatrisė vis matė minioje švysčiojant šviesius Anekės plaukus. 
Sekė paskui juos beveik negalvodama, bet stengėsi neprieiti 
per arti. Savo ledus buvo visai pamiršusi, prisiminė tik tada, 
kai šie ėmė lašėti per pirštus. 

— Šūdas. 

Numetė juos į artimiausią šiukšliadėžę ir bandė ištraukti 
iš rankinuko popierinę servetėlę, pernelyg neišsitepliodama. 
Tolėliau Florinas ir Anekė pasuko į dešinę, taigi ėjo į Javų 
skersgatvį. Beatrisė pamatė, kaip Anekė įdėjo vienam gatvės 
menininkui pinigų į lėkštelę, kaip sustojo su Florinu prie batų 
vitrinos, kaip jis užkišo plaukų sruogą jai už ausies ir... 

Gal Beatrisė kvanktelėjo? Ką ji čia daro? Išties seka bendra- 
darbį? 

Nė akimirksnio nelaukdama apsigręžė ant kulno ir nudrožė 
priešinga kryptimi. Kuo greičiau, kol Florinas nepastebėjo. 

Kodėl, Beatrise, klausė ji savęs. Kas atsitiko? Kodėl pama- 
čiusi du laimingus įsimylėjėlius tu taip susinervinai? 

Negalėjo sau atsakyti. Čia ne pavydas arba beveik ne, tegu 
jie pasimėgauja kiekviena laiminga minute. Ilgesys... čia jau pa- 
našiau. Vis dėlto šitai neturėtų taip išmušti jos iš vėžių. 

Skubiais žingsniais grįžo prie automobilio ir trumpiausiu 
keliu parvažiavo namo. Knygų lentynoje susirado istorinį ro- 
maną, nusipirktą dar prieš dvejus metus, bet nuo tada taip ir 
neatsiverstą. Atsinešė jį ant sofos. Jį ir taurę šardonė. Miegas 
prisėlino negirdimais žingsniais, jau po valandos Beatrisė nu- 
leido knygą ant krūtinės ir užmerkė akis. 


Kitą dieną, tuoj po vienuoliktos, Beatrisė ir Štefanas ieškoda- 
mi Kristiano Beilio rado tvirtą vyrą, įpusėjus; penktą dešimtį 
ir Marijos bazilikoje su savo choru giedantį Bethoveno mišias 
C-Dur. Apgamą ant jo rankos, jie, beje, pastebėjo tik iš antro 
žvilgsnio — tikriau, tik jo randą. 

— Teisybė, aš čia kai ką turėjau, naevus, kaip sako gydytojai. 
Tamsų ir bjaurų, ir labai džiaugiuosi, kad žmona įkalbėjo jį 
pašalinti. 

Iš to apgamo buvo likusi tik netaisyklinga violetinė dėmė. 

— Ar seniai ji tokia? —- paklausė Beatrisė. 

— Maždaug dveji su puse metų, — atsargiai atsakė vyras, 
buvo justi, kad jam gerokai nemalonu kalbėti apie savo apgamą 
ir nežinoti, kuo tai baigsis. 

Beatrisė susižvelgė su Štefanu. 

— Norėtume su jumis pasikalbėti ramioje vietoje. Nesijau- 
dinkite, jūs niekuo neįtariamas, bet tikėtina, kad galite mums 
padėti tiriant vieną naują bylą. 

Beilis dvejojo. 

— Ar negalite bent pasakyti, kas per byla? 

— Vėliau, — atsakė Beatrisė. - Ramioje vietoje. 

Vyro akyse žybtelėjo lyg ir prieštara, bet trumpam, paskui jis 
kryptelėjo galvą ir nusišypsojo. 

— Mielai padėsiu. Kada jums tiktų? 

— Šiandien popiet, apie ketvirtą, — pasiūlė Štefanas. — Tuo 
metu galės ateiti ir Florinas, — pasakė tyliau, atsigręžęs į Beatrisę. 

— Gerai. Ar galite atvažiuoti pas mane į namus? Mano žmo- 
na šiandien kepa pyragą, galėsime pasėdėti mūsų sode. 

— Paskambink Florinui, - paprašė Štefano Beatrisė, kai juo- 
du vėl sėdėjo automobilyje. 

Jis nustebęs kilstelėjo antakius, bet įvykdė jos prašymą. 

— Ketvirtą galės, - atsakė po kurio laiko. - Dabar Florinas 
veža savo draugę į oro uostą ir pusę keturių jau prisidės prie 
mūsų. 

Štefanas susimąstęs žaidė automobilio rakteliais. 

— Kodėl iškart nepaklausei to Kristofo? 

— Ko? 

— Na, jo gimimo metų. Juk tai svarbiausia. Pagal juos dabar 
būtume galėję apskaičiuoti koordinates ir, ko gero, radę, kas 
mums palikta. 

— Noriu pamatyti pažymėjimą su gimimo data, geriausia net 
gimimo liudijimą, ir susidaryti geresnį įspūdį apie tą Kristofą 
Beilį. Ar manai, kad į šį žaidimą jis pakliuvo atsitiktinai? 

Štefanas vis dar nepatenkintas purtė galvą. 

— Ne. Bet man viskas eina labai jau palengva. 

Palengva. Tas žodis persekioja ją. 

— Koordinatės man rūpi lygiai kaip ir tau, tik noriu viską 
daryti kaip reikiant. Apgalvoti kiekvieną dalyką. Kad paskui 

Arba kad jų nekaišiotų panosėn Hofmanas. 

Štefanas, rodos, sutiko su ja, bet vis dar atrodė nusivylęs. 

— Aišku. Tik aš jau įsidėjau savo navigatorių ir maniau, jeigu 
rasim tą berną... 

Beatrisei staiga šovė į galvą viena mintis. Iki keturių dar yra 
laiko, ji turi progą užpildyti vieną žinių spragą. 

— Žinai ką? Paieškom kokio nors lobio. Noriu bent kartą pa- 
bandyti, tu man parodysi, kaip tai daroma. Gerai? 

Jis atrodė nustebęs, bet kartu ir patenkintas, kad galės pa- 
vaidinti specialistą. 


— Gerai. Tada greit ijunkim mano kompiuterį. 


Kristofas Beilis stovėjo šešėlyje atsirėmęs į bazilikos sieną ir 
puikiai matė policininkų automobilį. Jie buvo prie kažko pa- 
linkę, tikriausiai prie savo užrašų. 

Susimąstęs vyras brūkštelėjo pirštų galais per randą, likusį 
po pašalinto apgamo — vienintelio dalyko, kuriuo jo asmuo do- 
mina aną moterį medaus spalvos plaukais. Kaip tik to apgamo 
ji ieškojo šen ir ten, sukiodama jo rankas kaip gydytoja. 

Kad jis bent būtų žinojęs, kam visa tai. Klausti nedrįso. Ne- 
turėjo jokios bendravimo su policija patirties ir nenorėjo rizi- 
kuoti. Jeigu kas, dar pakiš jiems nederamų minčių. Jis niekuo 
neįtariamas, toji moteris aiškiai pasakė. 

Arji yra išstypėlio rudaplaukio viršininkė? Ko gero, taip, nes 
tasai visąlaik tik tylėjo, klausėsi ir įdėmiai stebėjo jį. 

— Gero sekmadienio, Kristofai! Perduok Verai labų dienų! 

Smarkus smūgis per petį taip jį išgąsdino, kad sutrikdė šir- 
dies ritmą. Viešpatie, jis turi būti atidus, negalima taip atsipa- 
laiduoti. Reikia tikėtis, nejučia neriktelėjo? O Kurtas, nuo ku- 
rio šiurkštaus sveikinimosi jo pulsas vis dar pašėliškai daužėsi, 
buvo jau seniai nuėjęs. 

Gerai. Viskas gerai, niekas niekam nekrito į akį. Vyras per- 
sibraukė ranka per kaktą, pajuto, kad ši šlapia nuo prakaito, ir 
supyko pats ant savęs. Iš kur staiga tokie nervai? Juk pagaliau 
Jis nieko nepadarė ir neturi ko bijoti. 

Nė Veros. Ji nepaliks jo, ji myli jį. Galbūt tų policininkų vi- 
zitas neturi su juo nieko bendra. Jis nekaltas, turi visąlaik tai 
zinoti. 


Ojei bus prispirtas prie sienos, paprasčiausiai atskleis kortas. 

Tas žaidimas buvo įdomesnis, negu Beatrisė tikėjosi. Štefanas 
užsiregistravo geocaching.com portale ir ėmė ieškoti žemėla- 
piuose arčiausiai esančios slėptuvės. 

— Kad nebūtų per sunki rasti, per maža, - murmėjo jis. — 
Voila! Žiūrėk, šis lobis vadinasi ola ir yra regular. 

— Koks? 

— Regular. Tai reiškia maždaug toks, - Štefanas ore nubraižė 
gal duonos kepalo dydžio stačiakampį. - Kaip tas, kuriame jūs 
radote ranką. Be to, šis tradicinis - duotosios koordinatės yra ir 
jo buvimo vieta. Jokių pakopų, jokių mįslių. Sunkumas įvertin- 
tas dviem žvaigždutėmis, tai reiškia, kad mums nereikės kažin 
ko ieškoti. Vieta, tiesa, įvertinta trimis žvaigždutėmis. Taigi ją 
rasti nebus visiškas pasivaikščiojimas, — jis metė tiriamą žvilgs- 
nį įjos Timberland batus ir patenkintas linktelėjo. - Judam. 

Paskui USB laidu prijungė navigatorių prie kompiuterio ir 
spustelėjo ties nuoroda Send to my GPS“. 

— Viskas. Gerai, kad automobiliu galėsime nuvažiuoti be- 
veik iki tikslo, taigi viskas neilgai truks. 

Navigatorius savo darbą vykdė stulbinamai tiksliai. Nuve- 
dė juos iki stovėjimo vietos kelkraštyje priešais mišku apžė- 
lusį šlaitą. Štefanas įjungė kompaso funkciją, ir dabar jie sulig 
kiekvienu žingsniu matė trumpėjant atstumą iki lobio vietos. 
Paskui jau pati Beatrisė rado landą į olą, plyšį po aukšta uola, į 
jį įsisprausti galėjai tik šliaužte. 

— Jeigu dabar atsigulsiu ant pilvo, marškinėliai nueis vel- 
niop, — pasakė ji. 

— Aha, nieko nepadarysi. Ar turi čia žibintuvėlį? 

Ji įkvėpė oro, nuvijo beapimančią uždarų patalpų baimę ir 
nušliaužė į tamsą. Šviesą įjungė tik tada, kai išties nieko nebe- 
buvo matyti. 

Beatrisei pašliaužus tris metrus, netikėtai atsivėrė štolnė, ten 
buvo galima eiti pasilenkus. Tamsoje ji girdėjo kažką sekant iš 


* angl. siųsk į mano navigatorių. 

paskos. Akimirksnį pasidingojo, kad tai Noros Papenberg žu- 
dikas. Sįkart jam neužtenka padėkoti jiems už medžioklę, pats 
seka paskui juos, kad užspeistų toje oloje. 

Aišku, ten buvo Štefanas. 

— Šviesk į visus kampus ir užkaborius, — tarė jis, — ta dėžė 
didelė, jos nepražiopsosi, bet kiekvieno „savininko“ garbė 
reikalauja taip užmaskuoti savo lobį, kad neužeitų bet koks 
mugelis. 

Išgirdusi Žodį „savininkas“ Beatrisė nejučia krūptelėjo. Kaip 
kvaila. 

— O ką reiškia mugelis? 

— Tai reveransas Hariui Poteriui. Mugeliai yra žmonės, ku- 
rie nemoka burti - mūsų atveju tie, kurie neieško lobių. Atsi- 
tiktinai radę dėžutę išmeta į šiukšlių konteinerį. 

Kiekvienas uolos kyšulys, kritus ant jo kišeninio žibintuvėlio 
šviesai, metė šešėlius, juos galėjai palaikyti giliomis nišomis, 
tad reikėjo gerų dešimties minučių, kol Beatrisė aptiko lobį 
pačioje olos gilumoje. Pusryčių dėžutę, labai panašią į rastąją 
uolyne. 

— Puiku, — pagyrė ją Štefanas. - Dabar atidaryk ją. Antai 
lobio dienoraštis, matai? 


Ji linktelėjo, pašvietė į jo puslapius ir perskaitė: 


Puikus lobis, greitai rastas, paimta: nykštukas; įdėta: 
žaidimų kauliukas, 

TFTC“, Viensdutrys ir Raidbreikeris. 

TFTC, Vildingeris. 

Svajonių lobis! TFTC, Alučio komanda. 


Maža žiedais sutvirtinta knygelė buvo prikeverzota maždaug 
iki pusės. 


* angl. ačiū už lobį. 

— Apačioje padėk brūkšnį ir parašyk ką nors - tiesiog pa- 
dėkok. Ir pasirašyk Pokiliminis Sausainis. Tada galėsime 
užregistruoti savo radinį interneto puslapyje. Mano numeris 
867, - išdidžiai pareiškė Štefanas. 
savo rašysenos pavyzdį, paskui nusišaipė iš savęs ir papurtė 
galvą. Samprotauja kaip nusikaltėlė, o ne kaip policininkė. 

Taigi padarė, ko norėjo Štefanas, nubrėžė po paskutiniu įra- 
šu brūkšnį ir parašė: Norėčiau, kad visi lobiai būtų kaip šis. 
TFTC, Pokiliminis Sausainis. 

— Ar gerai parašiau? 

— Puikiai. O dabar vėl įdėk knygelę į dėžutę ir pažiūrėk, ko- 
kių turtų esame joje. 

Permatomas žaidimo kauliukas, lipdukas iš paskutiniųjų 
futbolo pasaulio pirmenybių albumo, stiklinis rutuliukas, su- 
gedęs žaislinis automobiliukas. 

— Tai mainai, - paaiškino Štefanas. - Įprastiniai mainai. Gali 
ką nors pasiimti ir ką nors pati palikti. Ar nori? 

Keista, bet ji išties norėjo. Striukės kišenėje rado guminį žie- 
dą, popierinę nosinę ir metalinę širdutę nuo raktų pakabučio. 
Paliko ją ir pasiėmė stiklinį rutuliuką. 

— Gerai. O dabar viską gerai uždaryk ir padėk lygiai ten pat, 
kur radai. 

Beatrisė buvo įsidėmėjusi vietą už uolos kyšulio, padėjo ten 
dėžutę ir vargiai išsiropštė laukan. 

— Puiku, tik man reikės persirengti, — pasakė ji. - Ačiū, Šte- 
fanai, už gerą pamoką. Dabar žinosiu, kodėl tas žaidimas taip 
traukia žmones. 

— Rimtai? — nušvito Štefanas. - Paskutinis veiksmas vyksta 
kompiuteryje. 

Jie užregistravo savo radinį, ir tada tiek žemėlapyje, tiek l0- 
bio aprašymo puslapyje pasirodė geltona šypsenėlė. 

Man labai patiko, TFTC, parašė jame savo komentarą Be- 
atrisė. Santrumpą jau brūkštelėjo lyg savaime. 

Važiuodama namo svarstė, ar nereikėtų pačiai įsitaisyti na- 
vigatoriaus, galbūt toks lobių ieškojimas patiktų ir Minai, ir Ja- 
kobui. Bet prisiminusi pirmąjį savo lobį atsisakė to sumanymo. 
Jau pirmiau, atidarydama dėžutę Štefano draugijoje, jautėsi ne- 
kaip. Abejojo, ar galės kada nors vėl pažvelgti į tokią dėžutę ir 
neprisiminti nupjautos rankos. 


Bendradarbiai susitiko prieš pat keturias lauke prie savo kon- 
toros ir visi susėdo į vieną automobilį. Vairavo Štefanas, o Flo- 
rinas, pavargęs po kelionės į Miuncheną, įsitaisė ant užpaka- 
linės sėdynės. 

Kristofo Beilio namas buvo galiuką už miesto, pažiūrėti sku- 
biai remontuotinas. Fasado plyšiai rodė, kad sienos turėtų būti 
prisigėrusios drėgmės; net iš dvidešimties metrų buvo matyti, 
kad medinė terasa sutrešusi. Tačiau sodas buvo gerai prižiūri- 
mas, jame nestigo nykštukų, molinių varlių, buvo net besišla- 
pinančio berniuko statulos kopija. 

— Turime būti atsargūs ir jokia mada nepasakyti per daug, — 
perspėjo Florinas. - Nė žodžio apie koordinates ar lobius su 
kūno dalimis. 

Jie paskambino prie kiemo vartų, ir Beilis juos atidarė taip 
greitai, kad galėjai pamanyti, jog jau ištolo pamatė automobilį 
pro langą. 

— Ko norėsite — kavos, arbatos, vandens? 

Jis pamojo Žmonai, stovinčiai ant laukujų durų slenksčio, ir 
Ji tučuojau atnešė padėklą su buteliais ir stiklinėmis, o paskui 
iškart grįžo į namą. 

Jie įsitaisė prie masyvaus medinio stalo, per kurį traukė 
skruzdžių vilkstinė; Beilis jas nubraukė trumpu nervingu ran- 
kos mostu. 

— Nuo pietų suku galvą, ko galėtumėt norėti iš manęs. 

Jis atrodė įsitempęs kaip žmogus, kuriam reikia laikyti egza- 
miną, nežinantis, iš kokio dalyko. Beatrisė krenkštelėjo. 

— Mes tiriame Noros Papenberg nužudymo bylą. Ar jums ta 
pavardė ką nors sako? 

Ji neišleido priešais sėdinčio Beilio iš akių. Bet tasai nė ne- 
mirktelėjo, netgi staiga tarsi atsipalaidavo. 

— Deja, ne. Nors gali būti, kad kažką girdėjau per radiją. Ar 
ta moteris buvo rasta karvių ganykloje? 

— Taip. 

— Hm. Ar galite pasakyti, kuo aš čia dėtas? 

Beatrisė persibraukė ranka per kaktą, ir ant jos liko mažu- 
lytis vabzdys. 

— Mes tikriname kiekvieną pėdsaką, ir vienas jų mus atvedė 
pas jus. Ar galiu paprašyti jūsų asmens dokumento? 

Ji matė, kad jis šiek tiek sutriko, ir šyptelėjo jam. 

Beilis išsitraukė iš kelnių kišenės juodą nutrintą piniginę ir 
padavė Beatrisei savo vairuotojo pažymėjimą. 

Ji iškart žvilgtelėjo į gimimo datą. 

1964 metai. Užsirašė mėnesį ir dieną, pažymėjimo išdavimo 
datą ir numerį, tada grąžino dokumentą. 

— Matot, - atsargiai pradėjo dėstyti ji, - numanomas žudikas 
mums nurodė pėdsaką, kuris tarsi leidžia spėti, kad tarp jūsų 
ir aukos esama ryšio. Daugiau aš jums, deja, negaliu pasakyti. 

— Aha, - jis pasižiūrėjo į išblukusią dėmę sau ant plašta- 
kos. — Betgi taip nėra. Kitaip tariant, aš jums niekuo negaliu 
padėti. 

Florino krenkštelėjimas rodė, kad apklausą nori perimti jis. 

— Ar seniai dainuojate chore? 

— Taip. Jau beveik dešimt metų. Iš profesijos esu dantų tech- 
nikas, tad dainuodamas truputį prasiblaškau. 

— Ir kaip einasi dantų verslas? 

Beilis šyptelėjo. 

— Jūs to klausiate dėl namo? Mes jį šią vasarą renovuosime. 
Namą man paliko tėvo teta. 

Florinas linktelėjo Beatrisei, ir ši ištraukė iš rankinuko dvi 
nuotraukų kopijas. 

— Paprašysime gerai įsižiūrėti į moterį šiose nuotraukose ir 
pasakyti mums, ar tikrai jos nepažįstate. 

Beilis paėmė nuotraukas. 

— Čia toji Nora Pa... 

— Papenberg. Taip. Prašom neskubėti. 

Jis pasidėjo priešais save ant stalo nuotrauką, kur ji taip nuo- 
širdžiai juokiasi, ir nuspriegė paskutinę pasiklydusią skruzdę, 
besiropščiančią ant nuotraukos krašto. 

— Ne. Deja, tikrai nepažįstu. 

Antra nuotrauka buvo portretinė, joje Nora atrodė rimtesnė 
ir žvelgė tiesiai į kamerą. Virpulys, perėjęs Beilio kūnu, Beatri- 
sei padėjus tą nuotrauką priešais jį, buvo toks menkas, kad ji 
suabejojo tai pastebėjusi. Vis dėlto jis, regis, krūptelėjo. Neiš- 
sprogino akių, staiga neįkvėpė oro, bet krūptelėjo. Grąžinan- 
čio Beatrisei nuotraukas Beilio ranka nė kiek nevirpėjo. 

— Deja, ne. Tikrai būčiau mielai jums padėjęs. 

Ji nenuleido nuo jo akių. 

— Ar esate visiškai tikras, kad ta moteris jums nematyta? 

— Taip. Aš gerai įsimenu veidus. Tikrai pažinčiau, jei būčiau 
kada nors sutikęs. Ir jos pavardė man nieko nesako, - Beilis 
nutaisė apgailestaujančią miną. — Įsivaizduoju, jog jūsų pro- 
fesija ne medus, ir užjaučiu, kad veltui pas mane važiavote. Ir 
dar sekmadienį. 

Jis nuoširdžiai nusišypsojo ir pažvelgė jai į akis, nemirksė- 
damas, bet ji vis tiek nepatikėjo. Tas vyras atpažino Norą Pa- 
penberg — ne iškart, o iš antro žvilgsnio. Labai įdomu, kodėl 
tai neigia. 

Beatrisė maloniai šypsodamasi pasiėmė nuotraukas, įdėjo į 
rankinuką ir išsitraukė vizitinę kortelę. 

— Jei prisimintumėte ką nors, kas mums galėtų būti svarbu, 
paskambinkite man! 

Beilis įsidėjo vizitinę kortelę į piniginę ir linktelėjo. 
— Savaime suprantama, bet, kaip sakiau... — jis trūktelėjo pe- 


čiais. —- Aš nepažįstu tos moters. 


Beatrisė buvo tikra, kad neapsiriko, nors nei Florinui, nei Šte- 
fanui Beilio reakcija į antrąją nuotrauką nekrito į akį. Jei jis 
melavo, tai turėjo tam pagrindą. 

— Yra dvi galimybės, — garsiai svarstė Beatrisė. - Pirmoji: aš 
klystu, ir Beilis niekada nebuvo sutikęs Papenberg. Galbūt jis 
išvis ne tas choristas, ir jo gimimo metai mus klaidina. Šiaip ar 
taip, apgamo ant jo rankos jau nebėra. 

— O antroji galimybė? — paklausė Florinas. 

— Aš neklystu, ir jis pažinojo ją. Tada turi būti priežastis, 
kodėl mums meluoja. Jei antrojoje pakopoje ką nors rasime, 
darsyk pasikalbėsime su juo. 

Kontoroje visi trys susėdo prie Florino rašomojo stalo. Flo- 
rinas paėmė nufotografuotos lobio žinutės atspaudą. 

— Abu paskutiniai jo gimimo datos skaičiai būtų A, - garsiai 
perskaitė jis. 

— Taigi šešiasdešimt keturi. Juos reikia pakelti kvadratu. — 
Beatrisė surinko skaičius skaičiavimo mašinėle ir užsirašė re- 
zultatą. — Keturi tūkstančiai devyniasdešimt šeši. 

— Gerai. Pridėk trisdešimt devynis. 

— Bus 4133. Ir turėsim šiaurę, tiesa? 

— Taip. Rytinėms koordinatėms mums reikia A skaitmenų 
sumos. Prie keturių pridėti šešis bus dešimt. Dešimtkart de- 
šimt bus šimtas. Padaugint iš A ir bus 6400. - Beatrisė užrašė 
tą skaičių ir pakėlė akis. - Kodėl „savininkas“ iškart nesako, 
kad A padaugintume iš šimto? 

— Kad būtų painiau? — spėjo Florinas. - Kad turėtume proga 
suklysti? Gerai, toliau: atimk du šimtus dvidešimt devynis ir 
gautąjį skaičių atimk iš rytinių koordinačių. 

Beatrisė ėmė skaičiuoti, įrašė tarpinius rezultatus ir galiau- 
siai užrašė galutinį. 

— Štai. Ar dar šiandien važiuosime? 

— Aišku, - Štefanas pašoko nuo kėdės, bet Florinas jį sulaikė. 

— Noriu, kad su mumis būtų Drašė. Važiuosim rytoj. Bet no- 
rėčiau pažiūrėti, kur mes atsidursime. 

Jis įrašė naująsias koordinates į Google žemėlapius. Žemė- 
lapis akimirksniu pasirodė monitoriuje, o Florinas trumpai ir, 
kaip pasirodė Beatrisei, dirbtinai nusijuokė. 

— Susimovėme. 

Jie padidino vaizdą. 

— Nuoroda niekada nebūna visiškai tiksli, — pasakė Štefa- 
nas. — Lobis bus keliais metrais dešiniau ar kairiau. 

Reikėjo tikėtis, kad jis neklysta. Mat rodyklė pagal ką tik ap- 
skaičiuotas koordinates rodė tiesiai į autostradą. 


Beatrisė spėjo parvažiuoti namo, kad išvėdintų butą ir paruoš- 
tų visa, ko reikia omletui su kumpiu ir sūriu. Achimas atvežė 
vaikus sekundės tikslumu. Jie netvėrė iškloti naujienas. Katės 
vardas Pelenė. Ji pilka, balta ir truputį juoda. Popiet vaikai gavo 
ledų, po dvi porcijas. Tėtė buvo linksmas ir dvylikakart prakišo 
Jakobui rankos lenkimą. 

Beatrisė šypsojosi, juokėsi ir tramdė kažkokį jausmą, nuo- 
dugniau apmąsčiusi pavadino jį liūdesiu. Ar gailėjosi nebuvusi 
su jais kartu? 

Papurtė galvą stebėdamasi savimi, nukraustė nuo stalo in- 
dus ir pasiuntė vaikus vieną po kito į vonią. Šiandien ji toliau 
skaitys jiems „Mažąjį hobitą“ ir maloniai, be įtampos praleis 
vakarą. Pasimėgaus šeimos gyvenimu. 


»Į viduryje salės degantį laužą įmetė šviežių pliauskų, gesino 
deglus ir tebesėdėjo šokinėjančių liepsnų šviesoje“, — skaitė 
Beatrisė. Jakobas, kuris, jos nuomone, buvo dar per mažas ir 

kuriam ji vietoj žiaurių scenų kiekvienąkart improvizuodavo 
ką nors nekalta, blizgančiomis akimis spoksojo į Šviesmečių 
Buzo plakatą ant sienos. O Mina buvo įsmeigusi akis į ją, švp- 
sojosi ir pirmąsyk per pastarąsias kelias savaites atrodė paten- 
kinta savimi ir pasauliu. 

„Jiems už nugarios stūksojo aukštos salės kolonos, viršutinę 
jų dalį kaip miško medžius gaubė tamsa...“ 


FI send an SMS to the world 
Fll send an SMS to the world 
I hope that someone gets my 
I hope that someone gets my 
I hope that someone gets my 
Message in to a bottle. 


Beatrisė tik tada pastebėjo, kad liovėsi skaityti ir nuleido kny- 
gą, kai Jakobas ją papurtė. 

— Mama! Skaityk toliau. 

Ji surado tą vietą, kur nustojo skaityti, pradėjo iš naujo, už- 
sikirto. 

Ramiai. Ta Žinutė nepabėgs, ir galbūt ją... atsiuntė Florinas. 
Arba Achimas, kuriam parūpo atsikratyti dar keliomis bjau- 
rystėmis; ji spės jas perskaityti. Dabar svarbu vaikai. 

„Kad ir kas ten buvo, burtai ar ne, Bilbui atrodė, kad jis girdi, 
tarsi vėjas šniokštų medžių šakose, klibindamas lubų sijas, ir 
klykautų pelėdos. Netrukus jį taip suėmė miegas, kad galva 
nulinko ant krūtinės, ir tie garsai išnyko tolumoje...“ 

— Mama! Tu jau ne taip gražiai skaitai! 

— Atleisk. 

Ji suėmė save į nagą, sutelkė dėmesį į knygą. Pagaliau pati 
leidosi nunešama jos pasakojimo taip toli, kad pakėlė akis tik 
tada, kai vaikai jau seniai kietai miegojo. 

To be disabled. 

Tik šie trys žodžiai ir, aišku, tas pats numeris. Beatrisė spok- 
sojo į savo telefoną, kol energijos taupymo funkcija užtamsino 
ekranėlį. 

Disabled reiškia maždaug „išjungtas, deaktyvuotas“. Taigi to 
be disabled bus išjungtas? Užsuktas? Jeigu ji per daug neklysta, 
gali būti vartojamas ir „suluošintas“ prasme. 

Ar ši Žinutė yra užuomina apie pirmąją suluošintą auką? 
O gal „savininkas“ praneša ketinantis dar kam nors ką nors 
nupjauti? 

Beatrisė atsisėdo ant sofos ir pajuto daužantis pulsą iki pat 
smilkinių. Dabar jau greit neužmigs. Trečiąkart įsitikino, kad 
durys užrakintos, atsinešė iš virtuvės stiklinę vandens ir įjun- 
gė kompiuterį. Savo užrašus buvo palikusi darbe kaip ir visa 
kita, ką jai buvo suradęs Štefanas, bet sąrašą, turimą galvoje, 
tikrai ras internete. Įrašius į Google paieškos langelį geocaching 
disabled, pasirodė gausybė nuorodų. Ji perskaitė pirmąsias dvi 
ir priėjo prie išvados, kad lobis gali būti temporaly disabled, 
taigi laikinai nenaudojamas. 

Sąvoka, kurią rado dar dusyk spragtelėjusi pele, reiškė, jog 
šeimininkas pašalino talpyklą, kad ją papildytų ar pakeistų jos 
Žurnalą. 

Ne, pamanė Beatrisė, tik ne tai. 

Blogiausiu atveju tai reiškė, kad koordinatės, kurias jie taip 
sunkiai nustatė, yra bevertės. Galbūt savininkas ką tik pranešė 
ketinantis pašalinti, kas ten buvo paslėpta? O gal jau tai pada- 
rė? Ilgai nesvarstydama ji surinko Florino numerį. Po trečio 
skambučio jis atsiliepė. 

— Klausyk, turiu naują žinutę... - ji nutilo, nes fone pasigirdo 
fortepijono muzika. Sati. Ar kažkas panašaus. 

— Pas tave svečiuojasi brolis? 

— Ne. Čia plokštelė. Ką tik bandžiau truputį... et, nesvarbu. 
Kas atsitiko? 

Ji sutrukdė jam tapyti, gali kirsti lažybų iš ko nori. 

— „Savininkas“ vėl atsiuntė man žinutę. Lyg ir nieko baj- 
saus, bet, ko gero, duoda suprasti ketinantis pašalinti, ką buvo 
mums paslėpęs. 

— Kodėl taip manai? 

— Žinutėje parašyta disabled. Tai žaidimo terminas, jis reiš- 
kia, kad lobis laikinai pašalintas, išimtas. Arba atnaujintas. 
Galbūt jis įdėjo ką nors nauja, - kg nors kruvina. Gremėzdiška,. 

Florinas kurį laiką tylėjo; atrodė, kad kažkas pagarsino mu- 
ziką. 

— Ar manai, - paklausė pagaliau, - kad mes padarėme klai- 
dą? Kad turėjome iškart ten važiuoti, vos tik sužinoję naujas 
koordinates? 

— Taip, man tai buvo atėję į galvą. 

— Nusiųsiu ten kelis žmones. Tegu stebi aplinką, jeigu „savi- 
ninkas“ iš tiesų norėtų ką nors pakeisti. Nors... 

Nors jis tuo netiki. Kaip ir pati Beatrisė. 

Ji išgirdo jį atsidūstant. 

— Jeigu mes rytoj tenai nieko nerasime, kaltę prisiimsiu aš. 

— Nesąmonė, - paprieštaravo ji. - Jeigu nieko nerasime, gali 
reikšti ir tai, kad lankėmės ne pas tą Kristofą. Galvok apie au- 
tostradą. 

Nors ši prielaida jai irgi nepatiko. Gal kiti buvo teisūs, o jai 
tik pasirodė, kad Beilis atpažįsta Norą Papenberg. 

Talgau klebonijos saulės laikrodžiui rodant lygiai aštuonias 
valandas, jie pastatė savo automobilį už kelių metrų nuo neas- 
faltuoto kelio krašto, kaip tik šalia bendradarbių automobilio — 
šie budėjo čia per naktį, tačiau buvo pastebėję tik du žmones, 
išvedusius į lauką savo šunis. 

Nuolatinis autostrados gaudesys būtų atrodęs beveik kaip 
jūros mūša, jeigu ne garsus dyzelinių sunkvežimių variklių 
burzgimas. Štefanas beveik neklydo — žemėlapyje atrodė, kad 
slėptuvė turėtų būti ant važiuojamosios kelio dalies, bet kaip 
tik nurodytoje vietoje per nedidelį slėnį ėjo tiltas. Reikės ieško- 
ti po juo ar prie pat jo. Beatrisė pakėlė akis. Autostrada buvo 
tik už poros metrų nuo klebonijos ir skyrė ją nuo palengva 
kylančio į kalvą miškelio, kuriame paukščiai savo čirškavimu 
narsiai grūmėsi su automobilių eismo triukšmu. 

— Tik iki tilto arkos, toliau pirmi eisime mes! — amtelėjo 
Drašė. 

Jis ir Ebneris jau spraudėsi į savo apsauginius kostiumus. 

Navigatorius, kurį Beatrisė šįryt pasiskolino iš Štefano, rodė 
tik 143 metrus iki tikslo. Reikia tikėtis, vaikinas pernelyg nenu- 
sivylė, kad, užuot ėjęs į medžioklę, buvo paliktas biure. 

— Keista vieta, — Florinas pakėlė į viršų tamsius akinius ir 
priėjo prie pat Beatrisės, kad matytų prietaiso rodmenis. Jo 
artumas neįprastai ją trikdė, mat vis dar nebuvo pamiršusi to 
Susitikimo arba beveik susitikimo šeštadienį. Jautėsi neprašyta 
įsibrovusi į intymią Florino sferą. 

Drašė atšlumsėjo mėlyna plastikine plėvele apmuturiuotais 
batais, 

— Kurion pusėn? 

— Tiesiai, po tilto arka. Galbūt reikėtų laikytis truputį dešiniau, 

Ji padavė Drašei navigatorių ir parodė juodą ir mėlyną vėlia- 
vėlę, rodančią tikslą. 

— Eik ton pusėn. Kai būsite vietoje, šitas daiktas ims pypsėti, 

Ji ir Florinas kiek atsilikę sekė paskui įkalčių rinkėjus, o šie 
lėtai, žingsnis po žingsnio, artinosi prie nurodytos vietos. Po 
autostrados tiltu buvo baisus triukšmas, bet vos tik išlindus į 
dienos šviesą, teliko girdėti vien jūros ošimas ir upeliuko teš- 
kenimas. Upeliukas tekėjo į dešinę nuo jų ir tolėliau buvo už- 
tvenktas netašytų akmenų sienele. Pro skylę jos viduryje krito 
mažutis krioklys. 

Gražu, bet jokios slėptuvės. Beatrisė stebėjo Drašę, šis ėjo 
tai pirmyn, tai atgal, sukosi aplink, kol pagaliau padavė navi- 
gatorių Ebneriui. 

— Tas kvailas daiktas kaskart rodo vis kitą kryptį. 

— Tai reiškia, kad faktiškai tu esi vietoje! — riktelėjo jam Be- 
atrisė. — Ieškok penkių metrų spinduliu. 

Drašės keiksmus tik šiek tiek slopino autostrados ir upeliuko 
šniokštimas. 

— Gal man kasti duobę žemėje? 

— Ne, tau reikia... — ji paėjėjo kelis žingsnius pirmyn ir pa- 
rodė į sienelę. —- Ieškok slėptuvių. Tokie lobiai dažnai slepiami 
plyšiuose ar olose. Iš pirmo žvilgsnio nepamatysi. 

— Tai gal jis po vandeniu, — nusišaipė Drašė ir pakėlė di- 
delį akmenį ant upelio kranto, prieš patraukdamas kartu su 
Ebneriu prie užtvankėlės. - Purvas, dumblas, šakos, — dėstė 
jis, — navigatorius rodo, kad dabar esame per trylika metrų 
nuo tikslo. 

Beatrisė susiželgė su Florinu. Gal jie pražiopsojo akimirką? 
Ir lobio jau nėra? 

Mintyse ji grįžo prie vakarykščių paieškų, į olą, kurion buvo 
įlindusi su Štefanu. 

— Jis nedavė mums vietovės įvertinimo, - sumurmėjo ji. 

Florinas priėjo prie jos. 

— Ką tu pasakei? 

— Vietovės įvertinimo. Paprastai prie kiekvieno lobio yra 
zvaigždučių, rodančių, ar sunku jį surasti. Tada žinai, ar teks 
iki jo ropštis, ar šliaužti... 

Jos žvilgsnis užkliuvo už brūzgyno, vešinčio palei upelio 
krantą: pienės, juosmenį siekiantys smailialapiai jai nežinomi 
augalai ir... 

— Gerai! 

Drašė atsigręžė. 

— Ką? 

— Nulipk žemyn ir eik mano pusėn. Taip, dar porą žings- 
nių — stok! Ar į kairę nuo tavęs yra medžio šaknis? 

Jis pasilenkė, ir Beatrisė priėjo arčiau, kad geriau matytų. 

— Taip. Visiškai apžėlusi. 

— Pakišk ranką po ja - ten, kur galai nukarę į vandenį. Iš čia, 
kur stoviu, atrodo, kad ten turėtų būti linkis. 

Drašės pirštinėta ranka ėmė grabalioti po šaknimi. Būtų len- 
gviau priėjęs prie tos vietos, jei būtų ryžęsis įbristi į dumbliną 
upelį, bet, matyt, bandė to išvengti. Paties pėdsakai panaikina 
nusikaltėlio pėdsakus, mėgstamiausias jo posakis. 

Atsiklaupęs Drašė nieko nepešė, tad atsigulė kniūpsčias ir 
tarp šaknies bei upelio vagos įkišo ranką iki peties. 

„Savininkų“ dėta pasirinkčiau tą vietą, pamanė Beatrisė. 
Vien iš smalsumo niekas ten nelįs. 

Triumfuojantis Drašės šūksnis privertė krūptelėti. Jis ištrau- 
kė ranką ir parodė dėžutę, aplipusią purvu ir smulkiais akme- 
nukais. Nuo jos atsiskyrė sliekas ir nukrito į žolę. 

Jie neklydo. Beatrisės kūnu perėjo palengvėjimo banga, ma- 
loni kaip deguonis ilgai nekvėpavus. Jai ant peties nusileido 
Florino ranka. 

— Puiku, Bea. 

Jie priėjo arčiau, Ebneris fotografavo dėžutę, upelį, šaknį ir 
aplinką, kol Drašė nepadėjo „lobio“ į tamtyč skirtą dėžę įkal- 
čiams gabenti. 

— Apgailestauju, bet čia nieko neatidarinėsime, — pasakė jis 
atsigręžęs į Beatrisę ir Floriną. - Pirma, aš noriu turėti labo- 
ratorines sąlygas, antra, netrokštu laukti katafalko, jeigu tenai 
vėl bus kūno dalis. 

Jie sunkiai suvaldė savo smalsą. Beatrisei mažiau rūpėjo 
šiurpus mainas, kurį tikėjosi rasti dėžutėje, negu laiškas, reikią 
manyti, vėl įdėtas. Su naujos pakopos duomenimis, nuoroda 
apie patį „savininką“. Pagaliau klaida. 

Vis dėlto teko palūkėti. Drašė ir Ebneris ėmė purvo mėgi- 
nius ir ieškojo kitų galimų pėdsakų. Kai pagaliau išvažiavo į 
laboratoriją, kelias jai atrodė ilgesnis negu paprastai, net reika- 
lavimas nusirengti apsauginius kostiumus ir palikti laborato- 
rijos prieškambaryje virto kankinančiu kantrybės išbandymu. 
Palengva, niūriai pamanė ji. 

Drašė po akinamai šviesiais prožektoriais pagaliau atidarė 
dėžutę, išėmė pirmą lapelį ir išskleidė. 

„Nuoširdžiai sveikinu, tu radai lobį! - garsiai perskaitė jis. — 
Šis konteineris yra tau jau žinomo žaidimo dalis. Radai jį ne 
atsitiktinai, o sąmoningai ieškojęs. Jo turinys tavęs taip nenu- 
stebins kaip aną kartą, bet, patikėk, netikėtumai pervertinami. 
Manau, kad netrukus dėl to sutiksi su manimi. TFTH“ 

Drašė pakėlė akis. 

— Kas per šūdžius. 

Netikėtumų nebus. Ir tai rodė, ko gali tikėtis tame medžia- 
ga apvyniotame ryšulėlyje, užimančiame beveik pusę dėžutės. 
Beatrisė nesąmoningai džiaugėsi, kad pačiai nereikia prie jo 
liestis, ir pajuto įsitempiant kūną, kai Drašė atsargiai jį išVy“ 
niojo. 

Trys papildomos dienos pavasariškos šilumos neišėjo į gera 
plastikinės pakuotės turiniui. Iš rankos buvo ištekėję kur kas 

daugiau skysčio negu iš jos dešinės porininkės. Net įpakuota 
vakuume ji jau buvo nusėta žaliomis ir melsvomis dėmėmis. 

— Taimė, kad atidaryti pakuotę yra teismo medikų reika- 
Jas, - pareiškė Drašė. 

Beatrisė nutuokė, kad po apsaugine kauke jis sardoniškai 
šypsosi. 

Ji stebėjo, kaip ieškodamas pirštų atspaudų jis patikrino foli- 
ją ir nusivylęs papurtė galvą. Tada padėjo kompiuterio atspau- 
dą ant specialios plokštės, apipurškė ninhidrinu ir pakaitino 
karšto oro pistoletu, bet ir tai nedavė jokio rezultato. 

Tardamas „visų gerų dalykų yra trys“ Drašė išėmė iš lobio 
dėžutės kitą sulankstytą popierių. Rūpestingai jį išlygino ir pa- 
dėjo po lempa, kad nufotografuotų. 

— Man atrodo, kad braižas tas pats kaip anąkart. 

Beatrisė nelaukė, kol jis ims garsiai skaityti, priėjo arčiau ir 
pasilenkė prie lapo. Taip, iškilios apvalainos raidės, Beatrisės 
nuomone, parašytos Noros Papenberg. Vietomis rašiklis buvo 
vedžiojamas drebančia ranka, eilutės linko žemyn kaip nu- 
džiūvusio augalo stiebai. 


3 pakopa 

Tu ieškai pralaimėtojo ir jau seniai esi pirmas žmogus, 
kuris juo domisi, išskyrus mane patį. Ieškok randų, išorinių 
ir vidinių, ir seno tamsiai mėlyno folksvageno golfo. 
Paskutiniai jo numerio skaičiai yra 39 B. Gatvės, kurioje 
gyvena tas žmogus, pavadinimas bus tavo slaptažodis. 
Paversk raides skaičiais (A = 1, B = 2...) sumą, kurią gausi 
sudėjęs, padaugink iš 26, pridėk 64 ir atimk iš šiaurinių 

2 pakopos koordinačių. 

Prie namo numerio pridėk 1000 ir padaugink gautąjį 
skaičių iš 4, tada pridėk 585. Gautąjį skaičių atimk iš 
rytinių 2 pakopos koordinačių. Ten vėl susitiksime. 

— Pralaimėtojas, — svarstė Beatrisė. — Tai gali daug ką reikšti, 
Mums reikia laikytis automobilio aprašymo. 

Kol Drašė ieškojo pirštų atspaudų ant antrojo lapo, Florinas 
išėjo paskambinti į automobilių registravimo vietą. 

Ieškok randų, išorinių ir vidinių. Beatrisė tuojau prisiminė 
randą ant Beilio plaštakos, taigi išorėje. Jos žvilgsnis beveik 
savaime nukrypo į vakuume įpakuotą ranką, pirmojo radinio 
antrininkę. O lavono vis dar nėra. Kitos pakopos konteineryje, 
matyt, bus vidaus organai, telpantys į vidutinio dydžio dėžę, 
sumaitoto kūno dalys... 

— Oplia! — Drašė palinko prie popieriaus, kaitinamo karšto 
oro pistoletu. — Čia turime nemažą grobį, — ant laiško, ypač ant 
lapo kraštų, ėmė ryškėti violetinės dėmės. Pailgos, kai kurios sų- 
terlintos, bet vietomis aiškios, beveik ryškios: pirštų atspaudai. 

— Ar dešinėje apačioje yra kraujo dėmė? - paklausė Beatrisė. 

— Gali būti. Gausite išsamią ataskaitą, kai baigsime darbą, 
gerai? 

Tai buvo itin mandagi Drašės užuomina, kad jai metas neš- 
dintis. 

— Bet nuotraukas norėčiau gauti iškart, - užsispyrė Beatrisė, 
ir Ebneris pažadėjo jas atsiųsti po dešimties minučių. 

Jai išeinant iš laboratorijos, Florinas kaip tik baigė kalbėti 
telefonu. 

— Mes gausime sąrašą. Visų Zalcburgo ir jo apylinkių auto- 
mobilių, kurių paskutinieji numerio skaitmenys tokie. 

Sąrašai. Laiškai. Ekspertų išvados. Beatrisė išsinėrė iš labo- 
ratorijos chalato, įmetė pirštines į šiukšliadėžę, nusitraukė nuo 
galvos apsauginį gobtuvą ir persibraukė abiem rankomis per 
plaukus. Nesitikėjo bent per žingsnį priartėti prie „savininko“ 
jei peržiūrės su byla susijusius popierius. Jo buvimą rodė tiktai 
konteineriuose paliktos žinutės. 

Dar geros trys valandos iki susitikimo su Hofmanu. Jie par“ 
skubėjo į kontorą. Beatrisė iškart įsijungė elektroninį paštą, ti- 

kėdamasi rasti nuotraukas. Vietoj jų buvo atsiųsta grafologijos 
ekspertų ataskaita. 

— „Visos svarbios abiejų braižo pavyzdžių charakteristikos, 
tokios kaip raidžių dydis, jungimas, statumas, palinkimas, 
kampas, kairė kryptis ir eilučių tarpai, sutampa, - pusbalsiu 
perskaitė Beatrisė. — Tad reikia manyti, kad jie yra to paties as- 
mens, nors antrajame pavyzdyje esama daugelio netolygumų, 
kurių priežastis, galimas daiktas, ekstremali psichikos būklė: 

Florinas liovėsi dirbęs ir klausėsi jos susimąstęs, barbenda- 
mas pirštais per stalą. 

— Taigi mįsles išties mena Nora Papenberg. O kur dar tai, 
kad ant jos drabužių rasta supjaustyto negyvėlio kraujo — Bea, 
turime bent jau pasvarstyti, ar ji buvo vien tik auka. 

Jis, aišku, buvo teisus, jie turi atkreipti dėmesį ir į tokią gali- 
mybę. Tik ši atrodo visai neįtikima. 

— Du bendrai, - toliau dėstė Florinas, abiejose rankose lai- 
kydamas po pieštuką, — veikia kartu, kol susikivirčija, ir vienas 
iš jų nužudo kitą, - pieštukas nukrito ant stalo ir nuriedėjo 
link klaviatūros. - „Savininkas“ nusikrato pagalbininko. 

— Taip, nors... niekas iš to, ką žinome apie Norą, nedera su 
Žmonių pjaustymu. 

Ji pamatė, kad Florinas suraukė kaktą, ir suvokė, kad jis mąs- 
to. Niekas nebūtų įspėjęs iš Florino veido, ką jis pasakys. Deja. 
Laimė. Anksčiau ji tiek kartų stengėsi įspėti, kad vos neišėjo iš 
proto. 

— Gerai įsižiūrėk į agentūros vakarėlyje darytas nuotrau- 
kas. Jose moteris atrodo nerūpestinga, visiškai atsipalaidavusi. 
O po skambučio tiesiog justi, kokia našta staiga ją užgulė. 

Beatrisė prisiminė Kristofą Beilį. Jis atpažino Norą. Ne iš 
pavardės, o iš veido. Pakalbės su tuo vyru, jei reikės, tol kvos, 
kol jis pasakys tiesą. 

Likus kelioms minutėms iki aptarimo pas Hofmaną, atė- 
Jo pranešimas, kad dingo vyras, kuris, kaip rašė pareigūnas, 

„pagal amžių galėtų atitikti jūsų rankas“. Jau savaitė nesiro- 
dąs darbe. 

Florinas permetė akimis dokumentą, bendradarbio padėtą 
ant jo stalo. 

— Herbertas Lybšeris, 48 metų. Išsiskyręs, bevaikis. - Jis pa- 
kėlė akis į dangų. - O kas pranešė apie jo dingimą? 

— Mokyklos direktorius. Jis apibūdino Lybšerį kaip labai 
darbštų ir sakė nenumanąs, kur šis galėtų būti. Kolegos daug- 
syk bandė jam paskambinti mobiliuoju telefonu, bet visąlaik 
pataikydavo į pašto dėžutę. 

— Ojo buvusi žmona? Galbūt jis skambino jai? 

— Ne. Sako, ji su juo nebebendraujanti. 

Beatrisė pakilo ir atsistojo už Florino, kad galėtų žiūrėti 
jam per petį. Herberto Lybšerio nuotrauka buvo tipiškas fo- 
toportretas: truputį pakreipta galva, įtempta šypsena, mėlynas 
neaiškus fonas. Pailgas veidas su šviesiai mėlynomis akimis, 
siaura nosis ir tokios pat lūpos. Krintantys į akį maišeliai pa- 
akiuose. 

Rankų, aišku, nebuvo matyti. 

— Pasiųsk patrulį į mokyklą, tegul pažiūri, ar nėra jo šepečio 
ar kokio nors kito asmeninio daikto, iš kurio galėtume nusta- 
tyti DNR, - nurodė Beatrisė bendradarbiui. - Būtų gerai gauti 
viso kūno nuotrauką, tokią, kur būtų matyti rankos. Ir tegul 
kas nors nuvažiuoja į Lybšerio butą. Jeigu nieko neras, tepa- 
klausia kaimynų, kada šie paskutinįsyk jį matė. Mums labai 
padėtų tikslūs duomenys. 

Bendradarbis —- kokia jo pavardė? Bekeris? — susiraukė. 

— Kam tu tai aiškini? Mes ne idiotai, - policininkas piktai 
burbtelėjo, apsigręžė ir išėjo. 

Beatrisė palydėjo jį akimis, visiškai išmušta iš vėžių. 

— Gal aš... jį įžeidžiau? Ką? 

Florinas vos tramdė šypseną, todėl ir ji trumpai nusijuokė. 

— Nagi, sakyk, kas čia taip juokinga? 


112 


— Su Bechneriu elgeisi taip, lyg jis būtų policijos mokyklos 
kursantas. — Jis atsistojo ir pasikišo po pažastimi aptarimui 
reikalingus dokumentus. — Jis tai ištvers ir visiems pasakos, 
kokia esi įkyri komanduotoja. 

— Komanduotoja? 

— Liaukis. Juk nori, kad viskas būtų daroma pagal tave, tiesa? 

— Negaliu žinoti, kokia yra bendradarbių, su kuriais nuola- 
tos nedirbu, kompetencija. 

Dabar bent jau žinos to Žmogaus pavardę. Bechneris. Be- 
atrisė pakartojo ją keliskart sau panosėje ir pažvelgė į laikrodį. 
Dvi minutės po trijų, puiku. 

Skubiai pasičiupo savo užrašus ir prisidėjo prie Florino, lau- 
kinčio jos prie durų. 

— Tau nekenktų bent kiek labiau pasitikėti kitais, - pasakė jis. 

Beatrisė pažvelgė į vakuume įpakuotos rankos nuotrauką, 
gulinčią ant jos popierių krūvelės viršaus, ir pasvarstė, ar jis 
tikrai taip mano. 


Aptarimas pas Hofmaną buvo toks pat kaip visi aptarimai pas 
Hofmaną: šis čiaupdamas lūpas ir garsiai dūsaudamas rodė 
savo nepasitenkinimą ligšioliniais rezultatais. Florinas buvo 
vienintelis, kurį Hofmanas bent kiek vertino, todėl jis ėmėsi 
pasakoti apie savo ir Beatrisės nuveiktą darbą. Tai argi ji taip 
jau nori visiems komanduoti?! Kai Florinas ėmė kalbėti apie 
Žinutes, „savininko“ atsiųstas jai, Hofmanas iškart susidomėjo 
ir atkreipė savo blyškias akis į Beatrisę. 

— Ar jūs bandėte su juo užmegzti ryšį? 

— Savaime suprantama. Tiesa, jis buvo jau išjungęs telefoną. 
Esu tikra, kad „savininkas“ žino, jog telefonas gali išduoti, kur 
Jis yra. Vieta, iš kurios jis antrąkart skambino, yra maždaug 
už penkiolikos kilometrų nuo ten, iš kur, pasak operatoriaus, 
gautas pirmasis skambutis. Jis ne toks kvailas, kad leistųsi ke- 
liskart užfiksuojamas toje pačioje vietoje. 


113 


Hofmanas prisivertė šykščiai šyptelėti. 

— Suprantu. Vis dėlto nusikaltėlis, matyt, nori užmegzti 
tiesioginį ryšį su jumis. Tikiuosi, išnaudosite visas galimybes 
Stenkitės įvilioti jį į spąstus, provokuokite, priverskite padaryti 
klaidą, - jis staigiai atsigręžė į Floriną. - Tikrai ką nors sugal- 
vosite, juk taip? Nuo šiol turėsite teismo psichologą, ir viskas 
eis kaip iš pypkės. Nusikaltėlis įdavė meškerę mums į rankas, 
o mes turime užmauti ant kabliuko tinkamą masalą. 

Paskui savo išvadas pateikė Drašė: pirštų atspaudai ant an- 
trojo ranka rašyto dokumento vėl esantys Noros Papenberg. 
Beatrisė tik puse ausies klausėsi, kol jis aiškino smulkmenas. 
Jai nedavė ramybės paskutinis Hofmano sakinys. Mat ji abe- 
jojo, ar keli gerai parinkti žodžiai privers nusikaltėlį išsiduoti. 


Teks jam duoti tai, ko jis iš tiesų nori. 


Automobilių registravimo kontora veikė greitai. Jiems grįžus 
iš aptarimo, Florinas tarp savo žinučių rado sąrašą, kur buvo 
išvardyti automobiliai bei jų savininkai, kurių automobilio nu- 
merio paskutinieji trys skaitmenys ir automobilio markė su- 
tapo su „lobio“ duomenimis. Sąrašas buvo neilgas - du golfai, 
vienas jų mėlynas, 2005 metų laidos, leidimas išduotas daktaro 
Berndo Sigarto vardu. 

— Jei tai jis, šįkart bus paprasta, — tarė Beatrisė. 

Ji įrašė pavardę į Google paieškos langelį, perskaitė pirmuo- 
sius įrašus ir pajuto greitėjant pulsą. Kitame puslapyje rado ko 
ieškojo. Negali būti jokių abejonių, tikrai pataikė. Pats tikrasis 
pralaimėtojas. Su randais, viduje ir išorėje. 

— Trečioji pakopa išaiškinta, - pasakė ji. 

— Bet kodėl toks prislėgtas tavo balsas? 

Florinas buvo ką tik pakilęs įjungti espreso aparato, ir šis 
gurguliuodamas budo. 


— Nes „pralaimėtoją“ dar šįryt įsivaizdavau visiškai kitokį. 

Ji krenkštelėjo ir ėmė skaityti internete rastą laikraščio 
straipsnį. 

„Praėjusią naktį per gaisrą Pongau apylinkėse netoli Šarte- 
no žuvo trys vaikai ir moteris. Gaisras, kurį, galimas daiktas, 
sukėlė šalimais vykdomi miško darbai, prasidėjo apie 22 va- 
landą. Šeima medinėje trobelėje, išsinuomotoje vasarai, ma- 
tyt, buvo jo užklupta mieganti. Vyras ir vaikų tėvas veterina- 
ras dr. Berndas S. buvo gavęs iškvietimą ir grįžo tik tada, kai 
miškas ir trobelė jau skendėjo liepsnose. Bandydamas įsiveržti 
į degantį pastatą jis apsinuodijo dūmais ir patyrė nežinomo 
laipsnio nūdegimų. Dabar guli Zalcburgo greitosios pagalbos 
ligoninėje, jo gyvybei grėsmės nėra. Gesinimo darbai truko 
iki ankstaus ryto: 

Ji prisiminė tą istoriją. Gaisrą ekspertai tyrė ištisus mėnesius 
ir nesugebėjo nustatyti priežasties, bet buvo aišku, kad tai tik- 
rai ne padegimas. 

— Kokia tragedija, — išgirdo tylų Florino balsą už nugaros. — 
Prieš kiek laiko tai įvyko? 

— Beveik prieš penkerius metus. 

Jis vėl atsisėdo prie savo kompiuterio. 

— O čia mes turime kitą dėlionės dalį, — pranešė jis. — Si- 
garto adresą. Teodeberto gatvė 13. Gatvės pavadinimas lygiai 
toks, kaip rašė Nora Papenberg. 


Jie išvažiavo po pusvalandžio. Gaisro istorija kaip akmuo slėgė 
Beatrisę, tad ji ketino būti tam žmogui itin jautri. Lobiui rasti 
užteko vien gatvės pavadinimo, jiems nebūtinai reikėjo aplan- 
kyti Sigartą. Bet jeigu tas žmogus pažinojo Norą Papenberg, jo 
žinios būtų buvusios perdėm vertingos. 

Tryliktu numeriu pažymėtas daugiaaukštis namas su mažais 
balkonais, nutolusiais vienas nuo kito tik per žingsnį ar du, at- 


rodė nutriušęs. Labai kuklus namas veterinarui. Beatrisė rado 

Sigarto skambutį ir netrukus per garsiakalbį išgirdo sodrų, bet 
tylų balsą. 

— Kas čia? 

— Policija. Mes esame iš krašto policijos skyriaus ir norime 
jūsų kai ko paklausti. 

Tyla, nesudūzgė nė durų atidarymo mechanizmas. 

— Alio! — neatstojo ji. 

— Ko jums reikia iš manęs? 

— Tiriame vieną naują bylą ir norėtume jūsų kai ko paklaus- 
ti. Ilgai netrukdysime. 

— Antras aukštas. 

Laiptinėje atsidavė guma ir šutintais svogūnais, už vienų 
pirmo aukšto durų plyšojo kūdikis. Sigartas laukė jų tarpdu- 
ryje, išsekęs vyras su gerokai per didelėmis sportinėmis kelnė- 
mis. Pagal dokumentus turėjo būti įpusėjęs penktą dešimtį, bet 
gilios veido raukšlės darė jį vyresnį gera dešimčia metų. Ran- 
kas laikė sunėręs ant krūtinės, ir nudegimo randus Beatrisė 
pamatė tik tada, kai sveikindamasis padavė jiems ranką. Išvirtę 
rausvi audiniai dengė ne tik visą dilbį nuo alkūnės iki pirštų, 
bet ir kaklą beveik iki smakro. Ji paėmė Sigarto ranką ir atsakė 
tokiu pat tvirtu paspaudimu. 

— Beatrisė Kaspari, krašto kriminalinė policija. O čia mano 
bendradarbis Florinas Veningeris. Tiriame vieną žmogžudys- 
tę ir turime jums kelis klausimus, į kuriuos, tikimės, galėsite 
atsakyti. 


Butas buvo mažytis. Bendra patalpa su virtuvės niša ir mažu 
vonios kambariu. Ant sienų nė paveikslo, nė veidrodžio. Kam- 
pe ant taburetės stovėjo senas nešiojamasis televizorius, šalia 
pažiūrėti klibantis stalas ir vienntelė kėdė. 

— Prašom sėstis, — pasiūlė Beatrisei Sigartas, rodydamas | 
tą kėdę. 

— Ačiū, bet... 

Ji nenorėjo sėstis viena ir paklausė šeimininko kvietimo tik 
tada, kai jis atnešė iš balkono dvi suglaudžiamąsias kėdes ir 
pastatė prie stalo. 

— Jūs, galimas daiktas, girdėjote apie negyvėlę, rastą karvių 
ganykloje netoli Abtenau, — pradėjo kalbą Florinas. - Mes čia 
dėl to. Ten esama vieno dalyko, kuris mus atvedė pas jus. 

Sigarto žvilgsnis ėmė klaidžioti po kambarį. 

— Dalyko? 

— Taip. Deja, negaliu kalbėti konkrečiai. Jūsų niekas neįta- 
ria, mes tik norėtume žinoti, ar jums ką nors sako Noros Pa- 
penberg pavardė. 

Kitaip nei Beilis, Sigartas prieš atsakydamas pasvarstė. 

— Bijau, kad ne. Vis dėlto tvirtai negaliu atsakyti į šį klausi- 
mą, - pasakė jis. Kalbėjo lėtai, tarsi turėtų patikrinti kiekvieną 
žodį, prieš išleisdamas iš burnos. - Savo darbe kasdien susi- 
durdavau su daugybe žmonių, gali būti, kad tarp jų buvo ir 
ponia Papenberg, - jis truputį pagalvojo. — Jei norite, galite 
pažiūrėti kartoteką. Mano praktiką ir visus pacientus perėmė 
daktarė Amelija Šuster, neabejoju, ji sutiks jums padėti. 

Tai buvo nebloga mintis. Beatrisė užsirašė veterinarės pa- 
vardę, paskui išsitraukė nuotraukas iš rankinuko. 

— Čia Nora Papenberg. Gal atpažinsite ją iš veido? 

Ji atidžiai stebėjo Sigartą, tyrinėjantį nuotraukas. Bet jis nei 
suvirpėjo, nei vos pastebimai krūptelėjo, kaip vakar Beilis. 

— Ne, - atsakė pagaliau. - Deja. 

Beatrisė pasistengė neparodyti, kad nusivylė. 

— Labai galimas daiktas, kad tarp jūsų ir tos moters esama 
ryšio. Gal vis dėlto ką nors prisimenate? 

Jis papurtė galvą. 

— Beveik nebūnu tarp žmonių. Esu tikras, kad sužinojo- 
te mano istoriją, prieš čionai atvažiuodami... ir suprantate, 
kad... — Sigartas staiga nutilo. Paskui giliai atsikvėpė ir kalbėjo 
toliau: — Aš nebedirbu, viską pardaviau ir gyvenu iš tų lėšų, — 

jis persibraukė kaire ranka per randus, lyg norėdamas išma- 
tuoti jų ilgumą ir gilumą. — Iš namų išeinu tik apsipirkti arba 
pas gydytoją. 

Beatrisės mintis užvaldė šiurpi nelaimė, pakeitusi Sigarto 
būtį, kažkodėl dingojosi, kad jo lemtis gali persiduoti jai. Pas- 
kui tas jausmas praėjo. 

— Ar gali būti, - atsargiai paklausė Beatrisė, kilus kitai min- 
čiai, — kad Norą Papenberg pažinojo jūsų žmona? Galbūt ji 
dirbo reklamos srityje? 

Sigartas papurtė galvą. 

— Mano žmona visuomet dirbo su manimi, tvarkė mūsų 
praktikos raštus. Tai buvo patogu... dėl vaikų, - jis kryptelėjo 
galvą į šalį. - Atleiskite, negaliu apie tai kalbėti. 

— Suprantu. Jums ir nebūtina. 

Ji skubiai žvilgtelėjo į Floriną, šis gūžtelėjo pečiais. 

— O gal jums ką nors sako Kristofo Beilio pavardė? 

Vis dar besistengiantis suvaldyti jausmus Sigartas papurtė 
galvą. 

— Ne. O kasis? 

— Zmogus, kuris, kaip mes irgi tikimės, galbūt pažinojo 
Norą Papenberg. 

Buvo sunku pasakyti, ar Sigartas ją išgirdo, nes daugiau į 
nieką nereagavo. Paskutinis vaizdas, kritęs išeinančiai Beatri- 


sei į akis, buvo jo sulinkę trūkčiojantys pečiai. 


Grįžtant į darbą, Beatrisė išsitraukė mobilųjį telefoną ir surin- 
ko Gaisrų tyrimo skyriaus numerį. 

— Atsiųsk man gaisro prie Šarteno tyrimo medžiagą. Taip, 
to, kur žuvo šeima. Ką? Ne, tai nebuvo nužudymas, žinau, bet 
man vis tiek reikia kelių dalykų mūsų naujam tyrimui. 

Bendradarbis pažadėjo tuojau atnešti dokumentus. Ji įsikišo 


telefoną į rankinuką ir atsilošė keleivio krėsle. 

— Kodėl „savininkas“ mus nusiuntė pas Sigartą? Ką jam tai 
duoda. 

— Galbūt laiko, - laukdamas užsidegant žalios šviesos Flori- 
nas barbeno pirštais per vairą. - Manding, yra dvi galimybės. 
Pirmoji: tarp Papenberg, Beilio ir Sigarto esama ryšio, kurio 
mes nerandame. Antro: jis vaiko mus, siuntinėja pas žmones, 
visiškai nesusijusius su ta žmogžudyste. O kad kaišioja mums 
lavono dalis, esame priversti sekti tuo kruvinu pėdsaku, - jis 
spustelėjo signalą, nes kažkas priešais staigiai sustabdė auto- 
mobilį, persibraukė ranka per kaktą ir atsiduso. - Man vis at- 
rodo, kad „savininkas“ tyčiojasi iš mūsų, Bea. Žudo, pjausto 
lavonus ir palieka pėdsakus, kurių niekas negali išnarplioti. 

Ties kitu šviesoforu įsijungė raudona šviesa, ir Florinas at- 
sigręžė į Beatrisę. Ji dar nebuvo mačiusi jo veido tokio griežto. 

— Žinau, taip nedera, bet jau pradedu priimti šią bylą asme- 
niškai. Jeigu jis nori įrodyti, kad policija nieko nesugeba, tai 
tegul pasirenka ką kita. 

Beatrisė buvo bededanti ranką jam ant peties, bet prisiminė 
Anekę ir atsisakė šio sumanymo. 

— Tik laiko klausimas, kada mes nutversime tos bylos galą, 
tada viskas išsirutulios, — ji teisingai darė šįkart imdamasi nuo- 
taikos kėlėjos vaidmens. — Juk taip būna visuomet. 

Įsijungė žalia šviesa, ir, Florinui nuspaudus greičio paminą, 
sustaugė variklis. 

— Gerai sakai, — atsakė jis. — Vis dėlto kažkas čia ne taip. 
Siūlas, apie kurį šneki, įaustas į visiškai nematytą raštą. 


Beatrisei dingojosi, kad sykiu su šiurpaus gaisro dokumentais 
ji parsinešė namo karštį ir dūmus. Buvo sunkiau kvėpuoti negu 
paprastai net prie dviejų atdarų svetainės langų. 

Vaikai jau pusė valandos miegojo. Bute buvo tylu, tik vir- 
tuvėje jau trys savaitės lašėjo vandens čiaupas. Beatrisė atsi- 
vertė bylą ir ėmė skaityti. Apie gaisrą buvo pranešta prieš pat 

22 valandą, tai padarė ūkininkas, kurio sodyba stovėjo keliais 
šimtais metrų aukščiau. Jis pastebėjo liepsnas, bet nieko neuž- 
uodė, nes vėjas pūtė į kitą pusę. 

Beatrisė pervertė kelis lapus ir ėmė apžiūrinėti nuotraukas. 
Išdegęs miškas. Medžių kamienų strampai kyšo iš žemės kaip 
juodi dantys, tarp jų guli apanglėję medžiai, toliau gali numa- 
nyti stovint dalį išlikusio miško. 

Ekspertai negalėjo nustatyti gaisro priežasties. Ėjo liepa, tris 
savaites nelijo. Įtikimiausia versija, kad vėjas per dieną įpūtė 
ugnį, nuo stiklo šukės ar veidrodžio atšvaito užsidegus miško 
paklotei. Gali būti, kad gaisras kilo ir nuo numestos cigaretės. 

Radusi trobelės nuotraukų Beatrisė nejučia sulaikė kvapą. 
Sienos buvo sudegusios, pragarą atlaikė tik storiausi rąstai ir 
dvi mūrinės sienos. 

Ji ilgiau negu reikia užtruko prie sudegusio namo nuotrau- 
kų, nes žinojo, ką pamatys paskui. 

Įkvėpė. Pervertė lapą. Subyrėjusių durų nuotrauka, padaryta 
iš arti. Pervertė lapą. Štai ir jie. 

Keturi beformiai luitai, juodi kaip ir visa aplink. Susitraukę, 
keliskart sumažėję, nebepanašūs į žmonių kūnus. Beatrisė nu- 
matyti. Už sudegusių lūpų blizgėjo balti dantys. Viena kaukolė 
buvo sprogusi. Ji užvertė bylą ir atsinešė iš virtuvės stiklinę 
vandens. 

Sigartas tada atpažino savo šeimą? Ji paieškojo apklausos 
protokolo. Vyras sugrįžo, kai miškas buvo jau apimtas liepsnų, 
bandė veržtis į degantį namą, jį sulaikė trys operatyvininkai. 
Paskui smarkiai apdegęs jis buvo nuvežtas į ligoninę; parei- 
gūnas jį apklausė tik po trijų dienų, pokalbis buvo įrašytas ir 
vėliau perkeltas į popierių. 

Kiekviename Sigarto kalbos fragmente buvo justi baisi ne- 
viltis. Apklausą teko daugsyk nutraukti, nes jis imdavo šaukti, 
ir reikėdavo kviesti gydytoją. 

Dokumentas, beje, aiškiai rodė, kad dėl šeimos žūties vyras 
kaltino save. Tąsyk iškviestas dėl sunkaus kumeliavimosi jis 
turėjo automobiliu važiuoti į žirgyną, esantį už trisdešimties 
kilometrų. Išvykdamas galvojo vien tik apie kumelę, prižiūri- 
mą jau ketveri metai. Spėjo nesąmoningai užrakinęs trobelę ir 
taip pavertęs ją mirtinais spąstais savo šeimai. Tyrimas parodė, 
kad durys išties buvo užrakintos. 

Sigartas apkaltino pats save, girdi, vienintelis jis esąs kaltas 
dėl savo šeimos žūties. Advokato atsisakė. Aišku, jis nebuvo 
apkaltintas — dėl tragiškos būklės. Akte, kurio santrauka buvo 
prisegta prie bylos, buvo kalbama apie sunkų potrauminį su- 
trikimą, apie suicido tikimybę. Vyrui buvo suteikta psichote- 
rapeuto pagalba, matyt, jis naudojasi ja iki šiol. 

Beatrisė sudėjo dokumentus į rankinuką ir išėjo į balkoną 
pakvėpuoti. Dangus buvo giedras, oras vėsus, jis kuteno jos 
nuogas rankas. 

Kodėl savininkas ją nuvedė pas Berndą Sigartą? Ką norėjo 
tuo pasakyti? Ar gali būti... 

Ji atsisėdo ir užsidengė veidą rankomis, kad geriau mąstytų- 
si. Ar gali būti, kad „savininkas“ nori pakišti jai panosėn savo 
paties nusikaltimus? Pažiūrėkit, ką padariau, o jūs manęs ne- 
sugavote! 

Vis dėlto tas gaisras kilo ne dėl padegimo. Tai buvo nelaimė, 
kartais atsitinkanti karštą vasarą. Ar nepaisydamas to jis vis 
tiek nori prisirašyti ją sau? Sulaukti dėmesio? Ar, kaip spėja 
Florinas, tik siekia sutrikdyti policiją? 

Rytoj jie galbūt sužinos daugiau. Gatvės, kurioje gyveno Si- 
gartas, pavadinimas jiems davė naujas koordinates. Beatrisė 
išjungė telefoną, bet mobilųjį paliko įjungtą. Nusinešė jį į mie- 
gamąjį ir pasidėjo ant naktinio staliuko. 

Tačiau naktis praėjo ramiai. Tik sapnuose ji bėgo per degan- 
tį mišką, skambant Stabat Mater. 

Krioklys buvo gerų dvidešimties metrų aukštumo, jo vanduo 
krito į seklų baseiną ir ramiai kaip seklus upelis tekėjo toliau. 
Aukščiausioje jo vietoje šalia vieno iš daugelio malūnų prie 
GPS imtuvo buvo palinkę Florinas, Beatrisė ir Štefanas. 

Gatvės pavadinimą paversti naujomis koordinatėmis buvo 
vos kelių minučių darbas, o aptikti „lobį“ — daug sunkiau, nes 
navigatorius rodė į uolas aplink krioklį. 

— Jis galėtų būti paslėptas malūne, bet tada duomenys būtų 
labai netikslūs, — svarstė Štefanas. 

Jie sulygo, kad reikia ropštis žemyn prie upelio. Drašė su 
savo įkalčių gabenimo lagaminu sekė pavymui ir nė nesisten- 
gė slėpti prastos nuotaikos. Matyt, jautėsi asmeniškai įžeistas, 
kad negali privažiuoti prie slaptavietės automobiliu. 

Čia, miške, jie buvo visiškai vieni. Savaitgaliais prie malūno 
ir krioklio nestigdavo iškylautojų, bet šiandien šiomis grožy- 
bėmis gėrėjosi tik paukščiai ir vabzdžiai. Krintantis vandens 
srautas iš apačios atrodė dar įspūdingiau. Beatrisė iš visos šir- 
dies gailėjosi, kad netrukus šį įspūdį užgoš kas kita. 

— Truputį dešiniau. 

Štefanas parodė į uolų sieną. Prie jos glaudėsi status maž- 
daug keturių metrų aukštumo apaugęs retais medžiais gūbrys. 

— Kuriam nors iš mūsų teks ant jo užsiropšti, ten koordina- 
tės turi sutapti. 

Drašė pažvelgė į viršų. 

— Ten tilps tiktai vienas žmogus, ir tas vienas būsiu aš, duo- 


kite prietaisą. 

Ebneris parėmė jį iš nugaros, pasistiebęs padavė navigatorių 
ir fotoaparatą ir laukė tolesnių nurodymų. 

Jų paieškas vėl lydėjo šniokštimas, tiesa, šįkart ne autostra- 
dos, bet vis tiek nustelbiantis kitus garsus. Ir Beatrisė pasvars- 
tė, ar čia nesama kokios nors sistemos. 

— Turiu, - ji išgirdo Drašės balsą. — Šįkart daiktas mažesnis 
už anuos... 

Lobis buvo uolos įduboje, uždengtas standžiastiebiais au- 
galais su gumbuotais žiedais. Drašė padarė nuotraukas in sitų 
ir laikydamas pirštinėtose rankose plastikinę dėžutę nušliuožė 
žemyn. 

Lobio talpykla šįkart buvo vos didesnė už cigarečių pakelį, 
joje vos tilpo turinys. Prisispaudęs prie permatomo dangtelio 
jis buvo aiškiai matyti. 

Buvo akivaizdu, kad ten ausis, gal net dvi, jeigu gulėjo viena 
ant kitos. Beatrisė sugavo save mėginant įsižiūrėti smulkme- 
nas ir nusigręžė. 


— Fui, - išsprūdo Drašei, — vėl lavono dalys. Bent jau tikėki- 
mės, kad ne naujo. Kad bent greičiau gautume genetinių tyri- 
mų rezultatus... 

Drašės monologą nutraukė Beatrisės telefonas. Ji išsitraukė 
jį iš rankinuko ir pirmą akimirką nusistebėjo, kad ją pasiekė 
signalas. Numeris atrodė visiškai nežinomas. Šiaip ar taip, 
skambino ne iš mokyklos. Ir ne Achimas. 

— Kaspari. 

— Aš... aš radau jūsų kortelę. Jūsų vizitinę kortelę. - Tai buvo 
moters balsas. Ji kalbėjo skubėdama, lyg uždususi. 

— Kas čia kalba? 

— Beil. Vera Beil. Sekmadienį jūs buvote pas mus, sode. 

— Teisingai. Kuo galiu jums padėti, ponia Beil? 


Trūksmingas atodūsis. 

— Kristofas dingo. Nuo vakar vakaro. Pasakė trumpam išei- 
nąs, bet negrįžo visą naktį... negaliu jam prisiskambinti mobi- 
liuoju telefonu. 

— Suprantu. 

— Labai bijau, kad kas nors atsitiko, — iš moters balso buvo 
matyti, kad ji tiesiog nebetveria iš baimės. — Jis toks pareigin- 
gas, visuomet praneša, jei užtrunka. 

Ryšys suprastėjo. 

— Aš atvažiuoju pas jus, ponia Beil, gerai? —- paskubėjo iš- 
tarti Beatrisė. - Būsiu po valandos ar dviejų, tuoj pat išvykstu. 
Esate namie? 

— Taip. Ačiū. 

Beatrisė išjungė telefoną. 

— Beilis dingo. Skambino jo žmona, važiuoju pas ją. 

— Aš irgi, - tuojau pareiškė Florinas. - Gerdai, paskubėkite 
ištirti talpyklą. Mums kuo greičiausiai reikia laiškų. Esu tikras, 
jų ten vėl yra. 

Kopdami stačiu šlaitu prie malūno jie beveik nesikalbėjo. 
Beatrisė vis galvojo apie tą akimirką, kai parodė Kristofui Bei- 
liui nuotrauką. Jai neišėjo iš galvos, kaip jis krūptelėjo ją pa- 
matęs. 

Jeigu būčiau taip lengvai neatstojusi nuo jo. Jeigu būčiau iš- 
kart užspeitusi į kampą. Jeigu... 

Beatrisė sudraudė save. Šis senas žaidimas nieko neduos, tik 
sudrums protą. Laiko nesugrąžinsi. Praeities nepakeisi. 

Antraip manęs dabar nebūtų čia, pamanė ji. 


Jis keistai elgėsi visą sekmadienio vakarą. 

Staltiesė, ant kurios gulėjo sunertos Veros Beil rankos, buvo 
plastikinė. Rudi ir geltoni gėlių žiedai grūmėsi dėl viršenybės 
ir užgožė blyškią baltą spalvą. 


— Kada tai prasidėjo? Vos tik mums išvažiavus? 

— Taip. Paklausiau, kas čia vyksta ir apie ką jis su jumis kal- 
bėjo, bet jis atsakė, kad nieko svarbaus. Jūs supainioję jį su kitu 
liudytoju, — moters žvilgsnis paniuro. — Nujaučiau, kad nepa- 
sakė teisybės. Nors šiaip niekada nemeluoja. 

— Suprantu, — tarė Florinas. Jis ėmėsi protingo ramintojo 
vaidmens, o Beatrisei paliko klausinėtojos. - Taigi mūsų pasi- 
rodymas jam sukėlė nerimą? 

— Aha, galima taip sakyti. 

— Ką tiksliai jūsų vyras dar veikė sekmadienį? Su kuo nors 
susitiko? Ar kam nors skambino? 

Vera Beil susimąstė ir perbraukė pirštu per rudąją staltiesės 
gėlių kekę. 

— Ne, didumą laiko prabuvo miegamajame, nors ketino žiū- 
rėti kriminalinį filmą. Gal ir skambino, aš nežinau. Šiaip ar 
taip, blogai miegojo, naktį kėlėsi mažiausiai keturiskart. 

— O kaip buvo pirmadienį? Kada, sakėte, jis dingo? 

— Na, rytą kaip paprastai išėjo į darbą, bet jau pirmą valandą 
sugrįžo — ir jautėsi išties blogai. Atsigulė ir truputį pamiegojo, 
o paskui, maždaug septintą vakaro, sulaukė skambučio ir išlė- 
kė. Manau, galima taip sakyti. Tiesiog nudulkėjo prie automo- 
bilio. Riktelėjo „ilgai neužtruksiu“, ir viskas. 

Skambutis. Tyrėjai susižvelgė, ir Beatrisė ištraukė iš ranki- 
nuko Papenberg nuotrauką. 

— Darysime, ką galime, kad kuo greičiau surastume jūsų 
vyrą, — pažadėjo ji. - Ar galite pažiūrėti į šias nuotraukas, gal 
kartais pažįstate tą moterį? 

Prieš sutelkdama dėmesį į nuotraukas Vera Beil paėmė po- 
pierinę nosinaitę iš Florino ir nusišluostė akis. 

— Ne. Ašjos nepažįstu. 

Pasakė tai beveik jausdamasi kalta, tarsi graužiama sąžinės, 
kad negali padėti. 

— Tikrai? 


— Taip. Būkite geri, suraskite Kristofą. 

Viskas, matyt, būtų paprasčiau, jeigu jis mums sekmadienį 
būtų nemelavęs, niūriai pamanė Beatrisė, bet nieko nepasakė 
ir apsidžiaugė, kai įsiterpė Florinas. 

— Viską darysime, kad rastume, - pasakė jis. — Ir, aišku, nuo- 


latos informuosime jus. 


Beatrisė ketino tuojau pat patikrinti Beilio skambučius ir suži- 
noti, iš kur jam buvo skambinta vakar, kai jis taip susijaudino. 
Galimas daiktas, iš telefono būdelės Maksglane. Arba mobi- 
liuoju su išankstinio mokėjimo kortele. 

O iki tol tikėjosi padirbėti su Drašės medžiaga, jei jis bus 
jau atsiuntęs naujų laiškų nuotraukas. Kitą mįslę - ketvirtosios 
pakopos. 

Vis dėlto Beatrisė negalėjo nė žvilgtelėti į jas, nes prie jos 
kabineto durų kai kas lūkuriavo. Tai buvo aukštas kaulėtas vy- 
ras garbanotais plaukais ir truputį per madingais akiniais, kad 
būtų skoningi. Pamatęs ateinant ją ir Floriną jis pašoko nuo 
kėdės ir atkišo jiems ranką. 

— Daktaras Piteris Kosaras, malonu su jumis susipažinti. Jūs, 
aišku Florinas Veningeris, sveiki. O jūs, matyt, Beatrisė Kaspa- 
ri, teko apie jus girdėti, esate beveik mano kolegė, tiesa? 

Ji sutrikusi paspaudė jam ranką. Jis nenuleido nuo jos akių 
ir savo vardą pasakė angliškai. 

— Kodėl beveik? —- paklausė Beatrisė. 

— Na, girdėjau, kad studijavote psichologiją. 

Ak, štai kas! 

— Ar jūs teismo psichologas, kurio mes prašėme? 

Tas žmogus, matyt, manė, kad mirksėjimas yra silpnybė ir 
kad be jo galima apsieiti. Jis taip spoksojo į Beatrisę, kad jai tai 
buvo fiziškai nemalonu. 

— Taip. Jūsų viršininkas jau supažindino mane su svarbiau- 


siais bylos faktais ir pasakė, kad nusikaltėlis užmezgė su jumis 


126 


ryšį. Tai be galo svarbu. Kruopščiai išnagrinėjau trumpąsias 
žinutes ir netrukus galėsiu jums pasakyti, kaip į jas reaguoti. 

Žmogus įėjo į kabinetą pirmiau Beatrisės. Jo žvilgsnis pa- 
galiau nukrypo nuo moters ir įsmigo į nuotraukų atspaudus, 
kuriuos ji buvo prisegusi virš savo rašomojo stalo. 

— Mes jums, savaime suprantama, pateiksime visų svarbių 
dokumentų kopijas, — pareiškė Florinas. 

Iš balso buvo aišku, kad jis nori kuo greičiau atsikratyti to 
žmogaus. 

— Aš to tikėjausi. 

— O kas nutiko daktarui Reichenau? — paklausė Beatrisė. — 
Iki šiol tokiais atvejais kaip šis visuomet bendradarbiaudavome 
su juo, ir — tikiuosi, suprasite mane teisingai — viskas ėjosi kaip 
iš pypkės. 

Jei Kosarą ir užgavo jos klausimas, jis to neparodė. 

— Bendradarbis dabar siekia vieno instituto vadovo vietos 
ir yra really busy*. Vis dėlto apsidžiaugs, jei pasakysiu, kaip 
palankiai apie jį atsiliepėte, — jis prisitraukė kėdę ir atsisėdo 
šalia Beatrisės. - Aš dirbu kitaip negu daktaras Reichenau. Jis 
paprastai daro išvadas iš raštu patektų duomenų, o man geriau 
sekasi įvertinti nusikaltėlį, kai esu labiau įtraukiamas į tyrimus. 

To jiems tetrūko. Beatrisė stengėsi nežiūrėti į Floriną, bet 
tikėjosi, kad jis sugebės ką nors suregzti, kol jai neištrūks, kas 
sukasi ant liežuvio galo: jūs trukdote. 

— Tai išties įdomu, - ji ganėtinai gerai pažinojo Floriną, kad 
pajustų šaltį mandagiuose jo žodžiuose. — Bet jūs, aišku, pir- 
miau norėsite įsigilinti į bylos detales, — jis čiupo telefoną ir 
spustelėjo mygtuką. — Štefanai, būk geras, pateik visą medžia- 
g3 apie mūsų „savininką“ daktarui Kosarui. Taip, dokumentų 
kopijas. Ne, jis teismo psichologas, tuojau pas tave jį atsiųsiu. 
Aha. Ačiū! 


* 


angl. labai užsiėmęs. 

— Well“, - tarė Kosaras, nekreipdamas dėmesio į užuominą, 
kad jam jau metas eiti, — gal dar galėčiau truputį papasakoti 
apie save, kad susidarytumėte nuomonę apie mano kvalifika- 
ciją, - jis pasitaisė akinius. 

Tai reiškia, kad būsime kaip reikiant priblokšti, pamanė Be- 
atrisė. Buvo ganėtinai studijavusi, kad iš pirmo žvilgsnio paste- 
bėtų Kosarą turint narcizo bruožų. Kol psichologas pasakojo 
apie savo papildomas kvalifikacijas, kaip jis įgijo jas JAV, Be- 
atrisės mintys grįžo prie Kristofo Beilio. 

— Impresive**, - sumurmėjo ji ir surinko numerį to operato- 
riaus, kurio tinklu naudojasi „savininkas“. —- Atsiprašau, dabar 
man reikia dirbti, - pasakė aiškiai sutrikusiam Kosarui ir akies 
krašteliu stebėjo, kaip šis pagaliau pakilo ir leidosi Florino pa- 
lydimas prie durų. 

Prie aparato priėjo vakarykštis techninis darbuotojas. 

— Puikiai pataikėte, - pasakė jis. — Ta pati kortelė, užregis- 
truota Peršo bazinėje stotyje. Skambinta tuo numeriu, kurį 
paminėjote jūs, pokalbis truko maždaug tris su puse minutės. 
Nuo aštuoniolikos dvidešimt keturios iki aštuoniolikos dvide- 
šimt aštuonios. Paskui mobilusis telefonas buvo vėl išjungtas 
iš tinklo. 

— Ačiū. 

Florinas, veltui stengdamasis prisiskambinti Drašei, pažvel- 
gė į ją primerkęs akis. 

— Jis skambino Beiliui, tiesa? 

— Taip. Tai pirmas kartas, kai pasinaudojo Noros Papenberg 
telefonu. Mums reikia gauti leidimą pasiklausyti. 

Beatrisė susimąsčiusi apibraukė pastabą, užrašytą blokno- 
te. Trys su puse minutės. Būtų daug davusi, kad sužinotų, kas 
buvo aptarta per tą trumpą laiką. O dar svarbiau atrodė... 


* 


angl. gerai. 
** angl. įspūdinga. 

— Mane kamuoja bloga nuojauta dėl Kristofo Beilio, - pa- 
sakė ji. 

Florinas suraukė antakius. 

— Mane irgi. Reikia paskelbti jo paiešką, galbūt ką nors pe- 
šime. 

Beatrisė parėmė kaktą rankomis. 

— Blogiausiu atveju „savininkas“ jį nutildė, - kaip tik tada, 
kai pakišo mums panosėn it jauką, it galimybę įminti visas 
mįsles. 

Jie išsiuntinėjo Beilio aprašymą į visas instancijas, nuro- 
dydami ieškoti ir jo automobilio. Florinas niūriu veidu visur 
skambinėjo. Jis nieko nesakė, bet Beatrisė buvo tikra, kad 
būgštauja dėl to paties kaip ir ji: Beilį jie išvys anksčiau nei to 
nori. Mažomis porcijomis, įpakuotomis vakuume. 

Po pietų gavo teismo medicinos išvadą: abi rankos esančios 
genetiškai identiškos, taigi to paties kūno. Ar jų DNR sutampa 
ir su dingusio mokytojo Lybšerio DNR, būsią nustatyta tik po 
dienos ar dviejų; šiaip ar taip, įžeistasis bendradarbis — Bech- 
neris, jo pavardė Bechneris, prisiminė ji, - mokykloje buvo ra- 
dęs šukas, kurias Herbertas Lybšeris laikė savo stalčiuje greta 
pakelio ledinukų nuo kosulio ir kelių pakelių vaistų skrandžio 
rūgštingumui slopinti. 

— Nuo rėmens, - paaiškino Florinas ir permetė akimis 
Bechnerio ataskaitą. - Atrodo, kad... tas Lybšeris buvo ar yra 
malonus su kolegomis, apibūdinamas kaip sąžiningas, ne itin 
kalbus, bet patikimas. Nelabai suprantantis humorą. Matema- 
tikos ir fizikos mokytojas... 

— Nieko apie tai, kad pastaruoju metu pasikeitė? 

— Ne, nė trupučio. Su savo klase ketino surengti dviejų die- 
nų iškylą, ji turėjo įvykti kitą savaitę. Direktorius sako, kad pas- 
kutinįkart matė Lybšerį nervinantis tik dėl to, kad dar ne visi 
dalyviai buvo susimokėję, ir šis negalėjęs užsakyti autobuso. 

Florinas trūktelėjo pečiais.ir padėjo lapą. 

— Galbūt jis net ne tas, kurio ieškome. 

Beatrisė ištiesė ranką per stalą, ir Florinas padavė jai doku- 
mentus, tarp kurių buvo ir trys fotografijos, viena iš jų - tipiš- 
ka klasės nuotrauka. Dvidešimt šeši maždaug keturiolikmečiai 
vaikai, su jais mokytojas, besistengiantis šypsotis. Liesas vyras 
retais plaukais. Kita nuotrauka buvo portretinė, trečia daryta 
per pamoką. Mokytojo veidas atgręžtas į klasę, dešine ranka jis 
laiko kreidą, kaire rodo į lentoje užrašytą funkcinę lygtį. 

Beatrisė paėmė iš rašomojo stalo stalčiaus lapą ir ėmė ap- 
žiūrinėti Lybšerio rankas. Ar įmanoma nustatyti, kad tai tos 
pačios, kurias pamėlynavusias jie rado talpyklose? 

Ji kuo kruopščiausiai nuskenavo nuotraukas ir padidino jų 
fragmentą su rankomis, paskui palygino vaizdą su įpakuotų 
lavono rankų nuotraukomis. Ko gero, tos pačios, bet prisiekti 
nebūtų galėjusi. Rankos atrodė tokios pat nekrintančios į akį 
kaip ir pats žmogus. Beatrisė sulaikė atodūsį ir vėl pabandė 
susisiekti su Draše. Šįkart jis priėjo prie telefono. 

— Viską tuoj gausite raštu, - sumurmėjo nepasisveiki- 
nęs. — Ilgiau užtrukome todėl, kad išbandėme visus iki šiol 
žinomus metodus, bet vis tiek vėl radome tik Papenberg 
pirštų atspaudus. 

— Ant vienos žinutės? 

— Taip. Prirašyta visokių niekų, bet mums tai ne naujiena. 
Gal nori ką nors išgirsti apie ausis? Tau turėtų būti įdomu. 

Draugiškesnio tono iš Drašės niekada gyvenime negalėjai 
tikėtis. 

— Jos tos pačios aukos? 

— Jos sudaro porą, jeigu to klausi. O ar nupjautos nuo to 
paties lavono kaip rankos, parodys tik genų analizė. 

Drašė trumpam nutilo, taip jis visada darydavo leisdamas 
suprasti, kad tikisi daugiau klausimų. 

— Gerai, — ji suteiks jam tą malonumą. - Ar jos dar kuo nors 
ypatingos? 

— Taip, — jis atsikrenkštė, kostelėjo. — Buvo nupjautos ne 
pjūklu, o kitu įnagiu su dviem geležtėmis, judančiomis viena 
prieš kitą, — patylėjo, duodamas žiniai laiko ganėtinai giliai įsi- 
skverbti Beatrisei į smegenis, kad ji susidarytų šiokį tokį vaiz- 
dą. - Tikriausiai sodo žirklėmis, — pridūrė. 

Ir tada vaizdas staiga tapo aiškus, Beatrisė žioptelėjo. 

— Suprantu. 

— Tai tik pusė istorijos. Ausys buvo įpakuotos į foliją ne kar- 
tu, o atskirai. Teismo medikai, aišku, dar turi tai patvirtinti, bet 
aš manyčiau, kad jos buvo nupjautos ne vienu metu. Dešinė 
atrodo labiau suirusi už kairę. 

Beatrisė garsiai įtraukė oro pro dantis. 

— Nutuoki, taip? Man atrodo, kad dešinė ausis nurėžta tada, 
kai auka buvo dar gyva. Šiaip ar taip, viena ar dviem dienom 
anksčiau už kairę. 

— Kad jį kur! Atsiųsk man viską. Fotografijas, ypač laiškų. 
Bet ir viso kito. 

— Gausi, - Drašė išjungė telefoną. 

Sodo žirklės: Beatrisei prieš akis iškilo ilgakotis šiurpus įna- 
gis su plieninėmis geležtėmis, kuriuo Achimas karpo buksme- 
džių gyvatvorę. 

— Prastai jautiesi? — rūpestis Florino balse nejučia privertė 
ją šyptelėti. 

— Viskas gerai. Tik atrodo, kad „savininkas“ pradėjo pjausty- 
ti savo auką dar gyvą. Viena ausis tikriausiai buvo amputuota 
prieš žmogui numirštant. 

— Velnias, — tyliai sušnabždėjo Florinas. 

— Taip. Drašė tuoj viską atsiųs. Kartu su kitos pakopos nuo- 
rodomis. 

Ji pastebėjo pradėjusi lygiagrečiai rikiuoti ant stalo rašiklius 
ir nekantriai nužėrė juos į šalį, prieš pakildama ir įjjungdama 
€spreso aparatą. 

— Būtų gerai komandoje turėti Reichenau, o ne tą savimylą 
Pajacą. 

Beatrisė plačiu mostu išvertė pakelyje likusias kavos pupeles 
į malūnėlį; maždaug ketvirtis jų pralėkė pro šalį ir nukrito ant 
grindų. 

— Va, šiandien aš geros formos. 

— Būk truputį pakantesnė sau, - tarė Florinas. — Ir Kosarui. 
Mes to žmogaus beveik nepažįstame, galbūt jis išmano savo 
darbą. 

— Galbūt, — ji surinko išsibarsčiusias pupeles ir sumetė į 
šiukšlinę. — Pasistengsiu būti objektyvi. Bet ką tik jis mums 
trukdė dirbti. 

Kava padėjo Beatrisei susikaupti. Gurkšnojo ją greitai, nes 
puikiai žinojo, kad atėjus Drašės fotografijoms nebeturės laiko. 

Darsyk peržiūrėjo turimus duomenis. Rankos. Vėl ausys. Ar 
tiesiog atsitiktinumas, ar tai susiję su kokia nors simbolika? 
Gal auka buvo palietusi ką nors draudžiama? Ką nors išgirdusi, 
ko nieku gyvu neturėjo žinoti? Beatrisė mintyse subarė save. 
Šitai išpainioti ne jos darbas, o Kosaro. 

Po kelių minučių atėjo Drašės nuotraukos. Pirmojoje buvo 
matyti ausys, kruvinos mazgotės, vienos iš jų irimo procesas 
toliau pažengęs negu kitos. Drašė nofotografavo ir laiškus. Pir- 
masis vėl buvo atspausdintas kompiuteriu ir prasidėjo vis tais 
pačiais žodžiais. 


Nuoširdžiai sveikinu, tu radai lobį! Žaidimas vis tas 
pats, turi palengva priprasti prie jo. Kaip tau patinka ši 
talpykla? Norėčiau žinoti, ar padarysi deramas išvadas 
iš jos turinio. Galimas daiktas, kad padarysi, tik, tau tai, 
matyt, nieko neduos. 

Kaip reaguoja tavo viršininkas? Visuomenė? Ar jau 
nekantrauja, kad negali nieko pateikti? 

Pirmyn, policininke. Pasistenk. 
TFTH. 

Iš lauko pro uždarytus langus skverbėsi gatvės garsai, korido- 
riuje kažkas kaukšėjo pro šalį aukštakulniais batais. Cakcak- 
cak. Beatrisė laukė, kad ką nors pasakytų Florinas, bet šis ty- 
lėjo, ir ji krenkštelėjo: 

— Jis nori mus išprovokuoti. 

— Mano manymu, jam visai neblogai sekasi, — jis truputį per 
smarkiai trinktelėjo savo puodelį ant stalo, šiek tiek jo turinio 
išsiliejo per kraštą, ir prie telefono susidarė ruda balutė. - Pir- 
myn, policininke, - galiausiai sušnabždėjo. 

Beatrisė vos spėjo išgelbėti nuo permirkimo ir žūties pluoštą 
apklausos protokolų. 

— Jis turi šį tą asmeniška prieš mus. Reikėtų pasiknisti seno- 
se bylose ir paieškoti, kas jaučiasi nuskriaustas policijos, kalti- 
na mus dėl sugriauto gyvenimo, - pasakė ji. 

Florinas suraukė burną. 

— Faktiškai toks būtų kas antras. 

— Tačiau kartais peržengiama riba. 

Nepasibeldęs įlėkė Bechneris, dirstelėjo į Beatrisę kaip į tuš- 
čią vietą ir linktelėjo Florinui. 

— Ar turi laiko pasikalbėti apie Papenberg giminių paro- 
dymus? 

— Ne. Paskui. 

Jis palūkėjo, kol įsižeidęs Bechneris išeis. 

— Manai, kad jis tai daro dėl mūsų? Kankina žmones, žudo 
vien tam, kad turėtų medžiagos mįslėms ir apsunkintų mums 
gyvenimą? 

— Ne, nemanau, kad toks jo motyvas. Vis dėlto jam svar- 
bu žeminti mus ir aukštinti save. Kam daugiau rašyti tokius 
laiškus? 

Beatrisė spustelėjo spausdinimo klavišą, ir iš spausdintuvo 
dūgzdamos išlindo dvi lobio žinutės kopijos. Paskui ji ėmė žiū- 
rinėti kitą Drašės elektroninio laiško priedą. 

4 pakopa 

Surask svarbiausiąją figūrą. To žmogaus kvota daugiau 
kaip 2000, sako, jis niekada nepasiduodąs, yra garsiakalbis 
ir nepakenčia prieštaravimų. Jo akys mėlynos ar žalios, 
išsiaiškink pats. Duoną pelnosi pardavinėdamas tai, ko, 
kaip pats sako, niekam nereikia. Ir jam sekasi. Turi du 
sūnus, vieno iš jų vardas Feliksas. 

Sužinok to žmogaus gimimo vietą ir paversk ją skaičiais, 
kaip darei paskutinįsyk. Sudaugink pirmos ir paskutinės 
raidės skaičius, gautą sumą padaugink iš 22, pridėk 193 

ir gautą skaičių sudėk su šiaurinėmis 3-iosios pakopos 
koordinatėmis. Padaugink priešpaskutinės raidės 
dešimteriopą sumą iš jos septyneriopos sumos ir iš gautojo 
skaičiaus atimk devyneriopą tos pačios raidės vertę. Atimk 
gautąjį skaičių iš rytinių 3-iosios pakopos koordinačių. 

Ten vėl susitiksime. 


— Didis Dieve, — nusivylusi Beatrisė metė tušinuką ant sta- 
lo. - Tas, kuris pardavinėja tai, ko niekam nereikia — fantas- 
tika. O užvis puikiausia, kad kas antras Žmogus šiame mieste 
pavadinęs savo sūnų Feliksu, — ji vėl spustelėjo spausdinimo 
mygtuką ir buvo beimanti atspaudus, kai suskambo telefonas. 

— Veningeris, — atsiliepė Florinas. - Tikrai? Kur? — „Auto- 
mobilis“, - vien lūpomis ištarė atsigręžęs į Beatrisę. - Supran- 
tu. Gerai, ačiū, — ir išjungė telefoną. 

— Miško kelyje netoli Halvango surastas Beilio automobilis. 
Jame daug kraujo, o Beilio nė kvapo. Drašė su Ebneriu jau pa- 
keliui. 

Florino veidas buvo be išraiškos, bet Beatrisė spėjo, kad jam 
peršasi ta pati išvada kaip ir jai: „savininkas“ leidžia suprast! 
nesitenkinsiąs dviem aukomis. 

— Ar žinai, ką aš manau? - tyliai paklausė ji. 

— Na? 

— Jeigu Beilis sekmadienį būtų prisipažinęs, kad pažinojo 
Norą Papenberg, ir paaiškinęs mums, kas tai per pažintis, da- 
bar jis nebūtų paieškomas. 

— Man čia per daug „jeigu“ ir „būtų“. 

Taigi, pripažino Beatrisė, deja. Bet jeigu ji nekreips dėmesio 
į savo nuojautas, ši byla Žiojės prieš ją kaip juodoji skylė. Kaip 
slėptuvė be koordinačių. 

— Kai gerai įsiskaitau, — pasakė Florinas, — iš paskutinio laiš- 
ko justi, lyg ketvirta pakopa būtų baigiamoji. Mes pirmąkart 
ieškosime ne bet ko — ne dainininko, ne pralaimėtojo, o svar- 
biausios figūros. 

— Teisybė. 

Su sąlyga, kad mįslių prasmė tokia. Nieko nepaveiksi, be Ko- 
saro pagalbos jie neišsivers. 


— Aš mielai, bet ar paklausei vaikų, ar to nori? 

— Aišku, kad nori, mama. Jie visada džiaugiasi, juk pati Žinai. 

Jie kaip jauni šunys duosis po svečių salę, kartkarčiais pa- 
davinės salotas ir ledus lygiai kaip ji, Beatrisė, vaikystėje. Nėra 
jokio pagrindo graužtis. 

Jakobas tiesiog nušvito, įsidėjo savo vaikišką prikyštę ir ėmė 
stalčiuje ieškoti samčio, mat būtinai norėjo jį pasiimti. Minos 
veide, be džiaugsmo, galėjai įskaityti dar kai ką. Beatrisė atsi- 
sėdo šalia jos ant lovos. 

— Kas tau, mano turte? 

— Viskas gerai, aš ne prieš, kad mus išsiųstum. 

— Ką padaryčiau? 

— Išsiųstum. Man patinka pas močiutę, ten visuomet daug 
Žmonių, visi mums malonūs. 

Buvo nesunku atspėti, iš kur tas naujas žodis. Beatrisė jį nu- 
rijo ir pasistengė toliau šypsotis. Vaikams girdint nieko nekal- 
Dėti apie kitus, bent jau ji to laikysis. 

— Išsiųsti visai kas kita, — paaiškino. — Nuvešiu jus pas mo- 

čiutę, nes artimiausias dienas vakarais turėsiu daug darbo ir 
noriu, kad jums būtų gera. 

Mina trūktelėjo pečiais. 

— Juk sakiau, aš ne prieš. 

Beatrisė krovė visa, ko gali prireikti, į du krepšius ir stengėsi 
atsikratyti minties, kad visąlaik krauna vaikų daiktus. Suskam- 
bus telefonui, išsigando, kad motina apsigalvojo, bet ekranėlyje 
pamatė Florino vardą. 

— Pasistūmėjome žingsniu toliau, atėjo DNR tyrimų rezulta- 
tai. Tos kūno dalys išties Herberto Lybšerio. Šįvakar nuvažiuo- 
siu pas jo žmoną, gal ir Štefanas prisidės... 

— Jeigu valandžiukę luktelėtum, aš irgi prisidėčiau. Man tik 
reikia pirmiau nuvežti vaikus pas mamą. 

— Gerai, - Florino balsas atrodė pavargęs. —- Tai dabar pa- 
darysiu pertrauką ir apsuksiu kvartalą. Arba ko nors užkrim- 
siu. Iki. 

Beatrisė greitai žvilgtelėjo į laikrodį. Ar jie viską turi? 

— Mina, Jakobai, aukitės batus, keliaujam. 

Kai išveš vaikus, bus kas kita. Saugiau. Mozerhofe oras bus 
prisisotinęs tik acto kvapų, netvyros mintys apie supjaustytus 
kūnus. 


Beatrisė su Florinu susitiko prie automobilių parko. 

— Paskambinau buvusiai Lybšerio žmonai, pirma važiuosim 
pas ją, paskui į jo butą, prokuratūros leidimą turime, — aiškino 
Florinas, prilaikydamas Beatrisei automobilio dureles. - Štefa- 
nui pavyko gauti atsarginį raktą, kurį Lybšeris laikė mokykloje. 

— Ojo paties nebus? 

— Pastarosiomis dienomis jis miegojo mažiausiai iš mūsų 
visų. Greitai išeis iš rikiuotės, jeigu nepailsės. Išsiunčiau jį 
namo. 

Atidariusi jiems namo duris moteris buvo išblyškusi ir vieną 
iš šilčiausių tų metų vakarų apsisiautusi megztiniu švarku. 

— Romana Lybšer, — prisistatė ji. - Prašom vidun. 

Beatrisė ir Florinas įėjo į mažą svetainę šviesiai geltonomis 
sienomis, nugyventą, bet tvarkingą. Minkštajame kampe sto- 
vėjo IKEA stalas, jie prie jo ir atsisėdo. 

— Nė nežinau, ką sakyti... nežinojau, kad Herbertas dingo. 
O dabar jis... — Ji garsiai atsiduso. — Kaip tai atsitiko? 

— Dar gerai nežinome, bet aiškinamės. 

Niekas nemoka taip išradingai išsisukti kaip Florinas, pama- 
nė Beatrisė. 

— Ar pastaruoju metu dažnai su juo bendravote? —- paklausė 
ji, kad išvengtų tolesnių klausimų, būtinai turinčių privesti prie 
įpakuotų į foliją kūno dalių. 

Moteris paėmė valties pavidalo padėklą arbatinėms žvakėms 
ir ėmė jį sukioti. Į dešinę, į kairę, į dešinę. 

— Beveik ne. Aš jau keleri metai gyvenu su kitu žmogumi. 
Herbertas ir Dytmaras nelabai sutaria... - ji pakėlė akis, matyt, 
staiga suvokusi, kad pavertė savo gyvenimo draugą įtariamuo- 
ju. - Bet niekada rimtai nesikivirčijo, - skubiai pridūrė. 

— Suprantu, ką turite galvoje. 

Florino šypsena kaip paprastai paveikė raminamai, ir Beatri- 
sė jam mielai leido užduoti įprastinius apklausos klausimus: 
kada paskutinįkart moteris matė dingusįjį, ar šis turėjo priešų, 
skolų, keistų ryšių... 

Buvusios Lybšerio žmonos atsakymai pateikė kuklaus kas- 
dienio gyvenimo vaizdą. Mokytojas mėgęs savo darbą, davęs 
papildomas pamokas, kad prisidurtų prie algos, laisvalaikiu 
iškylaudavęs, kartais važinėdavęs kalnų dviračiu, skolų netu- 
rėjęs, savo mokinių buvęs nei mylimas, nei nekenčiamas. 

— O kodėl judu išsiskyrėte? — paklausė Beatrisė. 

Atsakymas jos nenustebino - dėl nuobodulio, monotoni- 
jos. Abu ėjo savo keliais, paskui Romana Lybšer susipažino 
su kitu vyru. 

— Mes jau treji metai išsiskyrę ir per tą laiką matėmės gal 
penkis kartus, paskutinįkart prieš aštuonis ar devynis mėne- 

sius, — pasakė ji. — Baisu, bet aš jums nieko negaliu papasakoti 
apie jį. Net nežinau, ar turėjo draugę. 

Ir moteris apsipylė ašaromis, rodos, vien tam, kad pačiai pa- 
lengvėtų. 

Jie davė jai laiko susitvardyti. 

— Ir man reikės jį atpažinti? — sušnabždėjo Romana Lybšer. 

— Ne, nereikės, - atsakė Florinas kiek per greitai ir per tvirtai. 

Moteris pakėlė galvą. 

Ji nekvaila, pamanė Beatrisė, suprato, kad geriau neklausi- 
nėti smulkmenų. 

— Tai sudėtinga byla, daug ko dar negalime skelbti visuome- 
nei, - paaiškino Florinas. - Pažadu, kad mes jums pranešime, 
kai rasime žudiką ir sužinosime, kaip visa įvyko. 

— Ar galite bent pasakyti, kaip jis buvo nužudytas: nušautas 
ar užmuštas? Ir ar ilgai kankinosi? 

Beatrisė prisiminė ausį. Sodo žirkles. 

— Deja, ne, - Florinas sudėjo į tuos du žodžius visą nuošir- 
džią užuojautą. — Šiuo metu to dar nežinome. Bet jūs mums 
labai padėsite, jeigu pažiūrėsite į šias nuotraukas. 

Nors ir mažai ko tikėdamasi Beatrisė išėmė iš rankinuko 
Noros Papenberg nuotraukas. Tačiau nužudytosios veidas Ro- 
manai Lybšer buvo visiškai nepažįstamas. 


Pakeliui į Herberto Lybšerio butą automobilyje tvyrojo prislėg- 
ta nuotaika, nors Florinas nuolatos ieškojo per radiją linksmos 
muzikos. Lauke buvo jau tamsu, ir Beatrisė pažvelgė į laikrodį. 
Po aštuonių. Bute jie susidarys pirmąjį įspūdį ir paieškos kokių 
nors duomenų apie draugus ir pažįstamus. Pasiims kompiute- 
rį, jeigu ras. Pasikalbės su kaimynais. 

Butas buvo namo be lifto trečiame aukšte. Atidarius duris, 
pasitiko senų baldų ir virtuvės atliekų, kurias reikia skubiai iš- 
nešti, kvapas. 

— Jeigu tu nieko prieš, aš pirmas, — pasakė Florinas. 

Jis greitai apėjo kelias patalpas, paaiškėjo, kad bute jie vieni. 

Lybšeriui nereikėjo daug vietos. Du kambariai, virtuvė su 
vieta pavalgyti. Vonia ir tualetas vienoje patalpoje. Ant virtu- 
vės stalo pilna peleninė ir paskutinių Lybšerio pusryčių liku- 
čiai: apipelijusi pusiau suvalgyta duonos riekė su marmeladu, 
išdžiūvę kavos tirščiai puodelyje, virtę juodu sluoksniu ant 
dugno. Beatrisė pajuto tokį patį liūdesį, kaip ir išvydusi Noros 
Papenberg prakąstą šokolado plytelę. Ji nusigręžė, lanku apėjo 
dvokiantį šiukšlių kibirą ir patraukė į miegamąjį. 

Nepaklota lova - patogi vienam, bet per siaura dviem. Tvar- 
kingas darbo stalas su kompiuteriu, ant jo šalia klaviatūros ir 
pelės trys šūsnys sąsiuvinių. Knygų lentyna, daugiausia bio- 
grafijos, bet esama ir kelių kelionių knygų bei romanų. Dono 
Brauno ir Keno Foleto. Tarp jų Beatrisė rado mažulytę lobių 
skrynelę. Nukėlė ją pirštinėtais pirštais nuo lentynos ir atvožė 
dangtelį. 

Monetos. Permatomuose plastikiniuose maišeliuose, su 
įvairiais motyvais: laivu, vilko galva, užrašu... 

— Florinai! — Beatrisė pakėlė vieną monetą priešais šviesą, 
kad įsitikintų neklystanti, nors nėmaž neabejojo, jog tai logo- 
tipas, tokie buvo ir ant maišelių. —- Lybšeris buvo geoieškynių 
žaidėjas. 

Geocoinclub*: TFTC — buvo parašyta ant varinės monetos, 
Oo pačiame baltame emalyje pavaizduotas einantis brūkšninis 
žmogeliukas. Ant monetos krašto Beatrisė rado išgraviruotą 
raidžių ir skaičių derinį, savotišką kodą. Kitoje pusėje buvo tas 
pats žmogeliukas ir kitas užrašas: Track at Geocaching.com**, 

— Fantastika! - Florinas prisimerkęs apžiūrėjo monetas ir 


sudėjo atgal į lobių skrynelę. - Galbūt mums tai kai ką duos. 


* angl. ggomonetų klubas. 
** angl. žiūrėk geocaching.com tinklalapyje. 

Reikia tikėtis. Štefano internetiniai tyrimai kol kas buvo 
bergždi. Jis per dienas naršė po įvairius forumus. Bendravo su 
visokiais jų nariais, bet iki šiol nieko nepešė. Niekur nebuvo ži- 
nios, kad kas nors anksčiau būtų palikęs talpyklose netinkamų 
daiktų, tarkime, nudvėsusių gyvūnų ar ekskrementų. Niekas 
nebuvo girdėjęs apie tokius atvejus. „Lobių ieškojimo sfera yra 
itin švari ir tausojanti gamtą“, —- su tam tikru pasididžiavimu 
andai pareiškė Štefanas. 

Beatrisė apnaršė rašomąjį stalą ir perėjo į svetainę, kur sto- 
vėjo kita knygų lentyna ir minkšti sėdimieji baldai neskonin- 
gais rudais ir žaliais apmušalais priešais stiklinį staliuką, nuo 
kurio niekas nebuvo nuvalęs vandens dėmių. Čia buvo ir ap- 
dulkėjęs lempinis televizorius, įjungtas laukimo režimu. 

Iš pirmo žvilgsnio jai niekas nekrito į akis, bet paskui žvilgs- 
nis lyg savaime grįžo prie televizoriaus ir sustingo. 

TFTH 

Ant jo dulkėto ekrano kažkas buvo plačiu mostu užrašęs 
šias keturias raides. 

— Florinai! Pažiūrėk! 

Beatrisė išsiėmė iš rankinuko fotoaparatą ir padarė penkias 
nuotraukas iš arti, paskui dar šešias iš įvairaus atstumo ir įvai- 
rių vietų, tada išsitraukė mobilųjį telefoną ir paskambino Dra- 
šei į namus. 

Kai šis atsiliepė, ragelyje buvo girdėti įjungto televizoriaus 
garsas. 

— Esame Lybšerio bute, paėmėme kompiuterį, bet reikėtų 
atvažiuoti ir jums. Mums atrodo, kad čia būta „savininko“. 

Trumpai pakalbėjusi su Draše („Nieko daugiau nelieskit ir 
kuo greičiau dinkit iš ten!“), Beatrisė susirado ramų buto kam- 
pą ir atsilošė į sieną tarp virtuvės ir vonios kambario. 

Galbūt ji padarys milžinišką klaidą. O gal tai bus teisingas 
ėjimas. Hofmanas juk pats sako, kad reikia išnaudoti visas ga- 
limybes, o Kosaras dar nieko nepasiūlė. Beatrisei įgriso laukti. 

„Savininkas“ rašo žinutes asmeniškai jai, tad ar ne metas as- 
meniškai į jas reaguoti? 

Peržiūrėjo paskutinę jai adresuotą žinutę — „šalta, labai šal- 
ta“ — ir spustelėjo atsakymo mygtuką. Pasvarstė, ką derėtų pa- 
rašyti, ir priėjo prie išvados, kad šiuo metu tik viena: „Herber- 
tas Lybšeris“ 

Šiuodu žodžiai būtų tikę tokios žinutės pradžiai: „Herbertas 
Lybšeris buvo nužudytas gegužės pradžioje, savaitę jo niekas 
neieškojo. Tu nupjovei jam rankas ir ausis. Mes artėjame prie 
tavęs, nors ir palengva“ 

Vis dėlto Beatrisė taip neparašė, paliko tik vardą ir pavardę, 
net nepadėjo po jų taško ir išsiuntė. 


Kaimynai nieko nežinojo. Dauguma jų buvo pagyvenę žmonės. 
Jie nepalaikė su Lybšeriu jokių ryšių ir apie jį galėjo pasakyti tik 
tiek, kad jis gyveno labai ramiai. Tai reiškė, kad buvo malonus 
kaimynas. Ar jį lankė moterys? Ne. Draugai, bendradarbiai? 
Labai retai. 

Kai tyrėjai vėl susėdo į automobilį, buvo pusė vienuoliktos. 
Beatrisė kiek įmanydama nepastebimiau dirstelėjo į savo te- 
lefono ekranėlį. „Savininko“ atsakymo dar negavo. Tikėtis to 
buvo juokinga, juolab kad savo mobilųjį jis įjungdavo tik minu- 
tei kitai. Ir jos žinutę gaus tik tada, kai pats panorės. 

— Vaikai rašo? 

Florinas vis dėlto pastebėjo. Ji skubiai įgrūdo telefoną į ran- 
kinuką. 

— Ne. Ir gerai. Jei niekas neduoda žinios, vadinasi, viskas gerai. 

Jis tiriamai pašnairavo į ją. 

— Kodėl šitaip nerviniesi? 

— Aš nervinuosi? 

— Taip atrodo, - ties kita sankryža degė raudona šviesa. Jis 
išjungė sankabą ir visu kūnu atsigręžė į Beatrisę. - Ar jau va- 
karieniavai? 

Viešpatie, valgis. Dabar, kai Florinas jį paminėjo, ji pajuto, 
kad skrandis tuščias, bet valgyti visai nesinori. 

— Ne, dar ne. Nesvarbu, namie turiu duonos ir kumpio. Už- 
teks į valias. 

— Nemanau, - įsijungė žalia šviesa. — Kartais mums reikėtų 
palepinti save, - jis lėtai važiavo toliau, vėl žiūrėdamas į gatvę, 
nutaisęs tai susimąsčiusią, tai susirūpinusią miną. - Kiekvieną- 
syk pastebiu: kai tik turime sunkią bylą, tu savo poreikius suma- 
žini iki minimumo. Tau ima nerūpėti valgis, gėrimas, miegas. 

— Figūrai į naudą, - sumurmėjo ji. 

Atsakymas nuskambėjo gailiai ir nederėjo prie nuoširdžių 
Florino žodžių. Ji būtų norėjusi jį atšaukti. 

— Aš nejuokauju, Bea, — jis įjungė posūkio žibintą ir įsuko 
į Alpių gatvę. - Siūlau dabar nuvežti kompiuterį į Štefano ka- 
binetą ir eiti kur nors pavalgyti. Ramiai, nekalbant apie bylą. 
Arba dar geriau — važiuojam pas mane, namie turiu rostbifo, 
kalną vištienos salotų, o jei norėsi ko nors karšto, išties puikių 
chili con carne“. 

Tas pasiūlymas Beatrisei pažadino ne vien alkio jausmą, bet 
ir dar šį tą, ko ji jokia mada nenorėjo nagrinėti. 

— Ačiū, bet aš gerokai nusiplūkusi, o rytoj mes abu turime 
anksti keltis ir... kas žino, ar tai patiktų Anekei. 

Ji sulaukė nustebusio žvilgsnio. 

— Kodėl jai tai turėtų nepatikti? 

Teisybė, aš nesu moteris, sukosi Beatrisei ant liežuvio galo, 
bet ji to nepasakė, tik nusijuokė - tikėjosi, lengvai, o ne taip 
konvulsiškai, kaip jautėsi. 

Florinas pastatė savo automobilį šalia kitų, ištraukė raktelį ir 
nusibraukė neklusnią tamsių plaukų sruogą nuo kaktos. 

— Jei nežinočiau, kaip iš tiesų yra, dabar manyčiau, kad įsivaiz- 
duoji mane turint kitų ketinimų, ne vien gerai pavalgydinti tave. 


* isp. aitriosios paprikos su mėsa. 

Jis šyptelėjo; tamsiame automobilyje jo dantys buvo vienin- 
telis šviesus daiktas. 

— Klysti, apie tai nė nepagalvojau. Tik... 

— Svarbu pagyventi kelias minutes per dieną. Antraip kada 
nors neatlaikysime. Reikia pavalgyti, išgerti taurę vyno ir pusę 
valandos pakalbėti ne apie žmogžudystes, o apie ką kita. 

Beatrisė užmerkė akis. 

— Gerai. 


Florino butas buvo netoli senamiesčio ir atrodė visai ne kaip 
policininko. Maždaug prieš metus Beatrisė jame jau lankėsi, 
tada paklausė, ar jis imąs kyšius, kad galįs sau leisti tokį būstą. 
Florinas atsakė, kad ne, bet tiesa jam buvo beveik tokia pat 
nemaloni: esąs iš turtingos šeimos, ir močiutė jam palikusi ne 
grynųjų pinigų, o šį butą mansardoje. 

Viduje ją pasitiko akrilinių dažų kvapas. Florinas pirmiausia 
atidarė langus ir terasos duris, Beatrisė tuo tarpu įsitaisė ant 
milžiniško sėdimojo paviršiaus. 

Viskas aptraukta baltai. Ji įsivaizdavo čia Jakobą šokola- 
du išterliotais pirštais, Miną su savo flomasteriais, ir nejučia 
nusijuokė. Ne, Florinas neturi jokių ketinimų jos atžvilgiu, 
tikrai ne. 

Beatrisė apžvelgė sienas, atviro židinio atbrailą, senovines 
ar bent jau senovę imituojančias knygų lentynas - nė vienos 
Anekės fotografijos. Jos, matyt, miegamajame, kur ir turėtų 
būti. Ji atsitiesė. 

— Gurkšnelį šampano? — šūktelėjo Florinas. Jis stovėjo atvi- 
roje virtuvėje su buteliu rankoje. - Mes ne tarnyboje. Mums 
galima. 

— Man dar reikės vairuoti. Daugiausia pusę taurės. 

— Gerai. 

Jis atėjo su dviem filigraninėmis taurėmis šampano rankose 
ir vieną iš jų, puspilnę, padavė jai. 

— Kai skrandis tuščias, vis tiek greitai suveiks. Ar jau ap- 
sisprendei, ko norėtum valgyti? 

— Taip. Rostbifo. 

— Su avokadų ir citrinų padažu? 

Ji turėjo žinoti, kad Florinas nepasiūlys majonezo, kaip nor- 
malūs žmonės. 

— Puikus derinys. 

Kol jis triūsė virtuvėje, Beatrisė įsijungė mobilųjį telefoną. 
Nieko, vis dar nieko. Šiuo metu ją tai visiškai tenkino. 

— Ar dabar ką nors tapai? - riktelėjo ji. 

— Taip. Du paveikslus. Bet esu įstrigęs su abiem. Abu be gy- 
vybės kibirkšties. - Suskambėjo lėkštės. — Gal nori pažiūrėti? 
Tai lipk į viršų. 

Jo studija buvo chaotiškas iš viršaus apšviestas kampas ki- 
tame aukšte su dviem molbertais, dažais ištepliotu mediniu 
stalu ir daugeliu įvairaus didumo drobių. Atsidavė dažais ir 
tirpikliais. 

— O kaip dėl muzikos? — iš apačios atsklido Florino balsas. 

— Mielai pasiklausysiu. 

— Ko nors konkrečiai? 

Ji akimirką pasvarstė. 

— To, kas dabar įdėta į grotuvą. 

To, ko klausaisi būdamas čia vienas, tapydamas, skaityda- 
mas, galvodamas apie Anekę. 

— Gerai. 

Šįkart tai buvo ne Erikas Sati, kurį ji andai girdėjo per tele- 
foną, o Šuberto styginis kvintetas C-Dur, antroji dalis. Muzika 
taip giliai skverbėsi į širdį, jog Beatrisei būtų užtekę ką nors ne 
taip pagalvoti, kad apsipiltų ašaromis. 

Ji vienu mauku išgėrė savo taurę ir atsistojo priešais pirmąjį 
molbertą. 

Raudona spalva, šviesi viduryje, tamsi iš kraštų. Per kairį 
kampą eina sidabriniai ruožai, lyg kažkas sudaužyta. Tas vaiz- 

das sužadino tokį jausmą, kokio dabar ji jokia mada nenorėjo 
patirti. Paėjėjo į šalį ir ėmė apžiūrinėti antrąjį molbertą. 

Stačiakampis paveikslas, pirmas įspūdis mėlyna begalybė. 
Link vidurio spalva tamsėja, virsta beveik juoda, per šią tamsą 
Įekia metaliniai šlakai, tarsi kažkas būtų tėkštelėjęs per ištirpu- 
sio vario balą. Tas paveikslas atrodė kaip šis vakaras. Blykste- 
lėjimas tamsoje. 

— Nelabai koks, tiesa? — išgirdo klausiant Floriną. 

— Ne, ką tu. Man jis... - Man jis patinka, norėjo pasakyti, bet 
paskutinę akimirką prikando liežuvį. — Jis gražus. Stiprus... ir 
gilus, su vilties kibirkštimi. 

Florinas buvo užlipęs laiptais ir pakreipęs galvą stovėjo šalia. 

— Tikrai? Hm. Matyt, reikės žiūrėti į jį kitaip. Bet ne šian- 
dien, - Beatrisė pajuto ant pečių jo ranką, švelniai kreipiančią 
ją link laiptų. — Aš mirštu iš bado. 


Ji buvo jau seniai valgiusi su tokiu malonumu, tuo pačiu metu 
nespoksodama į kompiuterį ir netramdydama vaikų. Kepsnys 
buvo minkštas, supjaustytas reikiamo storio griežiniais, Flori- 
nas prie jo buvo paskrudinęs baltos duonos. Beatrisė neturėjo 
jokio noro bent kiek menkinti šį malonumą, todėl išgėrė dar 
vieną taurę proseko ir pajuto, kaip palengvėjo galvoje. 

— Kodėl tai darai? — klausimas išsprūdo, jai nespėjus prikąsti 
liežuvio. 

— Ką darau? 

— Pasikvieti mane laisvalaikiu. Iš tikrųjų turėtum džiaugtis, 
kad pagaliau nešmėžuoju prieš nosį. 

Jis kilstelėjo antakius. 

— Man patinka, kai šmėžuoji prieš nosį, kaip dabar taikliai 
pasakei. Ir... - Florinas nutilo, papurtė galvą ir įpylė abiem dar 


vyno. 
— Kalbėk toliau. 

— Ne. Gali būti, kad padarysi netinkamas išvadas. Pasikvie- 
čiau, kad išsiaiškintume ilgai trunkantį nesusipratimą. 

Mintyse ji bandė suregzti klausimą, kuris priverstų jį kalbėti 
aiškiau, bet jis šypsodamasis papurtė galvą, ir ji nieko nespėjo 
pasakyti. 

— Ne ta diena, ne tas laikas, ne ta nuotaika. 

Beatrisė pastatė taurę ant stalo ir staiga pasijuto be galo pa- 
vargusi. 

— Kur tavo vonios durys? 

— Dešinėje, antros. 

Vonios kambarys buvo didelis, išklotas elegantiškomis pil- 
komis plytelėmis ir pernelyg ryškiai apšviestas. Beatrisė veid- 
rodyje pamatė išblyškusį savo veidą, pavargusias akis, tamsius 
ratilus po jomis. Pasvarstė, ar nereikėtų pasidažyti, bet tuoj 
atmetė tą mintį kaip juokingą. 

Tuoj dvylika. 

— Man reikia važiuoti, — pareiškė grįžusi į svetainę. 

— Arba miegok čia, - jis raminamai pakėlė rankas, nespė- 
jus jai nė prasižioti. —- Turiu svečių kambarį su didele privačia 
erdve, ir tu man nė kiek netrukdysi, - parodė į duris sau už 
nugaros. —- Aš išties to norėčiau. Juk išgėrėme daugiau negu 
po taurę. 

Pasilikti Beatrisę privertė ne mintis, kad reikės dešimt mi- 
nučių vairuoti automobilį, o kad namie jos laukia tuščias butas 
su naktį skambančiais telefonais. 


Kai Kristofas Beilis atsitokėjo, visa aplink buvo vien juoda 
tamsa. Kelias akimirkas jis juto bekraštį dėkingumą. 

Jis tik sapnavo. 

O tada vėl pajuto skausmą. Už nugaros degė ir tvinkčiojo 
sužeisti riešų sąnariai, bandant ryti seilę, gerklę skaudėjo lyg 
braižomą vinimis. Tad viskas buvo tikra. Niekas nepraėjo. 

Vis dėlto dabar jis, rodos, bent jau buvo vienas. Sulaikė kva- 
pą ir pasiklausė, ar dar ko nors nėra toje patalpoje. Ir kažką 
išgirdo, nors tai galėjo būti vėjas. Tylus, švelnus dvelksmas 
tarp lapų. 

Pamažu suprato, kad tamsa nebūtinai reiškia naktį. Jam ant 
galvos buvo kažkas apvyniota ir užsmaukta ant akių. 

Kilpa nebeveržė kaklo, dabar jis sėdėjo, bet gerklės skausmą 
vos galėjo tverti. Stengėsi neryti seilių, bet nuo to buvo dar 
sunkiau. Seilių liaukos veikė taip, tarsi žinojimas, kad tokios 
yra, būtų vertęs jas stengtis iš paskutiniųjų. 

Jam labai skaudėjo. 

Kristofas Beilis nejučiom suvaitojo. Prisiminė policininkę 
medaus spalvos plaukais, ji buvo suteikusi jam galimybę. Ne- 
apsakomai troško sugrąžinti tą dieną. 

Štai. Garsas. Jis pakėlė galvą ir sunkiai sutramdė aimaną. Pa- 
bandė kalbėti, bet balsas vien gergždė ir taip smarkiai drebėjo, 
kad beveik negalėjai suprasti nė žodžio. Trečiu bandymu jam 
pavyko išstenėti visą sakinį. 

— Ar jūs... mane paleisite? 

Ir nesulaukė atsakymo. Galbūt apsiriko ir tebebuvo vienas, 
O sąmonė krėtė pokštus. Būtų gerai. Geriau negu atvirkščiai. 

Tiktai išgirdęs krenkštelėjimą suprato, kad juslės veikia be 
priekaištų. Kristofas Beilis įtempė savo pančius. 

— Prašau mane paleisti, aš jums viską pasakiau. 

Galva pajuto rankos prisilietimą. Beveik meilų. Paskui išgir- 
do balsą: 


— Tai nieko nekeičia, aš vis dar per mažai žinau. 


Rytas buvo saulėtas, šviesos ruožai skverbėsi į patalpą tarp 
plačių pusiau nuleistų žaliuzių plokštelių. Beatrisė pabudo 
kitaip nei paprastai, lėtai ir tingiai plūduriuodama sąmonės 
paviršiuje. 

Marškiniai, kuriuos ji vilkėjo, atsidavė svetimais skalbimo 
milteliais. Nes... ji buvo ne namie, o Florino svečių kambaryje. 
Atsisėdo jausdamasi, kad miegojo per ilgai, bet rankinis laikro- 
dis rodė tik pusę septynių. Beatrisė dirstelėjo į savo mobilųjį 
telefoną ir patikrino pašto dėžutę, nors neabejojo, kad ją paža- 
dino atėjusios žinutės garsas. Nieko. 

Basomis kojomis patraukė į vonią. Florinas šlapiais plaukais 
stovėjo prie viryklės ir kepė kiaušinienę. 

— Rankšluosčius tau padėjau ant taburetės šalia dušo, visa 
kita rasi prie kriauklės! - šūktelėjo jis. 

Valydamasi dantis Beatrisė svarstė, kodėl jaučiasi daug žva- 
lesnė negu paprastai tokiu dienos metu. Ir jaunesnė — prisimi- 
nė studentiškus laikus, nakvynes svetimuose butuose po ilgų 
vakarėlių, kaip ji... 

Nuvijo tą mintį, išspjovė į praustuvę putas, atsistojo po dušu 
ir ėmė planuoti dieną. Reikėjo rasti svarbiausiąją figūrą. 


wo- e 


lyg ji būtų kalta. - Butas ne nusikaltimo vieta, paaiškėjo bent tiek. 
— Ar radote pirštų atspaudų? Raides ant televizoriaus ekra- 
no, labai galimas daiktas, parašė žudikas. 
— Kuris ir vėl mūvėjo pirštines, — jis pakėlė prie lūpų kavos 
puodelį, sriūbtelėjo ir susiraukė. — Visi iki šiol aptikti atspau- 

dai yra aukos. Laimė, turime visus jo pirštus, kad galėtume 
palyginti. — Jis nusijuokė. - Automobilio apžiūra taip pat nie- 
ko neduos. Plaukai, matyt, Beilio žmonos. Nebent nusikaltėlis 
turėtų šviesius plaukus iki pečių... Po perkūnais! - rodydamas, 
kokie ilgi rastieji plaukai, Drašė apsipylė marškinius kava — 
O jūs? Ar bent gerai praleidote vakarą? 

Beatrisė pajuto raustanti. Aišku, Drašė nieko nežinojo apie jos 
nakvynę - visiškai nekaltą nakvynę - pas Floriną. Abu jie į darbą 
atvažiavo savais automobiliais. Vis dėlto ji pasijuto sugauta. 

— Be reikalo nutaisei įžeistą miną, puikiai žinau, kad ir jūs 
sunkiai dirbate. 

Ak, įžeistą, šypsodamasi papurtė galvą Beatrisė. Drašė pui- 
kus įkalčių kaupimo specialistas, pamanė ji, bet prastas psi- 
chologas. 

Vos tik išėjusi iš jo kambario sulig ta mintimi pamatė Kosa- 
rą, stovintį prie jos kabineto durų. Vidujai atsiduso ir pakvietė 
jį užeiti. 

— Praleidau labai įdomią naktį, - pasakė jis. - Kur Veninge- 
ris? Manau, ir jam tai bus įdomu. In fact. I'm sure.* 

— Florinas pas Hofmaną, greit ateis. Pradėkite pasakoti. Ar 
norite kavos? 

Jis norėjo. Kol Beatrisė triūsė prie automato, slankiojo po 
kabinetą ir viską apžiūrinėjo, lyg ketindamas pirkti. 

Ir tik jai atsisėdus prisitraukė kėdę. 

— Aš, aišku, nesukūriau galutinio nusikaltėlio portreto, — 
ėmė dėstyti psichologas. — Reikėtų išstudijuoti kuo daugiau 
panašių atvejų, kad galėčiau pateikti tvirtą išvadą. Vis dėlto 
susidariau pirmąjį įspūdį, ir jis, manding, ilgainiui turėtų pa- 
sitvirtinti. 

Jis nekantriai pažvelgė į Beatrisę. 

— Taip, - pasakė ji sutrikusi, — kalbėkite toliau. 


* 


angl. iš tiesų. Aš tuo tikras. 

— Gerai. Galime remtis tuo, kad turime reikalą su planuo- 
jančiu, o ne aklai veikiančiu nusikaltėliu. Ji ne tik žudo savo au- 
kas, bet ir tenkina kitus poreikius, ir čia man krinta į akis, kad 
nori nelikti nepastebėtas. Per nužudytuosius siunčia mums ži- 
nias — ištatuiruotas koordinates, kaip Noros Papenberg atveju, 
laiškus lobių dėžutėse ir lavonų dalis. Verčia mus jį išklausyti 
ir visa tai nagrinėti. 

Tai buvo nenauja. 

— Jūs manote, kad svarbiausias jo motyvas yra noras sulauk- 
ti dėmesio? 

— Be jokios abejonės. Dar jis nori pasigalynėti su mumis, 
iškelti save, tai aiškiai matyti iš siunčiamų žinučių. 

— Manau, labiausiai matyti tai, kad jis mūsų rimtai never- 
tina. Kodėl norėtų galynėtis su tuo, ką mano esant niekam 
tikusį? 

Kosaras pasitaisė akinius. 

— Well*, ar jūs kada nors buvote bokse? Prieš prasidedant 
kovai, priešininkai dažnai įžeidinėja, provokuoja vienas kitą. 
Šitaip motyvuoja save ir bando įsiutinti kitą, kad šis imtų da- 
ryti klaidas, - jis gurkštelėjo kavos. —- Man atrodo, kad nusi- 
kaltėlis turi ryškių narcizo bruožų. Mėgaujasi vaizduodamasis, 
kaip policija bando sudėti daiktan daleles, jo mėtomas jai po 
kojomis. O labiausiai džiaugiasi, kai mes kuriame teorijas ir 
raunamės plaukus, nes nusikaltimo vaizdas mums atrodo be- 
prasmiškas. 

Kosarui nebaigus sakinio, įėjo Florinas. 

— Ar taip yra? — paklausė jis. - Nejau visi turimi duomenys 
jums nieko neduoda? 

— Duoda. Bet šiuo metu jie tik išryškina atskirus nusikaltėlio 
psichologijos aspektus. 

— Pavyzdžiui, kokius? 


* angl. gerai. 

Kosaras susimąstęs žiūrėjo sau į rankas. 

— Apie taip besielgiantį žmogų manyčiau, kad jis savo aukas 
renkasi sąmoningai, kurį laiką jas seka ir paskui atima gyvy- 
bę. Lyg Dievas, suprantate? Jis stebi, kaip pasirinktasis asmuo 
gyvena, važinėja automobiliu, rūpinasi savo šeima, ir žino 
padarysiąs tam galą sau tinkamu laiku ir būdu. Kaip sadistas 
vaikas, žiūrintis į skruzdėlyną ir imantis kaišioti į jį degančius 
pagaliukus. 

Kosaras iškėlė pirštą ir staiga pasidarė panašus į mokytoją 
Lempelį iš „Makso ir Morico“. 

— Bet kitaip nei daugelis nusikaltėlių, kurie taip elgiasi, šis 
susieja aukas. Veda mus nuo vienos prie kitos! Nora Papen- 
berg buvo nuoroda, kur ieškoti Herberto Lybšerio kūno dalių. 
Šios vėlgi nuvedė mus pas Kristofą Beilį, paskui pas Berndą 
sę, - atrodo, kad jis pažinojo ponią Papenberg, tik sąmoningai 
tai nutylėjo. 

— Taip. Kuo ilgiau apie tai galvoju, tuo labiau esu įsitikinusi. 

— Labai įdomu. 

Jis parėmė delnu smakrą ir suraukė kaktą, žvelgdamas į šalį. 

Viešpatie, kaip maivosi, pamanė Beatrisė. 

— Ir kokią darote išvadą? —- paklausė ji tokiu tonu, kad buvo 
matyti, jog iš psichologo nieko gero nesitiki. 

Bet Kosaras nesileido išmušamas iš vėžių. 

— Prieš kelerius metus JAV buvo atvejis, kai dvidešimt de- 
vynerių metų vyras žudė žmones, laikančius tam tikros veislės 
šunis. Aukos nepažinojo viena kitos, turėjo tik šią bendrybę. 
Gali būti, kad ką nors tokio rasime tarp Herberto Lybšerio ir 
Noros Papenberg. 

Tai buvo mintis, į kurią iškart negalėjai numoti ranka. 

— Rimčiausias atspirties taškas iki šiol, — reziumavo jis, — 
yra tai, kad „savininkui“ reikia dėmesio. Kas atsitiktų, jei atim- 
tume iš jo tą malonumą? 

Kreiva Kosaro šypsena padarė jį Beatrisei beveik mielą. 

— Matyt, „savininkas“ stengtųsi priversti juo domėtis. 

— Tada manau, kad mums pats metas pakeisti žaidimo 
taisykles, — pasakė ji. — Jei teisybė tai, ką jūs sakote apie „savi- 
ninką“, ir jam labai rūpi mūsų žingsniai, jis, aišku, perka visus 
laikraščius, kad kuo daugiau sužinotų apie tyrimo eigą. Jeigu 
staiga tos žinios nutrūktų, jam tai labai nepatiktų. 

— Visiškai teisingai, — Kosaras nusišypsojo dar plačiau. — 
Gaila, kad nebaigėte studijų. 

— Išties gaila, - Beatrisei buvo nesvarbu, kad ištarė tai su- 
sierzinusiu balsu. — Kad ir kaip ten būtų, šiomis išvadomis 
mums reikia pasinaudoti. 

Po dviejų valandų prokuratūra Hofmano prašymu uždraudė 
informuoti apie bylą. 


Autobusas dardėjo nelygia gatve. Sigarto kakta bilsnojo į stiklą, 
prie kurio buvo ją priglaudęs ir kuris sulig kiekvienu jo kvėpte- 
lėjimu rasojo. Sigartas stebėjo savo kvėpavimą, ir tai jį ramino. 
Kiekvienas oro gurkšnis mažino jam likusių įkvėpimų ir iškvė- 
pimų skaičių. Kada nors jie turi baigtis. 

Sigartas užmerkė akis. Galbūt šįkart, kai autobusas sustos, 
jis paprasčiausiai liks sėdėti. Važiuos ir važiuos, kol kas nors 
jį išmes. 

Ne, sudraudė save. Nuovargis neturi būti dingstis pasiduoti, 
kaip ir bodėjimasis gyvenimu bei neviltis. Seansas įvyks, kaip 
kiekvieną savaitę. Ir nieko neduos, kaip kiekvieną savaitę. 

Jam išlipus iš autobuso, priešais ėjo moteris su šlubuojan- 
čiu aviganiu. Bet tik palietęs psichoterapijos kabineto rankeną 
Sigartas suvokė, kad jau nebegalėtų žaibiškai nustatyti diagno- 
zės, kaip anksčiau, vien sau, dėl praktikos. 

Dar vienas išsiskyrimas. Jis nebebuvo nei tėvas, nei vyras, o 
dabar pamažu liovėsi buvęs veterinaru. 

Daktarės Anjos Maly psichoterapijos kabinete vyravo atsi- 
palaidavimą skatinantys kreminiai tonai, vienintelė spalvinga 

dėmė čia buvo sodriai mėlynas meditacijų paveikslas, kaban- 
tis virš rašomojo stalo. Viskas čia buvo orientuota į raminimą, 
netgi pati Maly — ši didingai ir lėtai kaip didelis laivas paėjėjo 
prie Sigarto nuo lango, paspaudė jam ranką ir parodė, kad įsi- 
taisytų fotelyje. 

Sigartas atsisėdo. 

— Ar norite vandens? 

Ji kiekvienąsyk to klausdavo, nors jis niekada nebuvo pasa- 
kęs, kad nori. Ir šįkart papurtė galvą. 

— Kaip jautėtės praėjusią savaitę? 

Jis pažvelgė jai į akis nesišypsodamas. 

— Nenusižudžiau, — atsakė kaip visada. 

— Aš tuo džiaugiuosi, — gydytoja linktelėjo ir pavartė savo 
užrašus. —- Papasakokite man, kas atsitiko pastarosiomis die- 
nomis. Buvome sutarę, kad kasdien po pusvalandį pavaikštinė- 
site. Kaip jums sekėsi? 

Jis patylėjo, paskui tarė: 

— Kasdien nepavyko. Bet triskart buvau išėjęs. 

Gydytoja šyptelėjo, tarsi tai būtų išties ją nudžiuginę. 

— Čia jau labai didelė pažanga. Kaip paskui jautėtės? 

— Nežinau. Keistai. Kartą atrodė, kad kažkas mane seka, bet, 
matyt, apsirikau, kaip visada, tai tebuvo mano sąžinė. 

Maly kažką pasižymėjo savo aplanke. 

— Ar atsigręžėte ir pamatėte persekiotoją? 

— Ne. Na, ne visai. Veikiau šmėstelėjimą, lyg kažkas būtų su- 
sigūžęs ties namo durimis ar pasislėpęs už prekes išvežiojančio 
automobilio. Suprantate? — ilgas sakinys jį nuvargino. Žvilg- 
telėjęs į laikrodį suprato, kad sėdi čia vos penkias minutes, ir 
pasigailėjo nelikęs autobuse. 

— Ačiū, dabar įsivaizduoju, - gydytoja akimis perbėgo užra- 
šų lapą. - Darsyk pasikalbėkime apie sąžinę. 


154 


Sigartas niekinamai mostelėjo ranka. 

— O kam? Aš žinau, kad nepadegiau to miško. Bet faktas 
lieka faktu; nepastebėjau ženklų. Miriama manęs prašė neva- 
žiuoti. Ir taip užsigavo, kai nesutikau. Ji buvo... — jis užsidengė 
akis ranka. 

Tai keliauk pragaran, Berndai, jeigu ir per atostogas negali 
pabūti su mumis. 

Jis taip ir padarė. Patraukė šiurpiausiu ir tiesiausiu, kokį tik 
gali įsivaizduoti, keliu į pragarą. 

Sigartas suėmė save į nagą. 

— Aš nebuvau ten, štai kas. Nuo šio žinojimo niekas nepagy- 
dys. Jeigu būčiau neišvažiavęs į tą žirgyną ir pasiuntęs savo ko- 
legą, mano šeima dabar būtų gyva. Šitai žinau taip puikiai kaip 
ir tai, kad naktį būna tamsu. Būčiau pasirūpinęs, kad visi išeitų 
iš namo, - jis įkvėpė oro, bet šis tarsi nenuėjo toliau kaip iki 
gerklų. — Kad žinotumėt, kaip dažnai tai sapnuoju. Užuodžiu 
dūmus ir matau miške liepsnas, bet manęs neapima panika, pir- 
miausia atidarau duris ir išvedu Miriamą, tada greitai pažadinu 
vaikus — Lukas ir Hana išbėga patys, Oskarą išnešu. Dar turime 
laiko pasiimti reikalingiausius daiktus. Kai susėdame į automo- 
bilį, ugnis labai priartėja, bet kelias žemyn, į slėnį, yra laisvas, 
ir nepraėjus nė dešimčiai minučių mes atsiduriame jame. Mi- 
riama jau iškvietusi gaisrininkus mobiliuoju telefonu, jie atva- 
Žiuoja priešais mus, du dideli automobiliai įjungtomis sireno- 
mis. Sustoju prie bažnyčios ir žinau, kad viskas gerai, atsigręžęs 
pamatau ant užpakalinės sėdynės vaikus ir vos nesprogstu iš 
laimės, nes viską padariau teisingai, viską panaikinau. Miriama 
deda ranką man ant peties, o Lukas klausia: „Kaip manai, tėti, 
ar atvažiuos dar viena gaisrinė?“ Tada pabundu. 

Jis jautė ašaras bėgant per veidą, bet jų nešluostė. Neturėjo 
Jėgų pakelti ranką. 

— Ir pamanau: šįkart ji mane nužudys, ta akimirka, kai su- 
prantu amžiams jų netekęs. Žinote, ką tada darau? 

Anja Maly papurtė galvą, ji atrodė susijaudinusi. 

— Pasakykite. 

— Viską dar paaštrinu. Mintyse grįžtu į tą akimirką, kai pa- 
mačiau, ką ugnis padarė mano vaikams. Pavertė suanglėjusiais, 
susirietusiais... daiktais. Mažulyčiais. Ar žinote, kad nuo karš- 
čio kūno dalys sproginėja? 

Pasakojimas neabejotinai darė jai poveikį. Pati turėjo vaikų, 
tai buvo sakiusi gydytojos asistentė, ir iš akių Sigartas matė, 
kad Maly stengiasi nusikratyti jo nupiešto vaizdo. 

— Kiekvienąkart manau, kad skausmas mane pribaigs, jaus- 
mas išties toks. Kamuoja mėšlungio, dusulio priepuoliai. Bet 
nieko neatsitinka, lieku gyvas, - jis nudelbė akis į poliruotas 
parketo grindis. — Kiti žmonės miršta taip lengvai. Nuo širdies 
infarkto ar nuo vėžio. O mano kūnas gyvens tol, kol pats ko 
nors nesiimsiu. 

Maly krenkštelėjo. 

— Jūs baudžiate save, nors esate nekaltas. Įsivaizduoju, kad 
savo nebuvimą su šeima siejate su jos žūtimi, bet juk negalėjo- 
te numatyti tos baisios nelaimės. 

Sigartas nutraukė ją rankos mostu. 

— Užteks apie tai. Pastarąją savaitę įvyko neįprastas dalykas. 
Tai galėtų jus sudominti. 

— Koks gi? 

— Pas mane buvo policija. 

— Tikrai? O kokiu reikalu? 

— Dėl neseniai nužudytos moters. Keistas atvejis. Policinin- 
kai domėjosi, ar ją pažinojau. Bet aš nepažinojau. 

— Tai kodėl tas įvykis jums svarbus? 

Geras klausimas. 

— Nežinau. Gal todėl, kad pirmą kartą po tiek daug laiko 
vėl kalbėjau su policija. Tai buvo moteris ir vyras, abu labai 

jautrūs, — jis nutilo, bandė išreikšti mintį ir įvertinti, kaip ją su- 
pras Maly. - Buvo beveik malonu kalbėti apie mirtį, neturinčią 
nieko bendra su manimi. 


To žmogaus kvota daugiau kaip 2000, sako, jis niekada nepasi- 
duodąs, yra garsiakalbis ir nepakenčia prieštaravimų. 

Beatrisė ne mažiau kaip dešimtą kartą skaitė „svarbiausio- 
sios figūros“ aprašymą. Pirmojo sakinio žodis, už kurio ji už- 
kliuvo, buvo „kvota“. Kokia kvota gali būti daugiau kaip 20007 
Taiklumo? Ar tas žmogus susijęs su ginklais? Ji pasitrynė kak- 
tą. Ar proto kvota nereiškiama procentais? Bet 2000 procentų 
yra matematinė nesąmonė. O 2000 surastų lobių — įmanomas 
daiktas. Tada būtų turimas galvoje nepaprastai aktyvus lobių 
ieškotojas, tikras profesionalas. Tokių kaip jis turėtų būti ne- 
sunku rasti internete. 

Kokios jo akys, mėlynos ar žalios, išsiaiškink pats. Duoną 
pelnosi pardavinėdamas niekam nereikalingus daiktus. Ir jam 
puikiai sekasi. 

Jis kažką pardavinėja. Galbūt kvota susijusi su tuo? Gal yra 
įmonių, užsiimančių kuo nors panašaus į vidinę pardavimo 
statistiką? 

Nors nusišauk. Ši nuoroda nieko, ničnieko neduoda. Kita 
irgi. 

Jis turi du sūnus, vieno vardas Feliksas. 

Tam Feliksui galėtų būti treji ar dvidešimt treji, o Feliksų 
aplink rastum tūkstančius. Beatrisė susinervinusi numetė tu- 
šinuką ant stalo. 

Abi pirmosios mįslės buvo juokas palyginti su... 


Ull send an SMS in tge world 
Ill send an SMS in the world 
I hope that someone gets my 

I hope that someone gets my... 

Ji pašoko ir čiupo mobilųjį telefoną, visu kūnu jausdama šir- 
dies tvinksnius. 

Vis dėlto žinutę atsiuntė ne „savininkas“, o Achimas, kažkaip 
sužinojęs, kad vaikai yra Mozerhofe. 

Iš tavęs reikėtų atimti motinystės teises. Vaikų tikrai krataisi 
metų metus. Tu išvis ne motina. 

Jausdamasi įskaudinta Beatrisė ištrynė žinutę. Ir susidūrė su 
Florino žvilgsniu, jis aiškiai laukė, kad ji ką nors pasakytų. 

— Išsigandau, — sumurmėjo ji. — Bet žinutę vėl atsiuntė 
mano buvusysis. 

Įsidėjo telefoną jausdama, kad Florinas ją stebi. 

— O laukei ko kito, tiesa? — paklausė jis. 

Beatrisė tesugebėjo gūžtelėti pečiais. 

— Ją galėjo atsiųsti ir „savininkas“. 

Kelias akimirkas ji jautė pagundą papasakoti Florinui apie 
savo savarankišką žingsnį, jeigu tinka jį taip pavadinti, nors 
gal ir teisingą. Hofmanas pasiustų sužinojęs, kad Beatrisė savo 
nuožiūra, su niekuo nesitarusi, atsakė galimam žudikui. 

Ir pasiustų ne be pagrindo. 

Ji pakeitė temą. 

— Jeigu jau negalime pereiti prie kitos pakopos, tai gal yra 
naujienų apie Herbertą Lybšerį? Ar kas apklausė mokykloje jo 
bendradarbius? 

— Ten buvo Štefanas su dviem žmonėmis, bet beveik nieko 
nepešė. Kad Lybšeris buvo lobių ieškotojas, žinojo trys iš jų, 
su jais Štefanas šnektelėjo ilgiau, deja, nieko doro nesužinojo. 

Beatrisė susimąsčiusi braižė apskritimus savo užrašų kny- 
gelėje. 

„Lybšeris buvo geoieškynių žaidėjas, tai galima laikyti pa- 
tvirtintu faktu. O Papenberg - ne, nebent jos vyras mums būtų 
melavęs, tad kiltų klausimas — kodėl. Beilio mes dėl to nepa- 
kratėme“ 

Beatrisė garsiai to neištarė ir abejojo, ar bus tam proga. 

Jau tikrai gal penktą kartą tą dieną paskambino Beilio žmo- 
na, negalinti nusiraminti nuo tada, kai buvo rastas jos vyro 
automobilis. Laimė, atsiliepė Florinas ir su dideliausia kantry. 
be pakartojo, ką buvo sakęs paskutinįkart. Kad jie viską daro 
stengdamiesi surasti Beilį. Kad paskambins, kai tik sužinos ką 
nors nauja. Paskui jis patylėjo. 

— Gal galėtumėte mums padėti? Ar žinote, kad jūsų vyras 
būtų kada nors ieškojęs lobių? — Florinas įjungė telefono gar- 
siakalbį, kad viską girdėtų ir Beatrisė. 

— Ar čia tas Žaidimas... su navigacijos prietaisais? — ji išgirdo 
užverktą moters balsą. — Tiesą sakant, nežinau. Jis turi tiek 
daug pomėgių - jei ir ieškojo, man apie tai niekad nepasakojo. 

— Jūs ne kartu leidžiate laisvalaikį? 

Ponia Beil sukūkčiojo. 

— Kaip kada. Jis daug sportiškesnis už mane, ir aš neprieš- 
tarauju, kad ką nors darytų su draugais. Be manęs. Jis mėgsta 
kartoti, kad nuotolis padeda išlaikyti santykius. 

— Ar tai reiškia, kad jūs gerai nežinote, ką jis daro, kai ne- 
būna namie? 

— Paprastai jis man apie tai papasakoja. Ir aš jam pasipasa- 
koju, mat turiu savo pomėgių. 

Tuo metu tyrinėjančiai geocaching.com tinklalapį Beatrisei 
kilo mintis. 

— Paklausk, ar Kristofas Beilis turi kokią nors pravardę, — 
sušnabždėjo ji. - Gal jam mokykloje ją prilipdė draugai, o gal 
ji pati jį kaip nors vadina. Kažką panašaus. 

Florinas linktelėjo, bet iš pradžių buvo nesuprastas. 

— Kam jums tai žinoti? — paklausė moteris. - Kuo tai susiję 
su krauju automobilyje ir jo dingimu? 

Beatrisė parodė į savo ekraną, ir Florinas suprato. 

— Gali būti, kad jūsų vyras tokia pravarde užsiregistravęs in- 


terneto forumuose. Jeigu mums padėtumėte, galėtume ieškoti 

tikslingiau ir galbūt rastume atspirties taškų. Ar jūsų vyras na- 
mie turi kompiuterį? 

Per telefono garsiakalbį buvo girdėti, kaip alsuoja Vera Beil 

— Turi planšetinį. O aš jį visada vadinu Dygliuočiu. 

Geocaching.com tinklalapyje galėjai rasti vieną Dygliuotį, 
dar Dyglę ir Dyglių, bet nė vienas iš jų nebuvo Kristofas Beilis. 
Dygliuotis buvo radęs vieną vienintelį lobį 2009 metais, o jo 
slėptuvė buvo Berlyne. Dyglė buvo moteris, tik užsiregistravu- 
si ir dar nieko nesuveikusi. Nieko neradusi, nieko nepaslėpusi. 
Dyglius užsiregistravo tik prieš penkis mėnesius, bet per tą 
laiką pranešė apie 250 radinių. 

— Tačiau-beveik visi jie aptikti Badeno-Viurtenbergo žemė- 
je, - pridūrė Beatrisė. 


Po dviejų valandų jie jau turėjo Beilio kompiuterį - žmona 
atidavė jį nedvejodama. Ir Štefanas ėmė ieškoti, už ko būtų 
pastaruoju metu buvo skaityta, geocaching.com žymos ten 
nerado, šis tinklalapis Beiliui paskutiniuosius tris mėnesius 
nerūpėjo. 

— Dabar pabandysiu peržiūrėti paštą, - pasakė Štefanas. — 
Jis apima beveik ketverius metus. Jeigu per tą laiką kas nors 
gauta per geocaching, rasime tas žinutes ir sužinosime Beilio 
slapyvardį. 

Tačiau ir pašto peržiūra nieko nedavė. Štefano veidas atrodė 
nusivylęs, nors jis narsiai stengėsi užglaistyti tai šypsena. 

— Atrodo, kad Beilis nebuvo lobių ieškotojas. Jeigu jūs nieko 
prieš, perskaitysiu paskutiniųjų savaičių žinutes, gal rasiu, kas 
mums padėtų. Tada nusiųsiu kompiuterį į laboratoriją, galbūt 
ten pavyks iškrapštyti ištrintus iš standžiojo disko laiškus. 

Aklagatvis, kur tik pažvelgsi. Sigarto pacientų kartotekos 
peržiūra irgi nieko nedavė. Nei Nora Papenberg, nei Kristo- 
fas Beilis savo naminių gyvūnų pas jį negydė. Dar viena idėja 

numirė tik užgimusi, bet nebuvo kada dėl jos liūdėti. Lybšerio 
bendradarbis atsiuntė fotografijų, darytų vieną vakarą kėglinė- 
je. Keliose iš jų Lybšeris buvo nufotografuotas iš arti. Šypsoda- 
masis rodę kreivus dantis. Beatrisė nejučia nukreipė žvilgsnį į 
jo ausis ir nejučia prisidengė savo kairę ranka. 

— Ar eisite su manimi kavos? — paklausė lyg iš niekur atsira- 
dęs Kosaras. Jo klausimas aiškiai buvo skirtas Beatrisei. 

— Deja, esu užsiėmusi. 

Kosaro žvilgsnis ją trikdė. Kai bendradarbiai bandydavo ar- 
tintis prie jos ne kaip tarnybos draugai, ji jusdavo nenumal- 
domą norą pabėgti. Vėl sutelkė dėmesį į Lybšerio fotografijas. 
Šviesiai mėlynos akys. Jos tilptų mažytėje talpykloje. Lobiukas. 

Bet Kosaras, rodos, nepastebėjo jos sutrikimo. 

— Aš nesiekiu per didelio artumo, — jo tonas dabar buvo 
daug dalykiškesnis negu pirmiau. - Bet kalbėdamiesi prie ka- 
vos puodelio galėtume ką nors naujo aptikti toje byloje. Galiu 
ateiti vėliau, jeigu jūs... 


VIl send an SMS in the world 
Fll send an SMS in the world 
I hope that someone... 


Ji greitai išsitraukė iš rankinuko mobilųjį telefoną. Nauja žinu- 
tė. Beatrisė ją perskaitė. 

Tik vienas žodis. Spoksojo į jį ir nutuokė, ką tai galėtų reikš- 
ti. Nors galbūt ji klysta. Galbūt. 

— Blogos naujienos? 

Jai reikia tą Kosarą pagaliau pasiųsti po velnių. Jei dabar pa- 
rodytų jam žinutę, įtampa dar labiau padidėtų. Pasakys vėliau. 
Kai pati surikiuos savo mintis. 

— Šeimos reikalai. O dabar norėčiau nuoširdžiai paprašyti, 
kad leistumėte man dirbti. 


wo- oo 

— Šeimos reikalai, suprantu. Taip, Hofmanas man sakė, kad 
jūs po sunkių skyrybų. Jei norite... 

— Prašau man atleisti, jei neaiškiai pasakiau. Vis dėlto mano 
laikas ribotas, turiu dirbti. 

— O kas, jei eitume mudu? - atsistojęs priėjo prie Kosaro ir 
draugiškai paplojo jam per petį. - Man kaip tik reikia padaryti 
pertraukėlę. Eime pagerti kavos. 

Beatrisė tik todėl išgirdo jo balse griežtą gaidelę, kad seniai 
jį pažinojo. 

į jį. Visas jos dėmesys buvo sutelktas į vienintelį žodį mobiliojo 
telefono ekranėlyje: archyvuotas. 

Vienu mygtuko spustelėjimu surado cache-wiki ir įsitikino, 
kad jos spėjimas teisingas. „Archyvuotas lobis“ buvo nebega- 
liojantis, uždarytas, panaikintas ir neatnaujinamas. 

Iš pradžių disabled. Dabar archyvuotas. 

„Savininkas“, aišku, turi galvoje ne talpyklą, paslėptą poli- 
cijai. Jis abstrahuoja. Be jokios abejonės, turi galvoje tai, ko 
ieško ji su bendradarbiais, o dabar jie visų pirma ieško Kristofo 
Beilio. 

Panaikintas. Ir Beatrisė neįprastoje tuščio kabineto tyloje 
paklausė savęs, ar „savininkas“ savo ypatinga maniera neketina 
šiuo žodžiu jai pranešti, kad Beilio nebėra tarp gyvųjų. 


Vakare ji nuvažiavo į Mozerhofą ir rado savo vaikus labai užsiė- 
musius. Jakobas su džinsais ir pižamos švarkeliu dainuodamas 
lakstė po svečių salę ir dėliojo ant stalų cukraus pakelius, o 
Mina nešė ant padėklo vandens butelį ir dvi stiklines. Žvilgsnis 
buvo taip sutelktas į padėklą, tarsi ji būtų tikėjusis, kad gali 
užhipnotizuoti nešamus daiktus, ir šie nenukris. 

Beatrisės motina stovėjo kitapus baro ir leido alų iš statinės. 

— Nesitikėjau, kad pasirodysi! — ji luktelėjo, kol putos pa- 
kils iki reikiamo aukščio, tada pastatė bokalą į šalį ir apkabino 

dukrą. — Atrodai pavargusi. Ar nori valgyti? Pala, pasakysiu 
Andrė, kad atneštų tau balandėlių, jie puikūs! 

Iš pradžių Beatrisė buvo beprieštaraujanti, bet pristigo jėgų, 
be to, pabudo skrandis. Galima sakyti, jis tiesiog klykė reika- 
laudamas maisto. 

— Gerai. Nors užsukau vien dirstelėti, kaip sekasi vaikams. 

— Bet šiandien jų nepasiimsi? 

— Ne. Dar, matyt, negalėsiu kokias dvi dienas. Naujoji byla... 
tokia nepaprasta. 

Motina nužvelgė ją abejingu žvilgsniu. 

— Tegul pabūna. Juk žinai, man patinka, kai jie pas mus. 

— Ačiū. 

— Sėsk prie dvylikto stalo, aš tau tuojau atnešiu ko nors at- 
sigerti. 

Jakobas kikendamas prilėkė prie jos, padėjo ant kelių atplėš- 
tą cukraus pakelį ir apkabino. 

— Šiandien miegosi čia? 

— Ne, mano turte. Būtinai norėjau jūs pamatyti, nes rytoj 
turiu anksti išvažiuoti, ir diena vėl bus labai ilga. 

Jis linktelėjo suraukęs antakius, įsikūnijęs supratingumas. 

— Užsidirbau pinigų. Tris eurus keturiasdešimt penkis cen- 
tus. Už tai, kad nukrausčiau lėkštes ir atnešiau cukraus. Mo- 
čiutė sako, kad aš rimtas pagalbininkas. 

— Toks ir esi, - Beatrisė apkabino jį ir akies krašteliu pamatė 
ateinant Miną, ši nešė jai vandens ir apelsinų sulčių. 

— Juk tu mūsų nepaimsi, tiesa? - paklausė labai susirūpinusi. 

— Ne, nors mielai pasiimčiau, man jūsų trūksta. 

— Taip. Mums tavęs irgi, bet dar truputį pakentėk, gerai? 

— Truputį. 

— Puiku, - pareiškė Mina patenkinta ir grįžo prie baro. Jako- 
bas ėmė neramiai muistytis Beatrisei ant kelių. 

— Dėdė Richardas sako, kad tau netrukus gresia perdegimas. 
Kas tai yra? 

Jai reikėjo pagalvoti, kol suprato, ką Jakobas turi galvoje. 

— Ne, perdegimas man negresia. O kur dėdė Richardas? 

— Sėdi prie nuolatinių svečių stalo ir tvarko pinigus. 

Beatrisė pažvelgė per kairį petį — taip, jis buvo ten, jos bro- 
lis. Rūšiavo pinigus, dėjosi į didelę juodą piniginę ir juokėsi iš 
to, ką pasakojo šalia sėdintis dramblotas vyras. 

— Jums reikia gultis, jau po aštuonių, - sušnabždėjo Beatrisė 
Jakobui į ausį. - Aš jus paguldysiu, gerai? 

— Taaaip! 

Palėpės kambarys tebebuvo toks pat jaukus kaip andai, kai jį 
pati čia miegodavo. Paguldė Jakobą ir Miną, išklausė, kas jiems 
nutiko tą dieną, ir visa, kas susiję su byla, nugrūdo į atokiausią 
sąmonės kampą. Ne, jai negresia perdegimas. Kai „savininkas“ 
bus sugautas, ji gaus tris dienas atostogų, vidinės baterijos bus 
vėl įkrautos, kaip visada būdavo iki šiol. 

Grįžusios į svečių salę jos laukė dviese: porcija šaltų balan- 
dėlių ir priekaištingas brolis. 

— Sakyk, nejau jie tau tiek daug moka, kad į visa kita numoji 
ranka? 

Šviesūs prakaituoti plaukai buvo prilipę jam prie kaktos — 
brolis atrodė papilnėjęs nuo tada, kai jie paskutinįkart matėsi. 

— Aš ne dėl pinigų, Richardai. 

Ji pradėjo valgyti ir kirto su malonumu, nors balandėliai 
buvo ataušę. 

—Taip, žinoma. Tu gelbsti pasaulį, tiesa? 

Brolis mirktelėjo, bet ji vis tiek būtų mielai įsmeigusi šaku- 
tę jam į ranką. Kaip anksčiau, kai jis kniaukdavo maistą jai iš 
lėkštės. 

— Šiandien per pietus čia buvo Achimas, mudu ilgai kalbė- 
jomės. 

Šakutė iškrito Beatrisei iš rankos. 

— Ką? 

— Taip. Jis išties sumautai jaučiasi, Bea. Vis užsuka čionai, 
kai žino, kad tavęs nesutiks. Man atrodo, tikisi, kad kas nors iš 

mūsų galės paaiškinti, kodėl tu su juo išsiskyrei, — Richardas 
paaiškinsi bent mums? Juk buvo gera, Bea. Jis dėl tavęs ėjo iš 
proto, jei nori žinoti, tebeeina ir dabar. 

Ji vos neišprunkštė pusiau sukramtyto kąsnio. 

— Taip, kurgi ne. Klausyk, atvažiavęs pasiimti vaikų jis su 
manim net nešneka. Nežiūri į mane, lyg būčiau smirdanti 
šiukšlių krūva, kurią kažkas pamiršo pašalinti. 

Richardas nusišluostė kaktą servetėle. 

— Tikiu. Bet tik todėl, kad tu iš jo atėmei visa, kas jam svar- 
bu. Jeigu viską jam grąžintum... 

— Juk kalbi nerimtai, ką? — Beatrisė padėjo į šalį valgymo 
įrankius. — Mes netinkame vienas kitam, Achimas ir aš. Nie- 
kada netikome. Jam reikia žmonos, kuriai patiktų tas pats, kas 
patinka jam, kuri juoktųsi iš tų pačių anekdotų. Mėgtų virti ir 
dirbtų tik tam, kad už tai į sąskaitą eitų pinigai, - ji nekantriai 
suprunkštė. — Tu su juo daug geriau sutartum negu aš. 

— Bet tavo gyvenimas būtų daug lengvesnis. 

— Tik tada jis nebūtų mano. 

Richardas sukaliojo rankomis servetėlę lyg ketindamas ja ką 
nors pasmaugti. 

— Viskas dėl tos senos istorijos, tiesa, Bea? Nuo tada pasi- 
darei tokia kieta. Vis dėlto vienąsyk turi ją pamiršti, tu nieko 
neatgaivinsi, jeigu... 

— Užteks, gerai? — ji atstūmė lėkštę, bet pusę porcijos vis 
dėlto buvo spėjusi suvalgyti. —- Aš tikrai džiaugiuosi, kad mama 
visada padeda, kai reikia, ir kad tu prižiūri vaikus. Garbės žo- 
dis. Bet nei apie Achimą, nei apie tą seną istoriją, kaip tu sakai, 
nenoriu kalbėti, -nespėjus broliui pasišiaušti, atsistojo, pataršė 
jam plaukus ir apkabino. — Viskas gerai. Man negresia perdegi- 
mas, bet ačiū, kad išmokei Jakobą naujo žodžio. 

— Nėra už ką, - jis atstūmė ją per rankos ilgį. - Ar yra žmo- 
gus, suprantantis, kas dedasi tavo galvoje, Bea? 

Ji nusišypsojo ir gūžtelėjo pečiais. 
Taigi, ar yra? 


Ji pamažu važiavo namo, paleidusi automobilio radiją garsiau 
nei paprastai. Nusimaudys po dušu ir bandys naujai pažvelgti 
į ketvirtąją pakopą. 

Paskui Beatrisę važiuojančio automobilio žibintai, matyt, 
buvo nesureguliuoti, šiaip ar taip, jo šviesos krito į užpakalinio 
vaizdo veidrodėlį ir akino. Ji piktai paspaudė greičio paminą, 
kad atstumas tarp automobilių padidėtų. Bet prie kitos san- 
kryžos anas, deja, vėl sustojo už jos. Ir dar prie vienos sankry- 
žos, ir taip toliau. 

Beatrisę apėmė nemalonus jausmas, ji atsigręžė. Tas auto- 
bent atpažinti automobilio modelį? Irgi ne. Ties kita sankryža 
pasuko į kairę, paskui į dešinę. Automobilis vis dar važiavo 
paskui ją. Jis laikėsi tokio pat greičio ir nebandė aplenkti Be- 
atrisės, nors turėjo galimybę, kai ji tyčia važiavo lėtai. 

Dar du posūkiai, ir ji bus namie. Ten pastatys automobilį ir 
geriau apžiūrės savo persekiotoją. Bet kitoje sankryžoje Be- 
atrisė pasuko į dešinę, o anas automobilis nuvažiavo tiesiai. Ji 
bandė greitai įžiūrėti vairuotojo profilį, bet neįstengė, ir au- 
tomobilio numeris buvo per silpnai apšviestas, kad įžiūrėtų. 
Ji pakreipė galvą stebėdamasi savimi. Juk paprastai niekada 
taip isteriškai nereaguoja į tokius dalykus, kaip ten su tuo 
perdegimu? 

Ak, niekai. Viskas gerai, ji tik tada susimąstys, kas ten per 
automobilis, jeigu šis kitądien vėl pasirodys. Raudona ketverių 
durelių honda, jeigu ji neapsirinka. 

Ir tada Beatrisės galvoje kažkas trakštelėjo. 


Raudona honda Civic. Noros Papenberg automobilis. Ji sėdė- 
jo prie svetainės stalo ir vartė savo užrašus. Matyt, tai nebe 

atsitiktinumas; tiriant bylą, visada ateina akimirka, kai viskas 
sueina daiktan, šis fenomenas Beatrisei buvo puikiai žinomas. 

Ar ten tikrai buvo Civic? Ji matė tą automobilį trumpai ir iš 
šono, raudonas, taip, ir markė ta pati, o kitkas? 

Beatrisė nuvijo tą mintį ad acta ir išsitraukė iš rankinuko 
paskutinio „lobio“ nuotraukas. Kitas dvi valandas praleido ty- 
rinėdama fotografijas ir laiškus, žvilgsniu kartojo Noros Pa- 
penberg braižo linijas, veltui bandė tarp lobių ieškotojų rasti 
tą, už kurio duomenų galėtų užkibti. 

To žmogaus kvota daugiau kaip 2000, sako, jis niekada ne- 
pasiduodąs, kartojo ji mintyse. Ar gali būti, kad „savininkas“ 
būtų tyčia nurodęs lobių ieškotoją, aptikusį daugiau kaip 2000 
lobių? Matyt, ne. Nepaisant visų pastangų, tą naktį ketvirtoji 
pakopa savo paslapčių neatskleidė. 


Žinia Beatrisę pasiekė po trijų dienų, vieną vėsų rytą, lengvai 
dulkiant lietui, atkakliai naikinančiam visas spalvas. Ji įpuolė 
į kabinetą, skambant telefonui: netoli Zalcburgo ežero rastas 
negyvėlis. Trys meškeriotojai po krūmu prie kranto pamatę 
kyšančią nuogą koją ir ištraukę ten paslėptą vyro lavoną. 

Važiuodama į radimvietę Betrisė galvojo apie Kristofo Bei- 
lio žmoną, apie tai, kad ši buvo jam davusi Dygliuočio pra- 
vardę ir dabar turės jį atpažinti. Tenykščių bendradarbių te- 
lefonu perduotas apibūdinimas pernelyg gerai atitiko Beilio 
duomenis. 

Trečioji auka. Ji pašnairavo į Floriną, sėdintį prie vairo. 

— Mums reikėjo pasirūpinti, kad Sigartui būtų paskirta ap- 
sauga. 


Beilis gulėjo ant ežero kranto ir atrodė siaubingai. Jis buvo tik 
su kelnaitėmis. Kūnas įvairiose vietose buvo nusėtas žaizdų, 
kai kurios jų buvo siauros, gilios ir dantytos, tarsi iš po odos 
būtų bandęs ką nors iškasti mažas žvėrelis. Aplink kaklą ėjo 

mėlynos smaugimo žymės, veidas virš jų buvo jau išpurtęs. Ta- 
čiau dėl tapatybės nebuvo jokių abejonių. 

— Nuo ko tie nubrozdinimai? — paklausė Beatrisė, bet Dra- 
šė nesiteikė atsakyti, kaip tik šiuo metu jis ėmė Beilio pirštų 
atspaudus. Tiek to. Ji pastebėjo teismo gydytoją, stovintį šiek 
tiek už atitvaro, palinkusį virš variklio dangčio ir kažką rašantį. 

— Labą rytą, daktare, žinau, kad trukdau, bet man reikia vi- 
sos informacijos, kokią tik turite. 

Jis linktelėjo neatitraukdamas tušinuko nuo popieriaus. 

— Tas žmogus miręs maždaug prieš tris dienas, bet čia, ant 
kranto, paguldytas gerokai vėliau. Visas kūnas nubrozdintas ir 
giliai subraižytas, be to, yra viena durtinė žaizda kairėje krūti- 
nės pusėje, galimas daiktas, mirtina, nors jis buvo ir smaugia- 
mas. Rastas kniūpsčias, bet lavondėmių esama ant nugaros, ir 
tai reiškia, kad lavonas geras dvi dienas gulėjo kitoje padėty- 
je, - gydytojas trūktelėjo pečiais. - Daugiau šiuo metu nieko 
negaliu pasakyti. 

— Tie brėžiai ir pjūviai — kuo, jūsų nuomone, jie padaryti? 

Jis giliai atsiduso. 

— Nežinau, matyt, kokiu nors dantytu įnagiu, gal atbukusiu 
pjūklu, juo buvo gremžiama ir pjaunama. 

— Prieš mirtį? 

— Taip, galite taip manyti. 

Beatrisė pažvelgė per petį į negyvą kūną. Beilis buvo kan- 
kinamas, ir ji gali lažintis iš bet ko, kad iš jo bandyta ką nors 
išgauti. Gal tai, ko jis nenorėjo pasakyti jai. 

Florinas kalbėjo su uniformuotais policininkais, pirmiau at- 
vykusiais į nusikaltimo vietą, ir Beatrisė ėmėsi trijų išblyškusių 
ir tylių meškeriotojų, stovinčių prie policijos patrulių automo- 
bilio. Jie pastebėjo koją. Vienas iškvietė policiją, kiti du ištrau- 
kė lavoną iš slėptuvės. 

— Tipas iš anapus atitvaro aprėkė mus už tai, - pasiskundė 
vienas iš jų. — Mes tik norėjome pažiūrėti, ar tas žmogus dar 
gyvas ir ar galėtume jam kuo nors padėti. 

— Nekreipkite dėmesio, — atsakė Beatrisė. — Tas kolega tru- 
putį karštakošis, prieš jus pačius jis nieko neturi. Gal jums kas 
nors krito į akį? Gal būdami prie ežero ką nors sutikote? 

Visi trys susižvelgė ir sutartinai papurtė galvas. 

— Buvo tik pusė šešių, tokiu metu čia paprastai nieko nebū- 
na, - pasakė pražilęs vyras, kurio plaukai beveik siekė pečius, 
vyriausias iš jų. - Tačiau kai kas atrodė neįprasta —nepalyginsi 
su lavonu, ir vis dėlto... 

— O kas? 

— Pagaliukai, — jis beveik atsiprašomai pažvelgė į Beatrisę. — 
Už kelių žingsnių nuo krūmų, kuriuose radome tą žmogų, ant 
žemės gulėjo trumpos šakelės ir sudarė žodį. 

— Ne žodį, - nutraukė jį vienas jaunesnių. — Ten buvo vien 
visiškai beprasmės raidės. TFTL, rodos. 

— Ne, TFTH, - įsiterpė trečias. 

— Arjos dar išliko? 

— Ne, mes per jas pervilkome lavoną, ištraukę iš krūmų. 

— Suprantu, - Kaip jūs mums padėjot. — Vis dėlto parodyki- 
te, kur gulėjo tos šakelės. 

Ta vieta buvo anapus atitvaro, prie pat kranto, minkštos že- 
mės ruože. Beatrisė pamojo Ebneriui, jis surinko visas šakeles 
ir susidėjo pagal visus reikalavimus. 

— „Savininkas“ mums paliko blogą žinią, - pasakė ji Florinui, 
pasivėdėjusi jį kelis žingsnius nuo uniformuotų policininkų. — 
Jis dėkoja už medžioklę. Mes turime... — ji užmerkė akis, kad 
geriau surikiuotų mintis. — Mes turime dar sykį pakalbėti su 
Konradu Papenbergu. Prieštarauk man, jeigu klystu, bet man 
atrodo, kad Beilis buvo nužudytas todėl, kad kai ką žinojo. „Sa- 
vininkas“ jį kankino norėdamas tai iškvosti, o paskui nužudė. 
Tai, ką Beilis žinojo, turi būti susiję su Nora Papenberg. 

— Su bendrininke, kurią „savininkas“ pašalino, - Florinas žvel- 
gė į tolį, į kitą ežero krantą. - Man tai irgi atrodo labai įtikima. 
Gal Beilis net žinojo, kodėl buvo nužudytas Herbertas Lybšeris. 

Po dvidešimties minučių per pievą privažiavo Hofmano tar- 
nybinis automobilis. Beatrisė tuo metu antrą kartą klausinėjo 
meškeriotojus. Akies krašteliu stebėjo, kaip Hofmanas apžiūri 
lavoną, apeina radimvietę ir trumpai šnekteli su Draše, prieš 
prieidamas prie jos. 

— Jūs pažįstate tą Žmogų, tiesa? 

— Taip, tai Kristofas Beilis, praėjusį sekmadienį mes jį ap- 
klausėme, o po dviejų dienų žmona pranešė, kad jis dingo. 

Hofmanas niūriai linktelėjo. 

— Trečias nužudymas per tokį trumpą laiką, tai mums suga- 
dins visų metų statistiką. Noriu, kad suktumėtės greičiau, Kas- 
pari. Po velnių, nusikaltėlis duoda jums nuorodas, bendrauja 
su jumis — juk su tokia medžiaga turbūt galima dirbti! Kodėl 
neklausote Kosaro patarimų? 

Beatrisė tylėjo. Leistis su viršininku į ginčus buvo taip pat 
beprasmiška, kaip ir sakyti, kad Kosaro pagalba nieko neduo- 
da. Gynimasis tik įkvepia Hofmaną diktatoriškiems pamoks- 
lams, paprastai jie prasideda žodžiais „jumis dėtas būčiau jau 
seniai... 

— Šiandien turėsite dalyvauti skrodime ir paskui pateikti 
man ataskaitą, — apsigręžęs jis nuėjo, jai nespėjus nieko atsa- 
kyti, ir patraukė prie Florino, klūpančio šalia atitvaro krašto, 
kalbančio su Draše ir žvelgiančio į negyvėlį. Beatrisė palydėjo 
Hofmaną akimis ir kurį laiką leido sau pasvajoti, kad skrodžia- 
mas būtų jis, ir šiandien ji stebėtų tą skrodimą. 


— 184 centimetrų ūgio ir 93 kilogramų svorio gerai įmitusio 
tvirto kūno sudėjimo vyro lavonas. — Perkaręs Fogtas lėtais 
žingsniais pėdino aplink skrodimo stalą ir kalbėjo į diktofo- 
ną. - Ant nugaros, išskyrus nuogulų vietas, rasta rausvai vio- 
letinių lavondėmių, paspaudus krumpliu, jos nebeišnyksta. 

Kol Fogtas tęsė išorinę Beilio lavono apžiūrą, Beatrisė ap- 
čiuopė mobilųjį telefoną, kurį buvo įsidėjusi į pasiskolinto iš 
teismo medikų balto chalato kišenę. Archyvuotas — tokia buvo 
paskutinė „savininko“ žinutė. Jis vis dar nereaguoja į jos prane- 
šimą. Gal jam nerūpi, kad jie žino, ką jis supjaustė ir paslėpė? 
Įdomu, ar tai jį džiugina, ar kelia nerimą? 

— Lavono sąstingis jau praėjęs, akys užmerktos. Viršutinių 
ir apatinių vokų srityje matyti taškinės kraujosruvos. Dabar 
pereiname prie odos sužalojimų, — Fogtas sustojo prie Bei- 
lio peties. — Kairiojo žasto vidinėje pusėje yra keturių cen- 
timetrų platumo ir šešių centimetrų ilgumo nubrozdinimas, 
pažeidęs viršutinį odos sluoksnį. Žaizda nevienodo gilumo, 
tad galima manyti, kad padaryta nelygiai dantytu daiktu. 
Tokių pat sužalojimų yra į kairę nuo bambos, abiejose pa- 
žastyse ir vidinėje kairės šlaunies pusėje, penki centimetrai 
virš kelio. 

Fogtas vieną po kitos vardijo žaizdas, ir Beatrisė užmerkė 
akis bandydama įsivaizduoti įnagį, kuriuo galima jas padaryti. 
Atbukęs pjūklas? Gali būti, tik nubrozdinimai per maži. 

— Ant rankų ir kojų sąnarių pančių žymės ryškiais kraštais. 
Ant kairės plaštakos violetinis pigmentinis dviejų centimetrų 
skersmens randas, likęs iš anksčiau. 

Randas, kuris padėjo jį rasti. „Savininkas“ su savo misle at- 
vedė policininkus pas Beilį ir lūkuriavo, kol jie su šiuo pasikal- 
bės, o vėliau smogė, faktiškai jiems prieš pat nosį. 

Kodėl ne anksčiau? Todėl, kad provokavo policiją, ar tai iš- 
ties jo motyvo dalis? Beatrisė prisiminė pasaką apie ežį ir kiškį. 
Jie buvo kiškiai, lakstė iškišę liežuvius, bėgo ten, kur norėjo jis, 
o tasai, aišku, visuomet buvo pirmas. Beatrisę tiesiog užvaldė 
mintis, kuri buvo kilusi, jai tik atvykus į nusikaltimo vietą: jei- 
gu čia nusikaltėlio spąstai, jiems reikia saugoti Sigartą. 


Skrodimas truko dvi su puse valandos. Beilis, iš visko spren- 
džiant, mirė nuo dūrio į širdį. Aštrus daiktas, matyt, peilio 
geležtė, perdūrė priekinę krūtinės sienelę, širdies maišelį, 
priekinę ir užpakalinę širdies sienelę. Ir Beilis nukraujavo vi- 
duje. 

— O ką rodo smaugimo žymės? — Beatrisė atkreipė dėmesį į 
mėlynus ruožus, einančius ratu aplink Beilio kaklą. 

— Turime dvi smaugimo vageles, iš jų matyti, kad žmogus 
buvo smaugiamas, bet ne mirtinai, - atsakė Fogtas. 

— Aha. Ir kokia išvada jums peršasi? 

— Arba pats bandė taip Žudytis, ir jam nepavyko, arba žu- 
dikas negalėjo apsispręsti, ką daryti. Prisimenate Mocarto 
„Pagrobimą iš seralio“? „Pirma galvą nukirsdino, paskui visą 
pakabino, ant karštų smaigų čirškino“... — padainavo gydytojas 
stebėtinai sodriu žemu balsu. 

Beatrisė pažinojo kelis teismo medikus, ir jai buvo ne nau- 
jiena keistas jų humoras, bet matydama Fogtą dainuojant prieš 
išmėsinėtą lavoną, kurio kepenis tuo metu svėrė prozektoriu- 
mo asistentas, ji vos ištvėrė. 

— Dvi smaugimo vagelės, sakote? 

Fogtas liovėsi plyšojęs. 

— Taip. Arba virvė nuslydo, arba jį buvo bandoma pakarti 
dusyk. 

Jis gūžtelėjo pečiais ir pažvelgė į Beatrisę, pakreipęs galvą. 
— Ką tai reiškia, turite išsiaiškinti patys. 


Buvo beveik penkios valandos popiet, kai policininkai paskam- 
bino prie Berndo Sigarto durų ir ilgai laukė, kol jis atidarė. 

— Prašau man atleisti, miegojau, - žmogus buvo baisingai 
išblyškęs, per dešinę jo veido pusę ėjo gili raudona raukšlė. — 
Prašom vidun. 

Jis atsisėdo ant ištraukiamosios sofos krašto ir rūpestingai 
apsimovė kojines. 

— Atsiprašom, kad pažadinome, — pasakė Florinas. 

— Nieko tokio. Dabar tikriausiai galėsiu kelias valandas pa- 
miegoti naktį, - jis pakėlė akis į dangų. — Vis per tas piliules, 
suprantate? Gydytoja paskyrė naujų, nuo jų jaučiuosi labai pa- 
vargęs, deja, tik dieną. 

Jis parodė į sudedamąsias kėdes, kurios, rodos, stovėjo prie 
stalo nuo paskutinio Beatrisės ir Florino apsilankymo. 

— Pone Sigartai, norėtume žinoti, ar pastarosiomis dienomis 
nepastebėjote kokių nors neįprastų dalykų, - pradėjo apklausą 
Florinas. — Ko nors tokio, kas jums būtų sukėlę nerimą. 

Sigartas pažvelgė į jį suraukęs kaktą. 

— Ką turite galvoje? 

— Pavyzdžiui, grasinimus. Gal sulaukėte keistų skambučių? 
Radote anoniminių žinučių pašto dėžutėje? Mobiliajame tele- 
fone? 

Sigarto žvilgsnis bylojo, kad Florino klausimai jam atrodo 
keisti, ir tiek. 

— Ne. 

— Gerai. Tada norėčiau paprašyti, kad iškart mums praneš- 
tumėte, jei atsitiktų kas nors tokio. Atidarykite duris tik tiems 
žmonėms, kuriuos pažįstate ir kuriais pasitikite. Paskambinki- 
te mums, jei atsitiktų tai, kas jums atrodytų bent kiek įtartina. 

Dabar Sigartas atsitokėjo galutinai. 

— Kas gi čia vyksta? 

Kad sulauks tokio klausimo, tyrėjams buvo aišku iš anksto, 
todėl važiuodami jie susitarė kuo mažiau jį jaudinti. Beatrisė 
giliai įkvėpė oro. 

— Gali būti, kad nusikaltėlis, kuris nužudė Norą Papenberg, 
žudys toliau, todėl mums svarbu, kad visi žmonės, bent kiek 
susiję su šia byla, būtų itin atsargūs. 

Jis lėtai linktelėjo. 

— Kas nors atsitiko? 

— Kaip jau sakiau, yra ženklų, kad tas žmogus ir toliau gali 
kelti pavojų. 

Sigartas; rodos, susidomėjo, bet nelabai. 

— Kokių ženklų? 

— Tai neturi reikšmės, svarbu, kad... 

— Pirma, per žinias... — Sigartas ją nutraukė ir randuotu kai- 
rės rankos smiliumi parodė į seną nešiojamąjį radiją, — girdė- 
jau, kad prie Zalcburgo ežero rastas lavonas. Šįryt. Ar čia tai, 
ką vadinate ženklais? 

Naujoji žmogžudystė, aišku, susilaukė žurnalistų dėmesio, 
tiesa, jos niekas nesiejo su Noros Papenberg nužudymu. Bet 
Sigartas buvo nekvailas. Jis perskaitė atsakymą jų veiduose ir 
linktelėjo. 

— Gan aiškus ženklas. Ir dabar jūs bijote, kad kita auka bū- 
sių aš? 

— Tai galėtų atitikti beprotišką žudiko logiką, - atsakė Flori- 
nas. - Per mažai žinome apie jį ir jo motyvus, bet jis mums — 
kaip čia geriau pasakius — pakišo panosėn jus, kaip ir tą žmo- 
gų, kurį radome šiandien. Todėl norėtume jums skirti policijos 
apsaugą. 

— Man? - rodos, jis išties apstulbo. - Neįsivaizduoju, dėl ko 
kas nors turėtų mane žudyti, - pasakė po kurio laiko. — Juk aš 
beveik nebegyvenu. Juk niekam nerūpi, ar tūnau šitoj skylėj, ar 
guliu karste po žeme. 

— Mielai tikiu, kad taip jaučiatės, - pasakė Beatrisė. - Bet tai 
jūsų neišgelbės, jeigu nusikaltėlis veikia taip, kaip mes spėjame. 
Prašom pagalvoti, ar kas nors turėtų naudos iš jūsų mirties. 

— Tik laidojimo įstaiga. Visus pinigus, kurie liks po mano 
mirties, užrašiau psichologinių krizių informacijos susivieni- 
jimui. 

Sigarto veide šmėstelėjo kažkas panašu į šypseną. 

— Motyvas nebūtinai turi būti materialinis. Gal žinote ką 
nors tokio, kas gali pakenkti kitam? - ji neleido jam nukreipti 
akių į šalį. - Rodos, paskutinės žmogžudystės atveju tai suvai- 
dino tam tikrą vaidmenį. Ar negalite pasakyti, kam galėtumėte 
būti pavojingas, jei ką nors pasakytumėte apie tą žmogų? 

Sigarto akys ištarė „ne“, dar prieš jam papurtant galvą. 

— Jeigu norite, pasakysiu pavardes tų žmonių, kurie šeria 
savo šunis šokoladu, nes painioja su vaikais. Arba tų, kurie 
laiko savo papūgas neleistinai mažuose narveliuose. Daugiau 
nieko, už ką būtų galima ką nors apkaltinti, nepažįstu. 

Florinas padėjo ant stalo Kristofo Beilio nuotrauką iš paieš- 
kos skelbimo. 

— Ar kada nors matėte šį veidą? 

— Ne, - galiausiai atsakė. — Tas veidas man nieko nesako. 
Stengiausi jį atpažinti, patikėkite. 

— O kaip dėl šio žmogaus? — Florinas ištraukė kitą nuotrau- 
ką. - Galbūt pažįstate jį? 

— Ką? Ir šiam gresia pavojus? Ar jau po viskam? — jis at- 
stūmė nuotraukas nuo savęs. — Atvirai kalbant, nežinau, ko iš 
manęs norite, aš neturiu su jūsų byla nieko bendra, nepažįstu 
tų žmonių, kurie buvo nužudyti, ir nemanau, kad man kas nors 
grėstų. O jei ir grėstų, tai po šeimos Žūties mano gyvenimas 
baigėsi. Duokit man ramybę. 

Beatrisėje grūmėsi užuojauta ir apmaudas. Juk neįmanoma, 
kad visi jų bandymai vestų į aklavietę. Tarp aukų turėtų būti 
ryšys. 

Ji sukluso. Turėtų? O ar negali būti taip, kad nusikaltėlis au- 
kas renkasi atsitiktinai, pavyzdžiui, iš telefonų knygos, kad tik 
tokiu būdu sužino apie tuos žmones, o paskui patenkintas stebi, 
kaip policija suka galvą, bandydama rasti tarp jų ryšį? Ši mintis 
pakirto jai jėgas. Jei taip, „savininko“ medžioklė truks dar ilgai. 

Beatrisė stebėjo sukumpusį ant kėdės Sigartą, žiūrintį pro 
langą į betoninę sieną priešais. Sunkias traumas patyrę žmo- 
nės ilgainiui arba suranda būdą susitaikyti su savo likimu, arba 
nusižudo. 

— Žinote, — tarė jis, vėl kone šypsodamasis, — mane tai net 
išvaduotų nuo darbo. Žudikas, apie jį nė nepamaniau. O apie 
autobusą, skalpelį arba apie per didelę intraveninių vaistų 
dozę - taip. — Jis pakėlė akis į dangų. - Esu numarinęs daugy- 
bę gyvūnų ir noriu mirti, kaip jie. Ramiai. Taikiai. 

Jei jau žmogus ilgisi mirties, tai ką padarysi, bet šitaip jie 
nepasistūmės į priekį. 

— Mano bendradarbis jau sakė, kad norime jums skirti poli- 
cijos apsaugą, bet tam reikia jūsų sutikimo. 

— Vertinu jūsų rūpestį, - rodos, jis kalbėjo nuoširdžiai. - Bet 
noriu ramybės, ir kad prie mano durų nestovėtų policininkai. 

Tokio atsakymo ji ir bijojo. 

— Ar turite mobilųjį telefoną? 

Jis pažvelgė į ją nieko nesuprantančiomis akimis. 

— Aišku. 

— Duosiu savo mobiliojo numerį, gausite ir mano bendra- 
darbio. Jeigu pajusite, kad jums kas nors gresia, net jei tik esate 
stebimas, paskambinkite mums. Geriau mums, negu į polici- 
jos iškvietimo centrą, nes jau žinosime, kas vyksta. 

Sigartas pamirksėjo, lyg kažkas būtų pakliuvę į akį, paskui 
nukreipė žvilgsnį. 

— Ačiū. Bet negaliu pažadėti, kad tikrai pasinaudosiu jūsų 
pasiūlymu. 

Vis dėlto žmogus įsirašė tuos numerius, ir Beatrisė bandė 
nepastebimai perskaityti jo jau turimus adresus — nepavyko. 

— Kartais atsiųsime patrulį, kad pažiūrėtų, kaip jums seka- 
si, - pasakė Florinas ir pakilo nuo kėdės. — Bet vis tiek malo- 
nėkite saugotis. 

Sigartas trūktelėjo pečiais. Nebuvo prasmės daugiau kalbė- 
ti, jis vis tiek darys ką norės. Jiems beveik stovint tarpduryje, 
Beatrisei kai kas dingtelėjo. Mintis buvo neįprasta, ir jai buvo 
įdomu, kaip jis reaguos. 

— Jei jūs nieko prieš, norėčiau pasikalbėti su jūsų gydytoja. 
Bet tam reikia jūsų sutikimo, — pasakė ji. 

Sigartas sudvejojo. Vis dėlto yra dalykų, kuriems jis neabe- 
jingas. 

— Ką jums tai duos? 

— Griebiuosi už bet kokio šiaudo, suprantate? Jūs kažkaip 
susijęs su ta byla, noriu suprasti, kaip. 

Randuota kaire ranka jis gniaužė sveikus dešinės pirštus. 

— Esate ambicinga, tiesa? 

Šis klausimas kelias akimirkas išmušė Beatrisę iš vėžių. 

— Manau, greičiau... atkakli... 

Vėl toji luoša šypsena. 

— Gerai, kad taip. Jau nebeprisimenu, ką tai reiškia, — jis lėtai 
aplaižė lūpas blyškiu liežuviu. — Sutinku, kad pasikalbėtumėte 
su mano gydytoja, tai Anja Maly, jos kabinetas yra Aueršpergo 
gatvėje. Pranešiu jai, kad atvyksite. 


— Į pabaigą buvai nelabai šnekus, — pasakė Beatrisė Florinui, 
jiems einant prie automobilio. 

— Taip. Atidžiai stebėjau Sigartą. Jis buvo kitoks, nei mums 
lankantis anąsyk. Ir svarsčiau, kur čia skirtumas. 

— Tai kurgi? 

Florinas patylėjo. 

— Niekada nestudijavau psichologijos, bet šiandien Sigartas 
man į kai ką panėšėjo. Į jau seniai mirusį mano dėdę. 

Beatrisė atidarė priekines automobilio dureles, bet neįlipo, 
tik žvilgtelėjo per petį į mažą Sigarto buto balkoną. 

— Tavo dėdė nusižudė, tiesa? 

— Taip. Į galą buvo keistai atsipalaidavęs ir išdovanojo visa, 
ką turi. Nieko nepasiliko sau. Man atrodo, kad Sigartas netoli 
to. Kažin, ar nereikėtų jo pasiųsti į ligoninę? 

Į psichiatrijos ligoninę dėl suicido grėsmės. Sigartui ten 
būtų suteikta pagalba, kartu jis būtų nepasiekiamas „savinin- 
kui“. Viliojanti mintis. 


Jie iki išnaktų sėdėjo kabinete. Priešais Beatrisę gulėjo išskleis- 
tos trijų „savininko“ lig šiol užmintų jiems mįslių nuotraukos. 
Dainininkas. Pralaimėtojas. Svarbiausioji figūra. Ji ieškojo pa- 
ralelių, skirtumų, slaptų nuorodų. Apie pusę vienuoliktos jai 
ėmė ašaroti akys. 

— Važiuoju namo. Aš esu... 

Mirtinai pavargusi, norėjo pasakyti, bet ją aplenkė Stingas, 
atsiuntęs pasauliui savąją SOS žinutę. Telefonas buvo rankinu- 
ke, šis, Beatrisei bandant atidaryti, nukrito, ant grindų pažiro 
pusė jo turinio. Telefonas tebeskambėjo. 

Reikia tikėtis, vaikams nieko neatsitiko, ir reikia tikėtis, kad 
„Savininkas“ ne... 

Ji perskaitė žinutę ir nustėro. Matyt, išleido kokį nors garsą, 
nes per storą murziną šydą, dengiantį sąmonę, pajuto Florino 
dėmesį, jo susirūpinimą. 

— Bea! 

Ji nereagavo. Pirma reikėjo surikiuoti savo mintis. Nume- 
rį atpažino iš pirmo žvilgsnio: išankstinio mokėjimo kortelė, 


įdėta į Noros Papenberg telefoną. Suprato, kad tai atsakymas 

į vakarykštę Beatrisės žinutę. Kamuolys buvo grąžintas atgal. 
Tu kai ką žinai? Tai žiūrėk — aš irgi! 


Siela, mums duota, esi lyg vanduo. 
Likime, mums duotas, esi lyg vėjas. 
Ieškokim aukos. 

Evelina R. 


Ilsėkis ramybėje 


Ji atsispyrė impulsui ištrinti žinutę. Ieškokim aukos, o Viešpatie. 

— Bea! Kas atsitiko? 

Ji tylomis padavė telefoną, pamatė, kad Florinas kaipmat at- 
pažino numerį, ir nenuleido žvilgsnio, kol suraukęs kaktą jis 
permetė žinutę akimis. 

— Gėtė. 

— Taip. „Dvasių giesmė virš vandenų“. 

Ji parėmė rankomis kaktą. Iš kur „savininkas“ tai žino? 

— Kas toji Evelina R.? 

Ji yra nerūpestingumo pabaiga. Cezūra. Posūkis. 

— Ji negyva, - tai nebuvo atsakymas į klausimą, bet daugiau 
Beatrisė nesugebėjo iš savęs išspausti. Iš kur „savininkas“ žino 
apie Eveliną? 

Ji prisiminė vakarykštį automobilį su nesureguliuotais žibin- 
tais. Staiga mintis, kad reikės vienai praleisti naktį namie, virto 
dar viena jos gyvenimo grėsme. 

Uždraudė sau galvoti apie Florino svečių kambarį ir susikro- 
vė daiktus į rankinuką. 

— Gal grąžintum telefoną? 

— Bea! — jis visą tą laiką nenuleido akių nuo jos. - Būk gera, 
paaiškink man, ką tai reiškia. Čia jau ne lobių ieškotojų žargo- 
nas, tai susiję su tavimi asmeniškai, tiesa? 

— Taip atrodo. 

— Taip atrodo? — gerokai susinervinęs Florinas nusibraukė 
plaukus nuo kaktos. — Tu, žinoma, neprivalai visko pasakoti 
man apie save, bet čia kalbama apie bylą, kurią tiriame kartu. 
Būtų išties gerai, jei „savininko“ siunčiamas žinutes galėčiau 
interpretuoti ir aš. 

Surūšiuoti. Viską, kas vidujai ką tik suiro, reikia surūšiuoti. 
Tuojau pat, kai tik liks viena. 

— Aš pasiunčiau „savininkui“ žinutę, ir čia, matyt, jo atsa- 
kymas. 

Florinas primerkė akis. 

— Ką tu padarei? 

— Taip. Žinau, veikiau viena, nepasitarusi. Padariau tai 
spontaniškai, kai buvome Lybšerio bute ir radome dulkėse 
parašytas raides. Pranešiau „savininkui“, kad mes žinome, 
kas tas žmogus, kurio kūno dalis jis kaišioja į talpyklas. Her- 
bertas Lybšeris, tiek teparašiau. Norėjau, jog žinotų, kad mes 
artinamės prie jo ir kad dialogas yra įmanomas. Maniau, kuo 
dažniau jis man rašys, tuo didesnė tikimybė, kad padarys 
klaidą. 

Ji bandė rasti pritarimą Florino veide, bet šis buvo bereikš- 
mis, o akys, nepaisant nuovargio, griežtesnės negu paprastai. 

— Ar supranti, — lėtai ištarė jis, - jog tuo žingsniu įsitraukei 
į jo žaidimą, o ne jis į tavo. Dabar nekalbėkim apie tai, kad ne- 
pasakei niekam iš komandos ir ta žinute priėmei jo kvietimą, 
Bea. Dabar tu esi oficiali jo priešininkė. Ir man tai labai nepa- 
tinka, — jis grąžino jai telefoną. — Juk matai, kaip intymiai jis 
rašo. Gudriai apsisuko ir, matyt, dabar žino apie tave daugiau 
už kasdien bendraujančius su tavimi. 

Taip, gali atrodyti, kad ji oficiali jo priešininkė. Beatrisės 
akys degė, ji užmerkė jas ir paspaudė vokus krumpliais. 

— Evelina buvo mano studijų draugė, — pasakė stebėdama 
taškus ir ruožus, atsirandančius savanoriškos neregystės tam- 
soje. - Gyvenome viename bute. Paskui ji numirė, — Beatrisė 

atsimerkė ir pažvelgė Florinui tiesiai į akis. — Studijavo germa- 
nistiką, o aš psichologiją. Abidvi nebaigėme. 

Florino veide buvo aiškiai matyti neištartas klausimas. 

— Tada būtų geriau, jei neliktum viena, kol „savininkas“ bus 
sugautas, — pasakė jis užuot paklausęs. — Mano butas ganėti- 
nai didelis, ar nenorėtum... 

— Ne. 

Jis truputį pamirksėjo, paskui nusigręžė. 

— Gerai. Bet būk gera, paskambink man, kai parvažiuosi 
namo ir užsirakinsi visas duris. Tikiuosi, esi įsirašiusi trumpąjį 
pagalbos centro numerį? 

— Taip. Žinoma, - ji atsistojo ir persimetė rankinuko diržą 
per petį. - O tau reikėtų baigti darbą, nes diena buvo ilga. 


Eidama į automobilių aikštelę Beatrisė vis dairėsi, ar kas nors 
linio vaizdo veidrodėlį nei į gatvę. 

Padarė, ko prašė Florinas —- dukart užrakino duris ir dar už- 
kabino grandinėlę, kurios nėkart nebuvo lietusi nuo tada, kai 
čia apsigyveno. Kilus pavojui, grandinėlė nieko negelbėtų, bet 
buvo malonu jausti, kad išnaudotos visos galimybės. Įsitikino, 
ar uždaryti langai, ir užtraukė užuolaidas. Tada nusispyrė nuo 
kojų batus, griuvo ant sofos ir įsmeigė akis į lubas. 

Evelina. Apie ją norint buvo galima pasiskaityti kiekvieno 
laikraščio archyve, bet užmegzti su ja ryšį buvo daug sunkiau. 
Anuomet jos pavardė buvo kitokia, ji nebuvo kalbėjusi su jokiu 
žurnalistu. Tačiau „savininkui“ vis tiek pavyko padaryti teisin- 
gas išvadas. 

Beatrisė pajuto knapsinti, bet tuoj vėl išplėtė akis. Ar ten 
kažkas nedunkstelėjo? 

Ne. Nesąmonė. Bet vis tiek pasijuto ramiau tik tada, kai ap- 
ėjo visus kambarius ir rado įprastinį tvarkos ir chaoso derinį. 
Paskui paskambino Florinui. 

— Laimingai pasiekei namus? - jis tebebuvo darbe, ji girdėjo 
kaukšint klaviatūrą. 

— Taip. Manęs niekas nesekė, niekas netykojo bute. Viskas 
gerai. 

— Puiku. Klausyk, jei atsitiktų kas nors neįprasta... 

— Aš esu policininkė Florinai. Ir mokėsiu pasisaugoti. 

Tai atrodė įtikima, bent jos pačios ausims. Ir nuo tada, kai 
įžengė į savo butą, pirmąkart atsipalaidavo. 

Naktis praėjo neįtikimai greitai. Vos tik Beatrisės galva pa- 
lietė pagalvę, sučirškė žadintuvas. Ji miegojo kaip užmušta. 
Telefonas tylėjo. 


— Pasirūpink, kad pas Sigartą užsuktų patrulis. Tegu įsitikina, 
kad anam viskas gerai, ir viskas, — Beatrisė atsirėmė į Štefano 
rašomąjį stalą ir parodė į savo pačios padėtą raštelį su adre- 
su. — Tada galėtum bandyti išnarplioti ketvirtosios pakopos 
mįslę. Nerandu už ko užkibti, būtų gerai, kad kas nors mestų 
šviežią akį. 

Štefanas brūkštelėjo ranka per rudus savo plaukus ir, rodos, 
truputį įsižeidė. 

— Manai, kad aš apie tai negalvojau? Registrų biure papra- 
šiau sąrašo visų gyventojų iki keturiasdešimties metų, kurių 
vardas Feliksas. 

Prieš kelerius metus Beatrisė būtų dariusi lygiai taip pat. Bet 
patyrė, kad tokie sąrašai naudingi tik tada, kai bent maždaug 
žinai, ko juose ieškoti. Kita vertus, jie tikrai nepakenks. 

Akies krašteliu pastebėjo ateinant Kosarą ir atsiduso. 

— Iki, Štefanai. 

Kosaras laukė prie jos kabineto durų ir godžiai žvilgtelėjo į 
kavos aparatą, bet ji neketino jo vaišinti, nes tai būtų užtęsę vi- 
zitą. Užteks, kad turės kalbėti su psichologu apie savo praeitį. 

— Yra nauja „savininko“ žinutė man, vakarykštė. Štai ji. 

Beatrisė buvo atspausdinusi jos tekstą. 

Kosaras permetė akimis, linktelėjo, atsisėdo ir perskaitė dar 
kartą. 

— Sakykit, kas buvo toji Evelina? 

— Draugė. Mes kartu gyvenome. 

Pasakoti apie ją Kosarui, o ne Florinui kažkodėl buvo len- 
gviau. Atrodė, kad tai mažiau asmeniška, bent kol buvo kalba- 
ma apie paviršutiniškus dalykus. 

— Spėju, kad ji mirė nenatūralia mirtimi. Ar tai tiesa? 

Reikia pripažinti, kad jis klausinėjo išmanydamas savo ama- 
tą. Jai reikėjo tik linkčioti ir nieko neaiškinti. 

— Suprantu. Kad „savininkas“ tai žino, yra viena, o kad kai- 
šioja savo žinojimą jums panosėn, visai kas kita. Tai patvirtina 
mūsų tezę, kad tuo jis nori parodyti esąs pranašesnis. Ir - pa- 
taisykite mane, jeigu klystu... — jis pažvelgė į Beatrisę, lyg ko 
nors ieškodamas jos veide, - pataikė jums į skaudžią vietą. 
Juk taip? 

Ji patylėjo ir linktelėjo. 

— Jis rodo, kad gali jus įskaudinti. Tikriausiai norėtų matyti, 
kaip reaguojate, tad, galimas daiktas, kartais stengsis būti ne- 
toli jūsų. 

Beatrisė apsidžiaugė, kad Florino kabinete nėra ir kad jis 
negirdi Kosaro žodžių. Florinas galėtų jai skirti asmeninę ap- 
saugą, kurios atsisakė Sigartas. 

— Puiku. O dabar paprašysiu neįpareigojančios prognozės — 
ką „savininkas“ darys toliau? — paklausė ji. 

— Well, - Kosaras plačiu mostu nusiėmė akinius. - Jis toliau 
vykdys savo sumanymą, deja, kol kas niekas negali pasakyti, 
kokį. Man tai panašu į „opusą“, inscenizaciją, savotišką psicho- 
patinį veikalą. JAV būta panašių atvejų. Jau dvi dienos ieškau 
galimų paralelių, -patenkintas savimi jis atsilošė krėsle ir vėl 
užsidėjo akinius. - Beje, tai reikštų, kad pavojus jums negresia. 
Esate publika — jus nužudyti būtų visiškai netikslinga. 

Malonu girdėti. Beatrisė prisivertė šyptelėti. 

— Ačiū už paaiškinimus. Ką, jūsų nuomone, turėčiau jam 
parašyti? 

Kosaras, priešingai savo papratimui, gan ilgai svarstė. 

— Rašykite tik tuo atveju, jei turėsite jam pasakyti ką nors 
protinga, tai, kas jį domina. Kas prilygtų vakarykštei jums pa- 
teiktai jo staigmenai. 


Nors nejautė alkio, Beatrisė per pietus nuėjo pavalgyti į savo 
kontoros kavinę ir pasiėmė sumuštinių. Grįžtančią ją sustabdė 
Štefanas. 

— Bendradarbiai buvo pas Sigartą, ten viskas po senovei. Jie 
sakė, kad jis atrodąs ligonis ir viskam abejingas, bet šiaip viskas 
gerai. 

Atrodė, lyg tas žmogus būtų dar per žingsnį priartėjęs prie 
savo sprendimo. Jį reikėjo kuo greičiausiai siųsti į ligoninę. 

— Aš taip pat svarsčiau, ką galėtų reikšti užuominos apie 
svarbiausiojo asmens profesiją. Pardavinėja tai, ko niekam ne- 
reikia — galbūt jis draudimo agentas. 

Ji neprisiminė, kada paskutinįkart teko taip spontaniškai 
nusijuokti. 

— Štefanai! Tai rimtas darbas, o tu jį dabar šitaip suniekinai. 

— Ne, aš, matyt, maždaug taip vaizduojuosi —- beldžiamasi į 
duris, įkalbinėjama telefonu, supranti? Galbūt jis pardavinėja 
ką nors kita —- dėmių valdiklius ar laikraščių prenumeratą ar 
tiesiog šiltą orą... 

Šiltą orą — arba gražius žodžius. Gali būti, kad „savininkas“ 
dirba reklamos srityje. Tada galėtų būti susijęs su Nora Papen- 
berg. 

— Nebloga mintis. Ir toliau taip, Štefanai. 

Jis nušvito, linktelėjo jai ir dingo savo kabinete. Beatrisė 
įžengė į savąjį ir rado Floriną, užsimerkusį, su telefono rageliu 
prie ausies. Vos per dešimtį sekundžių Beatrisė suprato, kad jis 
kalbasi su Vera Beil. Ji tik vakar atpažino savo vyrą ir tuo metu 

apalpo. Šokas ir kraujotakos kolapsas. Moteris buvo nuvežta į 
ligoninę. Matyt, skambino iš ten bene trečią kartą, bet kalbėti 
norėjo tik su Florinu. 

— „ką nors, — ištarė jis. — Pasistenkit prisiminti, ponia Beil. 
Ką jūsų vyras pasakė, išbėgdamas iš namų? Arba anksčiau, se- 
kmadienio vakarą? 

Beatrisė sėdo prie kompiuterio. Mobiliojo ryšio operatorius 
buvo atsiuntęs žinutę, kad paskutinis ryšys Papenberg telefonu 
su išankstinio mokėjimo kortele buvo užmegztas vakar 22.34, 
skambinta iš Zalcburgo senamiesčio. 

Ją tai nuramino, vadinasi, ji neapsiriko, niekas jos nesekė, 
gali neabejoti savo nuojauta. Kaip ir „savininko“ atsargumu: jis 
dar niekad nepaskambino iš tos pačios vietos. 

Popietė slinko tingiai ir lėtai, atėjo niūrus vakaras ir iškart 
po aštuonių toks pat bylos tyrimo aptarimas. Nė vienas iš ty- 
rėjų beveik neturėjo ko pasakyti, niekam nepavyko pateikti 
naujų idėjų. 

— Esame įstrigę, — pasakė Florinas, — ketvirtoji pakopa yra 
kietas riešutas — nei Beilio žmona, nei Papenberg vyras nepa- 
žįsta nieko, kas atitiktų „svarbiausiosios figūros“ kriterijus. Taigi 
teks kapstytis po truputį ir tuodu uždavinius, kuriuos mums... 

Jį nutraukė Beatrisės telefono skambutis. Tai buvo skambi- 
nimo melodija, o ne ta, kuri pasigirsdavo ateinant žinutei. 

— Atsiprašau, — sumurmėjo ji, išsitraukė iš rankinuko mo- 
bilųjį ir patraukė prie durų. Ekranėlyje matomo numerio ne- 
atpažino — ką gi, gerai, tada, matyt, pokalbis ilgai neužtruks. 

— Kaspari. 

Riksmas, dejonės. Iš atokiau girdimas bildesys. Ji tvirčiau 
suspaudė telefoną. 

— Kas čia? 

— Padėkit man! - žmogus kalbėjo kimiai, su pertrūkiais tarp 
kūkčiojimų, bet Beatrisei vis dėlto pasirodė, kad girdi Sigarto 
balsą. 

— Pone Sigartai, ar tai jūs? 

Visų galvos atsigręžė į ją. Florinas karštligiškai rodė nykščiu 
ženklus, lyg kažką spausdamas. Ji suprato ir įjungė garsiakalbį. 

— „padėkit man! - Sigartas verkė. — Jis nori... - žodis perėjo 
į riksmą, tada pasigirdo trenksmas, lyg nuvirtus spintai. Vėl 
trenksmas, tada dejonės pritilo, matyt, kas nors uždengė ran- 
ka mikrofoną. Kažkas traškėjo, šlamėjo, paskui garsas vėl tapo 
aiškus, ir šaižūs Sigarto riksmai perskrodė pasitarimų kamba- 
rio orą. — Liaukitės! Prašau! Ne! 

— Kur jūs? 

Ji nesulaukė atsakymo, pasigirdo tik kažkas panašaus į duslų 
smūgį, vėl buvo girdėti riksmai, kupini kančios, paskui ryšys 
staiga nutrūko. 

— Po velnių! Florinai! Štefanai, važiuojam! — ji nutvėrė už pe- 
ties čia pat stovintį Bechnerį. —- Tegu važiuoja ir visi netoliese 
esantys patruliai, Teodeberto gatvė trylika. Greičiau! 

Mintyse sumetė, kiek truks jų kelionė, mažiausiai penkiolika 
minučių, ne, dvidešimt, net jeigu nekreips dėmesio į raudonas 
šviesas. Florinas atsisėdo prie vairo ir nuspaudė greičio pami- 
ną, dar neužsidarius visoms automobilio durelėms. Jo lūpos 
buvo sučiauptos, visas dėmesys sutelktas į gatvę. Tuo metu 
Štefanas garsiai samprotavo ant užpakalinės sėdynės: 

— Sigartas pasakė „jis nori“ — tai reiškia, kad turi reikalą su 
vienu žmogumi. Taigi dabar žinome, kad „savininkas yra vy- 
ras“, vis dėlto, ir... 

— Mes net gerai nežinome, ar tai buvo „savininkas“, — per- 
tarė jį Beatrisė. 

Jos gerklė nuo nervinimosi buvo išdžiūvusi. Vis dėlto Sigar- 
tas nenori atsisveikinti su gyvybe, pamanė. Kaip kiekvienas iš 
mūsų, kai kas nors į ją kėsinasi, kai reikalas tampa rimtas. 

Tikėkimės - kitas dešimt minučių ji tai kartojo kaip mantrą. 
Tikėkimės, kad nepavėluosime. Tikėkimės. 

Teodeberto gatvės namų sienos atspindėjo mėlynas dviejų 
priešais atvažiuojančių operatyvinių automobilių šviesas. Ga- 
tvė buvo siaura, būtų užtekę vienos vienintelės mašinos ties 
sankryža, kad užtvertų jiems kelią. 

Prie namo durų stovėjo keturi uniformuoti vyrai ir moteris, 
vienas iš jų kalbėjo į radijo ryšio mikrofoną. Pamačiusi išlipant 
iš automobilio Beatrisę ir Floriną, moteris pribėgo prie jų. 

— Mes jau ten buvome! - suriko ji uždususi. - Vaizdas... per- 
dėm prastas. 

Florinas paklausė pirmiau už Beatrisę: 

— Ar Sigartas negyvas? 

Policininkė gūžtelėjo pečiais. 

— Galbūt. Sunku pasakyti. 

— Ką tai reiškia? 

Priešais juos buvo įėjimas į namą; nors sutemos virto tamsa, 
o gatvių žibintai vos spingsojo, negalėjai nepastebėti tamsių 
ruožų ir dėmių. Kruvinų vilkimo žymių ant laiptų, vedančių 
į rūsį. 
geriausia pabėgti, - paaiškino policininkas su radijo ryšio įren- 
giniu. - Per rūsį pasiekiamas užpakalinis išėjimas, ten turėjo 
stovėti jo automobilis, nes kraujo pėdsakai staiga nutrūksta. 

— Bet kas atsitiko Sigartui? — nekantriai paklausė Beatrisė. 

— Mes jo neradome. 

Jie užbėgo laiptais į viršų, stengdamiesi neužminti ant kraujo 
pėdsakų. Viename ruože Beatrisė pastebėjo didelį bato atspau- 
dą ir karštai troško, kad „savininkas“ pagaliau būtų padaręs 
klaidą. Iš vilkimo žymių buvo aiškiai matyti, kad jie atvažiavo 
per vėlai. 

— Ar buto durys buvo išlaužtos? 

— Ne. 

Ji pati tuo įsitikino: durys buvo atidarytos, bet sveikos. Ma- 
tyt, nusikaltėlį įsileido pats Sigartas. 

Viduje vaizdas buvo kaip skerdykloje. Daugiausia kraujo 
telkšojo ant grindų, prie sienos netoli sofos ir prie apversto 
stalo. Skersai kambario gulėjo spinta, po savimi prispaudusi 
kėdę, šios kojos kyšojo iš po sunkios naštos lyg kokio sutraiš- 
kyto vabzdžio. 

Sigarto nebuvo matyti, kaip jie tikėjosi, bet vis tiek šaukė jį, 
patikrino vonios kambarį, bet nieko nerado, tik kraują, bega- 
lę kraujo. Pėdsakai ant sienos rodė, kad būta smarkiai trykš- 
tančios žaizdos. Sigartas turėjo būti sunkiai sužeistas, netekęs 
sąmonės ar negyvas, kai nusikaltėlis jį laiptais per namą vilko 
į automobilį. 

— Po velnių, kaip greitai jis sureagavo, - Florinas spoksojo į 
kraujo klaną šalia stalo. — Patruliai sakė atvažiavę per septynias 
minutes po to, kai buvo gautas signalas, bet tiek Sigartas, tiek 
nusikaltėlis buvo jau dingę. | 

Tatai bent padidino tikimybę, kad nusikaltėlis padarė klaidą. 
Pavyzdžiui, paliko kruviną bato atspaudą laiptinėje. Beatrisė 
atsargiais žingsniais perėjo mažą patalpą ir metė žvilgsnį į vir- 
tuvę. Ši atrodė palyginti švari. 

— Juk perspėjome jį. Kodėl atidarė duris? 

— „Savininkas“ nekvailas. Galbūt persirengė policininku, 
santechniku ar laiškanešiu. Arba... 

Beatrisė linktelėjo ir giliai įkvėpė oro, kovodama su vis didė- 
jančiu sunkumu viduje. 

— Arba jie pažinojo vienas kitą. 

Vakaras buvo gražus ir, vykstant nusikaltimui, daugelio kai- 
mynų nebuvo namie. Kol Drašė ir Ebneris tyrė butą ir laiptinę, 
ji su Florinu ieškojo žmogaus, kuris būtų matęs „savininką“. 

Pirmame aukšte gyvenanti senyva moteris sakė girdėjusi dus- 
lų smūgį, „lyg kam nors iš rankų būtų iškritęs sunkus daiktas“. 

— Ir viskas? O riksmų negirdėjote? — paklausė Florinas. 

— Girdėjau, bet maniau, kad jie sklinda iš kieno nors televi- 
zoriaus. 

Šalia Sigarto gyvenantys kaimynai parėjo tik dabar ir itin 
baisėjosi įvykiu. Žemiau gyvenantys žmonės nepasirodė ir 
prieš pat dešimtą. 

— Triukšmas turėjo būti labai didelis, dalį jo girdėjome per 
telefoną, — paaiškino Beatrisė žmogui, gyvenančiam virš Sigar- 
to buto. — Ar jūs nieko negirdėjote? 

Tasai nuleido galvą. 

— Kaipgi, girdėjau. Jis šaukė ir daužė sienas, bet žinote - tai 
buvo ne pirmas kartas. Pastaraisiais metais vis skambindavau 
į duris, kai Sigartui užeidavo tokie priepuoliai, bet jis niekad 
neatidarydavo, ir aš žinojau... kas ištiko jo šeimą, - žmogus 
apsidairė. - Nenorėjau jam įkyrėti. Jis kiekvienąkart leisdavo 
suprasti nenorįs bendravimo ir pagalbos. 

Pavėlavome, pamanė Beatrisė ir pajuto kylančią neapykan- 
tos bangą „savininkui“, jausmą, kurio jos darbe neturi būti. 
Sugniaužė kumščius ir suleido nagus į delnus, tai paprastai 
padėdavo. 

— Veningeri! Kaspari! — iš buto atsklido duslus Drašės bal- 
sas. — Ateikit čionai, tik atsargiai! 

Jis klūpojo šalia apversto stalo ir kraujo klano. Pirštine ap- 
mautu smiliumi rodė į kažką balsva ir pailga vidury raudonos 
balos. 

— Nusikaltėlis vėl mums paliko kūno dalių. 

— Ką? — jie palinko artyn. 

— Taip, bet šįkart neįvyniojo. Matot? 

Drašė mentele atsargiai apvertė tuos pailgus daiktus. 

Pirštai. Beatrisė sulaikė kvapą, prisimindama Sigarto riks- 
mus. Liaukitės, šaukė jis iš skausmo ir baimės. 

— Kairės rankos mažylis ir bevardis, - paaiškino Drašė. — 
Turėjo būti nupjauti kartu, galimas daiktas, nukirsti, bet ti- 
krai nenutraukti, nes žaizdos kraštai per lygūs, be to, perkirsti 
kaulai. 

Jis įsidėjo pirštus į savo įkalčių maišelį ir atkišo jį Beatrisei. 

Ši paėmė jį, pasistengė nutaisyti tiriamą žvilgsnį ir užkliuvo 
už vieno dalyko, kuris spėjimą pavertė įsitikinimu. 

— Tai Sigarto pirštai. 

Drašės antakiai pakilo iki pat plaukų. 

— Ir kodėl esi tokia tikra? 


— Man tai rodo nudegimų žymės. 


Policininkai užtvėrė gatvę, apskambino aplinkinių namų gy- 
ventojus, iškvietė juos į lauką, apklausė, ar kas nors nematė 
nepažįstamo Žmogaus, nuo aštuonių ir pusės devynių, gal ir 
anksčiau, įėjusio į tryliktą namą. Niekas nieko nebuvo matęs. 

O paštininko, policininko, picų išvežiotojo? 

Ne. | 

Jie dirbo iki išnaktų, kartkarčiais vis sulaukdami Drašės išva- 
dų: batų atspaudai laiptinėje buvo 45 numerio, o Sigartas avėjo 
43 numerio batus. Kraujas bute galėjo būti ne tik iš nupjautų 
pirštų žaizdų, vėduoklės pavidalo pėdsakai ant sienos leido 
manyti, kad buvo pažeista stambi kraujagyslė. 

— Maždaug 160 centimetrų aukštyje nuo grindų. Galimas 
daiktas, Sigarto kaklo arterija. Arba to kito, tik tada jis nebū- 
tų įstengęs pasprukti, — iš Drašės minos buvo matyti, kad jis 
rimtai nevertina tokios galimybės, nors ir mano, jog ją reikia 
paminėti. — Ar čia kito asmens, ar kelių kitų asmenų kraujas, 
galėsiu pasakyti gan greitai. 

Tamsioje nišoje netoli išėjimo iš rūsio Ebneris pagaliau rado 
Sigarto mobilųjį telefoną, visą kruviną. Žmogus, kuriam jis 
priklausė, žūtbūtinai siekė ryšio su ja. Ši mintis nedavė Beatri- 
sei ramybės iki pat miego. 


Tai atsitiko kitą rytą, vos tik jai išsivalius dantis, visiškai neti- 
kėtai. Beatrisė susirietė ant grindų ir stengėsi neprarasti sąmo- 
nės, gniaužė ir tiesė pirštus, kad vėl juos pajustų, ir ginė šalin 
Sigarto pirštų vaizdą. Jis būtų dar labiau viską pabloginęs. 


190 


Jau keleri metai neužeidavo tokie stiprūs panikos priepuo- 
liai, ir nors ji žinojo, kas tada darosi, neatsikratė minties, kad 
šįkart reikalas gali būti rimtas. 

Gali ištikti infarktas, net širdies paralyžius. Beatrisė gaudė 
orą, bandė vien valios pastangomis kontroliuoti pulsą. Stebėjo 
širdies išdaigą ir su neviltimi, ir šaipydamasi. 

Kvėpuoti. Kvėpuoti. Galvoti apie ką kita. 

Psichologė jai andai buvo patarusi priimti baimę, pasveikinti 
ir vėl su ja išsiskirti. 

Sveika, baime. 

Ji buvo čia, daužėsi po krūtine, smilkiniuose, kakle, skrandy- 
je, bet neatsakė į Beatrisės sveikinimą. Neišsidavė, iš kur staiga 
atsirado. 

Tačiau Beatrisė ir taip žinojo, kas ją pažadino. Išsitiesė ant 
nugaros, užmerkė akis ir bandė ramiai pagulėti. Dingojosi, 
kad jos plaučiai susilydę į kietus graikinio riešuto didumo 
gurvolius. 

Ji įsivaizdavo Evelinos veidą, žalias akis, tamsiai rudus ban- 
guotus plaukus. Gomurinį balsą. Jei juokdavosi, visi atsigręž- 
davo. 

Man taip gaila. Taip gaila. 

Šaltos ir kietos vonios kambario plytelės spaudė mentes. 
Gyvos Evelinos vaizdas išblėso, jį šiurkščiai išstūmė sudarkyti 
negyvėlės bruožai. Beatrisė išplėtė akis, sutelkė dėmesį į vo- 
nios kambario lubas, į dulkėtą matinę lempą virš galvos. 

Ji turi atsistoti, jos laukia tiek darbo. Jiems reikia rasti Si- 
gartą. 

Turi galvoje, jo kūną? 

Ji nutildė vidinį balsą, ėmusi niūniuoti. „I'm walking on 
sonshine“ — dainą, kuri nepalieka vietos panikai. Dešimt-pen- 
kiolika minučių, pamanė. Ilgiau niekada netrunka. Tu ištversi. 
Tikrai. 

— Sakykit, kas gi jums yra? — Hofmano balsą tikrai galėjai gir- 
dėti ir aukštu žemiau, žodis žodin. - Buvote apsipirkti ar kos- 
metikos kabinete? Ar jau supratote, kad turime bylą, svarbesnę 
už jūsų nagus? 

Beatrisė luktelėjo, kad įsitikintų, jog jos balsas nedrebės. 

— Atsiprašau, kad pavėlavau, bet... 

— Jokių bet! - suriko Hofmanas. - Keturi lavonai per savai- 
tę! Tokiais atvejais asmeniniai reikalai turi likti nuošaly! 

Keturi? Ar Sigarto lavonas jau rastas? 

— Be to, jūs nekreipiate dėmesio į mano nurodymus. Būkite 
tikra, Kaspari, tai turės padarinių. 

Aišku, kur link suka jis. Ji žvelgė Hofmanui į akis, į tas pur- 
vo, drumstos balos spalvos akis, ir laukė, ar dar ką nors išgirs. 
Viršininkui tylomis papurčius galvą, ji paliko jį stovėti, praėjo 
pro šalį taikydama į savo kabinetą, kurio tarpduryje išniro Flo- 
rinas piktu veidu. 

— Trys lavonai, o ne keturi, - jis brūkštelėjo Beatrisei ranka 
per petį. —- Tau viskas gerai? 

— Taip, tikrai, — tyliai atsakė ji. - Neprasidėk su juo. 

— Tai jau ne, atsiprašau. 

Florinas prasispraudė pro ją. Beatrisė pakabino rankinuką 
ant kėdės atlošo ir įjungė kompiuterį. Koridoriuje girdėjo Flo- 
rino balsą, pabrėžtinai ramų, bet aštrų kaip stiklo skeveldra. 

— Negerai, kai jūs dėl dvidešimties minučių pavėlavimo de- 
motyvuojate mus visai dienai. Kiekvienas čia dirba asmeninio 
laiko sąskaita, ir aš būčiau jums labai dėkingas, jei tai supras- 
tumėte ir be reikalo nespaustumėte. 

— O ar įsivaizduojate, kokį spaudimą patiriu aš, kai mes ne- 
galime pateikti jokių rezultatų? Turite tai suprasti, Florinai. 

Hofmano balsas dabar buvo kolegiškas, beveik su susimo- 
kėliška gaidele, kuri Beatrisę visuomet priversdavo pasipurtyti. 
Tik ne todėl, kad kada nors jis būtų taip kalbėjęs su ja, gink 
Dieve. 

— Žinau, kad vertinate kolegę Kaspari, — toliau dėstė Hof- 
manas, dabar jau daug tyliau. — Vis dėlto pastaruoju metu ji 
man atrodo labai nervinga ir išsiblaškiusi, tai neleistina, kai 
byla tokia kaip ši. Kosaras mano, kad ji palaiko ryšį su nusikal- 
tėliu nepaisydama jo patarimų, — Hofmanas pakėlė balsą. - Ji 
nevykdo mano nurodymų, bet jei tikisi, kad... 

— Kad ji užmegs ryšį su „savininku“, buvo suderinta su ma- 
nimi. Būtina veikti, o Kosaras pernelyg delsia. Jei peržengėme 
savo kompetencijos ribas, turite bausti mus abu. 

Beatrisė užsimerkė ir užgniaužė prieštaravimą, beišsiver- 
žiantį iš jos lūpų. 

— Ak šitaip? — pakeitė toną Hofmanas. — Tada jūs turėjote 
mane informuoti, Florianai. 

— Teisybė. Vis dėlto galiu jus užtikrinti, kad tai buvo vykęs 
ponios Kaspari ėjimas. „Savininkas“ į jį sureagavo. Nerasite ge- 
resnės už ją, patikėkite. 

— Na, ji turi gerų savybių, kur neturės, ir yra kartą kitą su- 
blizgėjusi, bet dabar... Svarstau, ar nereikėtų paskirti jums į pa- 
galbą kokio kito žmogaus, neturinčio rimtų asmeninių bėdų. 
Juk jos, žinia, atima energiją. 

Beatrisė spoksojo į kompiuterio registracijos langelį. Ir tik 
įskaudus žandikaulį pastebėjo, kad buvo sukandusi dantis. 
Jeigu Hofmanas mano galįs ją nušalinti, apsirinka, bet, aišku, 
stengsis tai padaryti. 

— Jokia mada, - išgirdo ji sakant Floriną taip tvirtai, kad 
mandagumu jau nebekvepėjo. — Tai būtų didžiausia klaida. 
Neturiu nei laiko, nei noro pažindinti kitą bendradarbį su by- 
los medžiaga, be to... 

— Ak, liaukitės. Nepradėkit man išsamiai aiškinti, kas būtų, 
jei jos netektumėte. 

— Pats puikiai žinote, kad esu teisus, — Florinas vėl nulei- 
do balsą. — Prisiminkit žmogžudystę alaus darykloje. Arba tą 

atvejį, kai ant geležinkelio bėgių buvo rastos dvi negyvos mo- 
terys. Abukart ji pirmoji sugaudė galus. 

Kažkas, matyt, Hofmanas niekinamai pliaukštelėjo liežuviu. 

— Perdedate, Florinai. 

— Tikrai ne. 

— Na, gerai. Bet aš pagaliau noriu sulaukti kitokių rezultatų, 
ne vien tik pranešimų apie naujas žmogžudystes. Kalbu rimtai, 
Veningeri. 

— Puikiai žinote, kad negalime paspartinti įvykių. Nei jūs, 
nei aš, nei Beatrisė Kaspari. 

Hofmanas prunkštelėjo. 

— Ar toji dama žino, kaip jūs ją ginate? Net būtų galima kai 
ką pamanyti. 

— Eisiu dirbti, jeigu jūs nieko prieš. 

— Ką gi, sėkmės, — ar tai nebuvo pasakyta su tam tikra iro- 
nija? 

Žingsniai koridoriuje rodė, kad grįžta Florinas. Beatrisė 
skubiai įrašė į registracijos langelį savo slaptažodį ir neatitrau- 
kė nuo ekrano žvilgsnio, kai jis įsiveržė į kabinetą ir griuvo į 
savo kėdę. 

Ji juto, kad Florinas žiūri į ją. 

— Tik neapsimesk, kad nieko negirdėjai, - pasakė jis. 

Ji pakėlė galvą, bandė nusišypsoti, bet sutrukdė rimta jo 
mina. 

— Ačiū. Juk žinai, kad aš prastai jaučiuosi, kai mane gini. 

Jis kilstelėjo antakius. 

— Aš irgi, kai tu, man nežinant, susirašinėji su nusikaltėliu. 
Vis dėlto neklysti dėl laiko. Laukimas mums nieko neduos. 

Ji parėmė galvą rankomis. 

— Aš tik bijau, kad Hofmanas nepatikės tavo šnekomis apie 
nepaprastus mano gebėjimus, kuriais nė pati netikiu. 

— Nusiramink. Aš nieko neprasimaniau, Bea, tau kiekvieną- 
kart galų gale atsiverdavo akys. 

— Dirbdavome išvien. Ir man jos atsiverdavo tik truputį pir- 
miau. Po dviejų valandų ir tau būtų atėjusi ta pati mintis. 

— Arba po dviejų savaičių. Žinai ką, Bea, bet koks kitas virši- 
ninkas džiaugtųsi turėdamas tave savo komandoje, - Florinas 
papurtė galvą. - Padaryk man paslaugą, nesileisk išprovokuo- 
jama. Arba nusmukdoma. O aš bandysiu neprileisti Hofmano 
prie tavęs. 

Ji tylomis linktelėjo ir pasvarstė, ar pavyks šitaip pamiršti ne 
tik Hofmaną, bet ir Achimą, prisiminimus apie Eveliną, rytinį 
panikos priepuolį ir sąžinės graužimą dėl vaikų, kad galėtų visą 
dėmesį sutelkti į darbą. 

Hofmanas teisus, tas mulkis. Tonos asmeninių bėdų man lyg 
girnapusė pakaklėje. 

Beatrisė prisitraukė dokumentus. Ant šūsnies viršaus gulėjo 
iki ketvirtos nakties dirbusio Štefano raštelis. „Dešimtą būsiu, 
labanakt“, rašė jis. 


Pirmasis raštiškas Drašės įspūdis. Jis mano, kad netekus tiek 
daug kraujo, kaip galima spręsti iš pėdsakų, žmogui gresia 
mirtis, ir spėjo, kad labai tikėtina, jog Sigartas jau miręs. 

Tai buvo bloga žinia. Ir vis dėlto Beatrisei atrodė, kad tądien 
ji vėl pajuto žemę po kojomis. Faktai, nors ir nedžiuginantys, 
buvo į naudą. 

Vakar naktį Teodeberto gatvės namo aplinka buvo apieškota 
su šunimis, bet nuo tos vietos, kur baigėsi kraujo pėdsakai, jie 
nieko neužuodė. 

Laikas tarp aukų dingimo ir mirties skiriasi. Kodėl? 

Nora Papenberg po pagrobimo gyveno kiek daugiau nei ke- 
turias dienas. Herbertas Lybšeris gerą savaitę, jei manysi, kad 
atsidūrė pagrobėjo rankose tada, kai pirmąkart neatėjo į pa- 
mokas. Kristofas Beilis teišgyveno trumpiau nei tris dienas. 

Jeigu Sigartas dar nenukraujavo ar jei „savininkas“ jam visai 
neperpjovė gerklės, kiek laiko lieka jį rasti? 

jį iš burnos. Šįkart viskas klostėsi kitaip, „savininkas“ ne pa- 
skambino būsimai aukai, bet apsilankė pats. Kodėl? Ar kad Si- 
gartas nėjo prie telefono? 

Ir dar - kam iškart tokia šiurkšti prievarta? Beatrisė atsilošė 
ir užmerkė akis, pabandė įsivaizduoti padėtį. 

„Savininkas“ paskambina į duris, pavyzdžiui, persirengęs 
paštininku. Arba Sigartas jį pažįsta ir atidaro duris. Juodu pa- 
sikalba. Galbūt nusikaltėlis iškart bando jį išsitempti, bet Si- 
gartui dar pavyksta paskambinti telefonu. Todėl „savininkas“ 
jį puola, sunkiai sužeidžia, išvelka iš namo. 

— Florinai! 

— Ką? 

— Mums reikia pasikalbėti su Sigarto gydytoja. 


Daktarė Anja Maly jiems paaukojo savo pietų pertrauką. Nuo- 
širdžiai apstulbo, kai Beatrisė telefonu pranešė, kad dingo 
Berndas Sigartas. 

— Aš labai sunerimusi, — pasiskundė ji, uždarydama psicho- 
terapijos kabineto duris. - Man atrodo, kad Sigartas galėtų 
pakelti ranką prieš save. 

— Dabar mus tai mažiausiai jaudina, - atsakė Florinas. - Re- 
gis, kad jis tapo nusikaltėlio auka, todėl esame priversti jūsų 
prašyti kuo daugiau papasakoti apie jo ryšius. 

— Kai paskutinįkart buvome pas Sigartą, sakė leisiąs, kad in- 
formuotumėt mus apie jį, — įsiterpė Beatrisė. - Gali būti, kad 
žmogus dar gyvas, mes visais įmanomais būdais stengiamės jį 
rasti, bet stokojame atspirties taškų. Ar galite jų duoti? 

Anja Maly susimąstė. 

— Jis man pasakojo apie jūsų vizitą, sakė, kad apsilankėte dėl 
žmogžudystės tyrimo. - Ji parodė ranka į smėlio spalvos krės- 
lus ir palaukė, kol svečiai įsitaisys, tada atsisėdo pati. 

— Dieve mano, vargšas žmogus. Manau, jūs žinote jo istori- 
ją? Kartą kitą per savaitę ateina pas mane, bandome apdoroti, 
integruoti į jo gyvenimą tai, kas atsitiko, bet turiu pasakyti, kad 
mums sunkiai sekasi, - daktarė sunėrė rankas ant kelių ir pa- 
purtė galvą. — Ir štai jis darsyk tapo auka. Tai be galo tragiška. 

Ieškokime aukos, Beatrisės galvoje aidu atsiliepė tuodu žo- 
džiai. Ji buvo įsitikinusi, kad „savininkas“ šitaip užsimena apie 
Eveliną, bet, matyt, klydo. Gali būti, kad jis turėjo omenyje 
Sigartą ir šitaip iš anksto pranešė, ką darysiąs. Pralaimėtojas, 
auka - artimos sąvokos. 

— Spėjame, kad jis pažinojo nusikaltėlį ir pats atidarė jam 
duris, - tarė Florinas. - Sigartas mums sakė beveik neišeinąs 
iš namų ir su niekuo nepalaikąs ryšio. Gal yra kokių nors iš- 
imčių? 

Jis šyptelėjo gydytojai. Beatrisė pastebėjo, kad šypsena pada- 
rė savo, nors Maly veidas beveik nepasikeitė. 

— Luktelėkit. Atsinešiu savo užrašus. 

Ji ištraukė iš rakinamosios spintos storą mėlyną segtuvą su 
žiedais ir atvertė ties paskutiniu trečdaliu. 

— Paskutinįkart mes daugiausia kalbėjome apie jo miego su- 
trikimus ir apie tai, kad jam reikėtų stengtis dažniau išeiti iš 
namų, - daktarė pervertė kelis lapus. - Sigartą dažnai kamuoja 
slogūs sapnai ir vis užeina noras nusižudyti. Bet jis niekad ne- 
pasakojo apie savo pažintis. Man atrodo, kad nežino net savo 
kaimynų pavardžių, - ji atsivertė kitą puslapį, paskaitė, papurtė 
galvą. - Deja. Gyveno visiškai atsiskyręs, - Anja Maly nutilo, 
sunerimo ir uždėjo pirštą ant ką tik atversto puslapio. — Pala, 
tai galėtų jus sudominti. Paskutinįkart Sigartas man pasakojo, 
kad jam pasirodė, jog vaikštinėjantį jį kažkas sekė. Kai paklau- 
siau, kas tai buvo, jis tik numojo ranka ir pasakė, kad, matyt, jo 
sąžinė, — ji pakėlė akis į dangų. — Mes vis aptarinėdavome jo 
kaltės jausmus. Sigartas manė esąs atsakingas už savo šeimos 
žūtį, atmesdavo visus mano bandymus įtikinti, kad taip nėra. 

Beatrisė palinko į priekį. 

— Sakėte, manė esąs sekamas. 

— Taip. Bet, matyt, nesitikėjo, kad jam kas nors grėstų. Tik 
užsiminė, ir viskas, dar minėjo, kad nieko nepamatė ar nepa- 
žino. Regis, pats manė, kad jam tik pasirodė. 

Kaip andai man, prisiminė Beatrisė. Tos tolimosios šviesos 
užpakalinio vaizdo veidrodyje. 

— Ar Sigartas ką nors pasakojo apie skambučius? Ar kas 
nors nebandė užmegzti su juo ryšį, atgaivinti seną pažintį? 

Maly sulig kiekvienu jos žodžiu purtė galvą. 

— Ne. Kartais jam skambindavo veterinarė, perėmusi jo 
praktiką. Kai turėdavo klausimų. Tėvų Sigartas neturėjo, ryšiai 
su ankstesniais draugais buvo visiškai nutrūkę, jis nebenorėjo... 

Fll send an SMS to the world 

UI send an... 

Beatrisė skubiai spustelėjo raudoną mygtuką, kad nutiltų 
skambučio garsas. 

— Prašau man atleisti. 

Ji nusigręžė, pažino „savininko“ numerį ir pajuto užplūstant 
karštį. 

Šįkart tai buvo vaizdo žinutė, o parašyta tik „NM“. Vien šios 
dvi raidės, daugiau nieko. Praėjo trys sekundės, kol ekranėly- 
je pasirodė pridėta nuotrauka, ir Beatrisė ne iškart suprato, 
ką mato. Kryptelėjo telefoną, ir staiga viskas paaiškėjo. Ji už- 
gniaužė iš burnos besiveržiantį garsą. Kažką tarp keiksmo ir 
dejonės. 

— Kas nors svarbaus? — paklausė Florinas. 

— Taip. Bijau, kad mums reikia atsisveikinti, ponia Maly. La- 
bai ačiū už pagalbą. 

Gydytoja palydėjo juos iki durų. 

— Kai sužinosite, kas atsitiko Sigartui, praneškite man. 


— Savaime suprantama. Dar kartą ačiū. 

Beatrisė ištempė Floriną iš kabineto, nuvilko laiptais žemyn, 
iki automobilio, ir atsirėmė į vairuotojo dureles. 

— Spėju, kad parašė „savininkas“. 

— Tataigi, — ji įjungė vaizdą ir padavė telefoną Florinui. — 
Dabar pasakyk man, ar tai gera ar bloga žinia. 
telefoną. — Šiurpus vaizdas. 

Fotografija buvo ryški, ir net mažame telefono ekranėlyje 
Beatrisei sulig kiekvienu žvilgsniu krito į akį vis naujos smul- 
kmenos. Blyški ranka su dėmėta rankove, atraitota iki alkūnės. 
Kruvinų marlės tvarsčių gniutulas ant rudo stalviršio. Ir ranka. 
Trys pirštai ir kraupi žaizda ten, kur trūksta mažojo ir bevar- 
džio. Tamsiai raudona, kai kur beveik juoda. 

— Grįžkim į biurą, ten kiek įmanoma padidinsime nuotrau- 
ką, - pasakė Beatrisė. — Šiek tiek aplinkos matyti, gal tai leis 
padaryti kokias nors išvadas. 

— NM, - suraukęs kaktą Florinas parodė į žinutę, pridėtą 
prie fotografijos. - Gal šįkart tai inicialai? Gal šitaip nurodo- 
mas savo ar kitos aukos vardas? 

— Nemanau. Jei atmintis manęs neapgauna, tai vėlei lobių 
ieškotojų santrumpa, reiškianti „needs maintenance“. 

— Reikalinga priežiūros, — sumurmėjo Florinas. — Tiesiog 
ciniška. — Jis atlapojo automobilio dureles ir atsisėdo prie vai- 
ro. - Važiuojam. Mums reikia daugiau žmonių, kad darsyk ap- 
klaustų kaimynus, susipažintų su kitų aukų socialine aplinka ir 
ištyrinėtų lobių ieškotojų puslapius. Rasime Sigartą, „savinin- 
kui“ nespėjus jo nužudyti. 


Nuotrauka stebėtinai gerai leidosi padidinama ir atskleidė to- 
lesnes šiurpias smulkmenas. Jie pasikvietė Fogtą iš Teismo me- 
dicinos skyriaus, ir dabar šis sėdėjo prie Beatrisės kompiuterio 


sunėręs rankas priešais burną. 

— Nededu galvos, bet sakyčiau, kad tie pirštai buvo nukirs- 
ti vienu smūgiu. Tai bus padaryta kirviu ar aštriu virtuviniu 
peiliu. 

Florinas parodė į blyškią ranką. 

— Be to, jis, matyt, buvo sužeistas į kaklą ir neteko daug 
kraujo. Žinau, nuotraukoje matyti tik ranka — bet ar, jūsų nuo- 
mone, jis dar gyvas? 

Fogtas dar šiek tiek padidino rankos fragmentą ir taip arti 
prikišo veidą prie nuotraukos, kad beveik lietė ją nosimi. 

— Bent po to, kai neteko pirštų, kurį laiką buvo dar gyvas, 
nes žaizdos kraštai rodo nedideles uždegiminės žymes, re- 
gimi pirmieji gijimo požymiai, — jis kilstelėjo akinius iki pat 
kaktos. — Dar atrodo, kad rankos raumenys įtempti. Tai leistų 
manyti, kad tuo metu, kai buvo fotografuojama, žmogus dar 
gyveno. Tačiau negaliu to užtikrinti. 

Ir nereikėjo. Beatrisei Sigartas bus gyvas tol, kol nebus įro- 
dyta, kad yra atvirkščiai. 

— Dar kartą pasikalbėsime su Konradu Papenbergu, - pa- 
sakė ji, Fogtui išėjus. — Visa prasidėjo nuo jo žmonos, lobių 
žinutės parašytos jos ranka, ant jos drabužių rasta Lybšerio 
kraujo. Noros Papenberg asmenybė turėtų padėti įminti šios 
bylos mįslę. 

— Bet ta moteris nėra svarbiausioji jos figūra, bent jau ne 
„savininko“ požiūriu, — paprieštaravo Florinas. —- Savo žinu- 
tėmis jis mūsų dar nėkart nesuklaidino, ar pastebėjai? Neap- 
gaudinėja mūsų, tad jeigu ką nors vadina svarbiausiąja figūra, 
turime kuo greičiau identifikuoti tą asmenį. 

— Taip, tik tam mums gali prireikti marių laiko, - atsakė Be- 
atrisė. - Man atrodo, kad Sigartui reikia sutekti pirmenybę ir 
kad kelias prie jo eina per kitas aukas. 


Konrado Papenbergo veidas buvo raudonas kaip ugnis ir pri- 
sikišęs daugiausia per dešimt centimetrų nuo Beatrisės veido. 

— Tučtuojau išeikit iš mano namų! Neleisiu, kad įžeidinė- 
tumėt mirusią žmoną čia, po mano stogu, - jo seilių lašelis 
užtiško Beatrisei prie pat dešinės akies. Ji nenusišluostė. Užuot 
traukusis nuo Papenbergo, žingtelėjo artyn. lr sulaukė norimo 
efekto: jis atsitraukė atgal ir padidino atstumą tarp jųdviejų. 

— Aš jus suprantu, — pasakė ji pabrėžtinai ramiai. — Aišku, 
kol kas nieko neįrodyta. Bet ant jūsų žmonos drabužių ir ran- 
kų aptikta svetimo, kaip dabar jau žinoma, kitos aukos kraujo. 
Tikiuosi, suprasite, kad turime ištirti, kaip jis ten atsidūrė. 

— Galbūt ji norėjo padėti kitam žmogui! - suriko Papenber- 
gas. — Ar taip nepamanėte? Ne, jūs mieliau tikite, kad Nora 
buvo žudikė, mano Nora, mano... 

Užlūžus balsui, vyras atsisėdo ant sofos ir užsidengė veidą 
rankomis. 

Beatrisė linktelėjo Florinui. Tai buvo nebylus prašymas tęsti 
apklausą. Ji nesitikėjo tokios sunkios reakcijos; nors Papenber- 
go buvo gaila, jo nesitvardymas neturėtų trukdyti jų pokalbiui, 
jeigu Florinas deramai elgsis. 

Šis atsisėdo šalia Papenbergo ant sofos ir tyliai kreipėsi į jį. 
Beatrisė pasitraukė kuo toliau iš jo akiračio, atsistojo prie lan- 
go ir bandė priversti jį pamiršti, kad ji čia. 

Butas po paskutinio Beatrisės apsilankymo, matyt, buvo ne- 
valytas ir netvarkytas. Baldai stovėjo dulkini, ant grindų mėtė- 
si drabužiai, laikraščiai, nuorūkų pilna peleninė - visa tai rodė, 
kaip labai Konrado Papenbergo gyvenimas iškrypo iš vėžių. 

— Aišku, kad jūsų žmona yra auka, - išgirdo ji sakant Flori- 
ną. — Mes tik bandome suprasti, kas atsitiko. Norėčiau jums 
parodyti dviejų vyrų nuotraukas, galbūt kurį nors iš jų pažin- 
site. Ar sutinkate? 

Papenbergas nieko neatsakė. Netrukus sušnarėjo popierius, 
taigi, matyt, vyras sutiko. 

— Ne. Niekada nemačiau. Gal jis iš anų dviejų, kuriuos, pa- 
sak jūsų bendradarbės, nužudė Nora? 

— Štai šis žmogus yra Herbertas Lybšeris. 

— Nepažįstu. Prisiekiu, jeigu būtų kitaip, aš jums pasakyčiau. 

Beatrisė pamatė, kad nuotraukos Papenbergo rankose dre- 
ba. Jo veidas buvo šlapias. 

— Niekas labiau už mane negeidžia, kad būtų rastas žudikas. 
Aš noriu jums padėti, bet jeigu juodinsite Norą... - jis išsitrau- 
kė iš kelnių kišenės suglamžytą nosinę ir nusišluostė nosį. - Ji 
buvo pats romiausias žmogus, kokį pažinojau. Gailėdavo net 
musę užmušti, grauždavosi dėl juokingiausių dalykų. Kartais... 
apsiašarodavo išgirdusi blogą žinią per televiziją, kelias valan- 
das negalėdavo nusiraminti. Pavyzdžiui, dėl eismo nelaimių, 
nors per jas nukentėjusių žmonių visai nepažinodavo. Buvo 
tokia atjaučianti, — Papenbergas sugniaužė rankoje nosinę. — 
Niekas nebūtų jos privertęs tapti žudiko bendrininke. 

— Ar Nora visada buvo tokia? — nuoširdžiai domėdamasi 
paklausė Beatrisė. 

— Bent nuo tada, kai su ja susipažinau. Padėdavo įvairioms 
labdaros organizacijoms, pavyzdžiui, vaikų kaimų, gydytojų be 
sienų ir invalidų. Ne tik aukomis, bet ir asmeniškai. Vis karto- 
jo, kad... mirdama norėtų palikti gerą atminimą apie save. 

Moteris, turinti socialinę sąžinę, paslaugi ir užjaučianti. No- 
rai Papenberg tai išties buvo būdinga, nors dabar vyras ją ne- 
abejotinai idealizavo. 


Beatrisė bandė sutramdyti kylantį nusivylimą. Tokios fazės jai 
buvo pažįstamos iš ankstesnių bylų — paralyžiuojantis žvejoji- 
mas drumstame vandenyje. Ne ten, kur reikia, su netinkamu 
masalu. Tam būtina kantrybė, o jos trūkdavo ir įprastinėmis 
aplinkybėmis. Mintis, kad nuo Beatrisės darbo priklauso žmo- 
gaus gyvybė, buvo beveik nepakenčiama. 

— Atrodai išsekusi, —- pasakė Florinas, kai juodu vėl sėdėjo 
automobilyje. - Dabar atsinešime pavalgyti, paskui prisėsime 
parke ant suoliuko ir pailsėsime. 

— Aš nealkana. 

— Bea, tu priėjusi ribą, tai aiškiai matyti. 

Ji buvo griežtai beatsikertanti, bet susitvardė. Šiaip jau Flo- 
rino rūpestis jai patiko, tik ne tada, kai ji tokia įsitempusi kaip 
šiandien. 

— Man pasidarys bloga, nejau nesupranti? Kavos puodelį, 
kelis sausainius dar kaip nors praryčiau, bet to turime ir darbe. 

Florinas nieko nesakydamas paleido variklį. Beatrisė pažvel- 
gė į jį iš šalies, mintyse atsiprašė už šiurkštų toną, bet paskui 
nukreipė žvilgsnį į gatvę. Turėjo prisipažinti, kad vertina šią 
bylą asmeniškiau nei kiti. Paminėdamas Evelinos vardą „savi- 
ninkas“ priminė seną jos kaltę. 


Ji žinojo, kad tai padarys, tik neaišku kada. Visą vakarą Beatri- 
sė traukaliojo iš rankinuko telefoną, lietė jo klavišus, bandė su- 
kurti tekstą. Norėjo parašyti ką nors protinga, kad sudomintų 
„savininką“, kaip buvo pataręs Kosaras. 

Prieš pat aštuonias nuvažiavo į Mozerhofą pasiimti vaikų. 
Trumpam palengvėjo, kai pamatė, kad abudu linksmi ir nela- 
bai jos pasigedę. Mina apkabino Beatrisę ilgiau nei paprastai, 
už diktantą buvo gavusi gerą pažymį ir žinojo, kiek kuris klasės 
vaikas buvo padaręs klaidų. 

Jakobas buvo atnaujinęs draugystę su kaimynų sūnumi ir 
daugiausia leido dienas pievoje bei prie triušių narvų. Jis pa- 
dovanojo Beatrisei kiaušinį, savo paties išimtą iš gūžtos. 

— Užvakar irgi gavau dovanų, - išdidžiai pasigyrė. —- Mažą 
pasaulį, kuris nušvinta, kai paspaudi mygtuką. 

— Nori pasakyti — gaublį? 

— Aha, gaublį. O Mina gavo labai gražų veidrodį su blizgan- 
čiomis gėlėmis pakraščiuose. 

Aišku, iš Achimo. 

— Ar tėtė ilgai čia viešėjo? 

— Ne, nebuvo net atvažiavęs. 

— Ir kas gi jums padovanojo tokių puikių daiktų? Močiutė? 

— Tik jau ne ji! — beveik pasipiktino Jakobas. - O svečiai 
mums visi geri, keli duoda eurų, kai jiems ką nors atnešam. 
Kartais ir daiktų gauname. Tas, kuris padovanojo gaublį, buvo 
atsinešęs daug žaislų, visą maišą, norėjo juos parduoti sendaik- 
čių turguje. 

— Ir tada jums kai ką padovanojo? 

Jis pajuto slaptą priekaištą ir žaibiškai sureagavo. 

— Paklausiau močiutės, ar galiu imti, ir ji pasakė, kad ga- 
liu. Šiandien man viena moteris davė tušinuką su pingvinais! 
Žiūrėk! 

Beatrisė labai išgyrė Jakobo laimėjimus. Tada jis palietė pirš- 
tu gulinčio ant stalo kiaušinio smaigalį. 

— Iškepsi man iš jo kiaušinienę, gerai? — paklausė ir pasitry- 
nė nosimi jai į skruostą. 

Grįždama automobiliu iš motinos užeigos į darbą ji beveik 
tikėjosi, kad kas nors seks, bet gatvė už nugaros buvo beveik 
tuščia. Kiaušinis gulėjo ant gretimos sėdynės, Beatrisė stengėsi 
atsargiai stabdyti ties sankryžomis. Jautėsi keistai saugoma tos 
dužios Jakobo dovanos. 


— Noriu, kad „savininkas“ man atiduotų Sigartą, — pareiškė 
Beatrisė. 

Prispaudusi telefono ragelį prie ausies petimi, nusiavusi ba- 
tus ir parietusi kojas ji sėdėjo ant kėdės. Naktį žmogžudysčių 
skyriuje buvo tylu, tik Florinas sunkiais vokais dar kiūtojo prie 
savo kompiuterio ir tyrinėjo suluošintos Sigarto rankos padi- 
dintą nuotrauką ekrane. 

Kitame laido gale Beatrisė išgirdo sunkų atodūsį. Nejau Ko- 
saras jau miega? 

— Ką jam parašyti, kad užkibtų? Ką galiu pasiūlyti? 

Kosaras krenkštelėjo. Ji įsivaizdavo, kaip jis taisosi akinius. 

— Tai rizikinga, my dear*, — pasakė jis. —- Dar per mažai ži- 
nome apie „savininką“ ir jo motyvus, nereikia jo provokuoti. 

My dear? Beatrisė vien lūpomis pamėgdžiojo tų žodžių ta- 
rimą.. 

— Klausykite, dabar turiu galimybę ir negaliu taip lengvai jos 
atsisakyti. Jau kelios dienos laukiame, kad ką nors patartumė- 
te, ir negalime ilgiau delsti. Taigi ką jūs darytumėte? 

Ji pakėlė akis, susidūrė su nustebusiu Florino žvilgsniu ir 
trūktelėjo pečiais. Beatrisei reikėjo patikimo patarimo. Jei gali 
jo sulaukti tik iš Kosaro, turi kreiptis ne į ką kitą, o į jį. 

— Na, - palengva ėmė dėstyti psichologas, - „savininkas“, 
paminėdamas mirusios jūsų draugės vardą, kreipėsi asmeniš- 
kai į jus. Pabandykite ir jūs atsakyti jam asmeniškai. Tai nėra 
visiškai nepavojinga, bet galbūt vienintelė galimybė su juo su- 
artėti. Būtų neįkainojamas laimėjimas. Parodykite, kad domi- 
tės, ką jis daro. Pabūkite jam gera publika, — Beatrisė išgirdo jį 
tyliai nusijuokiant. — Tik pernelyg neplokite. 


— 


* angl. mano miela. 


Jis bandė atmerkti akis, bet raištis aplink galvą buvo apmutu- 
riuotas taip tvirtai, kad neleido pakelti vokų jokiomis pastan- 
gomis. 

Jis drebėjo nuo šalčio, iš baimės, kiekvienas mėšlungiškas 
trūksnis vis labiau veržė rankų riešus. 

— Ei! - sušnabždėjo. - Ar čia kas nors yra? 

Tyla. 

Sutramdė kylančią paniką ir bandė susiorientuoti. Veltui. 
Galėjo čia tūnoti valandą ar dvylika valandų, sąmonės neteki- 
mas buvo atėmęs bet kokį laiko pojūtį. 

Tik ne skausmo. Tankus pulsas lyg negailestingas smailas 
kirtiklis daužė kaukolę iš vidaus. Riešai degė, bet rankų jis ne- 
juto. Jos buvo apmirusios. Bandė judinti pirštus, bet nesupra- 
to, ar pavyko. 

— Ei! 

Jis luktelėjo, mėgino nekvėpuoti, kad pajustų, ar dar ko nors 
esama greta, bet aplink buvo tyku, tuščia. 

Pats kaltas. Buvo perspėtas, bet nepatikėjo nė vienu žodžiu, 
o dabar... 

Baimė augo, pramušė ploną tvardymosi kiautą. Jis ėmė rėk- 
ti, — nors galva, rodos, tuoj sprogs, - rėkti iš panikos. 

Niekas neatėjo, ir po kurio laiko jis nutilo, ėmė tyliai laukti. 
Bandė galvoti apie savo šeimą, bet nuo to buvo tik blogiau. Po 
standžiu akių raiščiu tvenkėsi ašaros. Nosies gleivinė išbrinko. 

— Tokios tad tokelės, — išgirdo kažką ištariant už nugaros. 
Bandė atsigręžti, bet raiščiai tik dar labiau įsirėžė į kūną. 

— Ko jūs iš manęs norit? — sukarkė. 

— Kad atsakytum. 

Jis patylėjo, kažkodėl nepasidomėjo, į ką atsakyti, tik paklausė: 

— Jei pasakysiu, ko norite, ar tada paliksite gyvą? 

Tyla už nugaros buvo tokia kaip pirmiau, lyg tas kitas būtų 
išvis nekvėpavęs. Paskui jis ant galvos pajuto ano ranką. 

— Aš jums paaiškinsiu, kaip bus. Iš pradžių meluosite, pas- 
kui pasakysite tiesą. Ir galop mirsite. 


Kompiuterio laikrodis rodė 01.26. Beatrisę supančio pasaulio 
apribai pamažu blėso. Aplankiusi vaikus ji norėjo tik trumpam 
užsukti į darbą ir pasiimti kelis dokumentus. Bet paskui rado 
du naujus pranešimus, ėmė juos nagrinėti, ir taip praėjo ketu- 
rios valandos. Išsiųs dar vieną žinutę, tada namo. Kreipkitės 
pagalbos, parašė savo telefonu ir tuojau ištrynė. Tai buvo maž- 
ne dvidešimtas bandymas sukurpti žinutę, skatinančią „savi- 
ninką“ pradėti dialogą su ja. Tačiau Beatrisė negalėjo parinkti 
tinkamo tono. Žinutės išeidavo arba valdingos, arba niekam 
vertos. Paskutinioji pranoko visas, nes leido suprasti, kad „sa- 
vininkas“ išprotėjęs. 

— Toks ir yra, - sumurmėjo ji. 

— Ką sakai? 

— Atsiprašau, Florinai, kalbėjau pati su savimi, - Beatrisė 
šyptelėjo, bet išties gailiai. — Gal išvirti mudviem kavos? 

Jis pažvelgė į rankinį laikrodį ir kilstelėjo antakius. 

— Tai Žudymasis kofeinu. Vis dėlto puodelį išgerčiau. Sėdėk, 
viską padarysiu, - paleido dūgzti espreso mašiną. — Vis dar 
plūkiesi su ta trumpąja žinute, tiesa? 

— Tai jau. 

— Gal abudu ją aptartume... 

— Kad gal ne, - Beatrisė pažiūrėjo pro langą į tamsą, bet 
blyškus jos pačios atspindys užtvėrė naktinį vaizdą. - Turiu 
būti autentiška ir sąžininga, taip man patarė Kosaras. Be to, iš- 
likti pati savimi, bet man rūpi ne vaidytis, o išgelbėti Sigartą, — 


ji numetė savo telefoną ant rašomojo stalo. - Galbūt esama to- 

kių stebuklingų žodžių, kodo, kuris taip sukrėstų „savininką“, 
kad šis daugiau nieko nežudytų? 

Garo tūta ėmė skleisti šnypščiančius, spjaudančius garsus ir 
versti pieną dribsniais. 

— Man atrodo, kad jis vis tiek supras, ko sieki. Tad gali viską 
iškloti be užuolankų, - Florinas pastatė puodelį priešais save. — 
Vis dėlto spjauk į Kosarą ir nesileisk į jokius asmeniškumus, 
Bea. Nesuteik „savininkui“ malonumo geriau pažinti tave. 

Ji perleido jo žodžius per smegenis ir vėl prisitraukė telefo- 
ną. Tai, ko noriu, pamanė, be užuolankų. 

Norėčiau su jumis pasikalbėti ir suprasti, kodėl tai darote. 

Plius ką nors asmeniško. 

Don't loock frightened, this is just passing phase, one of my 
bad days“. 

Beatrisė trimis gurkšniais išgėrė kavą ir išsiuntė tuos saki- 
nius. Net jei „savininkas“ atpažins citatą, ši nieko jam neduos. 
Tegu truputį pasuks galvą dėl įvairovės. Bad days**. Žiovauda- 
ma ji užsidengė veidą rankomis. 

— Važiuoju namo, Florinai. Grįžusi paskambinsiu. 

Daina vis skambėjo ausyse, lipant į automobilį, kartu su 
vaizdais, kurių ji jau seniai nebuvo taip ryškiai regėjusi prieš 
akis. Run to the bedroom, in the suitcase on the left you'll find 
my favorite axe***... 

Beatrisė įjungė automobilio radiją ir leido Betei Dito aštuo- 
niasdešimčia decibelų išvaryti šmėklas jai iš galvos. 


Atsakymas atėjo 5 valandą 43 minutės, vos tik atsimerkusiai 
Beatrisei tai parodė raudona radijo žadintuvo akis. Žinutės 
garsas neišėjo iš galvos ir sapnuose, todėl tik po kurio laiko ji 
suprato, kad telefonas skamba iš tikrųjų. 


angl. neišsigąsk, tai laikina, tai tik viena iš mano blogų dienų. 
angl. blogos dienos. 
angl. bėk į miegamąjį, kairėje lagamine rasi mano mėgstamą kirvį... 


* 
Li 


-24i 

Ėmė apčiuopom jo ieškoti ir vos nenumetė nuo naktinio sta- 
liuko. Nutvėrė paskutinę akimirką ir prisikišo prie veido. 

Jei norite su manimi pasikalbėti, atvažiuokite pas mane, 
rašė „savininkas“. Jūs tai galite, jei padarysite deramas išva- 
das. I feel cold as a razor blade, tight as a tourniguet, dry as 
a funeral drum“. 

Beatrisė kaipmat išsiblaivė. Vėl ir vėl skaitė tekstą. Koks 
viliojantis jis buvo iš pradžių, toks nieko nesakantis atrodė 
paskui. Deramas išvadas, kurgi ne. Jeigu jie būtų jas padarę, 
šis pokalbis vyktų jau per tardymą. Ir vis dėlto „savininkas“ 
sureagavo į jos žinutę, atsiuntė atsakymą į tai, ką ji buvo jam 
parašiusi. Taigi jie kalbėjosi. 

Išlipus iš lovos ir apgraibomis einant į virtuvę jai truputį su- 
kosi galva. Ten prisipylė stiklinę šalto vandens ir išgėrė dide- 
liais gurkšniais. 

Jis mielai viską priėmė pažodžiui. Ir ganėtinai gerai pa- 
žinojo Pink Floyd albumą „The Wall**“, kad galėtų pacituoti 
mažiau populiarias jo vietas. Tik nenutuokė, ką šis albumas 
reiškia Beatrisei, antraip jo žinutė būtų buvusi kitokia, ji tuo 
neabejojo. 

Tikėdamasi, kad pavyks vėl užsnūsti, ji atsigulė į lovą ir už- 
merkė akis. Žadintuvą nustatė septintai valandai, bet miegas 
jau buvo gerokai atitolęs, deja, kartu su savimi jis nepasiėmė 
nuovargio. 

Vis dėlto Beatrisė liko gulėti ir mintyse tyrinėjo kiekvieną 
žinutės Žodį. 

Ar jis atsakytų, jei ji paklaustų, ar Sigartas dar gyvas? O jei 
paprašytų patarimo, kaip įminti ketvirtosios pakopos mįslę? 

Atsakytų kriptografiškai, kaip iki šiol. Atvažiuokite pas 
mane, kaip originalu. 


* angl. esu šaltas kaip skustuvas, stangrus kaip žgutas, santūrus kaip laido- 
tuvių būgnas. 
** angl. siena. 

Giliai atsidususi Beatrisė pavirto ant šono. Jos instinktas įsa- 
kmiai ragino kol kas atsisakyti ketvirtosios pakopos paieškų 
ir numoti ranka į įvyniotas į folija kitas Tybšerio kūno dalis. 
Mat, jeigu išvis galima įžvelgti kokį nors „savininko“ veiksmų 
nuoseklumą, jis laukia, kad policininkai šitai rastų, prieš jam 
vėl smogiant. Galimas daiktas, jie geriausiai apsaugotų jo pasi- 
rinktus Žmones, jei apsimestų kvailiais. 


— Radau vieną panaudotų automobilių pardavėją, vieną preky- 
bos vadybininką ir vieną kalendorių platinimo agentą, visi jie 
turi po du sūnus, vieno iš šių vardas Feliksas, - Štefanas švy- 
tėjo, pakišęs savo užrašus jai po nosimi. — Na, kaip padirbėjau, 
ar gerai padirbėjau? 

— Tai... - Beatrisė permetė akimis tuos kompiuterio atspau- 
dus, - puiku, Štefanai. 

— Kapsčiausi namie, kol juos radau. Kaip manai, nuo kurio 
turėtume pradėti? Žiūrėk, čia jų adresai, jei pirmiau aplanky- 
tume kalendorininką... 

Ji nutraukė jį rankos mostu. 

— Ne šiandien. Dar aptarsime tai grupėje, ir manau, kad dėl 
ketvirtosios pakopos reikia palūkėti. 

— Ką? Kodėl? 

Nusivylimas taip gerai atsispindėjo Štefano veide, kad jis 
ėmė atrodyti dar jaunesnis. Beatrisė švelniai patapšnojo ben- 
dradarbiui per nugarą. 

— Dėl atsargumo. Beiliui ir Sigartui neišėjo į naudą, kad pa- 
sikalbėjome su jais. 

— Tu manai... 

— Aš nieko nežinau. Bet man atrodo, jog „savininkas“ ką 
nors pakiša mums po nosimi, kad paskui nužudytų. Daugiau 
taip nežaisime. 

Štefanas kažką sumurmėjo lyg nusivylęs, lyg pritardamas. 

— Dabar eime į mano kabinetą, - ji nusitempė jį per korido- 
rių. - Šiandien pirmuoju kavos puodeliu vaišinu aš. 

Kosaras visiškai pritarė jos nuomonei. Neduoti „savininkui“, 
ko jis nori, priversti jį išsiduoti, tokia buvo naujoji kryptis. Psi- 
chologas šiandien buvo su kitais akiniais: mėlyni rėmeliai su 
tamsiai raudonu raštu. Šitai stebėtinai nederėjo su žaliomis jo 
akimis. 

— Taip asmeniškai jis į jus dar niekada nesikreipė, Beatrise. 
„Savininkas“ drąsina jus, atsako į jūsų citatą ir kviečiasi pas 
save. Visa tai toli peržengia vien informavimo ribas. 

— Vis dėlto netikiu, kad galėčiau iš jo išvilioti Sigartą, kad 
ir ką rašyčiau, ir tai, tiesą sakant... — ji pamatė, kad Štefanas ir 
Kosaras staigiai susižvelgė. —- Suprantu, jūs manote, kad jis vis 
tiek jau miręs. 

Vėl atgimė nelemtosios balandžio nakties prieš dvylika metų 
prisiminimai. Prieš akis jai iškilo Evelinos veidas, iš pradžių 
gyvos, paskui mirusios. Beatrisė ginė tą vaizdą šalin, stengėsi 
galvoti apie Sigartą, jo blyškų veidą, miną be jokios vilties. Ji 
krenkštelėjo. 

— Kartosiu tiek, kiek reikės: kol neradome jo lavono, nenu- 
leisiu rankų. 

— Pritariu, — išgirdo sakant Floriną, įžengiantį į kabinetą. — 
Jeigu vakar jis dar buvo gyvas, tai tikėtina, kad tebėra ir šian- 
dien. 

Tik jie nė nenutuokė, kur jo ieškoti. Dar viena namo gyven- 
tojų apklausa nieko nedavė. Argi tai įmanoma? Nejau triukš- 
mas iš tiesų nieko neišgąsdino, nejau niekas bent pro durų 
skylutę nedirstelėjo į koridorių? 

— Girdėjome grumtynių triukšmą ir turime name bent vieną 
liudytoją, irgi jį girdėjusį, nors ir ne taip supratusį, - Florinas 
sėdėjo parėmęs galvą ranka ir languotame užrašų knygelės 
puslapyje braižė gyvatiškas linijas, kurios baigėsi riestais pirš- 
tais. —- Gerai, Sigartas gyvena antrame aukšte, iki rūsio netoli, 


ir vis dėlto „savininkui“ teko suktis kuo greičiausiai. 

Beatrisė akimis sekė tas raizgias linijas, plėtodama jo mintį. 

— Jis nutveria auką už rankų ir velka laiptais žemyn. Kruvi- 
nas bato atspaudas, — ji ištraukė fotografijos kopiją, - rodo į 
viršų. Taigi „savininkas“ arba lipo laiptais atbulas, arba buvo 
darsyk užlipęs. 

— Atvirkščiai, — tarė Florinas. — Vilko gulintį Sigartą paskui 
save. 

Sučirškė telefonas. Mobiliojo ryšio techninio skyriaus tar- 
nautojas pranešė, kad žinutė šįryt buvo išsiųsta Golingo apy- 
linkėse. 

— Tada dar nebuvo nė šešių, - Beatrisė tušinuko galu tan- 
kiai pabeldė į savo užrašų knygelę. - „Savininkas“ kada nors 
turi pamiegoti, juk vykdo didžiulę programą. Kai pervargs, ims 
daryti klaidas. Jis nenorės rizikuoti, tad gali būti, kad gyvena 
netoli Golingo. Ar bent šiuo metu yra ten įsikūręs. 

— Arba, - įsiterpė Štefanas, — veikia ne vienas. Jūs juk ma- 
note, kad ir Nora Papenberg buvo jo bendrininkė. Tad gali 
būti, kad tokių yra ir daugiau. 

Tokią galimybę jie nesyk buvo svarstę pirmiau ir priėję prie 
skirtingų išvadų. Kosaras šiai teorijai visada prieštaraudavo, 
šiandien irgi. 

.— Neambicingam žmogui mįslingų žaidimėlių nereikia. „Sa- 
vininkas“ nori parodyti esąs gudresnis už mus, bet pergalė jį 
visiškai patenkins tik tada, kai galės ją priskirti sau, vien tik 
sau. Esu tvirtai įsitikinęs, kad mes ieškome vienišiaus. 

— Kaip tada paaiškintume Noros Papenberg vaidmenį? 

Rasti atsakymą Kosarui prireikė vos kelių akimirkų. 

— Gali būti, kad iš pradžių jam reikėjo pagalbos. O kai jo 
planas pasitvirtino, jis... 

Psichologo kalbos srautą nutraukė beldimas į duris. 

Įėjo sekretorė — Juta, Jetė, Jasmina? Beatrisė prakeikė save, 
kad taip blogai įsimena vardus, - ir atnešė gėlių, į popierių 
įvyniotą puokštę; jų kvapas sumišo su kavos kvapu. 

— Čia jums, ponia Kaspari. 

Sekretorė mirktelėjo jai, padėjo gėles ant stalo ir apsigręžė eiti. 

— Luktelėkit! — šūktelėjo Beatrisė, bet toji buvo jau uždariusi 
duris. 

— Nagi, parodykite! 

Beatrisė atsargiai atplėšė nuo popieriaus lipniąją juostą. 
Šmėstelėjo mintis, kad gėles galėjo atsiųsti Florinas. Bet kodėl 
jis turėtų man jas dovanoti, pamanė ji. Bendradarbis buvo nu- 
taisęs įprastinį kritišką žvilgsnį ir atrodė sutrikęs. 

Ji nunešė lipniosios juostos galiuką į šiukšlių dėžę, nuspren- 
dė, kad galima greičiau padaryti galą tam krapštymuisi, ir per- 
plėšė popierių. 

Baltos kalijos ir violetinės lelijos. Trys eglišakiai. Muilinė gu- 
boja, viskas surišta balta ir auksine juosta. 

Beatrisės kūnas sureagavo greičiau už protą. Ji pašoko, išlė- 
kė iš kabineto ir vos spėjo pasiekti tualetą. Išvėmė pusryčius ir 
ką tik išgertą kavą, dar pažiaukčiojo, nors skrandyje nieko ne- 
beliko. Vis dėlto net vėmalų dvokas neįstengė užgožti atkakliai 
prikibusio gėlių kvapo. 

Beatrisė išsitiesė, luktelėjo, kol iš akių išnyks juodi taškai, 
ir nuleido vandenį. Prie išgąsčio ir pasibjaurėjimo prisidėjo 
ir gėda, kad taip susinervino pamačiusi kelias gėles. Šitai jos, 
kaip specialistės, nepuošia, ar galės pasiaiškinti kitiems? 

Keli gurkšniai vandens pašalino blogą skonį iš burnos. Ji 
atidarė duris, pasiruošusi kolegų klausimams - ir susidūrė su 
Hofmanu. 

— Poilsiaujate, Kaspari? 

Norėjo paprasčiausiai tylomis apeiti jį, pabėgti kaip vaikas, 
bet tądien buvo jau užtektinai parodžiusi savo silpnųjų vietų. 

— Kodėl klausiate? Juk puikiai matote, iš kur einu, - Be- 
atrisė tai ištarė tyliai ir sunkiai; vėl atsinaujino slogus jausmas 
skrandyje. 

Hofmanas prisiartino prie jos dar per žingsnį ir pauostė orą. 

— Sakykit, jūs vėmėte? 

Beatrisei reikėjo sutelkti visą valią, kad liktų stovėti ir nenu- 
kreiptų žvilgsnio. 

— Na, taip. 

— Tai gal esate nėščia? Viešpatie, to dar trūko. 

Neištvėrusi ji prunkštelėjo. 

— Ne, tikrai ne. 

Jis nužvelgė ją nuo galvos iki kojų. 

— Ak šitaip. Bet tai mažai ką keičia... 

— Manykite, ką norite, - pertarė jį Beatrisė. - Be to, jums ir 
nesvarbu. Beje, jaučiuosi jau geriau, ačiū už rūpestį, - ir ne- 
laukdama atsakymo nuėjo. 

Jai įžengus į savo kabinetą, Kosaras su Štefanu tebebuvo 
jame, aišku, ir Florinas. 

— Atsigavai? — jis pakilo ir priėjo prie jos. - Esi išblyškusi. 
Jeigu prastai jautiesi, geriau keliauk namo. Niekam nebus nau- 
dos, jeigu išvirsi iš klumpių, Bea. 

Gėlių puokštė tebegulėjo ant jos stalo. Kažkas buvo visiškai 
nuplėšęs nuo jos popierių. 

— Aš nesergu, prašau atleisti, kad šitaip sureagavau, tai vis 
per... tas gėles. 

— Taip ir pamaniau, — Florinas pakėlė į viršų baltą voką juo- 
dais pakraščiais, panėšintį į pranešimą apie mirtį. - Gal man 
jį atplėšti? 

Beatrisė papurtė galvą ir nurijo skrandžio rūgštį, vėl kylan- 
čią stemple į viršų. Aišku, tai pranešimas apie mirtį, kas gi dau- 
giau. Sigartas mirė, ir „savininkas“ tokiu savotišku, originaliu 
būdu praneša apie tai. Ji atsisėdo, atstūmė gėlių puokštę tolyn, 
pasiruošė išvysti baisius vaizdus ir atplėšė voką. 

Balta kortelė, be jokių puošmenų. Beatrisė perskaitė ją, ban- 
dė suprasti, bet iš to nieko neišėjo. 

Visa, kas tikėtina, matyt, yra neteisinga. 
N 47'46.195. E 013*12. 523 


Viską žinote ir nieko nerandate. 


Ji tylomis padavė kortelę Florinui. 

— Jau skambinome į gėlių parduotuvę, kai buvai išėjusi, — 
pasakė Štefanas. — Jos darbuotojai papasakojo, kad puokštę 
užsakė jauna moteris, prastai kalbanti vokiškai. 

— Mums reikia tikslaus jos apibūdinimo, - Beatrisė prisiver- 
tė nežiūrėti į gėles. -Štefanai, ar negalėtum... 

— Nuvažiuoti? Gerai. - Eidamas prie durų jis parodė savo 
mobilųjį telefoną. - Jei kas, skambinkite man, o aš skambinsiu 
jums. 

Beatrisė įsmeigė akis į kortelę. Naujos koordinatės. Ketvir- 
tosios pakopos? „Savininkas“ truputį padeda, kad jo žaidimas 
nestrigtų? 

Florinas pastūmė jai stiklinę vandens. 

— Atsigavai? — paklausė. 

— Baltos kalijos ir violetinės lelijos, — tyliai ištarė ji, — iš to- 
kių gėlių buvo gedulingas vainikas, kurį aš prieš dvylika metų 
nupirkau nužudytos savo draugės laidotuvėms. „Savininkas“ 
man visąlaik primena apie Eveliną, - ji nusibraukė prakaituo- 
tus plaukus nuo kaktos. - Net kaspino spalva ta pati. 

— Vis suku galvą, kodėl iš visų mūsų jis išsirinko kaip tik 
tave, — garsiai pasvarstė Florinas ir pažvelgė į ją su dideliausia 
užuojauta — kaip tik tokios Beatrisė negalėjo pakęsti. 

— Nežinau. Klausk eksperto! — ji parodė į Kosarą. - Ta pačia 
proga pasidomėk, iš kur „savininkas“ žino, kas parašyta ant 
paminklo. 

Žmogaus siela, kokia tu panaši į vandenį. 

Žmogaus likime, koks tu panašus į vėją. 

Tas eilutes parinko Evelinos motina, daili, maloni moteris, 
per laidotuves apalpusi ir greitosios pagalbos automobiliu iš- 

vežta į ligoninę. Beatrisė vėliau ją matė dar du kartus, kiek- 
vienąsyk moteris atrodė vis mažesnė ir žilesnė. Spalvą, rodos, 
buvo praradę ne tik jos plaukai, bet ir oda, akys. Kaip ir anks- 
čiau ji buvo maloni, tiesa, atrodė bent kiek išsiblaškiusi. Be- 
atrisė buvo tvirtai pasiryžusi papasakoti Evelinos motinai, kas 
atsitiko, bet neprisivertė kalbėti. Nepapasakojo, kas atsitiko, ir 
kaip lengvai būtų galėjusi tam sukliudyti. 

Niekas iš dabartinio jos gyvenimo to nežino. Bent jai taip 
atrodo. 

— Na, —- nutraukė jos mintis Kosaras, — akivaizdu, kad „sa- 
vininkas“ siekia tvirto ryšio su ponia Kaspari. Tik siuntinėja 
žinutes ir gėles, tik kaišioja raštelius po langų valytuvais lyg 
koks įsimylėjėlis, right*? 

Beatrisė žvelgė į šalį. Jei Kosaras ir toliau taip kalbės, teks 
vėl lėkti į tualetą. 

Ji papurtė galvą ir tą pačią akimirką tarėsi supratusi, ko Ko- 
saras išties nori paklausti. 

— Žudikas jokia mada ne tas pats! Jų braižas visiškai skir- 
tingas! „Savininkas“ nelinkęs į lytinius nusikaltimus, — Be- 
atrisė parodė į nupjautų rankų ir ausų fotografijas, gulinčias 
priešais Floriną. — Sužalojimai nesulyginami, nusikaltimo 
įrankiai, kiek mes žinome, irgi. Be to, „savininkas“ žudo dau- 
giausia vyrus, taigi ir čia nėra ko lyginti, — ji pakėlė smakrą ir 
provokuojamai pažvelgė į Kosarą. Laikyk galvą iškėlusi, nors 
kaklas ir būtų murzinas, mėgo sakyti Evelina. Beatrisei toliau 
kalbant, jos balsas pritilo, bet ir sugriežtėjo. — Jūs juk turėtu- 
mėte žinoti, kad joks serijinis nusikaltėlis paprastai nekeičia 
savo metodo. 

— Aišku, ne, - ramiai atsakė Kosaras. — Nė neprisimenu, kad 
būčiau sakęs kitaip. Tik paklausiau, ar jūsų draugės žudikas 


+ 


angl. tiesa? 


217 


buvo sugautas, nes manau, kad tai būtų jums labai palengvinę 
dorotis su savo trauma. 

Ji pasijuto lyg gavusi smūgį žemiau juostos. Kosaras teisus, 
ji pati jam pakišo savo interpretaciją. Ir turi atsiprašyti, kad 
suabejojo jo kompetencija. 

Tiktai dabar buvo pernelyg įtūžusi, kad elgtųsi garbingai. 

— Už vadinamąją mano traumą, — nusitvėrė jo žodžių, — 
svarbiau šios koordinatės. Neapgaudinėkime savęs, mes žino- 
me, ką ten rasime, - prieš akis jai vėl iškilo kruvinas Sigarto 
mobilusis telefonas. Nė trupučio neguodė mintis, kad jo kan- 
čios jau baigėsi. 

— Nebūčiau toks tikras, - Florinas tušinuku bakstelėjo į 
kompiuterio monitorių. — Citata, kurią „savininkas“ siunčia 
tau, yra iš Renė Dekarto, o šis buvo matematikas. 

— Kaip Lybšeris! 

— Taigi. Todėl gali būti, kad „savininkas“ mums atsiuntė ne 
Sigarto lavono, o vien tik ketvirtosios pakopos koordinates. 
Nurodymus, kaip rasti kitas Lybšerio kūno dalis. Lyg žinotų, 
kad nenorime su juo daugiau žaisti. 


Nurodytoji vieta buvo ties dviejų judrių kelių kryžkele neto- 
li Bišofshofeno, dar ten turėjo būti tiltas per Zalcachą. „Sa- 
vininkas“, matyt, turėjo silpnybę vandenims ir vaizdingoms 
vietovėms. 

Išvažiavo visa komanda. Joje buvo trys šunininkai ir keturi 
patruliai, šie, ką nors aptikus, turėjo užtverti kelią. Drašė su 
Ebneriu buvo užsiėmę įsilaužimu į juvelyrinę parduotuvę, bet 
turėjo atsiųsti pamainą. 

Trys policininkai su šunimis nusigavo į apačią, keturi kiti 
šniukštinėjo aplinką trisdešimties metrų spinduliu, kol kas 
bergždžiai. 

Po jais šniokštė upė, nešdama vandenis į šiaurę, sostinės 
link. Beatrisė stovėjo tilto gale. Persisvėrė per sienelę ir bandė 

nekreipti dėmesio į įkyrų šlapimo dvoką, kylantį iš apačios. Jei 
„savininkas“ buvo neatsargus, upė jau seniai nešė sienos pusėn 
tai, ko jie ieškojo. Tilto arkų viduje buvo drėgna, plastikinę tal- 
pyklą galėjo lengvai pajudinti ir nunešti stipresnis vėjo gūsis. 

Beatrisės nuogąstavimai, rodos, pasitvirtino, nes per tris 
valandas jie vis dar nieko nerado. Šunys aptiko pastipusią vo- 
veraitę, ir tai buvo viskas. Nei lavono, nei lobiol. Antrą dienos 
policininkai liovėsi ieškoję. 

— Jis mus mulkina, - karčiai ištarė Beatrisė. - Pamėtėjo ke- 
lias koordinates, mes kaipmat atvažiavome čionai ir darome, 
ko jis nori. 

Ji atsisėdo ant žolės į šalį nuo kelio ir žiūrėjo į šunininkus, su 
savo globotiniais darsyk apeinančius tilto arkas. 

O kas, jei tas lobis visai mažulytis? Akis, įpakuota į celofaną, 
įdėta į fotoaparato juostos dėžutę ir paslėpta vienoje iš dauge- 
lio mūro nišų? Ar šunys tai užuostų? 

Galbūt. Nors iki šiol „savininkas“ slėpdavo savo talpyklas 
taip, kad įdėjęs bent kiek pastangų galėjai rasti. 

— Labai norėčiau žinoti, ko čia tūnome. 

Papūtė vėsus vėjas, ir Florinas susiautė striukę ant krūtinės. 

— Taip. Kodėl jis mus čionai atsiviliojo? Gal kad nesimaišy- 
tume jam po kojomis kitur? Jei visi sutelkę dėmesį į tašką A, jis 
ramiai ir nerūpestingai gali daryti ką nori taške B. 

Viską žinote ir nieko nerandate. 

Ar „savininkas“ rašo tai, ką mano? Jie viską žinojo, gavo ko- 
ordinates ir vis tiek nieko nerado. O gal jo žodžius reikia su- 
prasti perkeltine prasme? 

Visą kelią Beatrisė ir vienaip, ir kitaip vartė ir narstė gautas 
iš „savininko“ žinutes. Vien per šiandien žinutė ir atvirukas — 
jis darosi nuostabiai šnekus. Tatai verčia būgštauti, kad einama 
link kruvinos jo inscenizacijos finalo. 

Automobilių aikštelėje netoli įėjimo laukė Achimas. Spren- 
džiant iš laikysenos, kiūtojo ten ilgai. Jie būtinai susitiks, kito 

kelio nėra. Kelias akimirkas Beatrisė jautėsi taip, lyg jos plau- 
čiai negalėtų nei įkvėpti deguonies, nei iškvėpti. 

Viskas gerai, ramino save. Jeigu jis šūkalos ir įžeidinės, šįkart 
ji kreipsis pagalbos. Jų kontoroje yra užtektinai juristų. 

Florinas irgi pastebėjo Achimą ir piktai atsiduso. 

— Vyrukas puikiai nujaučia, kur kada atsidurti. Jei nori, aš jį 
išnešdinsiu. 

— Ne, nereikia. Susidorosiu pati, - ji delsė išlipti ir luktelėjo, 
kol kiti sueis į pastatą. Achimas žvelgė į ją, pašiaušta vėjo retų 
šviesių plaukų sruoga styrojo į viršų. 

— Sveika, Beatrise. 

Ji tylomis sustojo priešais jį sunėrusi rankas ant krūtinės. Jis 
bandė šypsotis, bet nelabai įtikimai, ir tai pajutęs nudelbė akis. 

Jam ko nors iš manęs reikia, pamanė Beatrisė, ir jos pečių 
raumenys atsileido. Antraip taip nedelstų. 

— Turi daug darbo, tiesa? — supratingas Achimo tonas atro- 
dė beveik nesumeluotas. 

— Taip. Mus labai spaudžia laikas. 

— Suprantu. Tokios tad tokelės... žinau, kad vaikams patinka 
pas tavo motiną ir kad ji mielai juos priima, bet... 

Dabar jam bus jau sunku išlaikyti ramų toną. Ne sykį tai 
patyrusi Beatrisė galėjo spręsti iš lengvo paraudimo, kylančio 
Achimo kaklu. 

— O aš juos matau taip retai. Ir norėčiau, kad jie būtų pas 
mane, kai esi užimta. Ir ne ilgam, tai išeitų tik į naudą mums 
abiem. 

Šią akimirką Achimas kalba nuoširdžiai, be jokios abejonės. 
Ir vis tiek negali su juo prasidėti. 

— Tau tai būtų kaip laimėti dvigubą aukso puodą, - atsakė 
ji, — ilgiau būtum su vaikais ir kiekvienąkart turėtum naują 
progą kasti duobę mano profesijai. 

Jis pakėlė rankas. 

— Svarbu ne mes ir mūsų barniai, o Mina ir Jakobas. Jie no- 
rėtų dažniau būti pas mane, aš tai žinau. 

— Jie taip sako? 

— Mina - taip. Manai, tai blogai? Kad jie pasigenda tėvo? 

Taip. Ne. Aišku, ne. 

— Aišku, ne. Man atrodo, blogai tai, kad mane juodini jų aky- 
se. Andai, kai nuvežiau juos į Mozerhofą, pavadinai tai atsikra- 
tymu, — Beatrisės tonas sugriežtėjo, ji sudraudė save. - Iš ma- 
nęs Mina tokio žodžio negirdėjo, bent jau tokiame kontekste. 

Galėjai aiškiai matyti, kad Achimas buvo kažką beatšaunąs, 
bet susilaikė. Išsitraukė iš viršutinės kišenės praplėštą Camel 

— Gali būti, kad man kada nors ištrūko toks žodis, bet dar 
nespėjau priprasti prie visų tų... permainų. Aš jų nenorėjau, 
nenoriu ir dabar. 

Aišku. Dėl visko kalta aš, pamanė Beatrisė. 

— Mums visiems tai nauja. Klausyk, man reikia dirbti — bet 
esi teisus. Kitąkart, kai reikės pagalbos, pirmiau paskambin- 
siu tau. 

Jis šyptelėjo, šįkart nuoširdžiai džiaugdamasis. Beatrisė irgi 
būtų atsakiusi šypsena, jei ne triumfo šešėlis jo akyse. 

— Geros dienos, Achimai. 

Atkišo jam, aiškiai nustebusiam, ranką, ir jis paspaudė ją. 

— Išties, Beatrise, noriu, kad mudu sutartume geriau, — pa- 
sakė. 

— Taip, — ji atitraukė ranką. — Aš tau paskambinsiu. 


— Užsakiusi puokštę moteris buvo apkūnoka juodaplaukė. Su- 
mokėjo grynaisiais, — skaitė Štefanas iš užrašų knygelės. — Nu- 
statyti jos akcento pardavėja nesugebėjo. Pasak jos, turkiškas 
ar vengriškas. 

— Tai beveik tas pats, - ironiškai burbtelėjo Florinas ir atsi- 
lošė krėsle. Pirmąkart atrodė išsekęs nuo tada, kai jie ėmė tirti 


šią bylą. 

Beatrisė girdėjo jų pokalbį puse ausies. Jos paklaustas ryšio 
operatorius nepasakė nieko naujo. Šįryt išsiuntęs žinutę „savi- 
ninkas“ išjungė telefoną. 

Ačiū už gėles, parašė ji. Sveikinu, kad žinote tiek daug apie 
mane, ir prašau atsakyti į vieną paprastą klausimą: kaip seka- 
si Sigartui? Ar „savininkui“ tai pasirodys juokinga? Gali būti. 
Bet kalbėti atsargiomis užuominomis nebebuvo prasmės. 

Trumpai pasvarstė, ar nereikėtų užsiminti apie koordina- 
tes ir tiltą, bet nusprendė, kad nereikia. Jokių nukrypimų nuo 
svarbiausio tikslo. 

Išsiuntė žinutę ir nusprendė kavinėje nusipirkti šaltos arba- 
tos. Su stikline rankoje susirado ramią vietelę lauke. Gėrimas 
atrodė nežmoniškai saldus ir toks šaltas, kad sulig kiekvienu 
gurkšniu Beatrisei suskausdavo smilkinius. 

Norėjo pusvalandį pabūti viena, todėl gėrė pamažu. Duos 
„savininkui“ laiko — jeigu jis iki šiol neparašė, galbūt netru- 
kus parašys. Tada ji iškart sureaguos ir kaipmat atsakys. Jam 
patinka keistis žinutėmis, tai aiškiai justi. Jis mėgaujasi užuo- 
minomis, savo parengtais netikėtumais. Jis norės pamatyti jos 
reakciją. 


Tačiau „Message in a Bottle“ paskelbė atėjus naują žinutę tik 
trečią valandą nakties. Per kelias akimirkas pabudusi Beatrisė 
pašoko, nerimastingai besidaužant širdžiai. 


Norite žinoti, ar Sigartas gyvas? Taip. Tebegyvas. Bet jo 
būklė prasta. Jeigu taip jums rūpi, palaikysiu jį iki pat 
galo. Tikiuosi, gebate tai įvertinti. 


Iki pat galo. Jei kokią nors žinią gali pavadinti dviprasmiška, 
tai kaip tik šią. Matyt, tebėra galimybė išgelbėti Sigartą, bet 
„savininkas“ čia pat pareiškia dar nesiliausiąs žudyti. Kaipgi 
kitaip, ketvirtosios pakopos mįslė neįminta, ir tyrėjai neskuba 

jos aiškintis. Štefanas, tiesa, toliau ją tiria, bet jeigu įmins, — 
aišku, kad įmins, - jie vis tiek nepuls kvosti „svarbiausiosios 
figūros“, tik visą parą stebės. Jeigu „savininkas“ savo ruožtu 
sukiosis apie kitą galimą auką, nes manys, kad prie šios durų 
laukia policija, ko gero, jie turės galimybę jį nutverti. 

Ar bus ir penktoji pakopa? 

Ji dar kartą perskaitė žinutę. 

Paskui kelią į Beatrisės sąmonę rado tik žadintuvo pypsniai. 
Ji išties buvo vėl užmigusi, saujoje tvirtai gniauždama mobilųjį 
telefoną lyg talismaną. 


Kosaras nesutiko su jos teorija. 

— Kad „savininkas“ palaikys Sigartą iki pat galo, gali reikš- 
ti ir tai, kad palaikys jo lavoną. Nesileiskite jo užmigdoma, — 
psichologo žvilgsnis už siaurų akinių stiklų buvo persmelktas 
įsijautimo ir, kaip universiteto docentų, Beatrisei atrodė ne- 
pakenčiamas. — Prisiminkite pėdsakus bute — auka prarado 
baisingai daug kraujo ir, aišku, nenustojo kraujuoti, kai buvo 
įgrūsta į automobilį. 

Visažinio toną Kosaras galėjo pasilaikyti sau. Beatrisė ne- 
norėjo su juo ginčytis. Luktelėjo, kol liks kabinete dviese su 
Florinu, o tada paskambino Drašei. 

— Be gydytojo priežiūros — vargu, — ramiai pareiškė šis. — 
Galbūt jis mirė ne iškart, bet aš neturėčiau didelių vilčių. 

— Ar visas tas kraujas jo? 

— Taip, — iškart atsakė jis. - AB neigiamas, retesnio nebū- 
na. Pirštai ir visi kraujo pėdsakai to paties asmens. Palyginau 
savo laboratorinius duomenis su Sigarto kortele, visi parame- 
trai sutampa. Pirštų, kraujo. Jokio kito kraujo pėdsakų. Matyt, 
nusikaltėlis nebuvo sužeistas. 

— Ačiū, - tyliai ištarė Beatrisė. Truputis optimizmo, lydėjęs 
ją ankstaus ryto valandomis, nuo Drašės žodžių galutinai iš- 
skydo. Iki pat vakaro ji laukė „savininko“ atsakymo, kitos vaiz- 

do žinutės, rodančios, kad jis rašė teisybę, kad Sigartas tebėra 
gyvas, bet mobilusis telefonas tylėjo. 


Virtuvės laikrodis rodė šiek tiek po pusiaunakčio. Suskambus 
telefonui, Beatrisė šlapiais plaukais stovėjo su chalatu prie šal- 
dytuvo. 

— Turime lavoną, - Florino balsas atrodė be galo pavargęs. — 
Spėk iš trijų kartų, kur jis rastas? 

— O velnias, Sigartas! 

Taigi „savininkas“ neištesėjo žodžio ir nužudė jį arba leido 
numirti nuo žaizdų, kaip visada. 

— Ne, iš visko sprendžiant, ne Sigartas. Bet žudikas mūsiškis. 

— Iš kur žinai? 

— Lavonas gulėjo ant tilto. Koordinatės tos pačios, kur šian- 
dien ieškojome. Aš jau pakeliui į ten. Būtų gerai, kad atvažiuo- 
tum ir tu. 


N47'26.210 ,,E013'12.543 


Raudonos ir baltos atitveriamosios juostos plazdėjo nakties 
vėjyje, ryškūs prožektoriai apšvietė tilto papėdę. Šalta, labai 
šalta, pamanė Beatrisė, išlipusi iš automobilio. Dėl to, kad jai 
šalta, kaltino šlapius plaukus. Buvo susukusi juos į kuodą ir 
dabar jautėsi lyg ant sprando nešiojanti prigėrusį žvėrelį. 

Nuo tilto pusės prie jos pribėgo Štefanas. 

— Florinas apačioje prie lavono. Ten maža vietos, visi laipio- 
ja ant kojų vienas kitam ir, manau, tuojau užkels lavoną čionai. 
Atrodo baisiai. 

Ji tylomis linktelėjo ir nusitempė Štefaną prie tilto sienelės, 
šalia prožektorių. 

Kresnas baltaodis kūnas, visai nepanašus į liesą Sigarto po- 
vyzą. Suriestos kojos, plikos pėdos. Daugiau Beatrisė nematė, 
nes tiek Florinas, tiek daktaras Fogtas buvo palinkę prie lavono, 
dviem buvo aiškiai sunku išlaikyti pusiausvyrą ant nuolaidaus 
upės šlaito. Drašė irgi buvo ten, greičiau gulėjo nei sėdėjo ant 
žemės ir knibinėjo savojo įkalčių gabenimo lagamino spyną. 

— Atrodo, lyg „savininkas“ būtų tiesiog permetęs lavoną 
per sienelę, - garsiai svarstė Beatrisė. Tam, kad efektingai pa- 
slėptų po tilto arkomis, neturėjo nei laiko, nei progos — au- 
tomobilių čia gausu ir naktį. Nejau nerado geresnės vietos? 
Nusprendė atsisakyti ankstesnio principo parinkti slėptuvę 
atokioje vietoje? 

— Ar kas nors jau nutuokia, kas galėtų būti negyvėlis? 

— Ne. Naujų pranešimų apie dingusiuosius nėra. Bet šis buvo 
jau vedęs. Drašė paėmė jo vestuvinį žiedą, - Štefanas susigū- 
žė. - Mirtis, matyt, buvo šiurpi, Fogtas sako dar to nematęs. 


225 


Trys vyrai vienas paskui kitą jau kopė į šlaitą, o keli uni- 
formuoti jų bendradarbiai ruošėsi kelti lavoną. Drašė pirmas 
perlipo sienelę ir prikišo Beatrisei prie veido plastikinį maišelį. 
Vestuvinis žiedas. 

— „Grasiela, 2001.6.19“, - pasakė jis. - Liūdinti našlė. 

Ji užsirašė tuos duomenis, retas vardas buvo dovana, turinti 
palengvinti jiems darbą. 

— Sveika, Bea. 

Prožektorių šviesoje Florinas atrodė toks pat išblyškęs kaip 
lavonas. Jis paėmė Drašės pasiūlytą cigaretę — visiška naujovė. 

— Būsiu, — pasakė ir giliai užsitraukė ją, — per obdukciją. 
Noriu pamatyti, kaip šis kūnas atrodo iš vidaus. 

Kodėl, norėjo paklausti Beatrisė, bet tuo metu du policinin- 
kai prinešė lavoną prie sienelės ir perkėlė per ją. Kai paguldė 
ant brezento į žolę, Beatrisė davė jiems ženklą, kad kol kas 
neuždengtų. 

Po akimirkos pasigailėjo, bet prisivertė nenukreipti akių į šalį. 

Toje vietoje, kur turėtų būti akis, raudonas ir juodas krateris 
spjaudė pūlingą lavą. Tekėdama link smakro ši buvo išarusi 
gilius griovius ir apnuoginusi žalią mėsą. 

Negyvėlis šiepė dantis kaip buldogas prieš kąsdamas, ir Be- 
atrisė tik iš antro žvilgsnio suprato, kad jo veidas perkreiptas 
ne iš pykčio ar skausmo, o todėl, kad trūksta apatinės lūpos. 
Lyg ši būtų nutirpusi. Tarp dantų kyšojo storas ir pakeitęs spal- 
vą liežuvis, didžiulė prisisiurbusi kraujo dėlė. Burnos vidus at- 
rodė lyg tamsiai rudai apkepusi dykra. 

— Nuo ko šitai? — priėjusi prie Fogto paklausė ji. 

— Sakyčiau, nuo rūgšties, galimas daiktas, acto ar fluoro 
vandenilio. Matote šias tamsias putas ant gleivinių? Tipiškos 
tokių rūgščių Žymės. 

— Manote, jis gėrė acto rūgšties? 

— Buvo priverstas gerti. Tiksliau galėsiu pasakyti tik po 
skrodimo, bet manau, kad rasiu suėstą stemplę ir rūgšties pra- 
kiurdytą skrandį, be to, mediastinitą. Pažiūrėsim. Ant rankų ir 


226 


kojų sąnarių panašios pančių žymės kaip Kristofo Beilio, tiktai 
įsirėžusios giliau. Manau, kad auka buvo surišta laidu. 

Beatrisei prieš akis iškilo Noros Papenberg vaizdas, kaip ši 
guli pievoje kniūbsčia, rankos surištos už nugaros laidu, blyš- 
kiai baltu kaip ir negyva oda po juo. 

Fogtas linktelėjo uniformuotiems vyrams, kad uždengtų 
kūną, ir Beatrisė šįkart neprieštaravo. 

— O kas akiai? — paklausė ji. 

— Tas pats. Ji itin negražiai atrodo, nes tai padaryta ante 
mortem*, - gydytojas pamatė neištartą klausimą jos veide. — 
Vokas praėstas kiaurai. Matyt, auka stengėsi jį užmerkti, kad 
apsaugotų akį. Štai taip. 

Jis paliko ją, nuėjo prie savo automobilio ir išsiėmė javainį 
iš pirštinių dėžės. 

Kitoje kelio pusėje stūksojo akmeninė statula — moteris, 
šventoji ilgais drabužiais, laikanti bokštą ir žvelgianti žemyn. 
Florinas sėdėjo prie jos kojų su nauja cigarete rankoje ir Žiū- 
rėjo į Beatrisę. 

— Neįprask, - pasakė ji. 

— Tikrai ne. Anekė nekenčia rūkalių, — jis dar du kartus sti- 
priai užsitraukė ir užgesino cigaretę į žolę šalia savęs. — No- 
rėčiau darsyk papurtyti Konradą Papenbergą. Pažiūrėti, ar jis 
turi alibi šiam vakarui. Ką dar reikėtų patikrinti, Beilio žmoną? 
Ar ji įstengtų pavilkti tokį berną kaip anas? — pakreipęs galvą 
jis nužvelgė Beatrisę. - Ar pati įstengtum? 

— Viena — ne. Be to... - ji pabandė surikiuoti mintis. — Ne- 
manau, kad tai būtų padarę Papenbergas ar Beil. Arba buvusi 
Lybšerio žmona, tai tiesiog neįmanoma. 

— Tai ne argumentas, kurį galėtum pripažinti. 

— Žinau. Bet ir ne toks, kad visiškai atmestume. Kai skaitai 
„savininko“ man atsiųstas žinutes, ar gali įsivaizduoti, kad jas 
parašė Konradas Papenbergas? Arba Vera Beil? Tai ne jų tonas. 


* lot. prieš mirtį. 

maigytą nuorūką žolėje. 

— Ne apie tai kalba. Mes labai nutolome nuo įprastinių savo 
metodų, leidome savininkui primesti jo žaidimėlį ir kvailai ti- 
kėjomės, kad jis laikysis savo paties nusatytų taisyklių. Iš pra- 
džių jis laukė, kol rasime būsimą auką ir pakalbėsime su ja, ir 
tik tada smogė. O dabar jam senka kantrybė, o gal pernelyg 
maga žudyti. Kas, po velnių, gali žinoti! 

Beatrisė krūptelėjo. Akimirksnį suvokė lemtingą dalyką, 
kažkas trakštelėjo, bet mintis vėl nuplasnojo sau. Iš pradžių 
„savininkas“ laukė, dabar aplenkia juos... čia esama dar šio to, 
šitai gerokai svarbiau. Ji tylomis kartojo kiekvieną Florino žodį, 
bet pasprukusi mintis nenorėjo grįžti. Kaip baikštus žvėris, pa- 
sislėpęs pomiškyje. 

Florinas buvo jau atsistojęs ir nuėjęs pasitikti pagaliau at- 
važiavusio katafalko. It juodas siluetas jis stovėjo prožektorių 
linį karstą. 

Mes visi baigiame savo kelią dėžėse, pamanė Beatrisė. 


— Ar čia vien pradedantieji? - Hofmanas taškėsi seilėmis per 
visą stalą, nors buvo tik pusė aštuonių ryto, ir aplink jį sėdėjo 
pavargę po nemiegotos nakties žmonės. 

— Keturi lavonai, galbūt penki, tik per dvi savaites! Juk turi 
būti įtariamųjų, liudytojų, ko nors! 

Sulig paskutiniais žodžiais jo balsas įgijo lyg ir maldaujamą 
toną. Rodos, viršininkas pats tai pajutęs suraukė antakius ir 
sunėrė rankas ant krūtinės. 

— Kaspari! Galbūt pagaliau apšviesite mus visus? Ką šiuo 
metu žinome apie naująją auką? 

Ji ištiesė pečius. 

— Vyras, tarp keturiasdešimties ir keturiasdešimt penkerių 
metų, tvirto kūno sudėjimo. Pasak daktaro Fogto, matyt, miręs 
dėl išgerto itin ėdraus skysčio. 

— O tapatybė? Ar yra kokių nors duomenų? 

— Jis neturėjo jokių dokumentų, pranešimuose apie pasta- 
ruoju metu dingusius žmones neminimas, bet turime vestuvi- 
nį žiedą ir, matyt, žmonos vardą ant jo. 

— Pasisekė. Tai paskubėkit, gerai? Ar bent numanot, kaip 
mane spaudžia prokuratūra? Po kelis kartus per dieną! 

— Nuo vakarykštės nakties ieškome liudytojų, nusikaltimo 
metu važiavusių per tiltą, - įsiterpė Florinas. - Beveik neįma- 
noma, kad niekieno nepastebėtas nusikaltėlis būtų galėjęs ten 
sustoti ir atsikratyti lavono. Be to, prašome leidimo apieškoti 
Konrado Papenbergo namą. 

— Gerai, - Hofmanas nusišluostė suprakaitavusią kaktą. — 
O kaip su paskutine mįsle? Su ta svarbiausiąja figūra? Ar rado- 
te, kas atitiktų jos apibūdinimą? 

Ranką pakėlė Štefanas. 

— Yra trys asmenys, atitinkantys svarbiausius bruožus, deja, 
duomenys labai migloti... 

— Ir kas? Patikrinkite tuos žmones, nebūkite mergaitė, Ger- 
lachai! — nutaisęs perdėtai skausmingą miną Hofmanas su- 
smuko krėsle. — Kai tik ką nors turėsite, tuojau pas mane! Žur- 
nalistai jau suuodė apie naują žmogžudystę, ir tai reiškia, kad 
rytoj turėsiu surengti spaudos konferenciją. Ir neduok Dieve, 
jei neturėsiu ko pasakyti. 


Internetinė telefonų knyga greitai pateikė registracijos duome- 
nis, tad Beatrisė pradėjo nuo jų, bet visoje Zalcburgo žemėje 
rado tik tris Grasielas. Ji išsispausdino telefonų numerius ir 
pabandė protingai juos išdėstyti. Viena į telefonų knygą buvo 
įrašyta kartu su vyru — Karlosu Asante. 

Vakarykštės nakties negyvėlis neatrodė toks pietietis, kad 
galėtų vadintis Karlosu Asante, todėl tą numerį Beatrisė nu- 
kėlė į sąrašo galą. Abiejų kitų turėjo tiktai mobiliųjų telefonų 
numerius. 

— Perner klauso. 

— Labą rytą, ponia Perner. Jums skambina Beatrisė Kaspari 
iš Zalcburgo kriminalinės policijos. 

Išgąstingas įkvėpimas. 

— Kas atsitiko? 

— Norėčiau žinoti, kur šiuo metu yra jūsų vyras. 

— Ką? 

— Jūsų vyras. Ar žinote, kur jis? 

— Taip. Vonios kambaryje, skutasi. Norite pasikalbėti? 

— Ne, ačiū, jei taip, viskas gerai. Geros jums dienos! - Ji ne- 
laukė, ką atsakys toji moteris, ir padėjo ragelį. Dar du nume- 
riai, jei nė vienas nieko neduos, teks kreiptis į registrų biurą. 
Galbūt Grasielos ieškoti reikėtų ir aplinkinėse žemėse, ko gero, 
net Bavarijoje? 

— Klausau, kas kalba? — Moters balsas buvo šiurkštus ir 
linksmas. 

— Beatrisė Kaspari, iš kriminalinės policijos. 

— Ą. 

— Jūs esate Grasiela Esterman? 

— Taip, bet... 

— Ar galite pasakyti, kur dabar jūsų vyras? 

Kambario gilumoje Beatrisė išgirdo vaikų balsus, paskui 
duslų šnaresį, moteris, matyt, uždengė ranka ragelį. Po kelių 
sekundžių garsas vėl sustiprėjo, o triukšmas nutilo. 

— Ko jums reikia iš mano vyro? — paklausė ji maloniu, bet 
atsargiu balsu. 

— Konkrečiai nieko, tik norėčiau žinoti, kur jis dabar yra. 

— Tiksliai negaliu pasakyti. Jau savaitė kaip išvykęs į koman- 
diruotę. 

Beatrisei pasidarė karšta. 

— Kada paskutinįkart jums skambino? 

— Šeštadienį ar sekmadienį. Ne, šeštadienį. Prašom pasakyti, 
kodėl klausiate? 

Beatrisė nereagavo į paskutinį sakinį. 

— Ir jau keturios dienos nerodo gyvybės ženklų? Ar tai 
įprasta? 

— Taip, — šįkart ji atsakė nedelsdama. — Taip esti dažnai, jis 
skambina tik tada, kai yra koks reikalas. O dabar noriu žinoti, 
kas atsitiko. 

— Savaime suprantama, pasakysiu. Jei norite, atvažiuosiu 
pas jus su bendradarbiu. Ar bus gerai po valandos? 

— Atvažiuosite? — moters balse pirmąkart pasigirdo kažkas 
panašaus į nerimą. — Vėl prisidarė bėdų, taip? Bet aš nieko 
nežinau, aš jo beveik nematau. 

Dar nebuvo jokių įrodymų, kad Beatrisė išties kalbasi su au- 
kos žmona. Bet vis labiau buvo linkusi taip manyti. 

— Galbūt jums atrodys keista, — tarė ji, - bet prašyčiau pa- 
sakyti, kada ištekėjote už savo vyro. 

Bežodis pašnekovės apstulbimas truko šiek tiek trumpiau, 
nei galėjai tikėtis. 

— Nagi... 2001-ųjų birželį. Birželio devynioliktą. 

— Ačiū. Po valandos mes būsime pas jus, prašom palaukti, — 
Beatrisė padėjo ragelį. Estermanas, Zalcburgas, įrašė į Google 
paieškos langelį. Rado Valterį ir Rudolfą. 

Rudolfas Estermanas pardavinėjo viso krašto vaistinėms 
liekninančius lašus ir figūrą formuojančius losjonus. Visa tai 
išvežiojo. Tai bent! 

Be to, matyt, truputį prekiavo internetu. Penki kilogramai 
per dešimt dienų!!! - žadėjo ryškiai raudonas užrašas tinklala- 
pyje. Kokia nesąmonė. 

Beatrisė atstūmė kėdę. Florinas buvo kažkur išėjęs. Rado jį 
pas Štefaną, juodu nagrinėjo Lybšerio kompiuterio duomenis. 

— Iš pirmo žvilgsnio vien banalybės, — atsiduso Florinas. — 
Štefanas perskaitė paskutiniųjų trijų mėnesių susirašinėjimą, 
bet nieko nerado. Jokio ryšio su Beiliu, Papenberg ar Sigartu. 

— Užtat aš kai ką turiu. — Beatrisė iškėlė telefono numerių 
sąrašą. — Devyniasdešimt devyni procentai, kad mūsų rastas 

lavonas yra Rudolfo Estermano, abejotinų liekninančių prepa- 
ratų agento ir... 

Ji užsikirto. Ir apkaltino nuovargį, kad tik dabar tai paste- 
bėjo. 

— Bea! 

Išsmukusi pro duris ji jau bėgo koridoriumi ir karštligiškai 
svarstė, kaip greičiausiai gauti norimą informaciją. 

— Daiktai, kurių niekam nereikia, - sušnabždėjo ir įrašė į 
paieškos langelį Feliksas Estermanas. 

Feliksas buvo devynerių metų, priklausė sporto sąjungos 
dziudo klubui. Per paskutinį klubo turnyrą savo amžiaus gru- 
pėje užėmė trečią vietą. Beatrisė įjungė draugijos nuotraukų 
albumą ir ketvirtoje rado jį. Smulkus tamsiaplaukis rudai įde- 
gusia oda ir švytinčia šypsena. 

Iš kairės į dešinę: Feliksas Estermanas (9), Robertas Hei- 
sas (9), Samuelis Hirceris (10), buvo parašyta apačioje. 

- Jis turi du sūnus, vieno iš jų vardas Feliksas. 

— Ką? 

Beatrisė išsigandusi atsigręžė. Viešpatie, kodėl tas Florinas 
visąlaik prieina taip tyliai? 

— Atleisk, jei išgąsdinau, maniau, kalbi su manimi. 

Dabar Beatrisė dažnai kalbėdavosi su savimi, lyg galėtų su- 
prasti savo mintis tik garsiai ištarusi. Ji brūkštelėjo ranka per 
kaktą ir išdėstė savo prielaidas. 

— Jis yra svarbiausioji figūra. Rudolfas Estermanas, — ėmė 
karštligiškai raustis netvarkingoje fotografijų šūsnyje šalia 
ekrano. Dalis jų nuslydo ant grindų, ir ji prisivertė nenusikeik- 
ti. — Štai, klausyk: duoną pelnosi, pasak jo, pardavinėdamas tai, 
ko niekam nereikia. Ir jam tai sekasi. Turi du sūnus, vieno iš jų 
vardas Feliksas. — Ji atkišo jam nuotrauką ir bakstelėjo pirštu į 
tai, ką buvo perskaičiusi. - Viskas sutampa. 

Jis iškart suprato. 

— Tas Estermanas, sakai, yra agentas? 

— Taip. Pardavinėja dietines piliules vaistinėms. Žmona jau 
keturios dienos su juo nebendravo, viskas sutampa, Florinai! — 
Beatrisė rašikliu bakstelėjo į kompiuterio ekraną. — O čia jo 
sūnus Feliksas. Paskambinau Estermano žmonai ir pasakiau, 
kad atvažiuosime. 

— Gerai. Fogtas ketina dvyliktą pradėti skrodimą, taigi turi- 
me mažiau kaip dvi valandas, - jis paėmė nuo stalo raktus. — 
Eime. 

Jiems dar nespėjus prieiti prie durų, suskambo Beatrisės 
telefonas. Atsiųstos žinutės garsas ją jau šiurpino, ateityje jį 
pakeis. Kai tik baigs šią bylą. 

FTE Bet tai nieko nereiškia, aukščiau galvą. 

Ir viskas. Vėl ta lobių ieškotojų santrumpa, Beatrisė prisi- 
minė tokią buvus sąraše. Eidama į lauką atlapojo Štefano ka- 
bineto duris. 

— Paskambink į telefonų bendrovę ir paprašyk, kad praneš- 
tų, iš kur „savininkas“ skambino maždaug prieš dvi minutes. 

Jis pakėlė akis į dangų. 

— Gerai. 

— Ir primink, ką reiškia FTF? 

— First to find*. Jei pirmas randi lobį, turi... 

— Aišku. Ačiū. 

First to find. „Savininkas“ juos aplenkė, suprato, kad kiek- 
vienas asmuo, kurį jie atpažins įminę jo mįslę, bus saugomas 
visais įmanomais būdais. Bet jis to nenorėjo, jam reikėjo pagir- 
dyti Estermaną rūgštimi... 

Galiausiai tie sarkastiški paguodos žodžiai. Aukščiau galvą, 
tai nieko nereiškia — visiškas mėšlas. Ar iš tiesų „savininkas“ 
smaginasi, patiria malonumą iš to, ką daro? 

— Man atrodo, jis žiaurėja, - pasakė ji, kai Florinas išvažiavo 
iš automobilių aikštelės. 

Jis žvilgtelėjo į ją iš šono. 


* angl. pirmasis radijas. 

— Man tai ne. Nora Papenberg mirė greitai, o Lybšeriui jis 
pirmiau nupjovė ausį. Dar nežinome, kokiu būdu galiausiai 
buvo nužudytas. Sigartas jau neteko dviejų pirštų. Niekas ne- 
žino, kas jam dar bus padaryta, kol... 

Nors Florinas garsiai to neištarė, Beatrisė nujautė, kad jis 
nebetiki, jog pavyks Sigartą rasti gyvą. 

Penki lavonai per penkiolika dienų, o Viešpatie. 

Prieš pat Grasielos Esterman namus paskambino Štefanas. 

— Bea! Nepatikėsi! Paskutinę žinutę jis išsiuntė per UMTS 
siųstuvą, įtaisytą ant policijos direkcijos stogo. 

— Po velnių! - „savininkas“ negalėjo dingti taip greitai. Jie 
turėjo pravažiuoti pro pat jį. Beatrisė užgniaužė norą papra- 
šyti, kad Florinas grįžtų atgal. Tiesa, dabar tai nebeturėjo 
prasmės. — Ačiū, Štefanai. Gal apeitum aplink namą ir pasi- 
žvalgytum, kas ten vaikštinėja? Tik dėl visa ko. Nemanau, kad 
„savininkas“ dar ten, ir vis dėlto... 

— ..jei tebebūtų, tai, žinoma, nepakenks. 

Ji pranešė Florinui, ką pasakė Štefanas. 

— „Savininkas“ trinasi aplink mus. Gali būti, kad draudimas 
skleisti informaciją padarė savo, ir dabar jam trūksta jos, — 
Beatrisė staigiai atsigręžė ir pasižiūrėjo pro užpakalinį langą. 
Paskui juos važiavo balta astra su tamsiaplauke moterimi prie 
vairo. — Kai pastatysime automobilį, pažiūrėkime, ar kas nors 
sustos. 

— Arba pažiūrėkime, - pamažu ištarė Florinas, — ar ten jau 
ko nors nėra. „Savininkas“ galėjo apskaičiuoti, kad būsime jau 
iškapstę negyvėlio pavardę. Ir, savaime aišku, pirmiausia va- 
žiuosim pas našlę. 

Paskutines penkias kelionės minutes Beatrisė tylomis žiūrė- 
jo pro automobilio langą. Jai reikės darsyk šnektelėti su Kosa- 
ru. Tai, kad savininkas artinasi prie jų, teikia galimybę, į kurią 
negalima numoti ranka. 

Išlipus iš automobilio priešais namą, niekas nekrito į akis. Į 
policininkus taip pat niekas nekreipė nė menkiausio dėmesio. 
Pro šalį praėjo moteris su pirkinių krepšiu rankoje, vesdamasi 
knirkiantį vaiką kita ranka, ir tai buvo viskas. 

Pasirodė, kad Grasiela Esterman yra daili įpusėjusi ketvirtą 
dešimtį tamsiaplaukė, kuriai išties sunku ramiai pasėdėti bent 
minutę. 

— Po jūsų skambučio nuvedžiau vaikus į mokyklą ir penkis 
ar šešis kartus bandžiau susisiekti su Rudžiu, bet visada įsi- 
jungdavo tik pašto dėžutė, - moteris kalbėjo su pastebimu ak- 
centu, bet be gramatinių klaidų. Sunėrusi rankas ant krūtinės 
ji įsmeigė akis į Floriną. — Kas atsitiko? 

Ant sienų ar kokios nors lentynos nebuvo nė vienos Ester- 
mano nuotraukos, tik dviejų vaikų: kūdikio amžiaus, nerangių 
trimečių, mokyklinukų švarplėtomis burnomis. 

— Prieš mūsų kalbą paprašytume parodyti vyro nuotrauką. 

— O kam? — ji neatrodė bent kiek sunerimusi, tik susidomė- 
jusi. Buvo, kaip sakoma, co0l*. 

— Mes jums mielai paaiškinsime, kai ją pamatysime. 

Tokia tvarka moteriai išties nepatiko, bet ji gūžtelėjo pečiais 
ir ištraukė iš knygų lentynos mažą nuotraukų albumą. 

— Madre dos Dios**, - sumurmėjo ir padėjo jį priešais Flori- 
ną ir Beatrisę ant žurnalinio staliuko. 

Vestuvių fotografijos. Jau iš pirmosios buvo matyti, kad dau- 
giau ieškoti nereikia. Rudolfas Estermanas joje atrodė labai 
panašus į negyvėlį, nors fotografuodamasis buvo jaunesnis ir 
lieknesnis, turėjo abi akis ir apatinę lūpą. 

Beatrisė ir Florinas, matyt, tylėjo truputį per ilgai, nes Gra- 
siela Esterman iškart padarė deramą išvadą. 

— Rudžiui kas nors atsitiko, tiesa? Sakykit pagaliau, kas. 


* angl. kietuolė. 
** isp. Dievo Motina. 

— Šiąnakt radome lavoną be dokumentų. Ir jis, deja... 

— Rudžio? — moteris šūktelėjo garsiau, lyg ta mintis būtų ją 
užpykdžiusi. — Jis vėl prisigėrė ir šįkart tvojosi į medį? 

— Ne. Galimas daiktas, buvo nužudytas. 

Tai ją privertė nutilti. Grasiela Esterman lėtai pakėlė rankas 
prie lūpų tarsi norėdama būti tikra, kad daugiau jai neištrūks 
nė garso. 

— Nužudytas? Ir... ne per kivirčą ar peštynes? - paklausė po 
kurio laiko. 

Keistas klausimas. 

— Ar to buvo galima tikėtis? 

Moters veidas įgavo lyg ir atsiprašomą išraišką, tarsi ji būtų 
mielai atsiėmusi savo klausimą. 

— Tikėtis tai ne, bet aš ir nenustebau. 

Beatrisė palinko į priekį. 

— Papasakokit man apie savo vyrą. 

— Jis daug geria ir grabalioja kitas moteris, — ji atsistojo, 
nuėjo prie lango, paskui prie knygų lentynos. Ištraukė vieną 
vyras. Galit bet ko paklausti, kas jį pažįsta, - staiga moteris 
sustingo. — Bet aš jo nenužudžiau, jeigu taip manote! 

Jie neturėjo kada atsakyti, nes Grasiela Esterman kalbėjo 
toliau. Per dešimtį minučių jie sužinojo didumą jos gyveni- 
mo istorijos, visų pirma vedybinio gyvenimo. Estermanas su- 
sipažino su Grasiela Meksike, ten ji dirbo viešbutyje. Viskas 
klostėsi greitai: meilė, prablaivėjimas, nutolimas, antipatija. 
Du vaikai. 

— Jūs neatrodote nustebusi, — pagaliau įsiterpė Beatrisė. — 
Kai žmogus nužudomas, mus tai verčia bent kiek suklusti. 

— Ir jūs nenustebtumėt, — atsakė moteris. - Gyvenime Ru- 
dis kivirčijosi daugiau už bet ką. Užtekdavo kam nors kreivai 
pažvelgti į jį, ir prasidėdavo. Jis išspirdavo žibintus tam, kuris 
pirmesnis užimdavo jo vietą automobilių aikštelėje. Kartą ap- 

ausiavo kelnerį, atnešusį ne tą priedą prie kepsnio, — ji įsižiū- 
rėjo į rankose laikomą knygą. 

Beatrisė bandė nepastebimai įžiūrėti mėlynes ant rankų ar 
ant veido. Nieko. 

— Manęs jis jau seniai nelietė, - pasakė moteris šypsodama- 
si. Buvo išties protinga, matyt, atspėjo Beatrisės mintis, nors 
ši ir stengėsi būti mandagi. — Visomis prasmėmis. Vaikų irgi. 
Mažai būdavo namie, - ji nustojo šypsotis. — Jei jau atvirai, tai 
vis dėlto esu truputį nustebusi. Mat visada maniau, kad Rudis 
ką nors užmuš, o ne atvirkščiai. 

Moteris apsiglėbė liemenį, jos akyse pirmąkart pasirodė 
kažkas panašaus į liūdesį. 

Taigi tasai vyras, matyt, turėjo priešų, ko gero, buvo net 
baudžiamas. Beatrisė šitai būtų tikrai radusi jo byloje, bet vis 
dėlto pasidomėjo. 

— Ar galite pasakyti, kur jis gimė? 

Jeigu toks pokalbio posūkis ir apstulbino Grasielą Esterman, 
ji to neparodė. 

— Šafhauzene. Jo tėvas buvo šveicaras. 


S atitiko devyniolika, C - tris, H - aštuonis. Štefanas su beveik 
jaudinamu užsidegimu lipdė penktosios pakopos koordinates, 
jam tai puikiai sekėsi vienam. Beatrisė stengėsi netrukdyti ir 
tyliai kalbėti telefonu. 

— Manau, kad „savininkas“ stengiasi būti arti mūsų. Šian- 
dien atsiuntė man trumpąją žinutę, jo mobilusis buvo užregis- 
truotas čia pat. Kodėl taip elgiasi? Gal rašydamas nori matyti 
mano langą? 

— Labai gali būti, — trumpai pagalvojęs atsakė Kosaras. — 
Viena vertus, jaučiasi ganėtinai saugiai, kad tam ryžtųsi, o kita 
vertus, patiria kutulį, kad galbūt įklius. Didis nepažįstamasis, 
tamsoje uždedantis ranką jums ant peties ir nekliudomai pa- 
sišalinantis. 

Beatrisė pasijuto lyg kas nors būtų šaltu vandeniu perliejęs 
jai rankas ir nugarą. 

— Man tai nelabai patinka. 

— Nebijokit. „Savininkas“ pasirinko jus kaip ryšininkę, Be- 
atrise. Man atrodo, kad prieš baigdamas savo žaidimą jis ban- 
dys asmeniškai susitikti su jumis. 

— Bet kodėl? 

Ji nejučia nusigręžė į šalį, kad pažiūrėtų pro langą. Viskas 
kaip visuomet. Nieko, kas kristų į akį. Apeidamas namą Štefa- 
nas irgi nepastebėjo nieko ypatingo. 

Tačiau „savininkas“ dar nori mums parodyti, kad esame lėti, 
samprotavo Beatrisė, jis nori skelbti savo pergalingas žinutes ir 
vėliau šaipytis iš mūsų pastangų. TFTH. 

— Galimas daiktas, jis kreipiasi į mane ne kaip į asmenį, o 
kaip į grupės, policijos, atstovę. 

— Galimas. Bet gali būti ir taip, kad atrodote jam patraukli 
kaip moteris, todėl žaidžia su jumis, o ne su Florinu ar paga- 
liau Hofmanu, - Kosaras kostelėjo. - Jei taip būtų, turėtumėt 
pasistengti, Bea. Andai jums patariau sudominti jį kokiu nors 
asmeniniu dalyku. Ir, ko gero, apsirikau. 

Kosaras pripažįsta padaręs klaidą? 

— Nesijaudinkite, aš jam išsiunčiau tik dainos eilutę. Jam tai 
nieko neduos. 

— Gerai, - rodos, psichologui palengvėjo. — Ir toliau laikyki- 
tės tokios taktikos. Nerašykite nieko asmeniško apie save. 

Tarsi tai padėtų. Tarsi jis ir taip nežinotų apie mane dau- 
giau, negu norėčiau. 


Florinas grįžo iš skrodimo išblyškęs, piktu veidu. Jo akys buvo 
tokios pat rūsčios kaip praėjusią naktį, tik dabar jis neturėjo po 
ranka cigarečių, kad nusiramintų. 

— Estermano stemplė buvo juoda. Iš vidaus. Audiniai ne- 
gyvi, skrandis vienų skylių. Auka mirė nuo kraujo užkrėtimo. 

Fogtas sako, kad merdėjo dvi tris dienas ir labai kankinosi. Visa 
krūtinės ertmė buvo paveikta uždegimo, stemplėje atsivėru- 
sios opos ilgainiui ėmė ryti save. 

— O akis? 

— Išėsdinta keturiasdešimties procentų fluoro vandenilio 
rūgštimi. Estermanas jos ir gėrė, tik mažesnės koncentracijos. 
Antraip „savininkas“ nebūtų galėjęs taip ilgai džiaugtis jo kan- 
čiomis, — Florinas laikė delnus išskėstais pirštais ant stalviršio 
ir kalbėdamas nenuleido akių nuo Beatrisės. — Fluoro vande- 
nilio rūgštis išties gerai pasirinkta. Jei ji didelės koncentracijos, 
suėda net stiklą. Bet net smarkiai praskiesta eina kiaurai per 
odą, per raumenis, net per kaulus. Nelabai greitai, bet nepa- 
liaujamai. Per dieną prasigraužia per visą kūną, - jis giliai įkvė- 
pė ir sugniaužė kumščius. — O kas naujo pas mus? 

Beatrisę trumpam sutrikdė temos pakeitimas, bet ji susi- 
tvardė. 

— Koordinatės. Jas apskaičiavo Štefanas. Štai čia yra penktoji 
pakopa. 

Ji atkišo jam per stalą dalies Google žemėlapio atspaudą. 

— Prie Valerio ežero. 

— Aha. Aklikelis, mažas miškelis, aplink laukai. Artimiausias 
namas už pusės kilometro. 

Jie išvyko po pusvalandžio. Florinas važiavo taip, kad Be- 
atrisė pradėjo nerimauti jau po antros kryžkelės. Per greitai. 
Pernelyg įsiutęs. 

— Gal man sėsti prie vairo? - lyg tarp kitko paklausė ji, deši- 
ne ranka tvirtai įsitvėrusi į kilpą virš keleivio durelių. 

— Ne, - jis pyptelėjo taksi vairuotojui, iš autobusų juostos 
išsukusiam į dešinę. 

Kai Florinas taip nusiteikęs, nėra jokios prasmės apeliuo- 
ti į sveiką protą. Beatrisė atsigręžė į Štefaną, šis kiūtojo ant 
užpakalinės sėdynės sunėręs rankas už galvos, užmerkęs akis. 
Puiku, jeigu jam pavyks šitaip kelias minutes numigti. 

— Mane jau ima nervinti visa ta istorija, Bea, — ji vargiai su- 
prato, ką pasakė Florinas, mat jo balsą beveik visai nustelbė 
eismo triukšmas. — Kiek dar truks, kol prisikasime bent prie 
įtariamojo? 

Jis vėl važiavo normaliu greičiau, padidino jį tik pasiekęs au- 
tostradą. 

— Nėra ko lyginti. Niekada nebuvome susidūrę su nusikaltė- 
liais, kurie elgėsi bent panašiai, — jei savo žodžiais nenuramins 
jo, tai bent save. - „Savininkas“ yra susitelkęs į tikslą ir pasi- 
ruošęs ypač gerai... kaip režisierius, statantis savo paties pjesę. 

Florinas nieko neatsakė. Ji pažvelgė iš šalies į jo profilį su- 
rauktais antakiais, truputį praverta burna. Ir staiga pajuto di- 
džiulį norą nubraukti plaukus jam nuo kaktos. Bet susitvardė. 

Velnioniškai gerai apskaičiuoji, kada ką daryti, Bea. Klasė. 
Tik tu taip sugebi. 

— Jeigu nuspręsime nežaisti pagal jo taisykles, nesilaikyti jo 
nurodymų, - ji kalbėjo toliau, — išvis liksime tuščiomis ranko- 
mis. Prieštarauk, jei klystu. 

Florinas atsakė tik niūriu žvilgsniu. 

— „Savininkas“ nedaro šiurkščių klaidų, vienintelė, kurią iki 
šiol pastebėjau, yra kruvinas pėdsakas Sigarto name. Vis dėlto 
net jis mūsų niekur nenuvedė. 

Jis nutildė ją nutrūktgalviškai lenkdamas džipą su Vienos 
numeriais. 

— Gal tai atsitiktinės aukos? Kaip manai, Bea? Gal jis elgiasi 
kaip Vašingtono snaiperiai du tūkstančiai antraisiais? 

Dainininkas. Pralaimėtojas. Svarbiausioji figūra. 

— Ne, ne taip. Jis... — ji pamažu kasėsi prie andai paspruku- 
šis ryšys suprantamas tik jam vienam, nes yra perdėm bepro- 
tiškas, ir vis dėlto tokio esama. Galvą dedu. 

Ir įžiūri ryšį su manimi, pamanė sau, nors ir kitokio pobū- 
džio. Kosaras teisus. Anksčiau ar vėliau „savininkas“ pasirodys. 

Lengvas vėjelis lenkė lauko, kuriame buvo susirinkusi paieš- 
kų komanda, žoles. Drašė, tamtyč šiam atvejui įrašęs į savo 
išmanųjį telefoną navigacijos programą, karštai ginčijosi su 
Štefanu, kurio Garmin navigatorius, nurodžius tas pačias ko- 
ordinates, rodė kitą vietą, maždaug penkiolika metrų į šalį 
nuo Drašės. 

Iki šiol niekas nieko nebuvo radęs, o lavonų paieškų šunys 
turėjo būti atvežti tik po pusvalandžio. 

Buvo matyti krūmai ir medžiai, už jų ežeras. Niekur jokių 
uolų plyšių ar olų, tinkamų slėptuvėms. Jeigu „savininkas“ slė- 
pė lobį vandenyje, tai jų apskaičiuotos koordinatės buvo nie- 
kam vertos, tiek pagal Štefano, tiek pagal Drašės navigatorių 
rodmenis. 

Atsargiai statydama koją už kojos Beatrisė vaikščiojo tarp 
dviejų pažymėtų vietų. Medžiai čia buvo tankūs, žemė minkš- 
ta. Ir jokių žymių, kad kažkas kažką būtų užkasęs. 

Ji žengė kelis žingsnius į šalį, išgirdo, kaip pliuškena vėjo į 
krantą genamos bangos. Kitų balsai sulig kiekvienu jos nueitu 
žingsniu vis labiau tilo, žodžiai darėsi mažiau suprantami. Ties 
vienu kelmu Beatrisė sustojo ir atsisėdo. 

Ką daryčiau, jei norėčiau čia ką nors paslėpti? 

Ji bandė įsijausti į aplinką, nuvyti nereikalingas mintis. Van- 
duo. Medžiai. Žemė. Taip, užkasti būtų natūraliausia. 

Pala, o medžiai? Beatrisė pačiupinėjo šiurkštų stūksančio 
prie pat jos kamieno žievę. Tame sutrumpinimų sąraše kažkas 
buvo apie tai. Ji užsimerkė, susikaupė. JAF T. 

Just another fucking tree. 

Slėpti lobius medžiuose buvo ypač mėgstama, tyrinėdama 
tokias slėptuves Beatrisė susidūrė su dideliu išradingumu — 
preparuotos šaknys, išduobtos šakos, tamtyč įkelti inkilai. Už 
to buvo galima užsikabinti. 

Tą akimirką, kai Beatrisė pakilo eiti pas kitus, mintis jai tarsi 
nukrito iš dangaus. Viską žinote ir nieko nerandate. 

Mes žinome, pamanė ji, tik todėl, kad jis mums pasako. 

— Florinai! - jai po kojomis traškėjo šakos ir šnarėjo sausi la- 
pai. - Turime dairytis aukštyn, į viršūnes! Gali būti, kad mums 
prireiks kopėčių, — ji atsistojo Štefano pažymėtoje vietoje ir 
pakėlė akis į artimiausio medžio šakas. 

— Kodėl aukštyn? 

— „Savininkas“ mums tai pasakė, tik aš nesupratau, - Be- 
atrisė atsigręžė į Floriną. —- Galvą laikyk iškeltą, rašė jis. Ar kas 
nors turi žiūroną? 

Jie rado lobį prie pat Štefano nustatytų koordinačių, dide- 
liam jo džiaugsmui. Talpykla buvo įkelta į buką gerų aštuo- 
nių metrų aukštyje. Didesnė už kitas iki tol jų rastas talpyklas, 
maždaug nešiojamojo televizoriaus dydžio dėžė. 

Štefanas pasisiūlė ją nukelti ir įsiropštė į medį, vis koman- 
duojamas Drašės. 

— Ji pritvirtinta prie kamieno lipniąja juosta, - šūktelėjo jis 
iš viršaus. — Aš ją nupjausiu, tada nuleisiu dėžę virve. 

Beatrisė žiūrėjo į besileidžiančią iš viršaus, siūbuojančią į 
šalis talpyklą apimta prieštaringų jausmų. Dar prieš šiai palie- 
čiant Žemę tarėsi jau žinanti, kas viduje. Dydis atitiko „savinin- 
ko“ žodžius... 

Drašė, šįkart nekantraujantis pats, pareiškė esąs pasiruošęs 
čia pat ją atidaryti. 

— Aišku, nesunaikinant svarbių pėdsakų, - suurzgė jis, kai 
Beatrisė norėjo prieiti arčiau. 

Dėžė buvo su atlaužiamaisiais užraktais, jis vieną po kito 
pakėlė juos, kol pagaliau dangtis liko laisvas ir paaiškėjo, kas 
yra viduje. 

Ji neapsiriko. Aukščiau galvą galėjai suprasti dvejopai. 

Tai, kas pirmiau valdė Lybšerio mintis ir jusles, saugojo jo 
atsiminimus, dabar buvo įvyniota į tvirtą foliją, tokioje polici 
ninkai buvo radę kitas kūno dalis. 

Beatrisė tylomis susižvelgė su Florinu. Dėl mirties priežas- 
ties Fogtui šįkart nereikės vargti, trūko didelės galvos dalies 
ties dešiniu smilkiniu, viduje prie folijos buvo prilipusi pilka 
smegenų medžiaga. 

Mažiau krito į akis, kad galva buvo be ausų. Vienoje jos pu- 
sėje žaizda buvo tamsiai raudonai apšašusi, kitoje lygi ir blyški. 
Kreivi pageltoniję dantys iššiepti. 

Žmogus gėrė daug arbatos, pamanė Beatrisė, arba daug rūkė. 

Po folija kaupėsi dujos, jos buvo ją išpūtusios ir neilgai tru- 
kus turėjusios susprogdinti. 

— Netrukus mes jį turėsime visą, - burbtelėjo Drašė ir iš po 
galvos atsargiai ištraukė, kaip buvo jau įprasta, du lapelius. 

— Nuotraukas gausit šiandien po pietų, o informaciją iškart. 
Taigi dėmesio. 

— Ne, palūkėk, - Beatrisė priėjo prie jo. — Ir aš noriu per- 
skaityti. Pamatyti rašyseną. 

Ji nekreipė dėmesio į Drašės dūsavimus ir persisvėrė jam 
per petį. 

Vėl Noros Papenberg braižas, jau beveik toks pat įprastas 
kaip senos pažįstamos. 


S-oji pakopa 

Tu ieškai sudraskytosios. Neryžtingumas ją susargdino ir 
vieną dieną kainuos gyvybę. Ji kalta ir kartu nekalta kaip 
daugelis mūsų, bet sunkiau pakelia savo kaltę už kitus. 
Ieškok tamsių plaukų ir prie jų derančios pavardės, žinių 
apie grojimą fleita ir komponavimą. 

Dar svarbesnis raktas yra gimimo metai: prie paskutinių 
jų skaitmenų pridėk 15 ir padaugink iš 250. Pridėk 254, 


243 


o gautąjį skaičių atimk iš šiaurinių 4-0sios pakopos 
koordinačių. Padaugink pirmus du skaičius iš paskutinių 
dviejų gimimo metų skaičiaus, pridėk prie gautojo 
skaičiaus 163 ir pridėk gautąją sumą prie rytinių 
koordinačių. 

Ten vėl susitiksime. 


Moteris, pirmąkart. Ne, ne visai - viskas prasidėjo nuo Noros 
Papenberg, tik jos nebereikėjo ieškoti. 

Ar gali būti, kad savininkui rūpi simetrija? Pradžioje mote- 
ris, paskui keturi vyrai, pabaigoje vėl moteris? Ne, jis juk žadė- 
jo pabaigai palaikyti Sigartą. 

Tada Drašė perskaitė lobio raštelį. Sveikinu, tu radai lobį, 
šįkart vertėjo pavargti, tiesa? Beatrisė klausėsi tik puse ausies. 
Fleita ir komponavimas. Tai prikišamai rodė, kad auka yra 
Mocarteumo mokinė ar mokytoja. Tamsūs plaukai ir prie jų 
derantis vardas. 

Florinas iškart įjungė automobilio variklį. Šįkart jie pralenks 
„savininką“. 


Žodis „sudraskytoji“ skambėjo grėsmingai, juolab kad „savi- 
ninkas“ pastaruoju metu, rodos, kalbėjo vis labiau be užuo- 
lankų. Dar tebesėdėdami automobilyje tyrėjai kreipėsi į Mo- 
carteumą ir pareikalavo kompozicijos ir fleitos klasių mokinių 
sąrašo. Tada mokytojų sąrašo ir galop absolvenčių. 

— Gera pradžia, - tai buvo pirmieji Florino žodžiai nuo tada, 
kai jie išvažiavo. - Nepamiršk privačių akademijų. 

— Nepamiršiu. Bet pirmiau noriu patikrinti ką kita. 

Savo užrašuose ji surado dirigento, kurio chore dainavo 
Kristofas Beilis, telefono numerį. 

— Čia Kaspari iš krašto kriminalinės policijos. Ar galite pa- 
sakyti, kur paprastai repetuojate? 

— Bažnyčioje. Mums ten paskirtas laikas dirbti. 

— Suprantu. Ir niekur kitur? 

— Ne, - patylėjęs atsakė dirigentas. —- Kartais, prieš svarbius 
koncertus, ir vienoje Mocarteumo patalpoje. 

— Ačiū, —- jausdama, kad pagaliau nutvėrė siūlo galą, Beatri- 
sė įsikišo telefoną į rankinuką. — Pamatysi, — pareiškė ji Flori- 
nui, - Mocarteume mes kai ką rasime. 


Bet paskui atėjo sąrašai, ir Beatrisės spėjimas nepasitvirtino. 
Tamsūs plaukai ir prie jų derantis vardas - ji tikėjosi ko nors 
tokio, kad atrodytų pietietiška arba išraiškinga, pavyzdžiui, 
Schwarz“. Ir visai nemanė, kad Zalcburge bus tiek daug studi- 
juojančių japonių ir kinių. Jos visų pirma veržėsi į fleitos kla- 
ses, tiek išilginės, tiek skersinės. 

— Šūdas, — dejavo Beatrisė vartydama sąrašus. — Niekaip 
neįmanoma visų jų patikrinti. Absolvenčių jau seniai nėra, o 
kitos... 

Ji parėmė galvą rankomis, užmerkė akis. O jeigu praleisti 
azijietes? „Savininkas“, aišku, gali turėti galvoje vieną iš jų, bet 
iki šiol visos aukos buvo vietinės kilmės. 
susijusi pavardė buvo Keler**. Aleksandra Keler. 

Ji susirado tos moters duomenis, bet numanė, kad visai be 
reikalo. 

Vėl perskaitė „savininko“ žinutę, paskui dar kartą. Sudras- 
kytoji. Susirgusi dėl neryžtingumo, kalta ir nekalta, nusikaltėlė 
ir auka? 

Ieškok žinių apie grojimą fleita ir komponavimą! 

Ne apie mokslo baigimą. 

Beatrisei prieš akis ėmė ryškėti vaizdas. Kažką persekio- 
ja patirtas dalykas, jis jaučiasi kaltas ir yra apimtas nevilties. 


* 


vok. juodas, juoda. 
** vok. rūsys. 

Draskomas. Gal net iš kur nors išplėštas - pavyzdžiui, iš stu- 
dijų aplinkos. Beatrisė pakėlė telefono ragelį. 

— Jums vėl skambina Kaspari. Gal turite duomenis, kas pas 
jus nutraukė studijas? Mane vėl domintų fleitos ir kompona- 
vimo klasės. 

Moteris kitame laido gale atsiduso. 

— Vargiai. Aišku, galima išsiaiškinti, kas buvo įstojęs, bet tai 
sunku, jei nežinai ko konkrečiai ieškoti, - galėjai aiškiai matyti, 
kad ji neketina vargti. - Ar bent žinote, kada buvo nutrauktos 
studijos? 

— Ne, - tik nereikia nuleisti rankų. - Atsiųskit man paskuti- 
nio dešimtmečio duomenis. 

Dar vienas atodūsis. 

— Pažiūrėsiu, ką galima padaryti. 


— Jo pravardė buvo DekartasHL, o slaptažodis žydras. 

Štefano kabinete tvyrojo tvanka. Kartu su juo dirbantis 
Bechneris neleido atidaryti langų, nes buvo alergiškas žieda- 
dulkėms. 

— Buvo aptikęs devynis šimtus lobių, daugumą čia ir Bavari- 
joje, nesnaudė ir per atostogas, — Štefanas parodė ekrane dia- 
gramą, iš jos buvo matyti, kuriose šalyse Lybšeris ieškojo lobių. 
Italija, Prancūzija, Didžioji Britanija. Netgi JAV. 

— Daugelis geoieškynių žaidėjų mėgsta statistiką, — paaiški- 
no Štefanas. — Žiūrėk, čia pateikti procentai, kuriomis savaičių 
dienomis jis veikė. Pačioje pradžioje sekmadienis. Staigmena. 

— Puikiai padirbėjai. 

Beatrisė užsirašė lapelyje prisijungimo datas. 

Dekartas. Visa, kas yra tik tikėtina, gali būti neteisinga. „Sa- 
vininkas“ žinojo Lybšerio slapyvardį ir įtraukė jį į savo žaidi- 
mą, jis žinojo apie mokytojo pomėgį, todėl išslapstė jo kūno 
dalis visame krašte, lyg lavonas būtų dėlionė, kurią jie turėtų 
surinkti? 

Ne. Pernelyg paprasta. Pernelyg banalu. 

— DekartasHL — pranešė ji Florinui. —- HL - tai Herbertas 
Lybšeris, jei nori žinoti. Matematikos jis nepamiršo ir laisva- 
laikiu. 


Vakare Beatrisė baigė darbą anksčiau. Prieš pasistatydama 
kompiuterį ant svetainės stalo aplankė motiną ir vaikus. 

Geocaching.com. Vardas: DekartasHL. Slaptažodis: žydras. 

Vienas spragtelėjimas pele, ir priešais ją atsivėrė Lybšerio 
pradinis puslapis. Skyriuje lobiai buvo užregistruoti paskuti- 
nių trisdešimties dienų radiniai. Lybšeris prieš pat savo mir- 
tį išsirengė jų ieškoti. Paskutinis įrašas buvo padarytas prieš 
dvidešimt dvi dienas, jame kalbama apie daugybinį lobį netoli 
Trauno ežero. 

Pretenzingas, bet vertingas! — perskaitė ji internetiniame 
žurnale. TFTC! 

Prieš tris dienas Lybšeris buvo apsukęs didelį ratą ir užre- 
gistravęs aštuonis radinius. Nė vienas įrašas neatrodė kuo nors 
ypatingas. Autorius gyrė originalias slaptavietes ar gražius 
vaizdus, kuriuos ieškodamas turėjo progą išvysti, ir kiekvie- 
nąkart dėkojo. 

Beatrisė peržiūrėjo sąrašą pagal datas ir ėmėsi kito mėnesio. 
Keblus lobis su misle, kurią įminęs Lybšeris labai didžiavosi ir 
paliko pinigėlį, vieną iš tų gražiųjų monetų, kurių tyrėjai buvo 
radę jo bute. Be to, buvo užregistravęs tris daugybinius lobius 
ir dvidešimt keturis „tradicinius“, taigi įprastinius, be papildo- 
mų mįslių. 

Ji prisikasė iki kovo mėnesio vidurio ir beveik neteko vil- 
ties. Įdomiausi buvo tokie įrašai: iš pradžių ieškojau prie kitos 
uolos, bet paskui apsidairęs supratau, kur slėptuvė. Ne visai 
tikslios koordinatės! 

O paskui Beatrisė rado kovo dvyliktosios įrašą. Aptiktas l0- 
bis buvo tradicinis, bet suvirpino vidinę jos virgulę. Lybšeris jį 
rado pačiame Zalcburge, paslėptą Leopoldskrono parke. 

Originalus sumanymas! — buvo parašęs. — Aptikome kartu 
su Šingamiu. TFTC! 

Kol kas šiame vieninteliame įraše buvo minimas paieškų 
draugas. Jį galėjai rasti ir kitų trijų lobių, kuriuos Lybšeris rado 
kovo dvyliktą dieną, registravimo įrašuose. Juodu su Šingamiu 
tada, matyt, ieškojo lobių kartu. 

Beatrisė skaitė toliau. Kovo dešimtą du lobiai, bet nieko apie 
draugą. Bet prieš keturias dienas, kovo šeštą, Šingamis jau pa- 
laikė Lybšeriui kompaniją. 

Puiki slaptavietė, bet registracijos žurnalas beveik pilnas. 
Radome kartu su Šingamiu. TFTC! 

Aha. Kiekvienas radėjas savo sėkmę pamini atitinkamame 
lobio puslapyje, taigi ten turėtų būti užregistruotas ir Šinga- 
trečios. Ten buvo DekartasHL, o virš jo Šingamis, bet šis buvo 
palikęs savo įrašą tik po trijų dienų. 

Perskaičiusi jį Beatrisė iškart suprato, kad čia tai, kuo tyrėjai 
turi pasidomėti. 

Radome kartu su DekartuHL. Kartais randame mes, paskui 
mus randa kiti, juk taip? TFTC. 

Tiems kitiems: TFTH. 

Tie kiti, pamanė ji, tai mes. 

Šingamio duomenis galėjai peržiūrėti vienu pelės spragte- 
lėjimu, bet ten buvo tuščia. Kaipgi kitaip. Buvo įrašyta tik jo 
užsiregistravimo data ir radiniai. Sąrašas trumpas: septyni lo- 
biai, visi rasti šių metų kovą ir balandį. Užsiregistruota vasario 
dvidešimt šeštą dieną. Ir vos po savaitės pirmąkart išeita ieš- 
koti lobių su DekartuHL. 


Beatrisė rado Floriną dar darbe, jis atsiliepė iškart. 

— Kas atsitiko? 

— Ką? Ne, viskas gerai. Bet aš kai ką aptikau, - ji gurkštelėjo 
šaltos kavos, liūdno pusryčių likučio ant indaujos, ir susirau- 


248 


kė. - Esu devyniasdešimčia procentų tikra, kad „savininkas“ 
ieškojo lobių su Lybšeriu. Atsiųsiu tau vieną nuorodą, pasi- 
žiūrėk. 

Po akimirkos laiškas buvo išsiųstas. Beatrisė per telefoną iš- 
girdo spragtelint Florino pelę. Paskui kitą spragtelėjimą. 

— Įrašas prieš DekartasHL. Kovo šeštoji. 

— Šingamis, - Florino balsas buvo toks aiškus ir artimas, lyg 
jis būtų sėdėjęs greta. Netgi arčiau. - Taip. Tai japoniškai. 

Beatrisė prisiminė daugybę studenčių japonių. Gal vis dėlto 
reikėtų pasidomėti jomis, nusiminusi svarstė ji. Niekam, nie- 
kam, niekam negalima daryti išimties. 

— Mes jį išaiškinsime. Tuoj pažiūrėsiu, ar Štefanas arba 
Bechneris dar neišėję, mums reikia nustatyti, kieno tas slapy- 
vardis. Milžiniškas žingsnis, ačiū, Bea. 

Jo padėka buvo neįprasta ir pasižymėjo keistu prieskoniu. 
Gal Florinas norėjo neutralizuoti Hofmano išpuolius? 

Ji atsiduso. 

— Nėra už ką. 

— Eik dabar miegoti, aš irgi tuojau baigiu dirbti. 

— Gerai, - ji išgirdo suskambant jo mobilųjį telefoną, Ane- 
kės melodiją. Dabar bendradarbis jau skubės. - Iki rytojaus, 
Florinai, — ir padėjo ragelį. 


Pirmuosius lobius Lybšeris buvo radęs prieš septynerius me- 
tus. Jam tas žaidimas, rodos, patiko anksčiau negu įėjo į madą. 
Pirmieji mokytojo įrašai buvo išties entuziastingi. Galima sa- 
kyti, jis kiekvieną savaitgalį leisdavosi į paieškas. Dauguma 
tada aptiktų lobių jau nebeegzistavo: raudonas brūkšnys reiš- 
kė, kad jie suarchyvuoti. Ilgiau kaip ketverius penkerius metus 
išlikdavo vos vienas kitas. 

Ištisus metus didumą savo laisvalaikio Lybšeris skyrė paieš- 


koms su navigatoriumi, o paskui... 

Beatrisė sukluso. Žvilgtelėjo į sąrašo pradžią, paskui ėmė 
skaityti, kas toliau. Ne, ji neapsiriko. Po vieno savaitgalio Vie- 
noje, kur Lybšeris aptiko aštuoniolika naujų lobių, ėjo pusan- 
trų metų pertrauka. Nieko. Tuščia. 

Gal sirgo? Ar buvo taip paveiktas skyrybų? Reikės pasiteir- 
auti mokykloje. 

Pirmųjų užregistruotų lobių paieškų jis ėmėsi nebe taip 
karštai kaip prieš pertrauką. Per mėnesį užregistruodavo vie- 
ną, daugiausia du; įrašai atrodė gerokai sutrumpėję. 

Rastas greitai, TEFC — dažniausiai tiek. 
tos, skambinti Romanai Lybšer per vėlu. Paskambins rytoj. 

Ji išjungė kompiuterį, nuėjo į virtuvę ir ilgai dvejojo, ką pasi- 
rinkti — vandenį ar jau keli mėnesiai šaldytuvo durelėse stovintį 
alų. Pasirinko vandenį. Gėrė tiesiai iš butelio ir gardžiavosi anglia- 
rūgšte, kutenančia burną, kaklą ir skrandį. Susilaikė neatsiriau- 
gėjusi ir paklausė savęs, prieš ką taip stengiasi atrodyti mandagi. 

Tvirtai pasiryžusi pasimėgauti dešimčia minučių prieš mie- 
gą atsistojo su vandens buteliu priešais langą ir ėmė žiūrėti į 
dangų virš miesto. Mėnuo netrukus bus pilnas, daugiausia po 
trijų dienų. 

— Šingamis, - sušnabždėjo jam, nugėrė didelį gurkšnį ir už- 
traukė užuolaidas, dėl visa ko, o po akimirkos plekštelėjusi sau 
per kaktą parlėkė prie svetainės stalo. 

Kodėl iškart nepatikrino? Dabar turės vėl paleisti kompiute- 
rį, seną dejuojantį daiktą. 

Google nešykštėjo atsakymų: Šingamis buvo japonų mirties 
dvasia, laikomas blogu ženklu. Beatrisė neatsigręždama pa- 
graibė sau už nugaros, nutraukė nuo fotelio suskydusią ant- 
klodę ir apsisiautė pečius. 

Jau pirmuoju užsiregistravimu geoieškynių tinklalapyje „sa- 
vininkas“ aiškiai atskleidė savo ketinimus. Jis nešąs mirtį. Tik 
niekas to nesuprato — nė pats Herbertas Lybšeris. 

Dagmara Coubek buvo iš tų moterų, kurios iš pat pirmo žvilgs- 
nio kelia pagarbą. Aukšta, tvirta nugara ir tokiu pat plaukų maz- 
gu ant pakaušio, ji panėšėjo Beatrisei į tas baleto mokytojas, 
kurios savo nekantriomis kaulėtomis rankomis sukdavo jai, še- 
šiametei, pėdas į išorę. Bet Coubek mokė groti fleita, o ne šokti. 

Beatrisė apsisprendė staiga. Mintis, kad reikės kamuotis su 
begaliniais sąrašais, rytą jai atrodė tokia nepakenčiama, jog ji 
ryžosi eiti tiesiu keliu. Ieškos sudraskytosios, o ne tamsiaplau- 
kės tamsiu vardu. 

Jos sėdėjo mažame repeticijų kambaryje, kurio didumą už- 
ėmė Steinvėjaus fortepijonas. 

— Turime daug mokinių, patiriančių krizę, - ilgokai patylė- 
jusi pareiškė Coubek. — Krūvis čia pakenčiamas, bet kai kurios 
vis tiek jo nepakelia. Man reikėtų vienos kitos jūsų nuorodos. 

— Mano ieškomoji dar turėtų būti mokiusis kompozicijos. Ir 
tikriausiai buvo tamsiaplaukė. 

Reikia pripažinti, kad Coubek pasistengė nuslėpti pašaipų 
akių blyksnį. 

— Tamsiaplaukė? Žinote, kai kurios merginos keičia plaukų 
spalvą kas mėnesį. 

Kažin, ar Coubek mėgstama savo mokinių? Vargu bau. Mo- 
kytojiškas elgesys kyšojo kaip nosis veide. 

— Bėda ta, - pasakė Beatrisė, - kad negaliu net apytiksliai 
nusakyti laiko. Ta mokinė gali būti palikusi jūsų įstaigą tiek 
prieš šešerius metus, tiek prieš šešis mėnesius. Dar gali būti, 
kad tebesimoko čia. Mano turimi duomenys labai migloti. 

— Esu priversta sutikti su jumis, — Beatrisės prisipažinimas, 
rodės, švelniau nuteikė mokytoją. - Asmeninės krizės. Leiskite 
pagalvoti... taip, viena studentė pernai neteko tėvų per autoka- 
tastrofą ir grįžo į Miuncheną. Itin tragiškas atvejis. - Coubek 
akimirką patylėjo ir nuleido galvą. - Gabi mergina. Tiesa, an- 
troji jos specialybė buvo dainavimas, o ne kompozicija, be to, 
ji buvo šviesiaplaukė. 


251 


— Gal pasakytumėte vardą ir pavardę? 

— Tamara Hasman. 

Tamsi kaip neapykanta*? Jeigu būtų atitikę kiti duomenys, 
su ta Tamara gal ir būtų vertėję šnektelėti, bet dabar Beatrisė 
ramiai galėjo to atsisakyti. „Savininko“ nuorodos visada būda- 
vo tikslios. 

— Gal dar ką nors prisimenate? Gal kas nors bandė žudytis? 
Žalotis? Arba puldinėjo kitus? 

Iš to, kaip Coubek akys nukrypo į šalį, Beatrisė suprato, kad 
jos klausimai kažkuo sujaudino pašnekovę. 

— Aha, - neatlyžo ji, - sakykit, kad ir kas jums ateitų į galvą, 
tai gali būti kaip tik ta informacija, kurios man reikia. 

— Nedrąsi mergina... truputį dramblota ir nuolatos besilai- 
kanti dietos. Taip, tamsiaplaukė. Aš ją mokiau groti skersine 
fleita ir, jeigu neklystu, antroji jos specialybė buvo kompozi- 
cija. Mergina labai stengėsi — buvo ne tokia gabi kaip kitos, 
užtat stropi. 

Stropumas, jeigu Beatrisė gerai suprato, Coubek pasaulyje 
buvo didžiausias privalumas. 

— Ir kas jai atsitiko? 

— Tai buvo seniai. Tada ji jau nebesimokė mano klasėje, pe- 
rėjo pas Hornerį; kiek žinau, jai pakriko nervai. Buvo greito- 
sios pagalbos išvežta į ligoninę ir netrukus paliko mūsų uni- 
versitetą. 

— Gal prisimenate, kuo pasireiškė tas pakrikimas? Kas jį su- 
kėlė? 

Coubek smarkiai papurtė galvą. 

— Manęs ten nebuvo, tik girdėjau, kad ji ėmė klykti, raudo- 
ti, ir niekas negalėjo nuraminti. Gal verčiau pakalbėtumėte su 
daktaru Horneriu, jis geriau žinos. 

Mielai pasikalbėsiu, pamanė Beatrisė. 


* der Hass - vok. neapykanta. 

— Prašom pasakyti tos merginos pavardę. 

Dagmara Coubek demonstratyviai mąsliai atkišo lūpas. 

— Ji buvo ilga, sunkiai įsimenama — man reikėtų pažiūrėti. 

— Būčiau labai dėkinga. 

Nutaisiusi orų ir nepatenkintą veidą mokytoja pakilo nuo 
kėdės, išėjo iš patalpos ir po dešimties minučių grįžo su mė- 
lynu aplanku. 

— Štai. Melani Dalamaso. Fleita. Kompozicija. Čia yra toks 
įrašas — eksmatrikuliuota dėl sveikatos maždaug prieš penke- 
rius metus. 

— Ačiū. 

Beatrisė paspaudė jai ranką ir išėjo į gryną orą, į slyvų sodą, 
apšviestą blausios saulės. Susirado laisvą suoliuką ir ištiesė ko- 
jas prieš save. 

Pataikė. Toliau ieškoti nereikėjo, Delamaso buvo itališka pa- 
vardė ir puikiai tiko prie „savininko“ minimų tamsių plaukų. 
Beatrisei net nereikės varginti Google, kad galutinai įmintų 
mįslę. Vaikystėje ji buvo vardų žinyno fanatikė, vis jį vartydavo, 
aiškindavosi, ką reiškia naujo pažįstamo vardas. 

Pačios vardas dažnai keldavo jai juoką, nes Beatrisė reiškia 
„teikianti palaimą“. Jos geriausios draugės vardas buvo Nadi- 
na — viltis. O priešais jas sėdėjo Melani, šviesiaplaukė rudė 
strazdanotu veidu, kaklu ir rankomis. Jos vis mirdavo iš juoko, 


nes Melani reiškė „tamsi“. 


Melani Dalamaso ne tik nutraukė studijas, bet ir visą savo sa- 
varankišką gyvenimą, regis, patikėjo kitiems. Gyveno pas tė- 
vus, bet nuo aštuonių ryto iki penkių vakaro leido laiką dieni- 
nėje psichiatrijos klinikoje. 
— Ji visą laiką saugoma, bet kol kas mes jos neapklausime. 
Florinas apžvelgė visus iš eilės ir sulaikė žvilgsnį ties Hofma- 


nu. Pagaliau šis linktelėjo. 

— Kiekvieną besiartinantį prie jos Žmogų mūsiškiai ati- 
džiai stebės. Pasikalbėjau su jos tėvais ir gydančiuoju gydy- 
toju, gavome visišką abiejų pusių sutikimą. Daugiau, deja, 
nieko, kas mums padėtų — niekas nežino, kas merginai sukė- 
lė tokią krizę, - Florinas paėmė iš Štefano stiklinę ir gurkšte- 
lėjo iš jos. — Su ja, kalbama, visąlaik buvę sunku dėl polinkio 
į depresiją. 

Tėvų parodymus Beatrisė buvo perskaičiusi dar prieš pasita- 
rimą. Jie nebežinojo, ką daryti. Melani jie apibūdino kaip tylią 
uždarą merginą, nuo pat mažų dienų pametusią galvą dėl savo 
fleitos. Pas psichoterapeutą ji pirmąkart apsilankė aštuonerių 
metų, nes nustojo valgyti, mat dviem bendraklasėms kilo ori- 
ginali mintis pravardžiuoti ją itališka begemote. 

Kiti vaikai dėl to būtų ašarodami skundęsi mokytojams ar 
tėvams arba spardę pašaipūnėms blauzdikaulius, o Melani ke- 
lias savaites buvo išmušta iš vėžių. Pareiškė, kad pradės valgyti 
tik su ta sąlyga, jei bus perkelta į kitą mokyklą. Tėvai nusileido 
ir užrašė ją į privačią mokyklą su muzikos mokymu. Praėjo 
keleri metai, ir galėjai matyti, kad mergaitė išaugo iš savo bėdų, 
pasak motinos. Bet brendimo laikotarpiu Melani ėmė kamuoti 
kraštutinė nuotaikų kaita, atsinaujino badavimo ir valgio vė- 
mimo epizodai. Jei ne fleita, tuo metu ji, anot tėvų, būtų visai 
iškvaišusi. Tada darsyk prireikė psichoterapeutų įsikišimo, ir 
per vasaros atostogas Melani buvo tris savaites gydoma sta- 
cionare. 

Sulaukusi aštuoniolikos ji sugebėjo įstoti į Mocarteumą. 
Apsigyveno mažulyčiame vieno kambario butelyje netoli Zal- 
cacho, svajojo apie solistės karjerą ir įsimylėjo bendramokslį, 
šis neatsakė į jos jausmus, bet atstūmė švelniai, tapo savotiš- 
ku draugu. Įtraukė merginą į iškylaujančią, vakarais kavines ir 
kino teatrus lankančią, bendrai muzikos teorijos egzaminams 
besiruošiančią studentų grupę. Kurį laiką Melani net gyveno 
bendrame bute su dviem merginomis iš tos grupės. 

Nebuvo labai įsitraukusi, bet vis dėlto priklausė jai, ir tai iš- 
ėjo į naudą — taip ataskaitoje buvo cituojama Melani motina. 
Kas atsitiko paskui, niekas negalėjo dorai paaiškinti. Melani 
atsiskyrė nuo grupės ir patraukė savais keliais. Vėl užsisklendė 
savyje ir pradėjo vieną iš nesuskaičiuojamų bandymų suplo- 
nėti. Išklausti ją, įsiskverbti į jos pasaulėlį visada buvo bergž- 
džias reikalas. Viena pažįstama sakė motinai mačiusi Melani 
su vyru, pagal amžių galinčiu tikti šiai į tėvus. Karštai apsika- 
binę ir nieko aplink nematydami jie slampinėję po kalėdinę 
Helbruno mugę. 

Melani motina ir džiaugėsi, ir nerimavo. Jos atžala įsimylėjo, 
buvo laiminga, bet nesiruošė nei supažindinti su tuo vyru, nei 
apie jį kalbėti. Kiekvienąsyk pakildavo nuo bendrų sekmadie- 
nio pietų stalo, vos tik motina mėgindavo atsargiai užsiminti 
apie jį. O po pusmečio Melani staiga, iš niekur nieko, ištiko 
krachas. Ponia Dalamaso sulaukė skambučio dešimtą valandą 
ryto, prieš pat atostogas. Orkestrui ruošiantis vasaros koncer- 
tui, Melani staiga pradėjusi rėkti ir nesidavusi nuraminama. 
Atvažiavusi motina rado greitosios pagalbos automobilį ir gy- 
dytojo užmigdytą dukrą. 

„Nuo tada ji lyg pasišalinusi. Beveik nekalba, o jei ką ir pa- 
sako, tai tik nerišliai. Gydytojai mano, kad Melani nuo pat 
vaikystės sirgo tam tikru autizmu, ir dabar šis pasireiškia visa 
galia“, — baigė kalbą tėvas. 

Kodėl „savininkas“ norėjo nužudyti tokią kaip Melani Da- 
lamaso? 

— „vis dėlto pasikalbėti su ja, — išgirdo Beatrisė paskutinio 
Hofmano sakinio pabaigą. — Tai padaryti galėtų Kosaras, jis 
yra psichiatras ir moka elgtis su ligoniais. 

— Teismo psichiatras, - paprieštaravo Florinas. - Nemanau, 
kad jos gydytojai tai patiktų. Aš už tai, kad mes viską palik- 
tume kaip yra ir sutelktume visas pastangas Melani apsaugo- 


ti. Iki šiol pokalbiai su „savininko“ nusižiūrėtais asmenimis 


255 


nieko arba beveik nieko nedavė, — Florinas sunėrė pirštus ir 
mostelėjo galva į fotografijas, išskleistas priešais juos ant sta- 
lo. — Parodžiau tėvams kitų aukų nuotraukas, nuo Papenberg 
iki Estermano. Jokio efekto. Kad parodytume jas merginai, 
reikėtų gydytojų leidimo, bet jeigu jį ir gautume, padarytume 
jai didžiulę žalą ir nieko nepeštume. Melani nekalba jau keleri 
metai, ir jei parodytume kelias nuotraukas, jos būklė nepage- 
rės. O kol ji negali mums pasakyti, ką žino ar mano... — jis 
trūktelėjo pečiais. 

Sudraskytoji. Grįžusi į savo kabinetą, palinkusi virš rašomo- 
jo stalo Beatrisė išdėstė prieš save aukų fotografijas ir pridėjo 
naują - Melani Dalamaso. Tamsūs plaukai, gaubiantys apva- 
lainą veidą. Sunkūs vokai virš rudų akių, nosis truputį riesta. 
Graži burna neryškiomis apybraižomis, todėl atrodo kreivoka. 

Papenberg, Lybšeris, Sigartas, Estermanas, Dalamaso. Ne- 
suprantamas pasiansas. Beatrisė keliais judesiais išskleidė fo- 
tografijas ir išdėstė nauja tvarka. Papenberg dabar atsidūrė 
viduryje, Beilis greta Dalamaso, Estermanas dešiniame krašte, 
Lybšeris į šalį virš jo. Sigartas kiek paįstrižai, dešinys viršutinis 
jo nuotraukos kampas lietė Papenberg lūpų kamputį. 

Kaip septintą kortą Beatrisė pridėjo paskutinės žinios nuo- 
trauką. Nežinomas jokeris. „Savininkas“, pranešantis apie save 
Papenberg braižu. 

Kažkas jus vienija. Mįslė po mįslės. 

Bet nuotraukos tylėjo. Kaip ir mirusieji. 


N 47'28.813 E013*10.983 


Dalamaso buvo gimusi 1985 metais, tai nekėlė jokių abejonių, 
o koordinatės kėlė. Komanda vėl susirinko prie krašto magis- 
tralės, tik per kelis kilometrus nuo tilto, kurio papėdėje buvo 
rastas Rudolfo Estermano lavonas. Siaura kelio atšaka ėjo pro 
vienai šeimai skirtus namus, kilo į kalvą ir maždaug už kilo- 
metro dingo miške. 

— Čia „savininkas“ negali būti nieko paslėpęs, - Drašė su 
navigatoriumi rankoje davėsi šen ir ten. - Apgyvendinta vieta. 
Nebent kieno nors darželyje būtų padėjęs lavono dalis. 

— Arba nelabai paisęs koordinačių. 

Beatrisė primerkusi akis sukosi aplink. Nestigo vietų kam 
nors paslėpti, už penkiolikos, dvidešimties ir penkiasdešimties 
metrų augo medžiai (fucking trees, pamanė ji), buvo atitvarų 
ir žalias gazonas. Bet apskaičiuotoje vietoje nebuvo nieko, tik 
kelias ir kelio ženklas, ribojantis greitį iki 30 kilometrų. 

Tikriausiai apsirikę bus jie. „Savininkas“ visuomet tikslus, 
be išimčių. 

— Kur antrasis navigatorius? 

Štefanas buvo pasiėmęs laisvą dieną, primygtinai reikalau- 
jant Florinui. 

— Tavo akys tokios raudonos, kad gali varžytis su plaukų 
spalva, — pasakė šis ir liepė padaryti paros pertrauką. 

Štefanas nenoromis ir su palengvėjimu nusileido, įspraudė 
Florinui į rankas savo navigatorių ir išvažiavo namo. Autobu- 
su, nes bijojo užmigti prie vairo. Bet ir daugelio paieškų pa- 
galbininkas Garmin Etrex įrenginys rodė tą patį, ką ir Drašės 
mobilusis telefonas. 

Paskutinįkart atvažiavome į deramą vietą, tik ne tuo laiku. 
Atsiradome ten, „savininkui“ nespėjus paslėpti Estermano la- 
vono, mintijo Beatrisė. Ar šįkart irgi taip bus? 

Ji nukreipė žvilgsnį į šlapią asfaltą, ant kurio stovėjo. Ne- 
seniai lijo smulkučiais lašeliais, jie buvo viską aplink padengę 
pilku audiniu. Debesys pamažu sklaidėsi. 

Naujos mįslės atsakymas yra Dalamaso, spėjo Beatrisė, nors 
beveik neįmanoma, kad „savininkui“ pavyktų ją pagrobti, nu- 
žudyti ir pamesti čia. 

Du ginkluoti pareigūnai visą parą budėjo šalia jos, tiek die- 
nos klinikoje, tiek namuose. Pirmąkart juos pamačiusi Melani 
pratrūko ašaroti, bliauti be žodžių. Tada policininkai motinos 
pageidavimu nusivilko uniformas ir laikėsi atokiau. Dabar Da- 
lamaso žvelgė per juos kiaurai, lyg jie būtų tuščia vieta. 

Ant asfalto atsirado šešėlių. Pasirodė saulė, ir kelias subliz- 
go. Beatrisė prisidengė ranka akis, visai nesitikėjo, kad prireiks 
tamsių akinių. Kažkas ją akino. Apskritas šviesą atspindintis 
lipdukas ant kelio ženklo, pačiame nulio viduryje. Šalia jo kaž- 
kas juodu žymekliu buvo pakeverzojęs nevalgykite gyvūnų. 

— Ar gali būti, kad šįkart mes jam sutrukdėme? 

Florino balsas neskambėjo labai viltingai, bet Beatrisė vis 
tiek linktelėjo. 

— Taip. Tikriausiai jis manė, kad ilgiau užtruksime ieškoda- 
mi Melani Dalamaso, arba nenumatė, kad saugosime ją. 

Ji netikėjo nė vienu savo žodžiu. „Savininkas“ turėjo žinoti, 
kad jie daugiau nė sekundės negalės išleisti jos iš akių. Kad 
neišleis nieku gyvu. Jau Sigarto atvejis turėjo juos įtikinti, kad 
reikia skirti policijos apsaugą. 

— Iššniukštinėkite viską aplink šimto metrų spinduliu, —- pa- 
liepė Florinas. — Ieškokite talpyklų, prirašytų popieriaus lapų, 
visko, kas reikštų žinią. Gali būti, kad ji gerai paslėpta. 

Trys policininkai su šunimis nuėjo vykdyti įsakymo. Jeigu 
lavono dalys bus čia paslėptos, jie ras jas. 

Bet šįkart viskas buvo kitaip. Ji pajuto, kaip švarko kišenėje 
vibruoja nutildytas mobilusis telefonas, ir širdis akimirką ap- 
mirė. Tai jis, dar viena jo žinutė, kitas ėjimas — bet pamačiusi 
numerį atsiduso ir išjungė telefoną. 

Aišku, kad buvęs vyras kada nors vėl turi apsireikšti. Beatri- 
sė įkišo telefoną atgal į švarko kišenę, kaip visada jausdama 
sąžinės graužimą, kad ką nors tokiu būdu atstūmė. O gal tas 
skambutis svarbus? Gal kas nors atsitiko? 

Iškart prisiminė Eveliną. Vis dėlto negalėjo leisti, kad protą 
drumstų tai, ką Richardas vadina sena istorija. Reikia sutelkti 
dėmesį. Sukoncentruoti. Čia kita istorija, ji baigsis kitaip. 


Šunys ir šįkart nieko nerado. 

— Lybšerio kūno dalys jau senstelėjusios, o temperatūra ga- 
nėtinai aukšta, kad išpūstų foliją ir kur nors perplėštų, — pa- 
reiškė Drašė. — O jeigu ir ne, šunys vis tiek užuostų lobį. Mes 
juos išbandėme. 

— Vis dėlto ką dar galėtų paslėpti „savininkas“? — nutraukė 
baikščią tylą Beatrisė, jiems grįžtant į darbą. 

Florinas lėtai kryptelėjo galvą jos pusėn, neatitraukdamas 
akių nuo kelio. 

— Apie ką tu? Mes juk toli gražu neradome visų Lybšerio 
kūno dalių. Kojų, rankų, liemens — panorėjęs „savininkas“ dar 
turėtų ką įdėti į dvidešimt ar trisdešimt lobių talpyklų. 

— Bet jau gavome galvą. Aukščiau kilti nebeįmanoma. Ji gy- 
vybiškai svarbesnė už bet kurią kūno dalį ir galutinai atsklei- 
džia tapatumą. Ar tu po galvos dar mestum kojas ar net vidaus 
organus? Tai būtų Žingsnis atgal. 

— Mesčiau? 

— Taip. 

Tą žodį ji pavartojo nesąmoningai, bet jis labai tiko. Kaip 
lošiant: jo ėjimas, jų ėjimas. Jie iš paskutiniųjų lošia sąžiningai, 
nors žino, kad tai kainuoja vieną dūrį po kito. 

Beatrisė prisiminė pasiansą ant savo rašomojo stalo. Kitą 
kartą kortas mes ji. 


— Namo mūsų dukrą parveža jūsų kolegos. Man atrodo, jai tai 
nelabai patinka, bet bandžiau paaiškinti, kad taip reikia. 

Karolina Dalamaso buvo daili vos įžengusi į šeštą dešimtį 
moteris. Ji maloniai sutiko priimti Beatrisę namuose ir tą laiką, 
kol ši atvažiuos, matyt, paskyrė kepimui. Šiltos saldžios tešlos 
kvapas buvo pasklidęs visame bute. 

Beatrisė šyptelėjo dėl to, kad verždamasi į svečius jautė sąži- 
nės graužimą. Važiuoti pas Dalamasus, atvirai kalbant, ne taip 
labai ir reikėjo — Florinas buvo jau iškvotęs visa, kas svarbu, ir 
trumpai išdėstęs savo ataskaitoje. Nesikalbėjo tik su Melani, 
jos nė nematė. Vis dėlto Beatrisei norėjosi daugiau. Ji turėjo, 
ne, privalėjo susidaryti tos merginos vaizdą. Sudraskytoji. Ar 
tai justi, kai stovi priešais ją? 

— Norėtumėte kavos? Stiprios? Turiu ir be kofeino. 

Beatrisė nebuvo nei alkana, nei norėjo penkto tądien puode- 
lio kavos, bet jai reikėjo tempti laiką. Jei reikės, plepės su ponia 
Dalamaso, kol grįš jos duktė. 

— Mielai. Su daug pieno ir trupučiu cukraus, jei galima. 

Moteris linktelėjo ir nusišypsojo. Jos akys atrodė budrios, 
Beatrisė spėjo, kad ne dėl viešnios, o dėl nuolatinio psichiškai 
nesveikos dukters stebėjimo. 

Dešimt po pusės penkių. Teoriškai Melani galėjo įžengti į 
namus bet kurią akimirką, nelygu judėjimas gatvėse. 

— Ką dar galiu jums papasakoti, jei viską išklojau jūsų ben- 
dradarbiui gražiomis tamsiomis akimis? 

Karolina Dalamaso greitais ir tiksliais judesiais atpjovė tris 
gabalus pyrago ir padėjo ant stalo. Tada atsisėdo pati. 

— Norėčiau žinoti, kaip Melani sekėsi prieš susergant. Ar 
buvo įvykių, kuriuos būtų galima laikyti perspėjimo ženklais? 

Moters šypsena pasidarė skausminga. 

— Aišku, buvo. Vėliau visuomet esi protingesnis. Mudu su 
Karlo vėliau prisiminėme dešimtis atvejų, kai dabartiniu po- 
žiūriu turėjome kreiptis į gydytojus, kad padėtų Melani. Ret 
anuomet manėme, kad ji tokia dirgli, nes pirmąkart rimtai įsi- 
mylėjo. Ji turėjo draugą, ar žinote? Mes, deja, jo niekad nema- 
tėme, ir aš manau... — ji atsiduso ir pažvelgė pro langą — ant 
balkono turėklų nutūpė strazdas, apsidairė ir nuskrido sau. — 
Taigi aš manau, kad jis patiko Melani. Ji tada dar gyveno su 
draugėmis ir vieną vakarą paskambino mums, negalėdama su- 
regzti žodžio. Tik raudojo, beveik klykė. Iškart nuvažiavome 
pas dukrą, bet ji jau gulėjo savo kambaryje ir nenorėjo kalbėti 
su mumis. Draugės atrodė tokios pat sutrikusios kaip ir mes. 
Paskui, manding, jos net apsidžiaugė, kad Melani buvo išvežta 
į ligoninę. Tai atsitiko po penkių dienų. 

— O anksčiau niekada nebuvo ženklų, kas galėjo sukelti tą 
krizę? 

— Ne. Bet aš viską jau papasakojau jūsų bendradarbiui. 

Moters akys darėsi vis budresnės, o šypsena atitinkamai 
siaurėjo. 

— Ar pasakėte ir Melani buto draugių pavardes? 

— Savaime suprantama, - ji gurkštelėjo kavos. 

Beatrisė ryžosi nesitraukti. 

— Mūsų tiriama byla be galo sunki, tikiuosi, jūs tai supran- 
tate. Ir pasitaiko, kad tyrėjai per mažai bendrauja tarpusa- 
vyje, —- ar tiktai priešais namą ką tik nesustojo automobilis? 
Duok, Dieve. — Žinau, kad Florinas Veningeris jums rodė šias 
fotografijas, — ji ištraukė portretines „savininko“ aukų nuo- 
traukas. — Taip pat žinau, kad manote tų Žmonių nepažįstanti. 
Bet dažnai būna, kad padeda dienos pertrauka, gal jos vis dėlto 
ką nors primins, bent viena? 

Ji išdėliojo nuotraukas, neišsprendžiamą pasiansą, ant stalo 


priešais Karoliną Dalamaso. 

— Esame įsitikinę, kad šie žmonės buvo kaip nors susiję su 
jūsų dukterimi, tik nežinome, kaip. Iki šiol mums dar niekas 
negalėjo padėti. Todėl esu priversta darsyk kreiptis į jus. Ti- 
kiuosi, nesupyksite. 

Beviltiškai gūžtelėjusi pečiais Karolina Dalamaso palinko 
prie nuotraukų. 

— Visi tie žmonės buvo nužudyti? 

— Bent keturi iš jų. Vienas galėtų būti dar gyvas. 

— Viešpatie, - moteris paėmė Noros Papenberg nuotrauką 
ir ėmė tyrinėti suraukusi antakius, paskui papurtė galvą ir grą- 
žino ant stalo. - Džiaugiuosi, kad saugote Melani, — ištarė ty- 
liai, - tik nesuprantu, kodėl kažkas norėtų jai ką nors padaryti. 
Ne kam kitam, o jai. 

— Mes viską darome, kad išsiaiškintume tai, tikrai viską. 

Beilio nuotrauka, Sigarto nuotrauka. Ir vėl ji tik papurtė 
galvą. 

— Ar Melani groja fleita? - paklausė Beatrisė. 

— Tebegroja. Tiktai kitaip negu anksčiau. Jos išgaunami gar- 
sai toli nuo muzikos, ji... - moteris nutilo, sukluso. 

Beatrisė taip pat išgirdo duslų dūzgimą ir metalo trakštelė- 
jimą. Liftas. 

— Rodos, tai jie, - Karolina Dalamaso atsistojo. —- Jums ne- 
galima klausinėti Melani, ar žinote tai, ar ne? Dabar jos būsena 
stabili, gydytojai tikisi ją pagerėsiant. Mat buvo blogiau, daug 
blogiau, ir... 

Pasigirdo skambutis. Moteris išėjo į prieškambarį ir atidarė 
duris. Beatrisė susirinko nuotraukas. Taip graužė sąžinė, kad 
beveik darėsi bloga, bet ji turėjo padaryti, ką buvo sumaniusi. 

Už durų pasigirdo linksmas pareigūno balsas. 

— Viskas gerai, nieko neatsitiko. Gero vakaro! 

Ji žinojo, kad dabar jie budės prie namo, apsirūpinę dešrai- 
niais bei Red Bull skardinėmis, ir lauks naktinės pamainos. 
Gerieji policininkai, Beatrisė jiems pavydėjo. 

Tarpduryje pasirodė mergina apvalainu veidu. Pastebėjusi Be- 
atrisę staiga sustojo. Jos tamsūs plaukai buvo supinti į kasą, akys 
atrodė sutrikusios, tą įspūdį dar sustiprino kreivai uždėti akiniai. 

— Turime viešnią, Melani, —- Karolina Dalamaso suėmė du- 
krą už peties ir priglaudė prie krūtinės. — Čia ponia Kaspari. 

Beatrisė užsikabino ant peties rankinuką ir atsistojo su fo- 
tografijomis rankoje. Merginos žvilgsnis neramiai lakstė nuo 
jos į šalį, vėl į šalį. Jai, pamanė Beatrisė, gal po dvejų metų bus 
trisdešimt. 

— Malonu su tavimi susipažinti, Melani. 

Ji padavė jai dešinę ranką, bet Melani nepaėmė. Ir neištarė 
nė žodžio. 

— Turbūt jau eisiu, nors gali būti, kad darsyk pas jus... - Be- 
atrisė ištiesė kairės rankos pirštus. Pajuto, kaip iš jos išslydo 
fotografijos, išgirdo jas tyliai šleptelint ant žemės. 

— Ak! Atsiprašau. 

Ji pasilenkė. Papenberg, Estermano ir Beilio fotografijos gu- 
lėjo veidu į viršų. Kitos krisdamos apsivertė. Beatrisė dėjosi jas 
renkanti, bet Karolina Dalamaso turėjo pastebėti ją pernelyg 
delsiant... 

Kažkas sušnopštė. Beatrisė staigiai pakėlė akis, tiesiai į per- 
kreiptą Melani veidą. Spoksodama į nuotraukas mergina ėmė 
tęsiamai kaukti kaip žvėris. Akiniai nukrito ant grindų. 

— Lauk iš čia! - sušnypštė motina. 

— Aš nenorėjau... 

— Lauk! 

Melani riksmas perėjo į aukštesnį spigų garsą. Ji užsidengė 
akis, ir motina turėjo laikyti, kad duktė neimtų daužyti galvos 
į durų staktą. 

— Aš jus apskųsiu! 

Beatrisė užmerkė akis ir nuolankiai linktelėjo. 

— Kreipkitės į Valterį Hofmaną. Sutiks jus išskėstomis ran- 
komis, tikrai. 

Ji beveik išbėgo iš to buto, namo, gatvės, bet blogumas ne- 
praėjo. 

Melani tikrai kažką pažino, ir jai tai nepatiko. 

Tiktai Beatrisei iš to nebuvo jokios naudos. Ji sėdėjo auto- 
mobilyje tebelaikydama rankoje fotografijas, tebejausdama 
burnoje kylant kavos skonį. Nesuprato, kuri nuotrauka sukėlė 
tokią Melani reakciją. Viena, kelios, visos? Aišku buvo viena: 
„savininkas“ nežudo atsitiktinių žmonių. Vis dėlto jų tarpusa- 
vio ryšiai liko neaiškūs. Ir Melani Dalamaso jų neatskleis. 


— Ko gero, aš irgi būčiau taip padaręs. 

Florinas norėjo paguosti, bet ji puikiai jį pažinojo. Jis iš 
pat pradžių norėjo tik apsaugoti Melani ir nė nesiruošė jos 
apklausti. Dar nebuvo tokio atvejo, kad po susitikimo su juo 
kokia nors mergina būtų klykusi. Ar kad jam būtų grėsęs nu- 
šalinimas nuo tyrimo. 

— Šingamis, — pasakė Beatrisė, nekreipdama dėmesio į jo 
žodžius. — Kada Štefanas žadėjo ateiti su informacija? 

— Gali pasirodyti bet kurią akimirką. Sakė, kad lobių ieško- 
tojai labai bendruomeniški, jie mums duoda elektroninio pašto 
adresą, kuriuo „savininkas“ pasinaudojo registruodamasis, ir 
IP adresą. Viskas užtruko ilgiau tik todėl, kad paskutinė regis- 
tracija pastebėta daugiau kaip prieš tris mėnesius. Geocaching. 
com tinklas labai perkrautas. 

Gal tai vienintelis pėdsakas, kurį „savininkas“ pamiršo pa- 
naikinti, pamanė Beatrisė. Mes nusipelnėme trupučio laimės. 

Štefanas iš tiesų po penkių minučių išdygo tarpduryje. 

— Elektroninio pašto adresas toks: geroldas.vyzneris6ė-gmx. 
net. Radau Zalcburge įregistruotą Geroldą Vyznerį, penkias- 
dešimt aštuonerių metų geležinkelio darbuotoją. Regis, mums 
pasisekė! 

Jie santūriai džiaugėsi, tiesa, tik maždaug penkiolika mi- 
nučių. Beatrisė pernelyg puikiai žinojo, kaip lengva atidaryti 

sąskaitą geocaching.com tinkle. Taip pat buvo lengva sukurti 
fiktyvų gmx adresą. Jie peržiūrėjo policijos duomenų bankus ir 
netrukus suprato: kad ir kas dangstosi Šingamio slapyvardžiu, 
tai ne geležinkelininkas Geroldas Vyzneris. Mat tų metų va- 
sario dvidešimt penktą dieną per remonto darbus netoli cen- 
trinės stoties jis įsipainiojo į elektros tinklą, likus keliems mė- 
nesiams iki pensijos. Paliko žmoną ir dvi suaugusias dukteris. 

Tai atsitiko vasario dvidešimt penktą dieną. O dvidešimt 
šeštą geocaching.com tinkle užsiregistravo Šingamis. Matyt, 
sėdėjo prie kompiuterio, turėjo priešais save atverstą laikraštį 
ir perskaitė pranešimą apie Vyznerio mirtį. Jam nereikėjo pra- 
simanyti pavardės. Viskas buvo paprasta. Ir nesensacinga. 

Dabar visa jų viltis buvo IP adresas, bet „savininkas“ nesusi- 
movė ir čia: kompiuteris, kuriuo jis pasinaudojo, stovėjo viena- 
me aukštesnės klasės Zalcburgo viešbutyje ir buvo ištisą parą 
nemokamai prieinamas viešbučio svečiams. 

— Teoriškai juo galėjo pasinaudoti ir restorano lankytojas, — 
paaiškino viešbučio vadybininkas, - tai įeina į mūsų paslaugas. 

— O jeigu paklausčiau, kas tuo kompiuteriu naudojosi vasa- 
rio dvidešimt šeštą dieną penkioliktą valandą keturiasdešimt 
dvi minutės, ar galėtumėt atsakyti? 

— Bijau, kad ne. 

Gal vadybininkas tik dėjosi apgailestaująs, bet darė tai pro- 
fesionaliai. 

— Suprantu. Žmogus, kurio mes ieškome, tuo kompiuteriu 
dar naudojosi ir kovo devintą, keturioliktą ir dvidešimtą dieną, 
o paskutinįkart balandžio trečią. Kas nors galėjo jį įsidėmėti. 

— Gerai sakot. Tuojau pažiūrėsiu, kas tomis dienomis aptar- 
navo svečius vestibiulyje, ir jums pranešiu. 

Tai buvo šiaudai, vien šiaudai. 

Tiems kitiems: TFTH. „Savininkas“ jau prieš tris mėnesius 
žinojo nužudysiąs Lybšerį, bent jau jį. Ir iš anksto padėkojo 
savo persekiotojams už medžioklę dar prieš šios pradžią. 

Beatrisės nuostabai, viešbučio vadybininkas atsišaukė po 
dvidešimties minučių. Tik kalbėjo su Bechneriu, kuriam buvo 
pavesta patikrinti, ar vis dėlto nėra tokio Geraldo Vvznerio, 
galėjusio padaryti tuos nusikaltimus, nesąmoningai leisdama 
pašnekovui suprasti, kad visas šias patikras iš anksto laiko gry- 
nu formalumu, ir kaip tik tada suskambo telefonas. 

— Dvi jūsų paminėtas dienas vestibiulyje dirbo Georgas 
Lynhartas, - pranešė vadybininkas. - Sako, kad kai kas tada 
jam krito į akį. Duomenys gali maždaug sutapti. 

— Puiku! - ji parodė Bechneriui, kad šis gali grįžti į savo ka- 
binetą ir kad jie dar nebaigė kalbos. Policininkas demonstra- 
tyviai atsiduso, o ji taip pat demonstratyviai jam nusišypsojo. 

— Ar galėčiau pakalbėti su ponu Lynhartu? 

— Jis stovi greta manęs. 

Kelneris iš balso atrodė labai jaunas, bet guvus. 

— Tas vyras buvo aukštas ir su barzda, jis niekada nenusi- 
vilkdavo palto, nors pas mus tikrai gerai šildoma. Užsisaky- 
davo kavos ir kaipmat ją išgerdavo, kiekvienąsyk įsitaisydavo 
prie staliuko arčiausiai kompiuterio. Tada tuojau susimokė- 
davo, palikdavo gerokai daugiau arbatpinigių už daugelį sve- 
čių, — vaikinas nutilo, matyt, prisiminė netikėtą nepažįstamo- 
jo dosnumą. — Tada sėsdavo prie kompiuterio ir išsipleikdavo 
kuo plačiausiai. Iškart pamaniau, lieka su paltu todėl, kad taip 
lengviau uždengti ekraną. 

— Gal atsitiktinai pavyko užmesti žvilgsnį į jį? 

— Mes mokomi būti diskretiški. 

Beatrisė beveik matė tą jauną kelnerį prieš akis, bent jau jo 
šypseną. 

— Bet jūs, kad ir kaip į tai atsižvelgdami, vis dėlto dirstelė- 
jote. 

Georgas Lynhartas šiek tiek patylėjo. 

— Ne. Nors man, aišku, buvo smalsu, kodėl tas žmogus taip 
slapukauja. Todėl aš, antrąkart jam pas mus atėjus, įsijungiau 


»-vob- oo 


266 


Fantastika. 

— Ir ką? 

— Deja, tai nieko nedavė. Visa darbo eiga buvo ištrinta. 

Beatrisė persibraukė kaktą ranka ir pasistengė suvaldyti ky- 
lantį pyktį. Viskas buvo gerai, nesvarbu. Vien tai, kad tas žmo- 
gus viską ištrynė, nes būtų galėję atskleisti jo veiklos pobūdį, 
atrodė savaime iškalbinga. 

— Jūs mums labai padėjote. Dabar paprašyčiau kuo tiksliau 
apibūdinti tą svečią. Kiekviena jūsų prisiminta smulkmena gali 
būti labai svarbi. 

Vyrukas susikaupė. 

— Jis vilkėjo tamsiai mėlyną paltą, o batai buvo juodi. Man 
tai krito į akį, nes jie nederėjo prie palto, nors visas apdaras 
atrodė gan brangus. Mūvėjo šviesias odines pirštines, ryšėjo 
šviesų šaliką. 

— Ar prisimenate plaukų spalvą? 

— Plikę. Buvo plikas kaip kulnas, lyg sirgtų. Bet turėjo rudą 
barzdą, daiktais pražilusią. Gan vešlią. 

Kaip būtų gerai, jei visi mūsų liudytojai turėtų tokią gerą 
atmintį. 

— Jūs puikus liudytojas, tikrai. Gal dar kas nors krito į akį? 
Apgamai, karpos, tatuiruotės? 

Jis vėl susimąstė prieš atsakydamas. 

— Ne. Mačiau tik žmogaus galvą ir veidą, taigi jeigu jo Žastas 
būtų buvęs tatuiruotas... 

— Suprantu. 

— Bet jis pasakė keistą dalyką. Tikriausiai todėl taip pui- 
kiai prisimenu... kad šitai labai tinka prie to, kas vyksta dabar. 
O tada pamaniau, kad paisto niekus. 

Beatrisė atsilošė krėsle. 

— Tai ką? 

— „Gali nutikti, kad būsi klausinėjamas apie mane. Atsakyk, 
kad viską galima išsiaiškinti daug paprasčiau. Ir dar padėkok 
nuo manęs už medžioklę: 

Dangus virš jo galvos buvo giedras, kregždės skraidė aukštai. 
Geras oras truks galbūt dar dvi ar tris dienas. 

Laukimo dienos. Jo mintys nukrypo į moterį, kaip visada 
pastaruoju metu. Dabar nebeilgai truks, jeigu persekiotojai jau 
eina jo pėdsakais, jeigu pagaliau suprato. 

Nuo žvilgsnio į viršų jam apsisuko galva, vos nepargriuvo 
ant šono. Ramiai, būk atsargesnis, saugok save, tarė sau. Gan 
komiška padėtis. Gaila, kad niekam negali apie ją papasakoti. 

Nebent anai moteriai. Viskas tam paruošta. Kaip jauką jis 
naudoja nukraujavusį bepirštį žmogų. Jo medžiotojai užkibs, 
jie neturi kitos išeities. 

Jis palaukė, kol ims valdyti jusles, ir vėl nukreipė žvilgsnį į 
viršų. Kaip tik virš galvos tobuloje žydrynėje tobulą liniją brė- 
žė lėktuvas, ilgų ilgiausią minuso ženklą, kitas jo galas brizgo, 
sklaidėsi, blaškėsi. Iš penkių atimti du bus trys, atimt vieną... 

Tai neišvengiama. Trūktelėjęs pečiais jis numojo ranka į 
dangų ir atsigręžė į žemiškus dalykus. Beatodairiškumą. Krau- 
ją. Skausmą. 

Praėjusias savaites to nestigo. Svarbiausia išvada, kurią jis 
padarė: tikrovė gali visiškai skirtis nuo to, ką anksčiau apie ją 
manei. 

Tai nesusiję su pačiu sumanymu. Jo dantračiai sukasi be 
priekaištų. Bet praktika, konkretūs veiksmai itin skiriasi nuo 
to, ką jis įsivaizdavo. 

Darsyk apsidairė, prieš grįždmas į tamsą, ir šyptelėjo kylan- 
čiam vėjui. Kaip gražu. 

Kažkas atsiduso, tik po kurio laiko jis suprato, kad atsiduso 
pats. Žmogus, turintis grįžti prie savo darbo. Brutalaus, bea- 
todairiško, žiauraus, skausmingo. Grįžti nenoromis, niekada 
taip nebuvo, tikrai. Bet tai saugiausias kelias. Viskas paruošta, 
ilgiau laukti nėra jokios dingsties. 

Kol padarė, ką reikėjo padaryti, praėjo mažiau nei dvi valan- 
dos. Jam sekėsi vis geriau. Beveik neteko prisiversti. 

Jis apsikuopė, reikėjo trijų kibirų vandens kraujo pėdsakams 
panaikinti. Puiku. Dabar dar išsiųs žinutę. Nuotrauka išėjo 
gera, nors pats vaizdas gniaužė kvapą. Jis luktelėjo, kol atsi- 
tokės, tada įsikišo mobilųjį telefoną į kišenę, akumuliatorių į 
kitą, paieškojęs surado automobilio raktelį. Nereikia skubėti. 
Jis turi laiko. Užteks dešimties ar penkiolikos kilometrų. Tada 
grįš atgal. Ir truputį pamiegos, pagaliau. 


Jakobas ją pabučiavo ir prisiglaudė prieš vėl išsprukdamas pas 
kaimynus, o Mina buvo niurgzli, Beatrisei panėšėjo į ją pačią 
prieš trisdešimt metų. Mina yra mažesnė mano pačios laida, 
matyt, todėl mudviem taip sunku sutarti, pamanė ji. 

— Jeigu taip neturi laiko, gali atiduoti mus tėtei. Sako, jis tik 
džiaugsis. 

— Maniau, kad jums patinka pas močiutę. 

— Taip. Patinka. Bet... — ji pritrūko kvapo ir žodžių. — Tu vi- 
suomet kalbi, kad turėsim čia pabūti tik kelias dienas, ir visada 
tai užtrunka daug ilgiau. 

Jeigu Mina tuo norėjo pasakyti labai pasigendanti mamos, 
viską darė, kad neišsiduotų. Ir atrodė kaip gyvas priekaištas. 

— Gerai sakai, - sutiko Beatrisė. - Mūsų darbas užtruko 
daug ilgiau. Bet mes jį netrukus baigsim, tikrai. Šį savaitgalį 
jus pasiims tėtė, galbūt eisite buriuoti, jeigu oras leis. 

Ta mintis Minai, rodės, patiko, nes ji linktelėjo ir šykščiai 
šyptelėjo. 

— Gali būti smagu. O kada mes ką nors kartu darysime? 

— Kai baigsime bylą, pasiimsiu kelias laisvas dienas, ir galė- 
site pasirinkti ko norite. Gerai? 

— Ko norime? Ir tu sutiksi? 

— Jeigu leis mano kišenė ir tai neprieštaraus įstatymams. 

Beatrisė apkabino Miną, iš pradžių ši truputį priešinosi, pas- 
kui plonomis rankomis apsivijo jai liemenį. 

— Manau, kad neprieštaraus, - sumurmėjo mamai į pilvą. 

Richardas, šiandien maloningai nusiteikęs, rado raminančių 
žodžių, kai Mina nuėjo tiek, kad negirdėtų. 

— Ji visąlaik buvo geros nuotaikos, tad nesigraužk. O jeigu 
vakarais dažniau užvažiuotum, užuot paskambinusi, būtų 
išvis... 


Ill send an SMS to the world 
Ill send an SMS to the world 
I hope that someone gets my 

I hope that... 


— Po velnių! 

Beatrisė pasirausė savo rankinuke, rado mobilųjį telefoną ir 
išjungė garsą. Gauta nauja žinutė, buvo skelbiama ekranėlyje. 

Vaizdo žinutė. Pirmiau pasirodė numeris, tas numeris, pas- 
kui vaizdas. Ji pati išgirdo, kad ėmė garsiai gaudyti orą. 

— Kas atsitiko? — greitai, pernelyg greitai Richardas atsidūrė 
greta jos ir dirstelėjo į telefoną. — O varge, Bea, kas tai? Žmo- 
gus? Ar... Taip, juk čia ranka, o dangau. Kaip skerdykloje. 

Ji išsivadavo iš jo gniaužtų, nutvėrusių už riešo, kad geriau 
įsižiūrėtų į nuotrauką. Skerdykla. 

— Aš turiu važiuoti. 

Ji čiupo rankinuką ir neatsisveikinusi nubėgo prie automo- 
bilio, įjungė variklį ir išleido telefoną iš rankos. Pakėlusi surin- 
ko Florino numerį. 

— Tu dar darbe? 

— Ne, ką tik grįžau namo, kodėl, gal man... 

— Po penkiolikos minučių būsiu pas tave. 


Nukirstas didysis pirštas, gulintis kraujyje ant šviesaus pagrin- 
do šalia sužalotos rankos. Šviežia žaizda, kruvinas strampas. 
Amputuoto bevardžio ir mažojo piršto žaizdos, rodos, iš bė- 
dos gyjančios. Nykštys ir smilius sulenkti krūvon kaip krabo 
žnyplės. Arba kaip prancūziškos bandelės galai. Beatrisė gar- 
siai įkvėpė ir iškvėpė. 

Padidinta Florino kompiuteriu nuotrauka atskleidė kelias 
smulkmenas, kurių negalėjai matyti telefono ekranėlyje. Lai- 
kraščio pakraštį, permirkusį krauju, bet kitoje jo dalyje šiek 
tiek padidinus buvo galima įžiūrėti šios dienos datą. 

— Sigartas dar gyvas. 

Neaišku, ar Florinas tai laikė gera, ar bloga naujiena. Jis ne- 
atitraukė akių nuo nuotraukos, tyrinėjo ją nuo viršaus iki apa- 
čios, nuo kairio krašto iki dešinio. 

— Medinis stalas, aplinka tamsoka. Fotografuota su blyks- 
te, — jis parodė į šviesų atspindį kraujo baloje. - Nusikaltėlis 
kažką pakišo po apačia. Panašu į baltą plastikinę staltiesę. Vis- 
ką daro, kad vaizdas būtų kuo efektingesnis. 

Nors daug žiauriau atrodytų, jei nuotraukoje būtų matyti Si- 
garto veidas. Vis dėlto, kaip ir paskutinįkart, vaizdas nutrūko 
ties petimi. 

Ar dėl to, kad Sigartas iš tikrųjų buvo jau seniai nukraujavęs? 

— Ar gali arčiau pritraukti vaizdą? 

Iš antro žvilgsnio Beatrisės teorija neatsilaikė prieš faktus: 
toje vietoje, kur pirštas buvo nukirstas, žaizda atrodė rožinė, 
šviežia. Pati ranka — blyški, bet ne pilka. Ir neabejotinai Si- 
garto, nebent „savininkas“ būtų nutvėręs kitą auką su tokiais 
šiurpiais nudegimų randais. 

Florinas čiupo telefoną ir paliepė Štefanui nustatyti siuntėjo 
buvimo vietą. Jis išsiuntė fotografiją jam, Fogtui ir Drašei. Pa- 
liepė padaryti tai, kas iki šiol nieko nedavė. 

— Kodėl „savininkas“ mums nerodo aukos veido? - sumur- 
mėjo Beatrisė. 

— Man labiau rūpėtų, kodėl išvis siuntinėja tas nuotraukas. 
Arba ne, pasitaisau: kodėl siuntinėja jas tau? 

Beatrisės galvoje kirbėjo begalė atsakymų. 

— Galbūt mano, kad mes turime ką nors bendro, - ši mintis 
kaip ledas ėmė slėgti jai sprandą. — Kad laiko mane nusikaltėle, 
tam tikra prasme. 

Ji iki šiol nerodė teksto, kurį savininkas buvo pridėjęs prie 
vaizdo žinutės, tai buvo tarsi dėmė, norėjo nuslėpti ją nuo Flo- 
rino. Vėl išsitraukė telefoną iš rankinuko ir darsyk ją perskaitė 
tylomis, paskui garsiai. 

— „Kai negali padaryti, kas būtina, viską atiduodi pavojui į 
rankas: 

Dabar jos žaizda buvo beveik apnuoginta. Tik Florinas to 
dar nesuprato. 

— Jis taip parašė? Čia vėl iš Gėtės? 

— Ne, iš Šekspyro. Beje, tai neturi jokios reikšmės, svarbu tik 
tai, ką turi galvoje „savininkas“: mane. 

Florinas atsigręžė į Beatrisę, suėmė jos ranką ir suspaudė 
tarp delnų. 

— Jis turi galvoje tave ir Eveliną? 

— Ką gi daugiau? 


Ji nepastebėjo, kad lauke jau tamsu. Davidas dar guli ant jos, 
burna įsikniaubęs į kaklą, ir niūniuoja ar murma, nuo to virpa 
jos oda, ir ji patiria visiško pasitenkinimo akimirką. Ačiū, taria 
tylomis ir jaučia tuoj imsianti kvatotis. Arba verkti. 

— Beaabeabea, — sušnabžda Davidas, nusirita, užsiverčia ją 
ant savęs ir prispaudžia jos galvą sau prie peties. — Niekur iš 
čia neikim! Visada būkim tik dviese. Atsiskirkim nuo pasaulio 
ir susikurkim savo. 

Ji uždeda ranką jam ant krūtinės, traukia į save jo kvapą, 
puikiausią pasaulyje. 

— Visada per trumpai. 

— Gerai sakai. Gražioji protingoji Bea. 

Davidas bučiuoja užmerktas jos akis. Tie jo bučiniai tarsi 
dvelksmas, ir jai to negana. Susiranda jo lūpas, nugrimzta jose. 

— Atneščiau ko nors atsigerti, bet tada reikėtų tave paleis- 
ti, - sako Davidas, kai jie vėl atsitokėja. 

— Mirti iš troškulio prastas sumanymas, — atsako Bea ir 
meiliai kumšteli jam į petį. Neišleidžia Davido iš akių, kai jis 
atsikelia ir eina per kambarį nuogas ir nuostabiai gražus, per 
gražus jai. Visada taip manė ir draugiškai jį bučiuodavo į dešinį 
ir kairį skruostą per kiekvieną susitikimą ir kiekvieną išsiskyri- 
mą, ir tik kartais pasvajodavo, kaip gyventų, jei galėtų, su juo. 

Iki vakar vakaro. Kai jo delnas staiga atsidūrė ant jos rankos. 
Ji išskėtė pirštus, o jo pirštai įsitvėrė į tarpus, įplėšdami popie- 
rinę picerijos staltiesę su mėlynais ir baltais langeliais. 

— Jis jau keli mėnesiai varvina seilę į tave, kiškuti, - Evelina 
ateina paskui ją į tualetą, kaipgi kitaip, ir dažydamasi blakstie- 
nas išdarinėja grimasas. — Ar čia aš, ar ne aš taip sakau? 

— Gerai jau, gerai, - kažkas jos viduje drykteli iš džiaugsmo; 
jeigu nesudraus savęs, pati irgi ims šokinėti kaip mažas vai- 
kas, gavęs saldainį. — Ir tikrai sakai, na, manai, kad jis rimtai? 
taršo Beatrisei pakaušį ir beveik tuo pačiu metu išsiima šepetį 
iš rankinuko. 

— Jis truputį per padorus, kad jaudintų mane, antraip turė- 
tum stiprią konkurentę, - ji ištraukia kelis ryškiai rudus plau- 
kus, įstrigusius šepetyje. - Taip. Pasipuošk dėl jo, princese. Ir 
nebūk jam dėkinga, supranti? Jei kas nors turi būti dėkingas, 
tai jis. Tu esi auksas, nepamiršk to. 

— You're indestructible, always believe in, because you are 
gold*, - niūniuoja Beatrisė, Davidui grįžus iš virtuvės. 

Jis užsimetęs ant rankos virtuvinį rankšluostį kaip vyresny- 
sis kelneris, neša butelį pigaus šampano ir dvi stiklines. 

— Nelabai stilingos, sorry, - sako įsprausdamas dailesniąją 
jai į ranką. — Tikiuosi, galėsi įsivaizduoti, kad čia gražu. 

Ji gali. Tas rojus yra prastai išvėdintas viengungio būstas su 
neplautais indais virtuvėje ir nešvarių skalbinių krūva miega- 
majame. Nesvarbu, nesvarbu, niekas nesvarbu. 

Šampano kamštis ilgai nenori išlįsti iš butelio kakliuko, jie 
kikendami lupa jį lauk ir pagaliau sulaukia sėkmės, tada geras 
trečdalis vyno iššauna kartu su kamščiu. Ir šitai nesvarbu, jie 
glaudžiasi vienas prie kito, geria šampaną iš senų stiklinių ir 
vienas kitam iš burnos, bučiuodami šliurpia nuo kūno. 

Tada suskamba telefonas. 

— Neatsiliepsiu, — ji atkiša Davidui stiklinę, jis iki pusės ją 
pripila. Telefonas vis dar skamba, pypsi, tikriau, gręžia skyles 
jų geroje nuotaikoje. 

— Na, gerai. 

Beatrisė nuleidžia kojas nuo lovos, kur jos rankinukas? Antai. 


* angl. tu nesunaikinamas, visada tuo tikėk, nes esi auksas. 

— Kodėl neįsijungia tavo pašto dėžutė. 

— Todėl, kad aš ją išjungusi. Mat niekada nespėju atsiliepti. 
Kol randu telefoną, skambutis visada būna perkeliamas į dėžutę. 

Evelina. O Dieve, tas kvailas vakarėlis. Visai pamiršo. 

— Sveika, Eve. 

— Kur esi, kiškuti? 

— Aš užsiėmusi. 

— Be... ak, su Mikelandželo Dovydu. Kiek dar užtruksi? 

— Sunku pasakyti, - dabar jis įsitaiso jai už nugaros, pakelia 
plaukus nuo sprando ir bučiuoja jautrias vietas. - Manding, 
ilgai. Labai. 

— Ar tai reiškia, kad neatvažiuosi pas Nolą? Aš jau ten, turiu 
pasakyti, kad kai ką prarandi. 

Ji užgniaužia palaimingą atodūsį. 

— Nelabai įsivaizduoju ką. 

— Aha. Tada pasiimk ir jį. Tegu visi pavydės jūsų laimės. 

— Šiaip jau nebloga mintis, bet... — Ar dera taip sakyti? 

Evelina atsidūsta. 

— Ką gi, lįskit į lovą. Tik nežinau, kaip paskui grįšiu, mes čia 
tokioj skylėj. Tikėjausi, kad parveši mane. 

Visada tikiesi. Beatrisė pajunta, kad pakili nuotaika ima 
blėsti. Aš esu ta, kuri turi automobilį ir vairuotojo pažymėji- 
mą, 0 tu vis delsi laikyti vairavimo egzaminą. Mat kai neturi 
teisių, nereikia sukti galvos, kam gerti ir kas turi vežti. 

— Ten tiek daug žmonių. Kas nors tave paims. 

— Taip, tikriausiai, - Evelina sukikena. — Čia išties yra labai 
mielas šviesiaplaukis studenčiokas tamsiai rudomis akimis, ti- 
kėkimės, kad gyvena kaimynystėje. — Ji išjungia telefoną. 

— Evelina? — klausia Davidas. - Tavo ugniaplaukė kambario 
draugė? 

— Aha. Aš jai atsakiau, o ji prie to nepripratusi. 

Ji šypsodamasi grįžta į lovą, Davidui į glėbį, ten, kur nėra 
laiko ribų, į chaotišką rojų. 

Po keturių valandų vėl suskamba telefonas. 

— Klausyk, kiškuti, manęs niekas negabena namo. Vieni jau 
išvažiavę, kiti miega čia. 

Beatrisė taip pat miegojo, neilgai, gal penkiolika minučių. 
Galva tuščia, ji beveik nesupranta, ką sako Evelina. 

— Tai miegok ten. 

— No way*. Nėra kur, nebent ant grindų. Be to, noriu atsikra- 
tyti dviejų girtų labai įkyrių tipų. Ar būsi tokia gera ir parveši 
mane? 

Nejau tu rimtai? 

— Deja, esu pavargusi, gėriau ir... 

— „ir Davidas kaip tik dabar lenda prie tavęs, — Evelina at- 
sidūsta. — Ir tegu. Tik padėtis tokia sumauta, bet aš pati kalta. 
Man iš tiesų pagaliau reikia išsilaikyti tą vairavimą. Ką gi, jau 
seniai nesu tranzavusi, — ji sukikena. — Taigi tikiuosi tave pa- 
matyti rytą ir išgirsti nešvankių smulkmenų. 

Akimirką ji buvo bepasiduodanti. Bekylanti iš lovos ir naktį 
bevažiuojanti trisdešimt kilometrų parvežti draugės iš vakarė- 
lio. Bet paskui nugalėjo Davido rankos, liečiančios jai nugarą, 
liemenį, sėdmenis ir tai, kas tarp jų. 

— Aha. Iki rytojaus. 

— Nedaryk nieko, ko nedaryčiau aš, — prieš išjungdama te- 
lefoną Evelina siunčia jai oro bučinį. 

Tuoj po septynių naktis baigiasi. Davidui reikia keltis ir aš- 
tuntą būti ryšių centre, kur jis dirba ir iš to moka už medi- 
cinos studijas. Ji išeina kartu su juo, įkvepia Vienos ryto oro 
ir sukrapšto kelias monetas bandelėms. Namie ketina išsivirti 
kavos ir tikisi, kad dar bus likę mamos atsiųsto aviečių mar- 
melado. 


— Šįvakar susitinkam? — sušnabžda Davidas jai į plaukus. 


* angl. neįmanoma. 

Beatrisė apsidžiaugia, kad jis to klausia, antraip būtų tu- 
rėjusi klausti pati. Linkteli, pabučiuoja jį ir šildosi jo žodžiais 
sėdėdama metro traukinyje. Penkios stotys šeštame. Davido 
butas devintame rajone, o jos ir Evelinos — šeštame. Rankos 
tebekvepia Davidu, ji užmerkia akis, šypsosi ir uodžia tą kvapą. 
Vos nepražiopso savo stoties. Mažame didelio kepyklų tinklo 
filiale nusiperka keturias bandeles ir džiaugiasi, kad jų buvo. 
You are gold, maga dainuoti grįžtant Bokšto gatve namo. 

Evelina jau grįžusi ir, matyt, pabudusi. Laiptinėje griaudėja 
„The Wall“, ir sutikta prie durų senoji ponia Hekel iš pirmo 
aukšto piktai dėbčioja į Beatrisę. 

— Jei kelsite tokį triukšmą, kada nors iškviesiu policiją. Išti- 
sas valandas, kur tai matyta! 

— Atsiprašau, ponia Hekel, daugiau taip nebus. 

Norėtų ją apkabinti, norėtų, kad ir ponia būtų linksma. Jos 
laimė nepakenčia niūrasties. 

Kaip ant sparnų užlekia į ketvirtą aukštą, galėtų dar bėgti ir 
bėgti, lydima „The Wall“. Jiedvi su Evelina pastarosiomis savai- 
tėmis vis klausėsi tos senos plokštelės ir moka kiekvieną dainą 
mintinai. „One of my turns“* viena iš jos mėgstamiausių, nors 
niūrus turinys šiandien atrodo tiesiog juokingai netinkamas. 


Day after day, love turns grey 

Like the skin of a dying man, 

Night after night, we pretend it's all right. 
But I have grown older and 

You have grown colder and 


Nothing is very much fun anymore.** 


* 


angl. permainos. 

** angl. Diena po dienos meilė pilkėja kaip 

mirštančio Žmogaus veidas, naktis po nakties 
mes apsimetame, kad viskas gerai, bet aš senstu, 
o tu daraisi šaltesnė ir niekas daugiau nedžiugina. 

— Tai jau! 

Ji išsitraukia iš rankinuko raktą ir įkiša į spyną. Hekel teisi, 
negalima leisti muzikos taip garsiai. Laimė, daugelis kitų namo 
butų išnuomoti studentams, tad retai kas būna nepatenkintas. 

And I can feel one of my turns coming on.* 

Beatrisė pritaria dainai. Popierinį krepšelį su bandelėmis lai- 
ko priešais burną kaip mikrofoną. 


I feel cold as a raror blade,** 
Tsight as a tourniguet, 
Dry as a funeral drum. 


Ji užuodžia tai dar nepamačiusi ir nusistebi, kad širdis ima 
plakti greičiau. Ir kad kažkas joje nori apsigręžti ir bėgti. 
Kraipydama galvą atidaro duris. Atsiduoda... atsiduoda... 


— Evelina! 
Tyla. Ji pereina virtuvėlę ir nori pasibelsti į Evelinos duris, 
bet jos praviros, tad stumteli jas. 


Run to the bedroom, 

In the suitcase on the left 
You'll find my favorite axe. 
Don't look so frightened 
This is just a passing phase, 
One of my bad days. 


Evelinos nėra. Kažkas nusiaubęs jos kambarį, kažką pasker- 
dęs jos lovoje, aptaškęs krauju sienas ir grindis be atodairos, 
jo pilna visur. 


* 


angl. aš jaučiu, kad permainos artėja. 
** angl. Aš jaučiuosi šaltas kaip skustuvas, 
įtemptas kaip žgutas, 
santūrus kaip laidotuvių būgnas. 

Tas, kuris yra paskerstas, guli iškėtotas tarp apklotų ir pa- 
galvių. Gerai užmaskuotas tame raudonyje, vietomis blizgan- 
čiame. 

Kažkas kaukšteli Beatrisei per galvą — durų stakta, kodėl? 
Ji įsitveria į ją, įkvėptas oras švilpdamas eina per kūną, dabar 
kažkas trenkia jai per kairį kelį. Grindys. Raudonas šlakelis tik 
per centimetrą, ji negali atitraukti nuo jo akių. Kas, jeigu ims 
šliaužti artyn, tekėti, palies ją? 


Would you like to watch TV.? 

Or get between the sheets? 

Or contemplate the silent freeway? 
Would you lik some thing to eat?* 


Nežmoniškomis pastangomis ji pakelia žvilgsnį iki lovos lygio. 


Would you like to learn to fly? 
Would'ye? 
Would you like to see my fry?** 


Antai! Sidabras. Jis blizga ir žybsi pažadintas saulės spindulio. 

Nagų lakas. 

Evelinos 

nagų 

lakas. 

Grindys priartėja, viskas krinta, lėtai krinta į raudonį, pir- 
ma bandelės, jos atsiduria delno dydžio balutėje, raudonis ima 
godžiai gertis į popierinį krepšelį, ant jo išspausdintas kepėjas 
toliau šypsosi, raudonis pasiekia jo burną, akis... 


* angl. ar norėtum pažiūrėti televizorių, ar pasivartyti lovoje, ar nemąstyti 
tyloje ar ko nors užkąsti.. 
** angl. ar norėtum išmokti skraidyti? Ką? Ar norėtum pabandyti, kaip aš 
skraidau? 

Supranta rėkianti tik tada, kai kažkas griebia ją už pečių, 
apgręžia, prispaudžia prie savęs, ir riksmus uždusina prakai- 
tuoti seni marškinėliai. Ji daužosi, kandžiojasi ir draskosi, kol 
pakelia žvilgsnį į veidą virš tų marškinėlių. Kaimynas Holgeris. 
Jo rankos traukia ją, nori nutempti į virtuvę. Dievedievedieve, 
klykia jis. 

Užmerkti akis, bet neišeina, ji negali, ji kažką pamiršo. Ką gi? 

Bandeles. 

Viena išsprūdo iš krepšelio, kairys jos galas prisigėręs kraujo. 

Aviečių marmeladas, pamano Beatrisė ir išsivemia ant vir- 
tuvės grindų. 


Su ja kalbanti policininkė atidi ir maloni, bet jos akyse Beatrisė 
mato savo pačios klaiką. Todėl neapkenčia jos. Ir už tai, kad 
kiekvienas jos žodis patvirtina, ko neturi būti. 

— Jūs čia gyvenote su ponia Ryger? 

Ryger kaip Tiger“, su „rrrr“, taria Evelina jos galvoje. 

— Kada paskutinįkart ją matėte? 

— Vakar per pietus. Mes norėjome... — ji nutyla matydama 
du vyrus baltais kombinezonais, jie eina į Evelinos kambarį su 
raiščiais ant burnų ir pirštinėmis: anoniminės apsimuturiavu- 
sios figūros. 

— Tai mūsų bendradarbiai, - paaiškina policininkė. — Sakėt, 
ketinote kai ką kartu su ja daryti. Eiti į vakarėlį. 

Beatrisės kūnas vėl greitesnis už sąmonę, jis išskiria ašaras 
ir kūkčiodamas susiriečia. 

Policininkė kantri. 

— Neskubėkite, - sako ji. 

Beatrisei pamažu pavyksta šį tą išstenėti. Pavyzdžiui, Nolos 
adresą, kur vyko vakarėlis. Ir maždaug kada Evelina skambino 
pirmą ir paskutinį kartą. 


* vok. tigras. 

O tada jos mintyse prasideda tasai „jeigu“ žaidimas. Nepa- 
liekantis Beatrisės metų metus. Jis gali trukti ištisas valandas 
ir puikiai atlieka savo alinamąjį darbą. 

Jeigu būčiau ją paėmusi, jeigu būčiau nuvažiavusi ten su 
Davidu, jeigu nebūčiau palikusi vienos, jeigu... 

— Mes jums suteiksime psichologinę pagalbą, - pažada po- 
licininkė, kai Beatrisę vėl ištinka krizė. 

Raudoni kaspinai galvoje galų gale panaikinami, „jeigu“ Žai- 
dimą sustabdo suleisti vaistai. Trumpam. Paskui viskas prasi- 
deda iš naujo. 


Policija atkuria paskutinį Evelinos vakarą. Vakarėlio svečiai 
duoda išsamius parodymus, ir netrukus paaiškėja, kas galėjo 
atsitikti. Skambutis pusę keturių, pasiekęs mieguistą ir apsvai- 
gusią nuo meilės Beatrisę, buvo paskutinis Evelinos gyvenime. 
Vėliau ji nebandė kviestis taksi ar draugų. 

— Ketino važiuoti autobusu, — kūkčioja į ragelį Nola. - Jai 
reikėjo pasilikti, pirmas autobusas į miestą iš čia išvažiuoja 
penktą. 

Nauji „jeigu“ Beatrisės žaidime. Jeigu Evelina būtų palauku- 
si, jeigu būtų buvusi atsargesnė... 

Bet Evelina prašė pagalbos vienintelės jos. 

Beatrisė nebegali daugiau pakęsti Davido šalia savęs, jis yra 
bendrininkas. Ji beveik nieko nevalgo, nemiega, vaikšto gatvė- 
mis ir spokso žmonėms į veidus. Kuris iš jų galėjo tai padary- 
ti? Galbūt kaip tik dabar jis stovi greta jos metro traukinyje ar 
praleidžia ją į priekį parduotuvėje prie kasos? Gal tai tas jaunas 
vaikinas kitoje gatvės pusėje, stumiantis vaikišką vežimėlį mė- 
lynais taškais, ar plikis nubrizgusiomis kelnėmis, kuris eidamas 
skaito laikraštį? Viskas aišku. Jis ieško žinių apie savo darbą. 

Beatrisė neduoda ramybės tyrėjams. Policininkė palieka 
savo numerį, jeigu ji ką nors prisimintų, ir Beatrisė skambina 
triskart per dieną. Pasakoja Evelinos gyvenimo smulkmenas, 

kurios jai atrodo svarbios. Bet pirmiausia nori viską žinoti, ži- 
noti, žinoti. 

Jai nieko nesakoma. Tai, ką sužino, parašyta laikraščiuose. 
Kad Evelinos Ryger nužudymas panašus į kitą nusikaltimą, pa- 
darytą prieš trejus metus ir niekada neišaiškintą. Auka tada 
irgi buvo išprievartauta, perpjauta ir išdarinėta. 

Ir jie nuolatos spausdina mažiau kaip prieš du mėnesius Beatri- 
sės darytą nuotrauką, nuostabiai gražų Evelinos atvaizdą. Angelas 
tamsiai rudais plaukais ir ryškiai žaliomis protingomis akimis. 

Man taip trūksta tavęs. 

Aš taip gailiuosi. 

Jeigu būčiau žinojusi. 

Jeigu būčiau tavęs paklausiusi. 

Jeigu. 

Laidotuvėse Beatrisė stengiasi įsidėmėti kiekvieno atėjusio 
vyro veidą, bet žmonių per daug. Yra ir du policininkai, bet 
laikosi nuošalėje ir atrodo sutrikę. 

Atvažiuoja mama ir Richardas, nors beveik nepažinojo Eve- 
linos. Jie dviem dienom uždarę Mozerhofą, ir Bea tai labai ver- 
tina. Ji prisipažįsta jiems savo kaltę. Būtų galėjusi tai sutrukdy- 
ti, būtų buvę taip paprasta. 

— Tu negalėjai žinoti, - sako mama. - Kaltas tik tas, kuris 
turėjo peilį. Ją nužudė peilis ir juo badantis žmogus. Daugiau 
niekas. 

Ta mintis guodžia Beatrisę mažiau nei penkias minutes, 
paskui vėl darosi prėska kaip per ilgai kramtoma guma. 

Davidas taip pat ateina į laidotuves, vilki juodą megztinį sta- 
čia apykakle, nors lauke dvidešimt keturi laipsniai šilumos. Jis 
atsistoja greta Beatrisės, nori paremti. Ji atstumia jį. 

-— Juk aš dėl to nekaltas, - liūdnai sako Davidas, - tu irgi. 

Jis nieko nesupranta, užtat, rodos, tikrai myli. Tuo blogiau. 
Ji vengia į jį žiūrėti ir baudžia save nenuleisdama akių nuo 
Evelinos motinos. Leidžiasi kiaurai smelkiama Reinbergerio 

Stabat Mater ir bando nuryti metalo skonį burnoje. Kaltės 
skonis kaip švino. 


Vėlesnėmis savaitėmis ji laukia. Pranešimai apie Evelinos nu- 
žudymą dingsta iš žinių, policija nieko nesuima. Davidas liau- 
jasi siekęs susitikti su Beatrise. Ji liaujasi siekusi baigti studijas. 
Paskui prie durų atsiduria Richardas, atvažiavęs parsivežti jos 
į Zalcburgą. 

Beatrisė nesipriešina. Dabar tik kartą per savaitę skambina 
policininkei į Vieną ir nesužino nieko naujo. Ji neapkenčia po- 
licijos. Kartą, praėjus keturiems ar penkiems mėnesiams po 
Evelinos mirties, pasako tai moteriai: 

— Jūs esate nieko nesugebančių aklų nevykėlių šutvė. 

Išgirsta, kaip pašnekovė įkvepia oro, ir pasiruošia išklausyti 
griežtą atkirtį. Bet toji ramiai atsako: 

— Žinote ką? Ištirkite tą bylą geriau už mus, kad tokia gudri. 

— Ir ištirsiu. 

Beatrisė nutraukia pokalbį. Bet ta mintis jos neapleidžia. 
Kiekvienąkart sukirbėdama truputį palengvina pečius slegian- 
čią naštą. Po pusmečio baigusi gydytis ir pagaliau pasiryžusi ji 
priimama mokytis išskėstomis rankomis. 

Tai atsitinka pirmaisiais mokslo metais. Kartu su penkiais 
bendramoksliais ji budi per pokylį Hohenzalcburgo pilyje. 
Šviesiaplaukis vyras su smokingu vis sukasi aplink ir šypsosi 
jai. Ji mato, kad jis nesiryžta prieiti. 

— Salėje šimtai moterų brangiomis suknelėmis, bet nė vie- 
nos tokios gražios kaip jūs su savo uniforma. 

Achimas Kasparis, netoli Zalcburgo įsikūrusios lentpjūvės 
savininko sūnus ir paveldėtojas. Jis nenuleidžia rankų, negaili 
laiko. Nė perpus nepatrauklus kaip Davidas, dėl jo Beatrisė nė 
vienos draugės nepaliktų bėdoje. 

Jis geras vyras ištekėti. 

Arbatinės žvakelės šviesa ant staliuko priešais sofą baigia pa- 
skęsti skystame vaške. Beatrisė ištraukė ranką iš Florino saujos, 
kad nusibrauktų plaukus nuo kaktos. Jis nėkart jos nenutrau- 
kė, nors baigdama pasakoti ji pajuto jo pirštus susigniaužiant 
stipriau. Paieškojo Florino akyse užuojautos ar paniekos, bet, 
savo džiaugsmui, nieko nerado. 

— Ar nemanai, kad turime reikalą su Evelinos žudiku? 

Ji ryžtingai papurtė galvą. 

— Ne. Evelina buvo lytinio nusikaltėlio auka, - Viešpatie, ji 
jau kalba spaudos štampais. Tarsi nuo to būtų lengviau. Lyg tai 
keistų reikalo esmę. — Ji buvo išprievartauta — vaginaliniu, ana- 
liniu būdu, įvairiais daiktais. Paskui prievartautojas perskrodė 
ją virtuviniu peiliu, dovanotu močiutės, - raudonis. Beatrisės 
burna išdžiūvo. - Dėl motyvo niekas niekada neabejojo. O „sa- 
vininkui“ jo aukos lytiniu požiūriu visai nerūpi. Nei vyrai, nei 
moterys. Jo motyvas perdėm neaiškus. 

Paskutiniams jos žodžiams akompanavo smuiko garsai. 
Anekės telefono signalas. 

— Paskambinsiu jai vėliau, - pasakė Florinas. - Man tai ne... 

— Ne, atsakyk. Man vis tiek reikia nueiti tenai... - ji parodė 
tualeto pusėn. 

Per uždarytas duris girdėjo Florino balsą, rimtą ir švelnų. 
Žodžių nesuprato, bet tik džiaugėsi. Jis dusyk nusijuokė. Dėl 
to Beatrisė akimirką pasijuto išduota. 

Tiktai tada, kai Florino balsas nutyko, Beatrisė nuleido van- 
denį ir išėjo iš blyškiai žaliomis plytelėmis apklijuoto refugiumo. 

— Gerai jautiesi? 

Jis buvo išviręs arbatos, tamsūs arbatžolių lapai kvepėdami 
plaukiojo bronza blyksinčiame vandenyje. 

— Ne, - tiesmukai atsakė ji. — Ir nesijausiu, kol nerasime Si- 
garto. Suluošinta ranka nuolat stovi man prieš akis. 

Daugiau neaiškino, tikėjosi, kad Florinas ir taip ją suprato. 
Jis paskambino man, nes jam reikėjo pagalbos, ar mums tai 
neatrodo pažįstama? 

— Grįžtu namo, - nusprendė apgailestaujamu žvilgsniu žiū- 
rėdama į arbatinuką. - Knaisiotis internete. Turime naujas 
koordinates, ir nemanau, kad ten nieko nebus, - dar pridūrė. 

— Juk nevažiuosi ten viena? 

Ji piktai prunkštelėjo. 

— Ko man ten trenktis vidurnaktį? Visai nesitikiu, kad už- 
kliūsiu koja už to, ką pražiopsojome dieną. 

Florinas apkabino ją ir išleido. Beatrisė truputį nusivylė, kad 
jis bent nepabandė įkalbėti ją pasilikti. 

Jos bute buvo trošku, nes langai visą dieną buvo uždaryti. 
Beatrisė labai norėjo įsitaisyti balkone su kompiuteriu, bet kiek- 
vienąkart išėjusi į jį pasijusdavo stebima. Aišku, tik įsivaizdavo. 
Vis dėlto viduje, už uždarytų durų, jautėsi geriau. Padėjo kom- 
piuterį ant žurnalinio staliuko ir įrašė Dalamaso koordinates į 
geocaching.com. Nė vieno lobio keturių kilometrų spinduliu. 
Ji prisijungė prie Lybšerio duomenų ir ėmė skaityti jo įrašus 
nežinodama, ko, tiesą sakant, ieško. 

Po pusvalandžio išjungė kompiuterį ir ėmė spoksoti ne į jo 
ekraną, o į kambario lubas. Melani Dalamaso reakcija atrodė 
tokia iškalbinga. Kad Beatrisė būtų bent galėjusi su ja pakalbė- 
ti, parodyti nuotraukas... 

Noras, kuris, aišku, neišsipildys. Beilis, — tas jo krūptelėji- 
mas, pamačius Noros Papenberg nuotrauką, buvo jos galimybė. 
Beatrisė ja nepasinaudojo. Ir negalėjo nieko kaltinti, tik save. 


— Na ir privirėte košės. 

Hofmanas taip džiaugėsi, lyg būtų jo gimimo diena. Matyt, 
patykojo ją prie savo kabineto durų. Ir dabar sėdėjo kiaulės 
odos viršininko krėsle, o ji stovėjo priešais jį lyg pas direktorių 
iškviesta mokinukė. 

— Gavau dėl jūsų Karolinos Dalamaso skundą. Moteris sako, 
kad parodėte jos dukrai aukų nuotraukas, ar tai tiesa? 

— Jos man iškrito. 

— Kokia jūs negrabi, Kaspari. Merginos būklė nuo vakar 
labai pablogėjo, gydytojai susirūpinę, o motina siunta. Ką tik 
kalbėjau su ja telefonu, - jis nutilo, kad papurtytų galvą. — 
Viešpatie, kaip jūs galėjote? Kankinti sergančią merginą! Jūs 
pati esati motina, nejau jums išties geros bet kokios priemonės 
tikslui pasiekti? 

Beatrisė tylėjo. Bet koks žodis būtų tik pabloginęs jos padėtį. 

— Ką gi jums davė tas jūsų negrabumas? Naujų duomenų? 
Mergina jums ką nors papasakojo? 

— Ne. 

— Ne. — Hofmanas sukiojo pieštuką tarp pirštų. - Ar nesu- 
prantate, kaip labai pakenkėte mūsų geram vardui? Jūsų kole- 
gų, kurie laikosi taisyklių? Aš jumis išties nusivylęs, Kaspari. 
Žinokite, tai turės padarinių. 

Viršininkas lūkuriavo, bet, Beatrisei tik tylomis pažvelgus į 
jį, parodė ranka, kad eitų sau. 

Kosaras sėdėjo prie savo stalo ir šypsojosi jai. Jis rodė į du 
aplankus - geltoną ir raudoną. 

— Čia daug skaitymo, Beatrise. Pasistengiau surinkti jums, 
daug kas čia angliškai, tikiuosi, tai ne kliūtis. 

— Ne dabar. 

— Raudonajame aplanke rasite žinotinų dalykų apie Raimon- 
dą Vilerį, serijinį žudiką iš Ohajo. Vertingiausias, matyt, bus jo 
interviu, gautas mano kolegos iš Kventiko. Vileris savo aukas 
rinkosi atsitiktinai, bet palikdavo šifruotų žinių, kad priverstų 
policiją manyti kitaip. Pasak jo, tai buvusi vieno žmogaus kova 
prieš visą milžinišką galios aparatą. Jis atrodė labai protingas, 
intelekto koeficientas siekė 147. Ir buvo sugautas tik po dvy- 
liktos žmogžudystės. 

Beatrisė gūžtelėjo pečiais. 

— Bet „savininkas“ žudo neatsitiktinai. 

— Geltonajame aplanke, - toliau kalbėjo Kosaras, tarsi neiš- 
girdęs, ką ji pasakė, - Maiko Gonzaleso byla. Jis nužudė devy- 


287 


nis Žmones, turėdamas vienintelį tikslą juos išganyti. Tokių Žu- 
dikų buvo keletas. Tai religinis pamišimas — čia atsitiktinumas 
tik tariamas. Savo interviu jis sakė matęs šviesą savo aukoms 
virš galvos ir žinojęs, kad tie žmonės pasiruošę keliauti į Dievo 
karalystę. Norėjęs jiems padėti ten atsidurti greičiausiu būdu. 
O pirmiau šiek tiek pakankinęs tik todėl, kad norėjęs, jog jiems 
nereikėtų kamuotis skaist... 

— Mūsų atveju nėra jokių atsitiktinių aukų! - Beatrisė išgir- 
do save šaukiant ir tą pačią akimirką pasigailėjo. Nesusivaldyti 
buvo blogai, labai blogai. Bet tokiu būdu ji vis dėlto nutrau- 
kė Kosaro kalbos srautą. — Jie pažinojo vienas kitą. Galbūt ne 
kiekvienas kiekvieną, bet Beilis pažinojo Papenberg. Dalamaso 
pažinojo bent vieną auką. Man gaila, kad veltui vargote. 

— Su sąlyga, kad jūs teisi. - Kosaras nesileido išmušamas iš 
vėžių. - Thats is not so certain“. 

— It is**, - ji irgi mokėjo angliškai. — You can bet your fucking 
glasses on it***. 


Viska žinote ir nieko nerandate. Viską žinote ir nieko neran- 
date. 

Aš žinau, kad tu esi Šingamis. Žinau, kad pažinojai Lybšerį, 
kad judu kartu ieškojote paslėptų plastikinių dėžučių. Žinau, 
kad domėjaisi manimi, bet kada? Kai paaiškėjo, kad aš iš tų 
žmonių, kurie ieško tavęs? O kodėl? 

„Galbūt jis tai daro dėl tavęs“, - vakar pasakė Florinas. 

Beatrisė tikrino tą mintį, prieš atmesdama vartaliojo ir vie- 
naip, ir kitaip. 

Ne, ne dėl jos. Tačiau jis pavertė ją savo inscenizacijos da- 
limi, jo Žinutės visų pirma buvo skirtos jai. Dabar jos eilė jas 
suprasti. 


* 


angl. tai nėra neginčytina. 
angl. yra. 
angl. galite lažintis iš savo sumautų akinių. 


*k 


*kik 

Aš ko nors nepastebėjau, spėjo Beatrisė. Reikėjo grįžti į star- 
to vietą, bet neturėjau tam laiko, ir svarbiausios figūros buvo 
iškirstos. 

O kodėl neužmetus akies į „savininko“ startą, bent jau į tai, 
ką Beatrisė žino apie jį? 

Vasario 26. Pasirodo Šingamis. Jis užsiregistruoja ge0ca- 
ching.com — kodėl? Atrodo, vien tam, kad užmegztų ryšį su 
Herbertu Lybšeriu. Po septynių bendrų radinių tas žaidimas 
jo nebedomina. 

Lobiai yra sprendimo dalis. Antraip būtų beprasmiškos visos 
tos slaptavietės, sutrumpinimai ir koordinatės. 

Viskas dėl Lybšerio hobio? Beatrisės nuojauta energingai 
prieštaravo, taip nėra, taip negali būti. 

Ji ėmė knistis užrašuose, dabar jau storame jų aplanke, ieš- 
kojo pirmosios Konrado Papenbergo apklausos protokolo. 

Štai jis: Nora mėgo gamtą. Ji buvo sportiška ir mėgo keliauti. 
Bet lobių ieškojimu neužsiėmė. Neužsiėmė, jeigu jos vyras sakė 
tiesą — ir jis, matyt, nemelavo, nes, nuodugniausiai patikrinus 
Noros kompiuterį, jokių ženklų, kad jos būta lobių ieškotojos, 
nerasta. Besinaudojančiųjų tuo tinklalapiu komanda patvirti- 
no: jokia Nora Papenberg nebuvo pas juos užregistruota. Šitai 
svarbiausia, nes be kompiuterio, neužsiregistravus lobių ieško- 
tojų bendruomenėje, tuo užsiimti neįmanoma. 

Beatrisei kai kas užkliuvo ir trukdė toliau galvoti. O kas, jeigu... 

Ji darsyk perskaitė vyro parodymus. 

Dveji metai vedę, trejus metus pažįstami. Trejų metų buvo 
ir Noros kompiuteris, dabar jis jau beveik Matūzalis tarp kitų 
įrenginių, bet vis tiek... 

Žvilgsnis į laikrodį Beatrisei leido suprasti, kad skambinti 
Štefanui jau vėlu. Nesvarbu, tegu džiaugiasi, kad tai daro ne 
buvusi žmona. Ji surinko jo mobiliojo telefono, paskui laidinio 
numerį, bet kiekvienąsyk atsiliepdavo magnetofonas ir papra- 
šydavo palikti Žinutę. 

Po velnių. Ji pasirašė raštelį, kad nepamirštų savo naktinių 
minčių. 

Nieko neradome, bet tai nereiškia, kad nieko nėra, mintijo 
Beatrisė, dėdama į šalį rašiklį. Daug labiau įmanoma, kad ieš- 
kojome ne to, ko reikia. 


— Prašau man sudaryti slaptažodžių, slapyvardžių, forumų 
pseudonimų sąrašą. 

Rudi Štefano plaukai ties kairiuoju smilkiniu styrojo keistu 
kampu, lyg jis būtų ką tik atsikėlęs. Neskustas smakras irgi tai 
liudijo, bet akys buvo žvitrios. 

— Papenberg? Gausi. 

— Taip pat Beilio ir Estermano. Sigartas ir Dalamaso kom- 
piuterių neturi, nors dėl Dalamaso tai dar būtina išsiaiškinti, — 
jis stengėsi sutramdyti plaukus, bet šie vertė niekais visas jo 
pastangas. —- Ar vakar nepažadinau tavęs? 

Štefanas švytėdamas papurtė galvą. 

— Buvau išjungęs mobiliojo garsą. Ir nenakvojau namie. 

Aha. 

— Gal pasakysi jos vardą? 

Kairys jo lūpų kamputis kilstelėjo, jam įkandin dešinys. 

— Bijau, kad kol kas turėsi tenkintis Noros Papenberg pra- 
varde. 


Visas kabinetas buvo jos. Florinas vadovavo tolesniam apklau- 
sų maratonui. Kažkas prieš dvi savaites buvo matęs hondą 
Civic prie Valerio ežero vėlų vakarą. 

Noros automobilį. Ar ji ten buvo nuvažiavusi su savininku, 
kad paslėptų Lybšerio galvą medžio viršūnėje? Nora, kitaip 
NoPepi1, Norissima, ridikėliai yra raudoni. 

Išvydusi pastarąjį kūrinį Beatrisė kilstelėjo antakius — kaip 
tokie dalykai ateina į galvą? Franka C. Vishfulthinker28. 

Tai buvo Noros slapyvardžiai, kiek Štefanui pavyko nusta- 
tyti — vardai, kuriais ji dangstėsi internete. Tikriausiai jų bus 
ir daugiau. 

— Penki jau ir taip nemažai, visų nelabai gali apžvelgti, - pa- 
sakė jis ir iš esmės buvo teisus, vėliau Beatrisė gavo tuo įsiti- 
kinti. Pati nebežinojo, kokiu vardu buvo užsiregistravusi geo- 
caching.com puslapyje, kol pagaliau prisiminė pliušinę Jakobo 
pelėdą. Elvyra Antroji. 

Ji užsiregistravo ir ėmė ieškoti vartotojų. NoPepi1 slapyvar- 
dis nieko nedavė, Norissima taip pat. FrankaC egzistavo, bet ji 
džiaugėsi gyvenimu ir paskutinįjį lobį buvo radusi tik prieš dvi 
dienas. Puslapyje buvo išsamūs jos asmens duomenys, keletas 
fotografijų, rodančių ją prie įvairių radimviečių — daugiausia 
netoli Hanoverio, kur gyveno. 

Vishfulthinker28, įrašyti vardą, prisijungti. Beatrisė sukry- 
Žiavo pirštus. Bingo! 

Nei asmens duomenų, nei fotografijų — galbūt jos niekada 
nebuvo įdėtos, o gal ištrintos vėliau. Tačiau vartotojas egzista- 
vo. 133 šypsenėlės. 133 sėkmingai rasti lobiai. 

Jausdama, kad pagaliau aptiko slaptas duris, už kurių atsive- 
gistruoti radiniai kaip visuomet buvo jo pradžioje. 

Vishfulthinker28 ieškojo netoli Mėnulio ežero. Įrašas buvo 
raudonas ir pabrauktas, taigi lobis archyvuotas kaip ir daugelis 
šio vartotojo radinių. Nenuostabu, nes paskutinis buvo aptik- 
tas prieš penkerius metus. Nuo tada Vishfulthinker28, matyt, 
ėmė leisti laisvalaikį kitaip. 

Gerai, tarė sau Beatrisė. Tada taip ir manykime. Tarkime, 
kad čia Noros Papenberg radinių sąrašas. Vietovė atitinka, 
daugelis lobių aptikta pačiame Zalcburge arba jo apylinkėse. 
Prieš penkerius metus ji dar nepažinojo savo vyro - tad turėjo 


vadintis kitaip! 

Po kelių akimirkų ji jau kalbėjosi vidiniu telefonu su Štefanu. 

— Prieš vedybas Noros Papenberg pavardė buvo Vinter, jeigu 
neklystu. Puslapio šeimininkai turėtų pasakyti, ar Vishfulthin- 
ker28 yra Noros Vinter slapyvardis. 

Beatrisė apvedė pelės strėlyte paskutinį įrašą. Puikus vaiz- 
das, aš čionai kada nors būtinai grįšiu. Dėžutė originaliai pa- 
slėpta, bet vis tiek radau greitai. Buvo įdomu! TFTC! 

Tai nepanėšėjo į atsisveikinimą arba į blėstantį norą ieškoti 
lobių. Ką gi, yra daug priežasčių, dėl kurių atsisakoma pamėg- 
to dalyko — naujas draugas, naujas darbas, nėštumas arba liga. 
Vis dėlto Beatrisė tuo netikėjo, nes... 

Paklususi staigiai nuojautai ji ėmė peržiūrėti Herberto 
Lybšerio asmens duomenis, perėjo įrašus, anuomet padarytus 
DekartoHL. Ir galvoje kažkas spragtelėjo. 

Štai jis, ryšys. Vos apčiuopiamas, bet vis tiek yra kaip raudo- 
nas plonytis it plaukas siūlas tamsoje. 

Paskutinis Noros Papenberg įrašas padarytas liepos trečią. 
Herbertas Lybšeris nuo šeštos iki aštuntos tų pačių metų lie- 
pos dienos buvo Vienoje, rado aštuoniolika lobių — ir nuo tada 
padarė pertrauką. Pusantrų metų. O Papenberg išvis nebeieš- 
kojo lobių. 

Tai ne atsitiktinumas, tikrai. Priežastis čia ta pati. 

Beatrisė atsispausdino tuos puslapius, palygino su kada nors 
paminėtų lobių sąrašu — taip, esama sutapimų, bet tai nenuos- 
tabu, kai žmonės gyvena tame pačiame mieste. Vis dėlto nė 
viename įraše Dekartas HL ir Vishfulthinker28 nemini vienas 
kito. Lobius, įtrauktus tiek į vieno, tiek į kito vartotojo sąrašus, 
skiria mėnesiai, kartais net metai. Niekas nerodo, kad jie būtų 
pažinoję vienas kitą. 

— Taukšt, pataikyta! — pranešė Štefanas prieš pat pietus. 
Jis visąlaik buvo puikios nuotaikos ir net sugebėjo priglosty- 
ti neklusnią plaukų sruogą. Vishfulthinker28 yra Nora Vinter, 
turinti austrišką elektroninio pašto adresą, ką tik gavau to pa- 

tvirtinimą, — jis padėjo Beatrisei ant stalo atspausdintą lapą, 
nežymiai purtydamas galvą, lyg norėdamas nuvyti įkyrią min- 
tį. —- Manai, kad turime reikalą su žmogumi, kuris žudo kaip 
tik lobių ieškotojus? 

— Per anksti taip sakyti. Bet padaryk man dar vieną paslau- 
gą. Paskambink Karolinai Dalamaso ir paklausk, ar jos duktė 
ieškojo lobių, kai dar... 

Ji nutilo. Aišku. Viskas sutampa. 

— Kai dar buvo sveika? Suprantu, paskambinsiu. Kas čia 
vyksta? 

Datos. 

— Atsiprašau, Štefanai, man reikia kai ką patikrinti. 

Kada Melani Dalamaso pakriko nervai? Ak, štai kada. Tą 
pačią vasarą. Po poros savaičių, kai Nora Papenberg rado savo 
paskutinį lobį. 


Išgėrusi keturis puodelius kavos Beatrisė jau nebežinojo, ar jos 
vidinio nerimo priežastis kofeinas, ar ji išties atsidūrė netoli to, 
ką pati su Florinu vadino paskutiniu kaleidoskopo krestelėji- 
mu. Dar viena d0Oetalė, dar viena informacija, ir chaosas įgis 
prasmę, išryškės vaizdas. Beatrisė gebėjo pajusti, kad ta aki- 
mirka artėja, taip būdavo kiekvienąsyk. Norėjo, kad ji ateitų 
greičiau, ir kartu jos bijojo. Mat paprastai paskutinis vaizdas 
esti gan šlykštus. 

Kai pusę dešimtos vakaro susikrovė daiktus į rankinuką, ta 
akimirka dar nebuvo atėjusi. Darbas po pietų buvo greičiau 
Žingsnis atgal: nesunkiai išsiaiškinusi Noros Papenberg, kaip 
lobių ieškotojos, vardą, ji veltui vargo su Kristofu Beiliu ir Ru- 
dolfu Estermanu. 

Rodos, Beilis išvis nedalyvavo jokiuose forumuose, o jei ir 
dalyvavo, tai neatskleisdamas tapatybės. Tinkle jis naudojosi 
įvairiomis savo vardo ir pavardės kombinacijomis, bet šios nė- 
kart nešmėstelėjo geocaching.com tinklalapyje. 

Kaip ir Dygliuotis. 

O Estermanas savo kompiuterį, rodės, išvis naudojo tik dar- 
bo tikslais. Jo peržiūryklės duomenys buvo baisus vaistinių, 
kosmetikos ir grožio salonų kratinys. 

Rudis, vardas, kuriuo namie jį vadino žmona, buvo lyg nie- 
ko neduodantis pliaukštelėjimas per vandenį, netiko jokia jo 
kombinacija. Beatrisė pavargo ir ėmė baimintis, kad silpstant 
dėmesiui gali ką nors pražiopsoti, jeigu ir toliau žvejos drums- 
tame vandenyje. 

Kai užsisegusi saugos diržą ji norėjo paleisti variklį, suskam- 
bo mobilusis telefonas. 

— Rytoj pasiimu vaikus, — nepasisveikinęs pareiškė Achi- 
mas. — Kiek dar žadi jų kratytis, kai tau to prireikia? 

Gera valia, kurią jis rodė per paskutinį susitikimą, matyt, 
buvo išgaravusi. 

— Aš jų nesikratau. Dabar plūkiuosi su sunkiausia byla, ko- 
kią esu turėjusi. Ir taip būna ne kasdien, - Beatrisė atsiduso. — 
Kasdien viskas gerai. O šiuo metu yra nepaprastoji padėtis. 
Maniau, tu tai supranti. 

Kai Achimas vėl prabilo, jo balsas nebebuvo toks šaltas, už- 
tat duslus ir bespalvis. 

— Viskas be galo blogai, Bea. Man atrodo, kad aš, Mina ir Ja- 
kobas galėtume būti normali šeima. Be nepaprastųjų padėčių. 
Tam kliudo tik tavo egoizmas. 

Jeigu tai įskaudina, vadinasi, tai tiesa? 

— Tu elgiesi negarbingai, — ji užsimerkė. —- Pasiimk rytoj 
vaikus. Perspėsiu mamą. Po dviejų dienų atvažiuosiu pas tave, 
viską aptarsime. Gali būti, kad iki tol padėtis taps įprastinė. 

Jis nusijuokė, rodos, nuoširdžiai pralinksmėjęs. 

— Tarsi kada nors ji būtų įprastinė. Ką ketini apmulkinti, 
Bea? Traukinys jau išvažiavęs. 

Pusė vienuoliktos. Ji nusiprausė po dušu karštu, šaltu, vėl karš- 
tu vandeniu, bet kūną vis tiek maudė. 

Šiandien daugiau nesikapstys internete. Atsigulė nuoga ant 
lovos, nugara pajuto vėsią paklodę ir panoro, kad gretimame 
kambaryje miegotų vaikai. 

Palubėje judėjo kažkas blausaus. Voratinklis? Ji nusprendė 
rytoj anksti ryte nubraukti jį šluota, tai pakels nuotaiką, juk 
bus taip greitai ir nesunkiai šį tą sutvarkiusi. 

Mobiliojo telefono skambutis išbloškė ją iš gilaus miego. 
Širdis smarkiai ir tankiai daužėsi į šonkaulius, matyt, kas nors 
atsitiko... 

— Aš tave pažadinau, ponia komisare? — Skambintojas kal- 
bėjo neaiškiai. 

— Achimai, prisiekiu, aš tave apskųsiu. 

— Man į tai nusispjaut. Pasikalbėjau su savo motina, ji... 

Beatrisė išjungė telefoną ir pasidėjo į lovą šalia savęs. Pasi- 
lemputę. 

Po velnių! Rytoj praneš, kad serga, ir pati pasiims vaikus iš 
mokyklos. Užteks tos nepaprastosios padėties. Daugiau taip 
negalima. 

Pulsas buvo per tankus ir per stiprus. Dirstelėjusi į laikro- 
dį — ačiū Dievui, dar tik pusė pirmos, - ji susirietė į kamuo- 
liuką, užsitraukė ant pečių antklodę ir užmerkė akis. Tolygus 
kvėpavimas nuramins pulsą, reikia tik susikaupti, apie nieką 
daugiau negalvoti, ir sąmonė išsijungs. 

Bet jai užsimerkus tamsoje prieš akis pasirodė Melani Dala- 
maso, ji klykė ir bandė daužyti pakaušį į durų staktą... 

Ne. Viskas. 

Vis dėlto Dalamaso neišėjo jai iš galvos. Ji buvo išties sudras- 
kytoji — tai kodėl nurodytoje vietoje tyrėjai nieko nerado? Ar tos 
koordinatės tik būsimų įvykių nuoroda, kaip kartą jau buvo? Ar 
„savininkas“ ketina išmesti Dalamaso kūną prie autostrados? 

Beatrisė apsivertė ant kito šono. Užsičiaupk, įsakė vidiniam 
balsui. 

Dalamaso susirgo, Lybšeris pusantrų metų nebelietė navi- 
gatoriaus, Papenberg daugiau niekada nebeieškos lobių. Cezū- 
ros, mažos ir didelės, per trumpą laiką. 

Bet ne tą pačią dieną. 

Beatrisė pasidavė. Miegas atsitraukė nuo jos kaip atslūgs- 
tanti jūra nuo kranto. Ji šmurkštelėjo į kelnaites ir marškinė- 
lius, atsinešė iš virtuvės stiklinę vandens ir įjungė kompiuterį. 

Svetainės tamsoje tvykstelėjo blyški žalia šviesa su iškelta 
geocaching.com vėliava. Nežinodama, ko ieško, ji įjungė Noros 
Papenberg duomenų puslapį. Kai kurie vartotojai nurodo savo 
gimimo vietą. Vishfulthinker28, kaip ir Herbertas Lybšeris, ne- 
nurodė. 

Pereis visus 133 lobius atvirkštine tvarka, atidžiai perskaity- 
dama kiekvieną įrašą. Gal ką nors aptiks, gal būta susitikimo su 
Šingamiu ar kitu lobių ieškotoju. Pavyzdžiui, su Kristofu Beiliu. 

Gudriai paslėpta dėžutė, sveikinu! — rašė Nora apie pasku- 
tinį savo radinį. —- Buvau bepasiduodanti, bet proto blyksnis 
paskutinę akimirką vis dėlto parodė teisingą kelią. TFTC! 

Kitas įrašas, liepos 18 dienos. Paprasta, bet nebanalu - TFTC! 

Dar vienas tos pačios dienos įrašas: Sunkiai sunkiai, bet galų 
gale suradome. Valio! TFTC, Vishfulthinker28. 

Nė žodžio apie tai, kas tie „mes“. Beatrisė atsidarė archy- 
vuotų lobių puslapį ir rado kažkokią Bibi Velc, užsiregistravusią 
savo radinį irgi liepos aštuonioliktą. Ji tebeieškojo lobių, pri- 
segtuke prie slapyvardžio buvo skaičius 1877 ir daugiau kaip 
buvo šviesiaplaukė, strazdanota, apvalaina ir visiškai nepažįs- 
tama. Tačiau Beatrisė vis tiek užsirašė jos vardą. 

Kitas lobis, liepos 15 dienos. Noros įrašas labai entuziastin- 
gas. Mano pirmas naktinis lobis! Rastas kartu su Ropliu! Išėjo- 
me ieškoti apsirūpinę šokoladu, traškučiais, kišeniniu žibintu- 

vėliu ir maždaug po valandos pasiekėme tikslą! Kelio rodykles 
gerai apšviesdavome ir nė akimirkos nebijojome. Sveikinu žur- 
nalo savininką! Tūkstantįkart TFTC! 

Roplys? Beatrisė surado keistojo pseudonimo savininką, bet 
jo duomenys buvo tokie pat skurdūs kaip Noros ir Lybšerio. 
Nesvarbu, vis tiek reikia užsirašyti. 

Kitas lobis, rastas prieš savaitę. Išties pasisekė, apie šią pui- 
kią bažnyčią anksčiau nebuvau girdėjusi, TFTC! 

Į Beatrisės kūną pamažu vėl grįžo nuovargis, ji nekreipė dė- 
lubų šviestuvo. 

Vienas prisiminimas trenkė jai kaip kūjis. Šviesa. Atspindys. 
Kur tai buvo? Susirado tą puslapį. Taip, štai jis, jame Nora taip 
džiaugiasi savo nuotykiu... Yra net to lobio nuotraukų, darytų 
ne jos, o kitų ieškotojų. View the Image Gallery of 25 images. * 

Vienas spragtelėjimas, ir viskas paaiškėjo. Beatrisė užvožė 
kompiuterį, įšoko į džinsus, užsimetė striukę ant marškinėlių 
ir tik atsidūrusi prie durų apsižiūrėjo, kad vos nepamiršo svar- 
biausio reikmens, žibintuvėlio. 

Jakobas jį buvo gavęs gimimo dieną iš Achimo, diodinį Ži- 
bintuvėlį, kurio baterija atseit amžina. Tik kur jis, reikia tikėtis, 
ji neįdėjo... 

Ne, štai jis. Beatrisė įsikišo žibintuvėlį į rankinuką ir eidama 
pasičiupo telefoną. 

Įlipusi į automobilį suprato, kad tokiu metu galės prisiskam- 
binti tik greitajai pagalbai. Gal taip ir geriau — blaiviau verti- 
nant, jos idėja perdėm abejotina. 

Nesąmonė. Tu teisi ir žinai tai. Viską žinome ir nieko neran- 
dame, „savininkas“ tai puikiai supranta. 

Vis dėlto viena, be niekieno pagalbos, leistis į tą nuotykį Be- 
atrisė nedrįso. Jeigu vėl tam ryšis, už tai jos niekas nepagirs. 


* angl. žiūrėk 25 nuotraukų galeriją. 

Pirma keturiasdešimt trys. Ji paskambino Florinui. Pasiruo- 
šė miegūsto nieko nesuvokiančio žmogaus reakcijai, davė te- 
lefonui pyptelėti du kartus, tris, penkis. Ir išjungė, nespėjus 
atsiliepti balso pašto dėžutei. 

Ką gi, tuo geriau, jis miega. Beatrisė nerizikuos, tik nuva- 
žiuos ir pažiūrės, ar buvo teisi. Gali būti, kad jai tik pasirodė. 

Jai dar nenuriedėjus nė pusės kilometro, suskambo telefonas. 

— Kas atsitiko? 

Taip palengvėjo, kad Beatrisė vos neprunkštelėjo iš džiaugs- 
mo. Florino balsas buvo blaivutėlis ir aiškus. 

— Pažadinau tave? 

— Taip, bet nieko tokio. Sakyk. 

— Važiuoju į Dalamaso koordinačių vietą. Mes ten kai ką 
radome, tik to nesupratome. 

— Tu važiuoji... — ji išgirdo jį įkvepiant ir iškvepiant. —- O ko- 
dėl dabar? Vidurnaktį? 

— Nes tai vienintelis tinkamas metas. 

Po penkiolikos minučių Beatrtisė paėmė Floriną. Jis užsi- 
spyrė važiuoti kartu, ir ji tam ilgai neprieštaravo. 

— Labą naktį, — pasakė jis, atidarydamas keleivio dureles. 

Susišukuoti, matyt, pritrūko laiko, kaip ir užsisegti marški- 
nių sagas, bet tarnybinį pistoletą Florinas pasiėmė. 

— Ačiū, kad atsiliepei. Kartu smagiau. 

— Nėra už ką. Tik būtų geriau, jei mūsų būtų dvidešimt, to- 
dėl pranešime centrui, jei pasirodys, kad buvai teisi. 

— Gerai. 

Ji įjungė radiją. Filas Kolinsas dainavo „In the air tonight", sin- 
glas su geriausia visų laikų būgnų partija. Evelina kiekviena įma- 
noma proga jam pritardavo valgymo įrankiais belsdama į stalą. 


Leistina greičio riba — 30 km/h. Šviesą atspindintis apskritas 
lipdukas nulio viduryje spindėjo Beatrisės žibintuvėlio šviesoje 
it maža mėnulio pilnatis tamsoje. 

— Naktinis lobis, — Beatrisė nutaikė žibintuvėlio šviesos ratą 
į kelią. — Čia pradžia. Jeigu neklystu, netoliese turime rasti dar 
vieną atšvaitą... 

— ..o paskui dar vieną ir dar, — Florinas lėtai sukosi aplink 
save, laikydamas žibintuvėlį galvos aukštyje. — Antai! 

Jis parodė į medį kelio pakraštyje, už gerų penkiasdešimties 
metrų. Ten atsišakojo siauras keliukas. 

— Nelauksime iki ryto, - pareiškė Beatrisė, matydama mąs- 
lią Florino miną. - Dar keturias penkias valandas bus tamsu, 
rasime penktąją pakopą iki patekant saulei. 

Nieko neatsakęs bendradarbis patraukė prie pažymėto me- 
džio ir linktelėjo. 

— Paskambink Štefanui. Jeigu nemiega, tegul atvažiuoja. 
Pranešiu centrui. Mes jiems skambinsime kas valandą. 

Štefanas neatsakė, įsijungė tik balso pašto dėžutė. 

— Tu kai ką praleidai, - įrašė jam į juostą Beatrisė. - Penk- 
toji pakopa yra naktinis lobis. Kertu lažybų, tokio niekada ne- 
ieškojai. 

Jie paliko automobilį gerai matomoje vietoje netoli atsiša- 
kojimo ir nuėjo keliuku. Jis buvo siauras ir serpantinais vedė 
į kalną pro karvių ganyklas ir ūkininkų sodybas. Ant vienos 
medinės daržinės sienos Beatrisė rado dar vieną atšvaitą. 

— „Savininkas“ pažymėjo atsišakojimus, - pasakė ji. - Dabar 
reikia sukti į dešinę. 

Jie ėjo švytinčiu lauko keliuku į dykrą. Žibintuvėlių šviesos 
ratilai šokinėjo virš kelio, lietė vienas kitą ant pilko, rudo ir ža- 
lio paviršiaus. Netoliese pasigirdo duslus karvės varpelio gar- 
sas. Beatrisei nejučia prieš akis iškilo negyva Nora Papenberg, 
gulinti kniūbsčia pievoje šalia karvės. Ar metalinio varpelio 
skambesys buvo paskutinis garsas jos gyvenime? 

Paskui takas iš nakties tamsos nėrė į dar didesnę miško tam- 
są. Sklindantis iš medžio drevės švytėjimas jiems parodė, kad 
einama teisinga linkme. Kažkas prasmuko pro juos ir šlamin- 

damas lapus dingo kairėje augančiuose krūmuose. Kažkoks 
paukštis dusliu balsu pasiskundė dėl tokio vėlyvo trukdymo. 

Vingiuotas kelias staigiai kilo į kalvą, ir Beatrisė labai pasi- 
gailėjo nepasiėmusi nieko gerti. Į naktinį medžių šniokštimą 
įsimaišė skambėlesnis upelio čiurlenimas, bet norėdami rasti 
upelį jie būtų turėję brautis per krūmus. 

Mažiau kaip po valandos sustojo pailsėti, ir Florinas pranešė 
centrui, kad viskas gerai. 

— Tik dvi ryšio padalos, — išjungęs telefoną pasakė jis. — 
O kaip veikia tavo mobilusis? 

— Taip pat. Bokštų su siųstuvais čia reta. 

Šitai galėjai pasakyti ir apie namus bei sodybas. Paskutinius 
statinius Beatrisė ir Florinas buvo praėję maždaug prieš dvi- 
dešimt minučių, nuo to laiko jokio kito žmonių būsto nematė. 
Kelias vis dar buvo geras, nors ir neasfaltuotas, kaip pirmiau. 

Netrukus jis vėl šakojosi, ir jie ėmė ieškoti. Beatrisė kurį 
laiką jautėsi lyg būtų atsidūrusi giliai po vandeniu, per giliai, 
kad iškiltų į paviršių. Jie švietė į mišką, bet žibintuvėlių švie- 
sa įstengė prasiskverbti tik pro pirmąsias medžių eiles, už jų 
pasaulis skendėjo tamsoje. Virš galvos nakties vėjyje šniokš- 
tė ir lengvai svyravo medžių viršūnės. Beatrisei buvo šalta su 
striuke. Kur, po velnių, kitas atšvaitas? Dešinėje, spėjo ji, ten 
ėjo beveik lygus kelias. Vis dėlto teko sukti į kairę, kur jis atro- 
dė statesnis ir skardingesnis. Pakabintą ant dygliuoto krūmo 
mažą švytintį skritulį pastebėjo pati. 

Jie kalbėjo vien tai, kas būtiniausia, ir toliau brovėsi per dy- 
krą. Po kurio laiko aplinka pasikeitė: miško tamsa įgijo kitą 
pavidalą. Pats miškas atrodė nebe toks tankus. Ir skurdesnis, 
žemesnis. Beatrisė nutaikė savo žibintuvėlį į medžius. Išvydo 
juodumą, sužalotą tamsų kamieną, o tarp jaunų pušaičių ir 
ryškią žalumą. Toliau vėl plytėjo nyki juoduma. 

Šitai Beatrisei kai ką priminė. Sunkesnė, stropumo reikalau- 
janti užduotis, štai kas čia. 

Jis šaiposi iš savo aukų. Jis šaiposi iš mūsy. Leis mums rasti 
nupjautus Sigarto pirštus ir sąmojingą laišką, koks vis dėlto 
keistas gali būti gyvenimas. 

Pati to nepastebėdama dabar ji ėjo greičiau. Trūko kvapo, 
daužėsi širdis, bet Beatrisė nesustojo. Florinas sekė paskui ją, 
ji pajuto klausiamą jo žvilgsnį ir papurtė galvą. Pirmiau reikia 
ateiti į vietą. Įsitikinti. 

Kito atšvaito jie vos nepražiopsojo. Tik išėjus iš miško, jis 
netikėtai išniro kairėje kelio pusėje, pritvirtintas prie plokščio 
akmens. 

Po juo turi būti lobis, pamanė Beatrisė, bet apsiriko. Pakėlę 
akmenį jie rado tik slieką ir du vabalus, šie paniškai spruko nuo 
šviesos. Kažkas garsiai kaukštelėjo, lyg į medį būtų trenkusis 
šaka — matyt, ieškotojai dar ką nors pabaidė. 

— Jei paklaustum manęs, atsakyčiau, kad dabar reikės lipti 
žemyn. 

— Čia? Betgi čia nieko nėra, — priešais juos atsivėrė šlaitas, 
apžėlęs tankiais krūmais ir brūzgais sulig juosmeniu. — Tam 
mums reikėtų mačetės. 

— Turėtų būti įmanoma ir taip prasibrauti, - Florinas žvilg- 
telėjo į laikrodį ir išsitraukė iš kelnių kišenės telefoną. — Alio, 
Krisai, — kalbėjo prislopintu balsu. — Kol kas viskas gerai, da- 
bar paliekam kelią ir neriam į dykrą. Po valandos... alio! Ar 
girdi mane? Taigi po valandos vėl paskambinsiu. 


Florinas atsargiai žengė į tankmę. 

— Eikš, Bea. Visai įmanoma prasigauti, - jis pamynė kelis vi- 
joklius ir paėmė ją už rankos. - Anksčiau čia turėjo būti kelias. 

Žingsnis. Dar vienas. Trečias. Jie lėtai, be galo lėtai leidosi 
apžėlusiu šlaitu, kol Beatrisė užkliuvo už šaknies. Išmetė žibin- 
tuvėlį, ėmė ieškoti atramos ir tuo pačiu metu pajuto, kaip deši- 
nę ranką nuo delno iki alkūnės nutvilkė deginantis skausmas. 

Spygliuota viela, iškart pamanė, bet ten buvo tik dilgėlės. 
Florinas ją pakėlė, ir tą akimirką ji pamatė... 

Švytintį penketą. Parodė jį tylomis, paskui ėmė ieškoti ant 
žemės žibintuvėlio. Skaitmuo buvo pritvirtintas prie mažos 
medinės pašiūrės ir, rodės, švytavo. 

— Lik už manęs. 

Tą penketą, matyt, judino vėjas, o gal tas, kuris jų laukė? 
Florinas išsitraukė ginklą, abu įsiklausė į naktį. Vėjas. Upelio 
almėjimas. Paukščio klyksmas, gerokai tolimesnis nei pirmiau. 
Ir tylus švytuojančio penketo krebždenimas į pašiūrės sieną. 

Jie artinosi prie jo. Palengva, pamanė Beatrisė, deja, ne be 
garso. Sausos šakos ir šnarantys augalų lapai išdavė kiekvieną 
jų Žingsnį. 

— Tai tik vėjas, - pasakė Florinas, jiems priėjus pašiūrę. Pen- 
ketas buvo pritaisytas prie sulankstytos skardinės, ši švytavo 
ant surūdijusios vielos. Beatrisė išsitraukė silikonines pirštines 
iš striukės kišenės. 

Pirštai, prisiminė ji. Akys, kojų pirštai. Kas daugiau galėtų 
tilpti į tabako dėžutę? 

Atsargiai nutraukė vielinę kilpą nuo medinio kyšulio, ant 
kurio ji buvo užnerta. Nuo pačios dėžutės viela nesileido nu- 
imama, buvo keliskart apsukta aplink ir pritvirtinta keliais 
sluoksniais plačios lipniosios juostos. 

— Šis tas naujo, - tarė Florinas. 

— Taip. 

Beatrisė grūmėsi su užsukamuoju dangteliu, jis tik po kelių 
bandymų girgždėdamas pasidavė. Ji pasiruošė bet kokiam ne- 
tikėtumui ir atidarė skardinę. Iš pradžių nesuprato, ką mato 
žibintuvėlio šviesoje. 

Šviesiai mėlynas plaukų kaspinas. Viena jena. Raktas. Širdies 
pavidalo akmuo. Po jais blausus plastikinis maišelis, per jį persi- 
šviečia oranžinis užrašas „Žurnalas“. Beatrisė įspraudė Florinui 
į delną savo žibintuvėlį ir ištraukė iš apvalkalo mažą knygelę. 

Nors ir įvyniota, ji buvo truputį drėgna, bet puslapiai leidosi 
vartomi ir nelipo tarpusavyje. 

— Paprastų paprasčiausias lobis, - pasakė ji, skaitydama pa- 
dėkas. - Kodėl ta penktoji pakopa kitokia? 

Ji vartė toliau. Lobis buvo senas, pirmieji įrašai padaryti 
maždaug prieš šešerius metus. Paklusdama nuojautai Beatri- 
sė toliau vertė puslapį po puslapio, bet jų neskaitė, kol išvydo 
paskutinį įrašą. 

Štai jis, ryšys, kurio jie taip ilgai ieškojo, juoda ant balta. 
Noros Papenberg braižas, to nenuginčysi. 

7.12 

Dvi valandos kelio varginančiame karštyje, o paskui tokia 
slėptuvė! Tikrai apsimokėjo! TFTC. Vishthulthinkers28, Nuga- 
lėtojas, GarfildoLazanija, DekartasHL, Akstim Valdas. 

— Jie buvo čia liepos dvyliktą prieš penkerius metus, visos 
„savininko“ aukos, - Beatrisė kalbėjo tyliai, stengdamasi su- 
telkti mintis. - Daugiau niekas to lobio nerado. Išskyrus mus. 
Nuo tada Nora Papenberg atsisakė savo pomėgio, lygiai kaip 
Herbertas Lybšeris, nors šis, beje, vėliau prie jo grįžo. Žinai ką, 
Florinai? Abu jie nepranešė radę tą lobį. 

Kažkas turėjo būti atsitikę dar prieš tai, kai Nora parašė at- 
siliepimą žurnale. Beatrisė pakėlė jį į viršų. - Akstim Valdas — 
Kristofas Beilis, be jokios abejonės. 
rašus. Penkios pakopos. Penki vardai. 

Vieno trūksta. 

Ji papurtė galvą. Ar jau suprato, kas atsitiko, ar tik tarėsi su- 
pratusi? Liepos 12-oji, Beatrisė dar turės patikrinti tą datą, bet 
gali būti, kad... taip, tądien iš tiesų įvyko miško gaisras. 

Penkios aukos. Penki vardai. Pasianso jokeris. 

Žurnalo įrašo žodžiai daužėsi galvoje. Ji pašvietė žibintu- 
vėliu, kur šlaitas ėmė lėkštėti. Kažkas ten buvo — akmeninis 
stačiakampis. 


— Lipam žemyn. 

Žingsnis po žingsnio, žingsnis po žingsnio. Beatrisė tikėjosi 
atpažinti tą vietą, kai tik atsidurs netoliese, bet būtų ant jos 
užlipusi, tik Florinas sulaikė. 

Akmeninis pamatas niūksojo pusiau miške, pusiau ne. Jo vi- 
duryje buvo įtaisytas savotiškas dangtis, stačiakampis, metali- 
nis. Truputį pasislinkęs į šoną, kaip tik tiek, kad galėjai prakišti 
ranką. Iš apačioje esančios patalpos sklido silpna šviesa, šviesi 
pilkuma juodoje naktyje. 

Jie greitai susižvelgė ir suprato vienas kitą. Buvo klaidinga 
manyti, kad ras tiktai lobį. Čia kažkas buvo, tas kažkas turėjo 
būti seniai juos išgirdęs. Florinas išsitraukė pistoletą. 

— Be pastiprinimo neisime ten. Reikia dviejų automobilių, 
gal trijų. Negalima rizikuoti, - sušnabždėjo jis. 

Tyrėjai atsitraukė į mišką, į tamsą tarp medžių. Telefonas 
veikė silpnai, bet veikė. Beatrisė klausėsi jo pypsėjimo ir savo 
kvėpavimo, abu garsai jai atrodė stipresni nei bet kada. 

— Krisai! Šį tą radome, atsiųsk mums kelis žmones. Rūsys, 
iš jo sklinda šviesa, manome, kad jame kažkas yra, nors dar 
nepastebėjome jokio gyvybės ženklo. 

Beatrisė nusakė, kur jie yra, o iš galvos neišėjo jos pačios 
žodžiai. Jokio gyvybės ženklo. Prisiminė telefonu atsiųstas nu- 
kirstų pirštų nuotraukas. Ir tik puse ausies išgirdo, kad Krisas 
pažadėjo tris automobilius po dvidešimties minučių. 

— Ar žinai, koks čia rūsys? — išjungusi telefoną ji pašnibž- 
dom paklausė Florino. 

— Daugmaž nutuokiu. Miške vis dar yra gaisro žymių. 

Į šoną nuo jų kabojo mėnulio pjautuvas, giedras dangus 
buvo nusėtas žvaigždžių. O šviesa, priešais juos sklindanti iš 
rūsio, atrodė drumsta ir balkšva. Beatrisė neišleido jos iš akių, 
laukė, kad ši praplatėtų ir po kurio laiko būtų užtamsinta išli- 
pančiojo iš rūsio. Niekas nepasirodė. 

Minutės virto amžinybe. Beatrisė visa esybe troško prišliauž- 
ti, nustumti į šalį dangtį ir įsigauti į rūsį. Jeigu čia „savininko“ 
slėptuvė, matyt, joje rasime ir Sigartą, manė ji. 

Ši mintis dar labiau kurstė nekantrą. Florinas nutvėrė už rie- 
šo — Beatrisė nė nepastebėjo pusiau išlindusi iš tankmės. Jis 
tylomis įtraukė ją atgal ir uždėjo ranką ant peties. 

— Jokių individualių veiksmų. 

— O kas, jeigu ten Sigartas? 

— Tada jam teks dar penkias minutes pakentėti. 

Per plastikinį maišelį Beatrisė užčiuopė striukės kišenėje 
apskritą metalinę lobio dėžutę. Jos turinys naujai įprasmino 
tai, kas vyko, kol kas.neaiškiai, negalutinai aiškiai. Beatrisė už- 
simerkė ir ėmė skaičiuoti minutes. Ar tik kažkas nesudejavo? 
Vėjas atnešė iki jų tylų silpną garsą, bet gal tai buvo paties ne- 
pastovaus nakties vėjo sielvartinga dejonė. 


Trims policijos ekipažams sustojus truputėlį aukščiau, Beatri- 
sė jau klūpojo priešais rūsio angą. Atsklidus artėjančių auto- 
mobilių gausmui, Florino perspėjimų ji nebegirdėjo. 

Ten kažkas girdėti? Balsas, kvėpavimas? 

Pridėjo prie plyšio ausį ir nejučia atšlijo atgal — į ją iš rūsio 
padvelkė oras. 

Kaipmat prisiminė Evelinos miegamąjį, kraujo kvapą, bet 
čia buvo sumišęs su gendančios mėsos kvapu. Beatrisė atsi- 
sėdo, giliai pakvėpavo ir nuvijo šalin nepageidaujamą vaizdą. 
Raudonį. 

Šešėliai pasišviesdami žibintuvėliais leidosi šlaitu ir skleidė 
įvairius garsus. Tylios komandos, prislopinti balsai. 

Paskui šalia Beatrisės atsidūrė Florinas. 

— Dabar eime vidun. 


Jiems nulipus vos pusę laiptų, Beatrisė jau keikė save, kad taip 
ilgai laukė. 

Ant grindų gulėjo Sigartas, drebantis, suluošintą kairę ranką 
dešine spausdamas prie krūtinės, jo lūpos judėjo be garso. 

— Iškvieskit greitąją pagalbą! — paliepė Florinas vienam at- 
važiavusiam bendradarbiui. 

Beatrisė atsiklaupė šalia Sigarto. Jo kaklas iš šono buvo per- 
pjautas, bet tai neturėjo jų jaudinti, nes, rodos, gerai gijo. Ji 
nekreipė dėmesio į smarvę, sklindančią nuo susirietusio vyro. 
Ir veik nematė kitos rūsio dalies. Kilpos, nuleistos nuo lubų. 
Medinio stalo, pažįstamo iš „savininko“ atsiųstų nuotraukų. 
Motorinio pjūklo pasienyje. Visą dėmesį buvo sutelkusi į Si- 
gartą, atsargiai palietė jam kaktą. Jis atšoko nuo jos lyg gavęs 
elektros smūgį. Paskui gulėjo ramiai, sunkiai šnopavo ir bandė 
kažką ištarti. 

Man reikia jį nuraminti, pasakyti, kad pakalbėsime paskui. 

Bet smalsa nugalėjo. Beatrisė pasilenkė virš jo, sulaikė kvė- 
pavimą ir prikišo ausį prie burnos. 

— Prašau, - sušnabždėjo jis. - Nereikia... dar... vieno... prašau. 

Susigėdusi ji atsitraukė. Florinas buvo priėjęs artyn. 

— Ką jis pasakė? 

— Ne tai, kas mums padėtų. Prašo, kad nenupjautume dar 
vieno piršto. 


Atvažiavo greitoji pagalba. Gydytojas diagnozavo žaizdų užde- 
gimą ir sunkią dehidrataciją. 

— Matyt, jis kokias dvi dienas nieko negėrė. Vis dėlto tikėti- 
na, kad liks gyvas, jeigu išvengs sepsio. 
pagalba. Apytikriai dvidešimt kvadratinių metrų. Medinis sta- 
las ir trys kėdės, kitoje pusėje Beatrisė aptiko lazerinio spaus- 
dintuvo didumo įrenginį. Kad jis skirtas maisto produktams 
pakuoti, suprato tik tada, kai pamatė greta gulinčius vakuumi- 
nius krepšelius. Kampe stovėjo raudonų moteriškų batų pora, 
pusiau užklota kruvinais tvarsčiais. 

Rytui brėkštant pasirodė Drašė. Jis dirbo tyliai, ir jie davė 
jam ramybę. Drašė, kaip ir jie, žinojo, kad reikia susidaryti 
įspūdį, kokioje vietoje buvo nužudyti Lybšeris, Beilis ir Ester- 
manas. Ant grūdinto plieno buteliuko puikavosi lipdukas su 
raidėmis FVR. Fluoro vandenilio rūgštis. 

Medinis stalas buvo pilnas įpjovų, nusėtų raudonai rudomis 
dėmėmis. Beatrisė atsistojo šalia jo —- perspektyva buvo tokia 
pati kaip nuotraukose, trūko tik rankos su nukirstais pirštais. 

Nuo lubų nukarusi kilpa priminė smaugimo žymes ant Kris- 
tofo Beilio kaklo. 

Taigi viskas vyko čia. 

Drašė paėmė tabako dėžutę su lobiu, bet žurnalo įrašai ir 
taip buvo įstrigę Beatrisės atmintyje; Vishfulthinker28. Nuga- 
lėtojas. GarfildoLazanija. Dekartas HL. AkstimValdas. Penki. 

Jausmas, kad Beatrisė aptiko svarbiausią trūkstamą dėlionės 
dalį, šalčiu nutvilkęs nugarkaulį, kai ji skaitė įrašą pirmąkart, 
jau nebebuvo toks stiprus, bet vis dar glūdėjo atokiausiame jos 
minčių statinio kampe, pasiruošęs būti atgaivintas. 


Gydytojai buvo optimistai. Jie sutvarkė Sigarto žaizdas, jis ge- 
rai reagavo į antibiotikus. Jo psichikos būklę, tiesa, jie apibū- 
dino kaip pavojingą, žmogus iš dalies nereagavo į aplinką, iš 
dalies buvo apimtas depresijos ir visiškos apatijos. 

— Jums reikės dar palūkėti, - pasakė vyriausiasis gydytojas. 

Beatrisė vėl kibo į internetinius tyrinėjimus. Štefanas prieš 
kurį laiką buvo jai pasakęs, kad geocaching.com įrašyti asmens 
duomenys nepanaikinami. Lobio žurnalo pseudonimai iš tie- 
sų tebeegzistavo. Nugalėtojas — šį simpatišką slapyvardį turėjo 
būti pasirinkęs Estermanas. 

Taigi vis dėlto Estermano, nė karto nepatyrusio nesėkmės, 
kvota viršijo 2000, tikriau siekė 2144, jis buvo neprilygstamas. 
Prieš jį Kristofas Beilis su 423 lobiais atrodė tiesiog kukliai. 
GarfildoLazanijai-Dalamaso užteko humoro pasirinkti storo 
komiksų katino ir savo mėgstamo valgio junginį. Jos sąskaitoje 
buvo tik dvidešimt keturi lobiai; visus juos buvo užregistravusi 
kartu su Akstim Valdu. 

Taigi jie, Kristofas ir Melani, buvo pora, pamanė Beatrisė, 
matyt, susipažino Mocerteume, tikriausiai po kokios nors jo 
choro repeticijos. 

Vyras, galėjęs tikti jai į tėvus, pasak Karolinos Dalamaso. Ir 
vedęs — nenuostabu, kad Melani nenorėjo jo pristatyti tėvams. 
Ar negalėjo. 

Ji buvo paskutinė nenukentėjusi. Sunku įsivaizduoti, kad 
„savininkas“ būtų jai nieko nedaręs, bet iki tol prie jos niekas 
nebandė artintis. Melani sargai sakė nieko tokio nepastebėję. 


— Kraujas Lybšerio, Sigarto, Estermano. Šiek tiek ir Papenberg. 
Pjūklas buvo panaudotas Lybšerio kūnui pjaustyti, ant ranke- 
nos yra Noros Papenberg pirštų atspaudų. Vakuuminės ma- 
šinos maišeliai identiški tiems, kuriuos radome lobių talpyk- 
lose, - Drašė stovėjo pasitarimų kambaryje ir ranka rėmėsi į 
kėdės atkaltę lyg neišlaikydamas savo kūno svorio. - Taigi tarsi 
įrodyta, kad tas rūsys yra nusikaltimo vieta. Taškas. Visa kita 
surikiuokite patys, čia viskas aišku. 

— Irjūs sakote, kad „savininkas“ laikė Sigartą tame name, ku- 
riame sudegė Sigarto šeima? — klausimas buvo skirtas Florinui. 

— To namo rūsyje. Taip atrodo. 

— Itin iškreipto pavidalo sadizmas, tiesa? — tai turėjo išgirsti 
Kosaras. 

— Aš interpretuočiau panašiai. 

Jis buvo pasidaręs atsargesnis nuo tada, kai šitaip šovė pro 
šalį su savąja atsitiktinumų teorija, ne be pasitenkinimo paste- 
bėjo Beatrisė. | 

— Tai paaiškina, kodėl Sigartą jis ilgiau laikė gyvą nei kitus. 
Matyt, įsivaizdavo, kad visi jie susiję su gaisru: penki lobių ieš- 
kotojai, tądieną buvę ten, ir Sigartas, kiekvienam norinčiam 
išgirsti sakęs esąs kaltas dėl žmonos ir vaikų mirties. 

Hofmanas linktelėjo. 

— Tada mes turime reikalą su tuo, kuris irgi nukentėjo nuo 
to gaisro. Kad ir kokiu būdu, - jo žvilgsnis ėmė klaidžioti nuo 
vieno prie kito darbuotojo, aplenkė Beatrisę ir sustojo ties Flori- 
nu. — Susisiekite su kolegomis iš gaisrų skyriaus, gerai, Florinai? 

Ir nelaukdamas atsakymo trenkė abiem rankom per stalą, 
tarsi nutraukdamas pasibuvimą smuklėje. 
— (Gerai. Taigi ši byla bus greitai baigta. 


Pirmas tyrėjas, su kuriuo Sigartas persimetė vienu kitu žodžiu 
buvo Florinas. Jau kelintą kartą atėjęs į ligoninę šis pataikė kaip 
tik tada, kai galėjo penkias minutes pasikalbėti, greta sėdint 
gydytojams, pasiruošusiems jį tuojau pat išnešdinti, jei ligonio 
būklė pablogėtų. 

— Paklausiau apie „savininką“, bet Sigartas atsakė jo nepa- 
žįstąs. Vis dėlto apibūdino kiek įmanydamas. Jo žodžiai gan 
tiksliai sutampa su viešbučio tarnautojo parodymais. Plikas, 
vešli barzda, maždaug vidutinio ūgio. Dėl akių spalvos Si- 
gartas abejojo. Sakė, jos mėlynos ar žalios. Kalbąs beveik be 
vietos tarmės priemaišų, balsas nei itin aukštas, nei žemas. 
Visąlaik mūvėjęs pirštines. Tai tiek tepešiau per penkias mi- 
nutes. 

Buvo matyti, kad Florinas nusivylęs. Jeigu Sigartas būtų tą 
žmogų pažinojęs ir galėjęs pasakyti jo pavardę, byla būtų bu- 
vusi artimiausiu metu baigta, kaip troško Hofmanas. 

— Jei būčiau vyras, - lėtai ištarė Beatrisė, — ir norėčiau pasi- 
daryti neatpažįstama, bet apsieiti be peruko ir dirbtinių dantų, 
tai užsiauginčiau barzdą ir nusiskusčiau plaukus. Ir kiekvienas 
mane pamatęs įsidėmėtų mane kaip barzdotą plikį, nors pa- 
prastai būdavau bebarzdis vešliais plaukais. 

Florinas šyptelėjo. 

— Hofmanas būtų sužavėtas, jeigu užsiaugintum barzdą. 
Nebūkite mergaitė, Kaspari. 

Jie nusijuokė, ir tai pataisė nuotaiką. 

— Betgi tu visiškai teisi, — toliau kalbėjo Florinas. — Tas api- 
būdinimas mums mažai ką duoda. „Savininkas“ mena naujas 
mįsles. 

Beatrisė sėdėjo prie Sigarto lovos ir laukė, kol jis atsibus. Vyras 
jau trys dienos gulėjo ligoninėje. Jo būklė stabili, sakė gydyto- 
jai. Jie leido jai aplankyti ligonį, bet šis miegojo, infuzoriui kas 
sekundę lašinant į veną po lašą fiziologinio tirpalo. Šis vaizdas 
Beatrisei kažką sukėlė, tai panėšėjo į pirmąją suvokimo stadi- 
ją. Ji lūkuriavo, bet veltui. Kaleidoskopo akmenėliams reikėjo 
laiko surasti vietą bendrame vaizde. 

Sigartas sujudėjo. Jo akių vokai prieš atsimerkdami lengvai 
suprato, kad jis iškart ją pažino. 

— Džiaugiuosi matydama jus gyvą, pone Sigartai, - pasakė ji. 

Jis nešyptelėjo, tik įdėmiai žvelgė į ją. 

— Ar galite kalbėti? 

Sigartas gūžtelėjo pečiais ir skausmingai suraukė veidą. At- 
sikrenkštė. Ar tai, kad palenkė galvą, reiškė sutikimą? 

Beatrisė nusprendė šitai suprasti kaip teigiamą atsakymą. 

— Tai gerai. Ilgai jūsų nevarginsiu, bet man iš galvos neišeina 
daugybė dalykų. Labai gailiuosi, kad nespėjome laiku sutruk- 
dyti jus pagrobti. Skubėjome, bet nusikaltėlis veikė stebėtinai 
greitai. 

Sigarto akys vėl užsimerkė. Jis ėmė sunkiau alsuoti, aiškiai 
slegiamas nemalonaus prisiminimo. 

— Kas buvo, tas buvo, — toliau kalbėjo Beatrisė, — tik norė- 
čiau žinoti, kodėl numojote ranka į mūsų perspėjimus. Pasiū- 
lėme jums apsaugą, kai jūs atsisakėte, paprašėme būti atsar- 
giam. Niekam neatidaryti durų. Vis dėlto nusikaltėlis įėjo pas 
jus neišlaužęs jų. 

Ji davė laiko apmąstyti klausimą. Sigarto akys tebebuvo už- 
merktos, po kelių akimirkų jis nugręžė galvą į šoną nuo Be- 
atrisės. 

— Todėl manome, kad turėjote pažinoti nusikaltėlį, - kalbė- 
jo ji toliau. — Yra ir daugiau priežasčių manyti, kad yra kaip tik 
taip. Vis dėlto ponui Veningeriui sakėte, kad tai būta nepažįs- 
tamo žmogaus. 

Sigartas nejudėjo. Beatrisė pasijuto nekantraujanti ir tylo- 
mis suskaičiavo iki penkių. Davė laiko ir sau, ir jam. Ramiai 
pakvėpuoti. Sigartas nebeatsidavė krauju, išmatomis ir šlapi- 
mu, tik žaizdų dezinfekavimo priemonėmis 

— Jeigu jo nepažinojote, tai kodėl atidarėte duris? Niekaip 
nesuprantu. 

Arjis vėl užmigo, ar tie klausimai jam pasirodė nemalonūs? 
Beatrisė bandė kuo atsargiausiai klausinėti toliau, bet Sigartas 
daugiau nereagavo. 


Po vaizdo žinutės su nukirstu Sigarto didžiuoju pirštu „savi- 
ninkas“ nutilo. Policininkai su šunimis apieškojo miškus aplink 
rūsį, kuriame buvo rastas Sigartas, bet nieko nerado. Drašė 
visiškai nežinojo, ką manyti apie rūsyje aptiktus pėdsakus. 

— Turime visų aukų pirštų atspaudus ir nė vieno, kurį būtų 
palikęs nusikaltėlis. Matyt, jis visąlaik mūvėjo pirštines. 

Tai vis dėlto sutapo su Sigarto parodymais. 
ko“ žinutes, perskaitė vieną po kitos. Palengva. Šalta, labai šalta. 

Ar keistoji tyla susijusi su Dalamaso? Su „savininko“ nusivy- 
limu, kad negali prieiti prie jos? 

Ne, manė ji. Jis būtų galėjęs pagrobti Melani, kol dar nebu- 
vome įminę jos mįslės. Kaip Estermaną. 

Melani. Telefone tebebuvo įrašytas jos motinos numeris. 
Dabar reikia ilgai negalvoti, antraip išblės ryžtas. 

— Dalamaso. 

— Labą vakarą, jums skambina Beatrisė Kaspari iš policijos. 

Gilus atodūsis. 

— Prašau? 

Trumpas žodis, persmelktas antipatija. Vis dėlto moteris ne- 
padėjo ragelio. 

— Norėčiau atsiprašyti už savo elgesį. Jis buvo netinkamas. 
Kaip laikosi Melani? 

— Ji... jai truputį geriau. Tik vis dar bando susižaloti ir beveik 
nemiega, nebent gauna stiprių barbitūratų. 

— Labai užjaučiu. 

Šįkart jokio atsakymo. 

— Jums dar ko nors reikia? — pagaliau paklausė Karolina Da- 
lamaso. Trumpai, lediniu balsu, aiškiai tikėdamasi neigiamo 
atsakymo. 

— Atvirai kalbant, taip. Norėčiau kai ko paklausti, — tylą ki- 
tame laido gale Beatrisė palaikė sutikimo ženklu. - Ar Melani 
ir anksčiau taip reaguodavo? Ar buvo tam dingsčių, kokių nors 
dirgiklių, kurie ją taip išvestų iš pusiausvyros, kaip mano fo- 
tografijos? 

Ji tikėjosi atsisakymo kalbėti ir išvis tylos, bet apsiriko. 

— Vaikai. 

— Atsiprašau, kas? 

— Ji keliskart smarkiai reagavo į vaikus, ypač į triukšmingus. 
Bet tai buvo tik pirmaisiais metais po krizės, vėliau pamažu 
praėjo, - Karolina Dalamaso atsiduso. - Kai Melani lankė mo- 
kyklą, keli klasės draugai labai kabinėjosi prie jos. Šiandien tai 
vadintume patyčiomis. Gydytojai mano, kad jai išvydus vaikus 
tie potyriai vėl atgimsta. 

— Suprantu, — taip, ko gero, išties suprantu, tik kitaip, nei 
jums atrodo, pamanė ji. - Labai ačiū, ponia Dalamaso. Linkiu 
Melani kuo geriausios kloties. Mano bendradarbiai ir toliau ją 
saugo. 

— Žinau. Ar jau viskas? 

— Taip. Dar kartą ačiū. Viso ge... — žodžio pabaigą užgožė 
telefono pypsėjimas. Karolina Dalamaso nutraukė pokalbį. 


Įtarimas, visą naktį ir visą kitą dieną neišeinantis iš galvos, 
atrodė pernelyg miglotas, kad galėtum juo pasidalyti su ki- 
tais. Florinui paklausus, kodėl Beatrisė tokia tyli, ji atsakė taip 
trumpai ir nekonkrečiai, kad jis davė jai ramybę. 


312 


Beatrisė daugsyk sugavo save tik sėdint ir spoksant į stal- 
viršį. Iš šalies tai galėjo atrodyti kaip dykaduoniavimas, bet 
jos viduje be perstogės sukosi kaleidoskopas su keliais naujais 
akmenukais. 

Drašės nusistebėjimas dėl rūsio. „Savininko“ tyla. Infuzijos 
adata. 

Skirtingo sunkumo mįslės. 

Ji papurtė galvą. Bet kodėl jos išvis menamos? Kam? 

Galiausiai visos tos nuorodos į Eveliną, kurias ji jau anksčiau 
turėjo perprasti. 

— Kavos? — Florinas stovėjo prie espreso aparato ir laikė du 
puodelius. 

Įmanydama Beatrisė būtų nusikeikusi, nes buvo išplėšta iš 
apmąstymų. 

— Taip. Stiprios. 

Jis paspaudė reikiamus klavišus. 

— Kada pasakysi, kas tavo galvoje? 

— Kai būsiu tikra, kad ne niekai. 

— Gerai, — galėjai matyti, kad atsakymas jam nepatiko. — 
Nors man atrodo, kad naujas mintis reikia aptarti bendrai. Ar 
bent dviese. 

— Taip ir padarysime. Kai tik jų turėsiu, —- dabar jis manė, 
kad ji ožiuojasi. Tačiau kai kurios minčių gijos buvo tokios plo- 
nos, kad nutrūkdavo ir išsisklaidydavo, kai norėjai išreikšti jas 
žodžiais. - Duok man dar kelias valandas. 

Beatrisė prieš akis vėl išvydo adatą, įsmeigtą Sigartui į veną. 
Jeigu jis jums toks svarbus, išlaikysiu iki galo. 

Galas, pamanė ji, turėtų būti nebetoli. 


Išėjo iš darbo anksčiau nei paprastai, Florino tiriantis žvilgsnis 
ją trikdė. Atsidūrus lauke, išnyko jausmas, kad mintys sukasi 
vis tuo pačiu ratu. Šįvakar vaikai vėl buvo Mozerhofe, Achimui 
reikėjo pavakarieniauti su vienu klientu. Savaime suprantama, 

tokiais atvejais vaikus reikia atiduoti. Jam visuomet viskas sa- 
vaime suprantama. Vis dėlto Achimas nuvežė juos pas jos mo- 
tiną, ten jiems buvo gerai. 

Šįkart jai ant kaklo kaip beždžioniukas ant šakos pakibo Ja- 
kobas. 

— Noriu namo, - sumurmėjo jis. - Ar pasiimsi mus šiandien? 

Greitai. Kitą savaitę. Rytoj. Beatrisė prispaudė berniuką prie 
savęs ir panardino veidą jam į plaukus. 

— Mes jau beveik baigiame tirti. Paklausyk: arba mes tą vyrą 
sugausime per tris dienas, arba pasakysiu Florinui, kad toliau 
ieškotų vienas. Tada užsiimsiu tik smulkiais reikalais ir galėsiu 
kasdien pasiimti jus iš mokyklos. 

— Tikrai? 

— Prisiekiu. 

Mintis atsisakyti bylos, kurią ji nuo pat pradžių taip uoliai 
tyrė, skaudžiai žeidė savimeilę. Tačiau Beatrisė yra jau per 
daug atėmusi iš vaikų. 

— Cool! 

Jakobas nurūko, kad perduotų šią linksmą žinią močiutei. Ji 
apkabino Miną. 

— Taip džiaugiuosi, kad būsiu su jumis, — pasakė ir pajuto, 
kaip mergaitė linktelėjo įsikniaubusi jai į krūtinę. 

Vakarą jie leido valgydami ir kortuodami užeigos salėje. Be- 
atrisė labai stengėsi, kad prakištų žaisdama miau-miau, valgė 
kepsnį su kepintais svogūnais ir nustebo pamačiusi, kad yra 
alkana kaip vilkas. Richardas atnešė įvairaus deserto, ir ji visą 
jį sušveitė, nepaliko nė trupinio. 

— Tris dienas? — patikslino Jakobas, guldomas į lovą. 

— Tris dienas ir nė dienelės daugiau. 


Grįždama namo iš visų jėgų įtikinėjo save, kad nieko nereiškia 
atsitraukti žingsnį atgal. Jos užduotis perimsiąs Florinas, savą- 
sias perduosiąs Bechneriui. O aš užsiimsiu Bechnerio reikalais, 
manė ji. Visu tuo, ką iš anksto laikiau grynais formalumais. 

Ta mintis nespėjo sukelti šypsenos, nes suskambo telefonas. 

— Sigartas dingo, — Florinas kalbėjo kimiai. —- Ligoninė jau 
apieškota, iš principo vis dar įmanoma, kad jis tik išsitraukė 
lašelinės adatą ir išėjo pasivaikščioti, bet jau dvi valandas nie- 
kas jo nematė. 

Ši naujiena lyg akmuo prislėgė Beatrisę. Kaleidoskopas ėmė 
suktis. 

— Gerai. Kaip tik esu netoli Teodeberto gatvės, pravažiuosiu 
pro jo butą ir pažiūrėsiu, ar dega šviesa. 

— Puiku. Nuolatos pranešinėk man. 
statys automobilį aikštelėje priešais pašto autobusų centrą ir 
galiuką iki Teodeberto gatvės paėjės pėsčia. 

Trylikto numerio antro aukšto langai buvo tamsūs. Ji susto- 
jo priešais įėjimą ir prisiminė andai čia rastus kraujo pėdsakus. 
AB neigiamas, reta ir itin vertinama grupė. Prisiminė ir adatas. 

Pro šalį pravažiavo automobilis, jo šviesos kelias akimirkas 
kliudė Beatrisę, ji pasijuto tarsi bejėgė, bet paskui jos apšvietė 
ką kita. 

Raudoną hondą Civic, stovinčią nuošaliau, kitapus gatvės. 

Dažnas modelis, savaime suprantama. Vis dėlto įdomus su- 
tapimas. Beatrisė skubiai perėjo gatvę ir artindamasi prie jo 
pajuto nusivylimą lyg vėsią skraistę apgaubiant pečius. Apsiri- 
ko. Automobilio numeriai buvo vengriški. Vien tam, kad vėliau 
sau nepriekaištautų už aplaidumą, ji prigludo prie keleivio lan- 
go. Blyški gatvės lempų šviesa krito ant dviejų tuščių sumaigy- 
tų vandens butelių ir... krepšio. 

Ji primerkė akis, kad geriau matytų. Vis dėlto rado. Aišku, 
tai joks įkaltis, pirmiausia reikėtų atidaryti automobilį ir... 

— Puiku. Kaip tik ruošiausi pas jus. 

Betrisė nebespėjo atsigręžti į balsą. Smūgis per sprandą, 
aštrus deginantis skausmas, ir pasaulis paskendo pašėlusiame 
sūkuryje, verpete, kuris įtraukė ją į tuštumą. 

Smūgiai per visą kūną, per nugarą, per sėdmenis. Kaip per 
vatą. Tik ne per galvą. Paskui vėl tuštuma. 

Išnirti. Laikas neegzistuoja. Atmerkti akis... neišeina. Tam- 
sa. Nusikratyti snaudulio. 


Ji kvėpavo lėtai ir sunkiai. Pirmiausia tai pajuto atgavusi sąmo- 
nę ir apsidžiaugė, kad tebėra gyva. Bandė suvokti, kas atsitiko, 
norėjo prisiminti, bet mintys slydo iš galvos kaip šlapias muilas 
iš rankų. 

Bent jau kūnas klausė. Beayrisė sulenkė kojų pirštus, koste- 
lėjo. Norėjo pasičiupinėti kaktą, bet ranka nepajudėjo iš vietos. 
Ji atmerkė akis. 

Vieta pažįstama. Tik iš kur? Ši vieta Beatrisei nepatiko, bet 
buvo pažįstama. Ji čia jau buvo su... tuo vyru. Ne su savo, su 
kitu... su Florinu. 

Šis vardas buvo tarsi jos atminties raktažodis: užplūdo atsimi- 
nimai, ne pavieniai, o visas siautulingas srautas. Beatrisė sunkiai 
rijo seiles ir tyčia nekreipė dėmesio į subraižytą, dėmėtą stalviršį 
priešais save. Vėl pabandė atitraukti rankas nuo liemens. 

Tai kėlė maudžiantį skausmą, o rankos nejudėjo. Surišta, 
pamanė ji, ir prieš akis iškilo moteris ganykloje laidu surištais 
riešais. Dar neprisiminė jos vardo. Visa atrodė blausu ir neaiš- 
ku, lyg plūduriuojant drumstame vandenyje — nors Beatrisė 
sėdėjo ant kėdės, o jos rankos... rankos buvo už nugaros. 

Nora Papenberg, pagaliau prisiminė. Aha, tokia buvo tos 
moters pavardė. 

Užmerkė akis stengdamasi susivokti savo kūne. Ir tada lig 
šiol tūnoję sandarioje erdvėje prasiveržė skausmai. Ėmė kan- 
džioti jai nugarą, strėnas, rankų sąnarius. Beatrisė įtempė pe- 
čių raumenis. Nieko baisaus, pakenčiama. Nedidelė kaina už 
kvailą galvą. Ji įsiklausė. 

Kažkas čia dar buvo. Tylūs žingsniai už nugaros, šnaresys. 
Jeigu ji nors truputį kryptelėtų liemenį, galėtų jį pamatyti. Bet 

tam dar per anksti, pirmiau reikia galutinai atsitokėti. Jeigu tik 
duota laiko. 

— Labą vakarą, — ištarė balsas jai už nugaros. Tyliai ir man- 
dagiai. 

Taigi ji buvo teisi. 

— Labą vakarą, pone Sigartai. 

Tikėjosi, kad Sigartas pasirodys ir atsisės prie stalo priešais 
ją, bet jis nepajudėjo iš vietos. Nežengė grindimis. 

Ji stengėsi prisiminti, kas yra už nugaros. Kilpa, nukarusi 
nuo lubų. Noros Papenberg batai, raudoni kaip paveikslas Flo- 
rino dirbtuvėje, kaip kraujas ant Evelinos miegamojo grindų. 
Krūva apkrešėjusiais gniutulais virtusios tvarsliavos. Ne, viso 
to nėra. Viską pasiėmė pėdsakų tyrėjai. Pjūklo taip pat nebėra, 
bet stalą ir kėdes Drašė paliko, vietomis dar nusėtus pėdsakų 
fiksavimo milteliais. Ant grindų prie laiptų guli kai kas nauja, 
gydytojo krepšys, Beatrisės pastebėtas ant hondos Civic kelei- 
vio sėdynės. 

— Kaip jaučiatės? — paklausė Sigartas lyg ką tik ją operavęs 
chirurgas. 

Beatrisė nusprendė priimti jo toną. Jai tereikia išsivaduoti 
iš pančių, tada įveiks jį. Jis nusilpęs, išvis negalės pasinaudoti 
kaire ranka. 

— Pakenčiamai, - atsakė ji. - Tik galva dar kiek apdujusi. Ir 
strėnos atrodo kaip sudaužytos. 

— Taip, deja, to nepavyko išvengti, - Sigartas pagaliau paė- 
jėjo į šalį, kad Beatrisė jį matytų. Vis dar atrodė išblyškęs, bet 
tiesesnis negu anksčiau. Kairė jo ranka buvo aprišta, tvarstis 
siekė alkūnę. - Negalėjau nunešti jūsų žemyn, tad teko vilkti. 
Bijau, kad bus mėlynių. 

— Taip, — ar ją veikia nuskausminamieji? Matyt. - Atrodo, 
jūs jaučiatės geriau nei andai. Kai pamačiau jus ligoninėje, pa- 
maniau... - pamaniau, ką turėjau pamanyti. Beatrisė nebaigė 
sakinio. 

Sigartas apėjo aplink stalą, prisitraukė kėdę ir atsisėdo. Svei- 
kąja ranka laikomą pistoletą jis padėjo ant subraižyto stalvir- 
šio, atkreipęs vamzdį į Beatrisę. 

— Džiaugiuosi, kad pagaliau galime pasikalbėti akis į akį. 

Galva vis dar buvo apdujusi ir lyg prikimšta vatos. Ko Sigar- 
tas iš jos nori? 

Aš esu jo publika, anot Kosaro. Reikia manyti, psichologas 
teisus. 

— Matyt, norite išgirsti, kad esu apstulbinta, — pasakė ji. — 
Bet turiu jus nuvilti. 

Atlaikė jo žvilgsnį, nors baimė pirmąkart savo šaltais čiup- 
tuvais ėmė siekti jos gerklės. Kad ir kokių narkotikų buvo su- 
leidęs Sigartas, jie nustojo veikti. 

Jis palenkė galvą. 

— Nuo kada tai žinote? 

— Nuo tada, kai aplankiau jus ligoninėje. Visada manėme, 
kad jūs, netekęs tiek kraujo, turite būti beveik negyvas. Jei bū- 
tumėte žmonių gydytojas, gal būčiau susiprotėjusi anksčiau, 
bet jūs esate veterinaras, — ji pastebėjo šmėstelint šypsnį jo 
veide. - Aišku, vis tiek žinote, kaip paimti kraujo, kaip saugoti, 
kiek jo turi būti, kad policininkai padarytų teisingas išvadas. 
Tikriau, klaidingas. Ką panaudojote, kad ant laiptų liktų vilki- 
mo žymių? Smėlio maišą? 

— Kažką panašaus. 

— Buvote toks išblyškęs nuo pat pirmojo mūsų susitikimo. 
Ligoninėje atrodėte sveikesnis. Turėjote daugiau kraujo venose 
nei prieš kelias savaites. O tas kraujas ant sienos — švirkštėte jį 
spausdamas pradurtus maišelius? 

— Visiškai teisingai. Bravo, Beatrise. 

Kažkas Sigarto balse jai nepatiko, bet ji kalbėjo toliau: 

— Jūs taip pat žinote, kaip atlikti vietinę nejautrą, gal net ge- 
riau už bet kurį ligoninės chirurgą, juk šalia jo visada dirba anes- 
teziologas. Tik nesuprantu, kaip jums pavyko nusikirsti pirštus. 

Jis truputį kilstelėjo nuo stalo sutvarstytą ranką ir vėl atsar- 
giai nuleido. 

— Įsivaizdavau, kas tuo metu vyksta. Sakvkit, ką dar supra- 
tote, Beatrise? 

Ji truputį pagalvojo. 

— Kad jūs žinote apie Eveliną ir manote, jog mes turime kai 
ką bendra. Esame kalti dėl neteisingų poelgių. 

— Jūs turite šnekų brolį. Matyt, nežinote, kad mano žmo- 
na ir aš anksčiau dažnai lankydavomės Mozerhofe. Mudu abu 
sekėme Evelinos Ryger nužudymo bylą ir iš jūsų brolio suži- 
nojome, kad ji buvo jūsų draugė. Kiekvienąkart, kai apie jus 
paklausdavau, jis noriai atverdavo širdį. Net parodė laidotuvių 
nuotraukas. Tuomet dar gyvenote Vienoje, bandėte atgauti pu- 
siausvyrą, bet jūsų brolis matė, kad iš to nieko nebus. Mudu 
su žmona tuo metu daug diskutavome apie kaltės jausmą, - jis 
pažvelgė į du likusius kairės rankos pirštus. - Tuomet aš lai- 
kiausi įprastinio požiūrio. Kaltas tas, kuris kam nors sąmonin- 
gai padarė bloga. Miriama manė kitaip. Ji sakė, kad niekada 
nebūna kalta tik viena pusė. 

Beatrisė matė, kad jis įsiklauso į save, įsivaizduoja kalbant 
savo žmoną. 

— Po Miriamos mirties supratau, kad ji buvo teisi. Mano 
kaltė svėrė tonas. Mano netikęs sprendimas, mano beprotiški 
prioritetai. Juk žinote, kas tai yra, tiesa, Beatrise? Todėl savo 
bylą atidaviau jums į rankas. 

— Kaip tai suprasti? 

— Aš išsiaiškinau, kad jūs budėjote, kai radau Norą Papen- 
berg. Tatai jai padovanojo papildomą gyvenimo dieną. 

Vieną baimės ir beviltiškų, beprasmiškų lūkesčių dieną. Be- 
atrisė norėjo, kad jis ir jai duotų tiek laiko. Nuolatos praneši- 
nėk man, pasakė Florinas. Kada pradėjo laukti jos skambučio? 
Po valandos? Po dviejų? Gal net anksčiau? Ir, aišku, viską daro, 
kad ją rastų. 


319 


Ji pakeitė padėtį ir pabandė pajusti, ar telefonas tebėra striu- 
kės kišenėje. Jei taip, Fiorinas galėtų nustatyti jos buvimo vie- 
tą, judėjimą iš vienos vietos į kitą. 

Nieko nepajuto. Turbūt telefonas iškrito, Sigartaui ją velkant 
laiptais žemyn, o gal lauke arba miške. Tai irgi gerai, ne, dar 
geriau, dabar Sigartas jo neberas... 

Paskui pamatė jį. Ant vienos iš sukrautų plytų, matyt, kaž- 
kieno pamirštų kampe. Jis gulėjo šalia Noros Papenberg N8, o 
šalia buvo padėti akumuliatoriai, šie atrodė kaip maži ketur- 
kampiai lošimo kauliukai. 

Sigartas pastebėjo jos žvilgsnį. 

— Deja, jūs nepasiekiama, - pasakė jis. - Bet dar spėjote iš- 
siųsti savo bendradarbiui žinutę iš Teodeberto gatvės. Dabar 
važiuoju namo, esu mirtinai pavargusi. Iki rytojaus. Taigi mes 
laimėjome truputį laiko. 

Jai norėjosi rėkti — iš pykčio, iš baimės ar tiesiog siekiant 
išnykti savo pačios riksme. Užuot tai padariusi, iki skausmo 
sukando apatinę lūpą. Dabar važiuoju namo, esu mirtinai 
pavargusi. Ir nė žodžio apie tai, kad rado Sigartą. Galbūt tai 
sukėlė Florinui įtarimą? Tada jis bandė jai paskambinti, bet 
atsiliepė tik balso paštas. Skambino ir skambino. Ji buvo „mir- 
tinai pavargusi“. Ar jis pagaliau liovėsi? Ar nenuleido rankų ir 
atvažiavo iki jos namų? 

Beatrisė nežinojo, ką manyti. 

— Vis dėlto, - toliau kalbėjo Sigartas, - laiko ne per daugiau- 
sia. Aš jūsų paklausiau, ką iki šiol supratote iš to, kas atsitiko, bet 
jūs man dar neatsakėte, - jis paėmė pistoletą sveikąja ranka lyg 
žaisdamas. Nukreipė vamzdį į sieną, paskui į Beatrisę, truputį 
palaikė nutaikęs į ją, nusuko į šalį. Galiausiai vėl padėjo atgal 
ant stalo suraukęs kaktą, lyg svarstydamas, ką gi su juo daryti. 

— Jūs netekote šeimos per miško gaisrą, — skubiai prabilo 
Beatrisė. — Tai atsitiko čia. Mes esame rūsyje to namo, kurį 
buvote išsinuomojęs. 

Jis linktelėjo. 

— Visiškai teisingai. 

— Buvote išvykęs darbo reikalais, todėl kaltinate save dėl vis- 
ko, kas atsitiko — bet ne tik save vieną. 

— Dar vienas taškas, - likusiais dviem kairės rankos pirštais 
jis perbraukė per vieną ilgą stalo brėžį. - Iš pradžių, tiesa, buvo 
kitaip. Maniau, kad tai vien mano kaltė, niekieno kito — o pas- 
kui... kas atsitiko paskui, Beatrise? 

Ji prisiminė tabako dėžutę. TFTC. 

— Tada radote lobį ir išsiaiškinote, kad gaisro dieną čia turė- 
jo būti penki žmonės. 

— Ne vien tai. Pagalvokit, jūs viską žinote. Padarykite teisin- 
gą išvadą. Nenuvilkite manęs... 

Ji susimąstė. Sunkiai atsiduso. 

— Ir... lobio talpykloje buvo jūsų trobelės raktas? 

— Taip. Kuriuo ji buvo užrakinta. Iš lauko, kaip supratau. 

Nors išvada buvo aiški, Beatrisė nevalingai priešinosi ją pri- 
pažinti. 

— Bet jie tik ieškojo lobio! Nejau neskaitėte įrašo? Kas išvis 
liudija, kad trobelę užrakino tas penketas? Kam jiems to rei- 
kėjo? 

— Prie to dar prieisime. Kol kas manykime, kad tai pada- 
rė jie, — Sigartas trumpai ir staigiai įkvėpė oro. Atsargiai per 
tvarstį pačiupinėjo amputavimo žaizdas. — Aš, aišku, iš pra- 
džių irgi taip maniau. Atsitiktinumas? Ar vis dėlto esama kokio 
nors ryšio? Nenorėjau padaryti klaidos. Tada atidžiai peržiū- 
rėjau užregistruotus radinius, viso penketo iš eilės. Jeigu ten 
užsiregistruoji, įrašo nebepanaikinsi, jūs tai žinote? 

— Ar kuris nors iš jų užregistravo tą radinį ir išsidavė ką nors 
parašydamas? 

Sigartas papurtė galvą. 

— Ne. Bet jie pašalino informaciją iš savo duomenų skilties. 
Tik DekartasHL liko aktyvus. Kiti keturi po tos liepos dienos 
daugiau nebeieškojo lobių. Tada supratau, kad jie turi būti kaip 

nors susiję su gaisru. Kalbantis čia, prie šio stalo, kiekvienas tai 
patvirtino, — jis užsimerkė, lyg mėšlungiui sutraukus vokus. — 
Trumpam atsiprašysiu, — iš gydytojo krepšio išėmęs buteliuką 
su serumu Sigartas pritraukė jo švirkštą ir susileido į kairę ran- 
ką. - Pastarosiomis dienomis nemažai prisikentėju nuo skaus- 
mų, matyt, puikiai įsivaizduojate. 

Beatrisė stebėjo jį, kiekvieną įgudusį judesį. Jos burna buvo 
perdžiūvusi, norėjo paprašyti Sigarto atsigerti, bet puikiai su- 
prato, kad jis nenorės nutraukti savo paties inscenizuoto finalo 
ir neis iki upelio. Rūsyje vandens nebuvo. 

— Kodėl mane čia atvežėte? — paklausė ji, kai jis sukrovė 
savo reikmenis atgal į krepšį. - Taip pat norite nužudyti? 

Jis nepasakė „ne“, tik mąsliai palingavo galvą. Apgailestauda- 
mas. Beatrisė pašiurpo. 

— Norite mane nugalabyti? 

— Ramiai. Jūs turite galimybę išlikti gyva. Pripažinsiu, nedi- 
delę, bet turite. Ar jūsų bendradarbiai sumanūs? Protingi? Jei 
taip, galite nesijaudinti, - jis šyptelėjo. - Visų pirma, atsivežiau 
jus čionai norėdamas padėkoti. Thanks for the hunt, Beatrise. 
Labai jums dėkoju. Ačiū už medžioklę. 

— Esate pirmas padėkojęs mums medžiojamasis. 

Sigartą tai, rodos, pralinksmino. Jis kryptelėjo galvą. 

— Dar ne viską suprantate, ką? — jis palinko į priekį lyg no- 
rėdamas pasakyti slaptą dalyką, negirdint kitiems. — Jūs me- 
džiojate ne mane. 

Ir pažvelgė į ją laukdamas. 

Naujas žaidimas? 

— Mes medžiojame žmogų, nužudžiusį Norą Papenberg, Her- 
bertą Lybšerį, Kristofą Beilį ir Rudolfą Estermaną, —- bandė aiš- 
kinti Beatrisė. - Galimas daiktas, paskutinė jo auka turėjo būti 
Melani Dalamaso. Atrodo, kad tas asmuo esate jūs. „Savininkas“. 

— Taip mane vadinate? Puiku. Kai aš beveik nieko neturiu, — 
Sigartas pasirėmė į stalą alkūne ir norėjo sudėti į krūvą pirštų 
galus, bet, rodos, tik per pusę judesio suprato, kad tai nebeį- 

manoma. — Maniau, kad pasirinksite Šingamį. Labai rūpestin- 
gai rinkausi vardą, bet visko nenumatysi, — jis atsiduso lyg ir 
maloniai. —- Jūs medžiojate ne mane. Pagalvokite, Beatrise, jūs 
žinote visa, ko reikia, kad suprastumėte. Taigi aš radau lobį ir 
buvau beišsiaiškinąs, kas atsitiko, kas kaltas dėl mano vaikų 
mirties, tiesa? Sužinojau svarbiausia. 

— Taip. Vardus. 

— Teisingai. 

Jis pažiūrėjo į ją šypsodamasis kaip mokytojas, kuris žino, 
kad geriausia jo mokinė gali dar daugiau. Ir besidžiaugiantis 
tuo, kas įvyks. 

Beatrisė staiga suprato, kas atsitiko, už ką Sigartas jai dėko- 
ja, tai žiojėjo priešais kaip bedugnė aštriais kraštais, į kurią ji 
neišvengiamai slydo. 

Laidas buvo giliai įsirėžęs į riešus, bet ji vis tiek ėmė tampyti 
rankas, nors ir žinodama, kad tai nieko neduos. Pančiai nepa- 
laisvėjo nė per milimetrą. 

— Liaukitės, prašau jūsų liautis. 

Sigartas iškėlė savo žnypliškus pirštus. Matyt, šiuo judesiu 
siekė nuraminti. Tačiau Beatrisė nutraukė savo beviltiškas pa- 
stangas tik tada, kai, laidui nubruožus odą, skausmas tapo ne- 
bepakenčiamas. 

Sigartas patenkintas linktelėjo. 

— Žinojau, kad supratimas blogai jus paveiks. 

— Mes jums padėjome, — sušnabždėjo Beatrisė. - Turėjote 
vardus, bet netikrus. Tik pseudonimus, iš kurių nebuvo jokios 
naudos. 

Jis nieko nepasakė, bet akimis ragino kalbėti toliau. 

— Mes įminėme mįsles iš kelių smulkmenų, kurias žinojote 
apie tą penketą. Atskleidėme tikrąją tų žmonių tapatybę, kad 
galėtumėt juos nužudyti. Jūs... jūs pasinaudojote mūsų darbo 
rezultatais savo kerštui. Sekėte mus, tiesa? Ir sužinojote, ką ap- 
klausiame. 

Sigarto mina tai patvirtino. Beatrisė pataikė į dešimtuką. Bet 
kas mums liko daryti, svarstė ji. Netirti bylos? Nevažiuoti pas 
identifikuotus žmones? 

Pagalvojusi aptiko vieną sistemos klaidą. 

— Vis dėlto bent vieną lobių ieškotoją turėjote aptikti pats. 
Vienas iš jų turėjo bent ką nors papasakoti apie kitus. Tai pa- 
darė Herbertas Lybšeris, juk taip? Buvo toks kvailas, kad nesi- 
liovė ieškojęs lobių, ir... jūs užmezgėte su juo ryšį? 

— Taip. Pasiunčiau žinutę kaip lobių ieškotojui. Dekartas, tai 
bent pokštas! Pasakiau jam, kad esu naujai prisiregistravęs ir 
norėčiau pirmuosius žygius atlikti su senu vilku. Abu esame iš 
Zalcburgo, ir slapyvardis leidžia manyti, kad jo savininkas yra 
išprusęs žmogus. Jis užkibo. 

Ir jūs davėte jam laiko, kad pasijustų saugus... septynis turus. 

— Pritrenkėte jį, kad galėtumėte atsivežti čionai? Ar apsvai- 
ginote medikamentais? 

— Apsvaiginau. Kaip jus. Norėjau, kad jo galva išliktų blai- 
vi, man reikėjo, kad viską papasakotų apie tą liepos dvyliktąją, 
norėjau sužinoti visų jų vardus. 

Kaleidoskopas nustojo judėti, dabar vaizdas buvo aiškus. 

— Bet liko vienas keblumas. Lybšeris nepažinojo kitų, — to- 
liau mėgino spėti Beatrisė. - Tik... Norą Papenberg. 

Sigarto akyse blykstelėjo pagarba. 

— Bravo. Lygiai taip ir buvo. Viename lobių ieškotojų susiti- 
kime jie susitarė eiti į tą Žygį kartu. Ten geras gabalas kelio, be 
to, jie nieko nerado. Pusiaukelėje į namus pasirodė trys kiti, tu- 
rintys navigatorių. Tada visi kartu grįžo atgal. Laiko išsikalbėti 
beveik neturėjo. Jei kas ir pasisakė vardą, kiti praleido pro ausis. 

Tačiau Lybšeris pažinojo Papenberg, bent jau žinojo jos 
mergautinę pavardę, gal net žinojo, kokioje agentūroje ji dirba. 
Pasakė tai Sigartui persigandęs, galbūt klykdamas iš skausmo... 
ir tada Nora atsidūrė Sigarto rankose. Nekalčiausia dingstimi 
šis paskambino į agentūrą, sužinojo naująją jos pavardę, gal 

net mobiliojo telefono numerį. Tai buvo nesunku; protingai 
veikiant, viskas galėjo trukti apie dvidešimt minučių. 

Agentūros vakarėlio fotografijos Beatrisei tebestovėjo prieš 
akis. Išsigandusi Noros mina, jai išgirdus per telefoną apie at- 
gijusią praeitį. 

— Pasakiau, kad žinau apie Herbertą Lybšerį, apie tai, kas 
atsitiko liepos dvyliktąją prieš penkerius metus. Kad man ži- 
noma, kokį vaidmenį suvaidino ji. Kad tylėsiu, jeigu gausiu 
10 000 eurų. Tai esanti labai kukli suma už tai, kad ateityje ji 
galėtų viską pamiršti. Jei ne, man būsią nesunku pateikti įro- 
dymų jos vyrui, jos viršininkui ir, aišku, policijai. 

— Oi? 

— Bandė mane numaldyti. Sakė neturinti 10 000 eurų ir ne- 
tikėjo, kad aš turiu įrodymų, nes ji, girdi, išvis nieko nepada- 
riusi. Susitarėme susitikti, ir ji atvažiavo, — Sigartas gūžtelėjo 
pečiais. - Buvo labai išsigandusi, kad praras visa, ką yra susi- 
kūrusi. Pasakiau, kad suprantu ją, kad nuostolis bus šimtąkart 
didesnis, negu ji mano. Kai prarado sąmonę, paėmiau jos au- 
tomobilį, kad atsivežčiau čionai. 

Kaip viskas paprasta. Beatrisė pajuto diegiant dešinį petį. 

— Tai čia kalėjo jūsų aukos? — paklausė ji. — Visą tą laiką, kai 
buvote savo bute arba pas gydytoją? 

— Geresnės belangės negalėjau rasti. Mūrinės sienos nuslo- 
pina bet kokį riksmą, bet kokį pagalbos šauksmą. O jei ir ne- 
būtų nuslopinusios, čia retai užklystama. Anksčiau, tiesa, buvo 
dvi sodybos, vos už poros šimtų metrų. 

— Bet ir jos sudegė - andai. 

Beatrisė prisiminė skaičiusi apie tai byloje. Nuostolis buvo 
milžiniškas, bet apsieita be aukų. 

— Nora, - toliau kalbėjo ji. - Mįslės, kurias mes radome, 
buvo parašytos jos ranka. 

Sigartas gūžtelėjo pečiais. 

— Ji buvo tekstų kūrėja. Man patiko, kaip ji išreiškia. Paslaptį 
galėjai pajusti tarp žodžių. Be to, Nora daugiausia žinojo apie 

kitus tris — moterys viską įsimena geriau už vyrus. Mes dvi die- 
nas intensyviai kratėme smegenis trise. Iš Lybšerio buvo maža 
naudos, jis pasitarnavo tik kaip Noros spaudimo priemonė. 

Ji sulaikė kvėpavimą. 

— Tai dėl to nupjovėte jam ausį? 

— Tai paspartino darbą. Ji staiga prisiminė apgamą it Šuber- 
to mišias. Žmonės vieni kitiems vis dėlto šį tą papasakoja, va- 
landą būdami kartu. 

Apgamas. Ką tik išmoktas choro numeris. Linksma replika 
apie nemėgstamą darbą ir vieno sūnaus vardą. Beatrisė minty- 
se permetė laiškus, ypač tą, kuriame buvo rašoma apie Sigartą. 
Pralaimėtojas. 

— Nesunkiai leidote mums rasti jus patį. 

— Kam gaišti laiką? Mane dominote jūs, Beatrise. Jau per 
pirmąjį mūsų susitikimą man kai ką padovanojote - paklau- 
sėte, ar pažįstu Kristofą Beilį. Jau anksčiau jus sekiau, kai ap- 
klausėte jį namuose. Kitą rytą vaikštinėjau jo gatve šen ir ten, 
lūkuriavau, kol išeis pro duris, ir paklausiau kelio, bet jam ant 
rankos nebuvo apgamo. Sutrikau, bet kai jūs paminėjote to 
žmogaus pavardę, supratau, kad viską patikrinote ir kad čia 
tas, kurio man reikia. Tokiu būdu identifikavau trečią asmenį. 

Tą darbą mes darėme už jį. Ieškojome aukų. Tiesa... 

— O kaip buvo su Estermanu? Mes jo neradome, duomenys 
buvo pernelyg nekonkretūs — ak, pala. Na taip, jo pavardę ži- 
nojo Beilis. 

Sigarto žvilgsnis nukrypo į kablį, ant kurio pirmiau kabojo 
kilpa. 

— Kristofas Beilis užpildė didumą plyšių, kuriuos buvo pa- 
likę Papenberg ir Lybšeris. Jis buvo truputį pažįstamas su Es- 
termanu. Juodu du tris kartus gėrė alų tuose pačiuose lobių 
ieškotojų susiėjimuose. Jie susiskambino, kai jūs apklausėte 
Beilį, taigi Estermanas buvo lyg ir perspėtas. Tiesa, tik poli- 
cijos, aš čia niekuo dėtas, - Sigartas susimąstęs ėmė pešioti 

savo tvarstį. — Galiausiai Beilis man gan smulkiai papasakojo, 
kas buvo atsitikę. 

— Bandėte jį karti, tiesa? 

— Tik kilstelėjau ir vėl nuleidau. Niekada neturėjau sadisti- 
nių polinkių, man tai atrodo nepriimtina, jeigu manote, kad 
esu toks. 

— O iš kur nubrozdinimai ant jo šlaunų? 

Sigartas atsilošė kėdėje. Pistoleto vamzdžiu perbraukė per 
surandėjusius kairės rankos dilbio audinius. 

— Jis tvirtino niekada nematęs rakto. Tada aš juos supažin- 
dinau, - jis trumpam nutilo, tarsi svarstydamas, ar dabar tinka 
nusijuokti. — Jis labai mylėjo savo žmoną, ar žinojote tai? My- 
lėjo ir apgaudinėjo, tik jai to nesakykite. 

Ji nesuprato, kur jis suka. Beilis mylėjo savo žmoną? 

— Todėl nudūrėte jį į širdį? Ar visoms savo aukoms parinko- 
te tokią apgalvotą mirtį? 

— Daugmaž. 

Visai nenoromis Beatrisė prisiminė Rudolfo Estermano la- 
voną ir pasvarstė, ar ir tasai sėdėjo ant tos pačios kėdės, kai 
jam į akis buvo lašinama fluoro vandenilio rūgštis. 

— O kodėl Estermaną nukankinote rūgštimi? — tyliai paklau- 
sė ji. 

Ar Sigartas neišgirdo jos klausimo? Jis sustingusiu veidu 

— Todėl, kad jis turėjo degti, - pagaliau atsakė. — Iš vidaus. 
Ir degė. 

Svarbiausioji figūra. 

— Trobelę užrakino jis? 

Sigartas neatsakė. Sprendžiant iš veido, Estermanas vėl mer- 
dėjo jam prieš akis. 

— O kaip su Melani Dalamaso? — galbūt ta pavardė jį pa- 
akins kalbėti toliau? — Ji sunkiai serga, jūs tai žinote. Ką keti- 
note daryti su ja, pjaustyti į gabalus? 

Kad ir kur klajojo Sigarto mintys, paskutinieji jos žodžiai 
sugrąžino jį į tikrovę. 

— Aš tik save patį pjaustau į gabalus, - jis kilstelėjo sužalotą 
ranką. - Melani Dalamaso nebūčiau žudęs. Neketinau nė pirš- 
tu jos paliesti. 

— Nesji jau ir taip nubausta ligos? 

— Nepataikėte, - jis atsiduso. - Nedarykite taip, Beatrise. 
Nesakykite, kas užeina ant liežuvio. Likite ant tvirtos žemės. 

Jis ima nekantrauti? Tai būtų blogai, jai reikia laiko, jų pokalbis 
gali trukti visą naktį, jeigu ji sugebės jį kreipti reikiama linkme. 
Beatrisė griebėsi pirmo tikro po ranka pasipainiojusio fakto. 

— Nora Papenberg buvo išsitepusi Herberto Lybšerio krauju. 
Jūs privertėte ją žudyti? Ir ji... - jos žvilgsnis nukrypo į tą vietą, 
kur dar prieš kelias dienas stovėjo pjūklas. 

— Teisybė, — sveikoji Sigarto ranka žaidė su pistoletu, sukio- 
jo jį ant stalo, vis iš dešinės į kairę. - Pasakykite man, kodėl? — 
paragino jis. 

— Kad padarytume neteisingas išvadas. Tai davė jums laiko. 

— Tai buvo tik teigiamas šalutinis efektas. 

Beatrisei buvo sunku nukreipti akis nuo pistoleto. Mintis, 
kad Sigartas gali ją nušauti arba sužeisti, jeigu atsakys neteisin- 
gai, nebeatrodė visiška nesąmonė. Tai bylojo jo akys. Į keršto 
už šeimą planą galbūt įėjo ir Beatrisės nužudymas, nors ji ne- 
suprato, kodėl. 

— Viskas susiję su kalte, - atsargiai prabilo ji. - Tik nežinau, 
kuo prasikalto Nora, kad ją taip nubaudėte. 

Ji prisiminė jos tatuiruotes, pirmąsias koordinates, jiems 
perduotas Sigarto. Ant tokios jautrios vietos, kaip kojų padai, 
kiekvienas tolesnis žingsnis turėjo būti kančia. 

Kiekvienas žingsnis. 

Beatrisė pakėlė galvą. Neplepėti, kas užeina ant liežuvio, pa- 
sakė Sigartas. Vis dėlto ji ryžosi. 

— Nora tąsyk pabėgo. Galėjo pakviesti pagalbą arba paimti 
raktą ir atrakinti trobelę, bet pabėgo. 

Sigarto veide trūktelėjo raumuo. 

— Neblogai. O kodėl aš perleidau jai Lybšerį? 

Beatrisė susimąstė, bet nė viena į galvą ateinanti mintis ne- 
atrodė bent kiek tinkama. 

— Nežinau, — sušnabždėjo ji. 

Sigartas užsigulė ant stalo, tvirtai gniauždamas pistoletą de- 
šine ranka. 

— Ji nebuvo labai ryžtinga. Ne tokia, kad prireikus veiktų. 
Todėl daviau jai užduotį ir leidau priimti sprendimą. Ne, du 
sprendimus - pasirinkti pistoletą ar peilį. Mirs jis arba ji, - jis 
vėl atsilošė. - Galų gale liko Lybšeris ir pistoletas. Taip pasi- 
rinko pati Nora Papenberg. 

Sigartas pasirąžė, ne palaimingai, o tarsi stengdamasis už- 
bėgti spazmui už akių. 

— O dabar metas eiti į viršų. 

Tai buvo netikėta. Ir nelaukta galimybė - jis turės atrišti jai 
rankas. Kai tik šios atitirps, Beatrisė bus prieš jį pranašesnė, 
bent tiek, kad galėtų pabėgti. 

— Tiktai nepuoselėkit vilčių, — pistoleto vamzdis tingiai 
pajudėjo į dešinę ir sustojo ties Beatrisės krūtine. — Esu vis- 
ką numatęs. Jeigu norėsite man sutrukdyti, bandysite bėgti 
ar priešintis, kaipmat jus nušausiu, beje, nenoriai, - Sigartas 
pastūmėjo savo kėdę atgal ir atsistojo. Dar niekada neatrodė 
Beatrisei toks aukštas. - Jeigu priversite mane tai padaryti, bū- 
site ne vienintelė, kuri mirs. Neseniai vėl lankiausi Mozerhofe, 
Mina man atnešė kavos. Daili, pasakysiu, mergytė. Ir jau pra- 
deda tai suvokti. Iš visų tų žaislų, kuriuos atnešiau, norėjo tik 
Hanos veidrodžio. 

Beatrisė nejučia ėmė gaudyti orą. Prisiminė. Mina gavo gra- 
žy veidrodį su blizgančiomis gėlėmis pakraščiuose. 

— O Jakobui padovanojote gražų švytintį pasaulį, — ar tai 
jos balsas, šis kimus karksėjimas, einantis iš gerklės gelmių? 
Beatrisė grūmėsi su jausmu, kad krinta į prarają, ji matė 

prieš save Miną ir Jakobą, miegančius palėpėje, kur viskas 
iš medžio... 

— Pamaniau, jeigu jūsų ir mano vaikus ištiktų toks pat li- 
kimas, gal jie galėtų pasidalyti ir žaislais, — Sigartas tiriamai 
nužvelgė ją. Laukdamas reakcijos? Būtų jį puolusi tuojau pat, 
jei tik turėjusi laisvas rankas. 

— Aš to nenorėčiau, - maloniai pareiškė tasai. - Tik noriu 
įsitikinti, kad bendradarbiausite, tada jūsų vaikams nieko ne- 
atsitiks, pažadu. Jei ne, manasis planas B visiškai parengtas. 
Manau, bus teisinga, jei tai žinosite. 

Šiek tiek truko, kol juoda banga Beatrisės galvoje atslūgo ir 
ji vėl galėjo blaiviai mąstyti. Turės palaukti, kol pasitaikys tikra 
proga jį įveikti. 

— Gerai. Darysiu tai, ko reikalausite. 

— Iki galo? 

Kokio galo, norėjo paklausti Beatrisė. Mano? Jūsų? Apie ką 
jūs, dėl Dievo, kalbate? 

Visa tai ji nutylėjo ir atsiduso taip giliai, lyg paskutinį kartą. 

— Taip, iki galo. 


Jis perpjovė jos rankų raiščius plieniniu peiliu, tai užtruko, nes 
naudojosi tik dviem likusiais kairės rankos pirštais. Dešine lai- 
kė pistoletą. Beatrisė juto jo vamzdį, prispaustą jai prie galvos 
už ausies. Ji nejudėjo, vos kvėpavo ir laukė, kad Sigarto peilis 
nusprūs ir įdurs jai į ranką, bet jis dirbo lėtai ir atsargiai, kol 
jos rankos staiga atsiskyrė. Laidas liko prikibęs prie nubrūžin- 
to dešinės rankos riešo, ir Beatrisė atsargiai jį nutraukė. Tik iš 
kelinto karto, nes pirštai visai neklausė. 

Sigartas paėjėjo į šalį, pistoleto vamzdis atitolo nuo jos galvos. 

— Pasakykit, kai rankos galutinai atitirps, - pasakė jis, - nes 
turėsite laikyti žibintuvėlį. 

— Gerai. 

Beatrisė surietė ir ištiesė pirštus. Juos badė ir gėlė, bet jautra 
pamažu grįžo. Ji trynė rankas, stengdamasi nežiūrėti į raudo- 

nai nutrintus riešus, visą dėmesį sutelkusi į Sigartą ir jo ginklą. 
Jeigu staigiai pasilenkčiau, užklupčiau jį iš netyčių, jeigu pakel- 
čiau stalą ir mesčiau į jį... 

Tai buvo rizikinga. Ji neužklups jo iš netyčių. Sigartas be 
perstogės įdėmiai ją stebi. 

Kai pirštai tiek atitirpo, kad atrodė vėl priklausantys Beatri- 
sei, ji linktelėjo jam. 

— Jau. 

— Gerai. Jei apsigręšite, kampe pamatysite vilnonę antklodę, 
o ant jos kišeninį žibintuvėlį. Pasiimkite jį ir lipkite pirma ma- 
nęs laiptais į viršų. 

Tai buvo diodinis žibintuvėlis juodu aliumininiu korpusu. 
Nesunkus ir netinkamas kaip ginklas, užtat ryškus. O kas, jei- 
gu jį apakinčiau? 

Visiška nesąmonė. Ji nieko nedarys, kol nebus tikra, kad pa- 
vyks išvesti Sigartą iš rikiuotės. 

Viena ranka laikydama prožektorių, kita pakėlė dangtį virš 
įėjimo. Į veidą padvelkė vėsus nakties oras. 

Dabar reikia išjungti šviesą ir bėgti. Ir tą mintį Beatrisė at- 
metė. Tamsoje ji neturi jokių galimybių, nesiorientuos, o Si- 
gartas pažįsta kiekvieną medį ir akmenį. 

— Sunku patikėti, tiesa? — išgirdo jo balsą už nugaros. — 
Aplink tiek daug laisvės, bet vis tiek esi spąstuose. 

Ji žinojo, kad jis kalba ne vien apie save, ir paklausė: 

— O kas dabar? 

Žibintuvėlio šviesos kūgis klaidžiojo medžių kamienais ir 
krūmais ieškodamas kelio, kuriuo ateis pagalba. Jeigu ateis. 

— Dabar užpildysime jūsų smalsos spragas. Ar prisimenate, 
kur radote lobį? Dėžutę su švytinčiu penketu? 

— Taip. 

Ji nutaikė šviesą į medinę pašiūrę. Dabar ši buvo pravira. 
Viduje buvo matyti kažkoks žemas akmeninis daiktas. 

— Lobis anksčiau buvo paslėptas čia. Šulinyje, suprantate? 

Dėžutė buvo apvyniota viela ir beveik du metrus nuleista že- 
myn. Todėl nesudegė per gaisrą. 

Sigartas atsistojo šalia Beatrisės, bet negana arti, kad ji būtų 
galėjusi jį pulti ir nuginkluoti. 

— Tą liepos dvyliktąją prieš pat šešias vakaro čionai atėjo 
Nora Papenberg, Herbertas Lybšeris, Kristofas Beilis, Melani 
Dalamaso ir Rudolfas Estermanas. Diena buvo karšta, jau ke- 
lias savaites labai kepino. Visi buvo pavargę, bet gerai nusiteikę 
ir pasiryžę rasti lobį. Nora jiems aprodė visus kampus, nišas 
ir medžius, kuriuose buvo veltui ieškojusi, tarp jų ir šulinio 
pašiūrę, pirmiausia krintančią į akį. Jie juokėsi. Dalamaso iš- 
traukė užkandžių, apdalijo visus supjaustytų obuolių skiltimis 
ir sūriais sausainiais. Kol kas viskas buvo gerai, sakė man visi. 
Pašvieskite truputį kairiau. 

Ji pašvietė, bet ten buvo tik tankūs brūzgai, avietynai ir dil- 
gėlės, su kuriomis jau buvo užmezgusi pažintį. 

— Bet nuo tos vietos jų pasakojimai ėmė truputį skirtis. Buvo 
neaišku, kas turėjo pilną gertuvę. Beilis sakė, kad Estermanas, 
Estermanas — kad Beilis. Tik dėl turinio juodu sutarė: gertuvė- 
je būta kriaušinės. Jie susėdo ten, kur jūs dabar šviečiate, Be- 
atrise. Tiktai anuomet ten buvo pieva su katilėliais, ramunėmis 
ir gvazdikais. Paskui iš miško atėjo Lukas. 

— Jūsų sūnus. 

— Taip. Beilis sakė, kad jis turėjo strėlę ir lanką ir buvo 
aplipęs žemėmis. Jie truputį paplepėję su juo. Jis papasako- 
jo, kad čia atostogaująs, kad jo tėvai susipykę ir kad jis dėl 
to išėjęs į mišką. Tada Estermanas jam pasiūlė truktelėti iš 
gertuvės. 

Sigarto balsas pritilo, jis atsikrenkštė ir vėl kalbėjo garsiau: 

— Estermanas, aišku, sakė, kad tai padarė Beilis. Kiti beveik 
nieko negirdėjo, sėdėjo toliau. Papenberg, tiesa, prisiminė, kad 
Luko ir tų dviejų vyrų pokalbis truputį pagarsėjo. Paskui jis, 
girdi, gurkštelėjo ir parbėgo į namą. 

Beatrisė mintyse įsivaizdavo bėgantį berniuką, tik ne Luką, 
o Jakobą, ir nusipurtė. 

— Miriama, mano žmona, buvo nuostabi. Bet supykusi ga- 
lėjo bet ką iškrėsti. Tą dieną jau buvau ją labai supykdęs, o 
paskui dar parėjo Lukas ir pasakė, kad kažkoks vyras davė jam 
degtinės... Galite įsivaizduoti, kaip ji sureagavo. Papenberg 
man smulkiai papasakojo, kaip Miriama išlėkė iš trobelės, ap- 
šaukė Estermaną, išlupo gertuvę jam iš rankos ir visa, kas joje 
buvo likę, išpylė į žolę... 

Ar tik nenuslopo Sigarto dėmesys? Jis atrodė susitelkęs į 
savo prisiminimus, į vaizdus, sukeltus savo paties pasakojimo, 
bet reagavo ir į kiekvieną Beatrisės judesį, ginklas visąlaik buvo 
nutaikytas į ją. Ir ji nusprendė palūkėti. 

— Estermanas į Miriamos išpuolį sureagavo nelabai protin- 
gai. Pats ėmė rėkti, girdi, ji pasikėsinusi į jo nuosavybę ir turin- 
ti atlyginti žalą. Penkiasdešimt eurų, ir jie atsiteisią. Miriama 
atsakė, kad jis iš jos sulauks tik skundo už kūno sužalojimą, 
mat girdęs jos vaiką alkoholiu. 

Žibintuvėlio šviesoje lingavo vien liaunos pušaitės šakos, bet 
toji scena kaip gyva stovėjo Beatrisei prieš akis. Rudis nebuvo 
malonus žmogus, sakė Grasiela Esterman. 

— Grasinti policija buvo lemtinga Miriamos klaida, — toliau 
kalbėjo Sigartas. — Ji grįžo į trobelę, jis pašoko ir nusekė iš pas- 
kos. Kiti, sako, bandę jį nuraminti. Beilis ir Lybšeris man aiškino 
stengęsi jį sulaikyti, bet Estermanas nustūmęs juos į šalį. Atlapo- 
jęs duris, apvertęs visą trobelę aukštyn kojom ir išėjęs tik tada, 
kai radęs Miriamos telefoną. Jie niekam nepasiskųs, pasakęs ir 
sudaužęs šį į akmenį. Štai ką jie visi prisiminė daugmaž vienodai. 

Beveik nejučia, Sigartui neprieštaraujant, Beatrisė apsigręžė 
ir pašvietė žibintuvėliu į tą vietą, kur anksčiau stovėjo trobelė. 

— Tuo tarpu vaikai verkė, visi trys. Beilis, geriausiai pažinojęs 
Estermaną, bandė jį nuraminti, o Melani Dalamaso kalbėjosi 
su Hana ir Luku, pradėjo jiems kažką dainuoti, pati drebėdama 

visu kūnu. Miriama buvo užsiėmusi Oskaru, nes šis klykė kaip 
skerdžiamas. Lybšeris ir Papenberg laikėsi nuošalėje — prašau 
pašviesti kairiau. Dar. Ačiū. Maždaug ten. 

Sigarto nurodytoje pusėje dėl vietos kovojo aviečių ir gerv- 
uogių krūmai. 

— Papenberg tenorėjo dingti. Tas šūdžius languotais marški- 
niais, pasak jos, vertė vemti, o padėtis atrodė bjauri. Lybšeris su 
tuo sutiko, tik sakė, reikia pasistengti, kad ta moteris jų neap- 
skystų. Jis esąs mokytojas, ir jo direktorius į disciplinos pažei- 
dimus žiūrįs rimtai. Šis argumentas tiko ir Norai, ji buvo ką tik 
pradėjusi dirbti agentūroje ir nieku gyvu nenorėjo įsipainioti į 
nemalonumus. Nusikratę Estermano jie ketino pasikalbėti su ta 
moterimi ir kaip nors atsilyginti už sudaužytą telefoną. 

Gera mintis, pamanė Beatrisė. Tiktai kas taip nenusisekė 
paskui? 

— Estermanas dar kurį laiką plūdosi ir keikėsi. Miriama šiau- 
šėsi, bet pamažu ryžosi trauktis. Ji negali tavęs apskųsti, vis įti- 
kinėjo jį Beilis, nes nežino tavo pavardės. Tai, pasakė Beilis per 
vieną ilgą mūsų pokalbį, matyt, išgirdo ir Miriama. Išbėgo į lauką 
išblyškusi iš pykčio ir pareiškė, kad kviesis kaimynus į pagalbą. 

Sigarto balsas nutilo. Staiga jis pasidarė lyg mažesnis, labiau 
sulinkęs, tarsi susmukęs į vidų. Pistoletą, kaip ir anksčiau nu- 
taikytą į Beatrisę, prilaikė kairės rankos alkūne, todėl jo vamz- 
dis nejudėjo. Jei šautų, būtinai pataikytų. 

Vis tiek. Pirmoji gera proga. 

Ji įkvėpė oro, įtempė raumenis, bet Sigarto dėmesys buvo 
sutelktas į ją, tai buvo justi beveik fiziškai. 

— Ne, - tarė jis. - Mes dar nebaigėme. 

— Žinoma. Aš tai žinau. 

— Iš pradžių, kai pas mane buvo tik Lybšeris ir pasakojo 
man, kaip išlėkė Miriama, ilgai svarsčiau, ar jis tai prisimena, 
ar tik sutirština spalvas, kad sumažintų savo atsakomybę. Vė- 
liau kiti sakė tą patį, kiekvienas. Bet aš ir pats tai žinojau. To- 

kia jau ji buvo, ta Miriama. Visuomet tiesmuka, beatodairiška. 
Jeigu būtų nusiraminusi ir palūkėjusi, kol visi pasišalins, arba 
bent nebūtų sakiusi, ką ketina daryti... 

Jeigu. 

Jeigu aš nebūčiau viena važiavusi pas Sigartą. 

Jeigu vaikai nebūtų pas mamą, jeigu... 

Beatrisė nekentė to žaidimo. 

— Ją sulaikė Estermanas? 

Sigarto veide pasirodė kažkas svetima, tik akimirką. 

— Ne. Jis išsivedė į lauką Oskarą ir prikišo pirštą jam prie 
akies. Išdursiąs ją, jeigu Miriama negrįšianti į trobelę. Kiti 
sakė maldavę jį baigti tą beprotystę. Melani Dalamaso pradė- 
jusi garsiai verkti — Estermanui pasirodę, kad per garsiai, ir 
jis liepęs jai užčiaupti srėbtuvę, antraip galinti pradėti megzti 
akidangtį tam mažiui. 

Akis už akį, išdurti arba išėsdinti. Beatrisei apmirė širdis. 
Estermanas pats turėjo vaikų, kaip jis galėjo taip elgtis? 

— Taigi Miriama grįžo? 

— Žinoma. Estermanas visus juos užrakino trobelėje ir už- 
darė langines. Medines langines, nudažytas žaliai ir baltai. Už- 
darė iš vidaus ir užrakino iš lauko. Viską uždaręs atsisėdo prie 
šulinio. Beilis sako, kad tada pirmąkart atrodė patenkintas. 

Ji buvo mačiusi tik Estermano lavoną, baisingai sudarkytą 
negyvą kūną, ir dabar kovojo su kylančia jam neapykanta. Ne, 
nesileisk manipuliuojama. Estermanas yra auka, kaip ir kiti 
trys, kurie nieko neužrakino. 

— Tuo metu Papenberg trūko kantrybė, ji pareiškė einanti 
namo ir tuojau pasišalino nekreipdama dėmesio į Lybšerį, su 
kuriuo buvo atėjusi ir kuris reagavo lėčiau. Dalamaso jai pa- 
vymui riktelėjo, kad nedelsdama praneštų policijai. Pasak Bei- 
lio, ji buvo užsiėmusi ausis, kad negirdėtų daužymo į sienas 
ir vaikų verksmo. Vos tik kai kas nors žengdavo bent žings- 
nį trobelės link, Estermanas pastodavo kelią. „Jie išeis, kai tik 

senė pasimokys“, — sakė jis. Ir priminė Beiliui, kad šiam būtų į 
naudą, jei nemalonus incidentas būtų išspręstas be kitų įsikiši- 
mo. „O gal manai, kad tavo žmona apsidžiaugs sužinojusi, jog 
susiradai jaunesnę?“ To, kaip Beilis pats man sakė, jis nebuvo 
numatęs. Ir paskubėjęs dingti kaip Nora. — Sigarto žvilgsnis 
nukrypo į siaurą kelią virš jų, ten, kur Beatrisė vis dairėsi ti- 
kėdamasi išvysti blyksint pro medžius mėlynas policijos auto- 
mobilių šviesas. 

— Nubėgdama Nora dar šūktelėjo, kad pasirūpinsianti pa- 
galba, jie galį būti ramūs, ji paskubėsianti. Beilis pūtė į tą pačią 
dūdą, bet kortas sumaišė Melani. Ji pareiškė liksianti, kol vai- 
kai išeisią iš.namo. Tada prie jų priėjo Lybšeris. Jis visą laiką 
stovėjęs nuošalyje, sakė Nora, lyg būtų nenorėjęs pripažinti, 
kas vyksta. Priėjęs prie kitų atrodė gerokai susinervinęs. Ėmė 
įkalbinėti Estermaną, kad šis atrakintų trobelę, esą tokius ki- 
virčus galima protingai išspręsti. 

Atsakydamas į tai Estermanas išsiėmė iš kišenės raktą, iš- 
traukė iš šulinio skardinę su lobiu ir įdėjo raktą į vidų. Tada 
nuleido skardinę pustrečio metro gilyn. 

— Bet ją galėjo kas nors ištraukti? Jeigu kabojo ant vielos? 

— Taip. Manau, tai būtų padariusi Melani, jeigu būtų turė- 
jusi laiko. 

Dar vienas „jeigu“. Ji nebegalėjo klausyti. 

— Lybšeris vis dar įkalbinėjo Estermaną, visos jo pedagogi- 
nės išmonės atsimušė kaip į sieną, tada jis užsidegė cigaretę. 
Paskui gal šimtąkart man sakė, kaip dabar gailisi to, ką padarė. 
Girdi, buvo sutelkęs dėmesį į Estermaną. O Beilis iškart su- 
prato, kad miškas ir visa aplinka sausa kaip parakas. Ištraukė 
Lybšeriui cigaretę iš nagų ir norėjo užtrypti koja ant žemės. 

Beatrisė nutuokė, kas atsitiko. 

— Toje vietoje, kur Miriama buvo išpylusi degtinę? 

— Taip jie visi sakė. Kai aš prikišau Estermanui stiklinę su 
rūgštimi prie lūpų, jis baubė esąs visiškai nekaltas. Juk pagaliau 

rūkė Lybšeris, o gaisrą sukėlė Beilis. Estermanas iki pat galo 
manė, kad aš su juo neteisingai elgiuosi. 

Vis dėlto jis šito nenorėjo. Beatrisei buvo bloga nuo Sigarto 
pasakojimo, savo pačios baimės, suanglėjusių ir rūgšties suėstų 
kūnų vaizdų prieš akis. 

— Mano bendradarbių ataskaitoje nieko nerašoma apie gais- 
rą paspartinusias medžiagas, o alkoholis iš tokių. 

Sigartas gūžtelėjo pečiais. 

— Jus tai stebina? Bent jau dabar turėtumėte suprasti, kad 
tirdama tą bylą policija nepersistengė. 

Jo žodžiuose blykstelėjo kažkas grėsminga pačiai Beatrisei. 

— Ir nė vienas iš penketo nebandė gesinti? — skubiai paklau- 
sė ji, kad pakeistų temą. 

— Šulinys nebeveikė. Nebuvo indo, kuriuo galėtum pasem- 
ti vandens. Jie bandė gesinti ugnį striukėmis, bet tik veltui 
gaišo brangų laiką. Matyt, greitai pasidarė labai karšta, o 
ugnis siautėjo taip arti šulinio, kad nė vienas nedrįso prieiti 
ir ištraukti rakto. Melani, sako, bandė, bet Beilis ją nutempė 
į šalį. 

Šviesos ratas vėl šokinėjo ant medinės pašiūrės, kurią kaž- 
kas buvo atstatęs. Tikriausiai pats Sigartas. Ji pažvelgė jam į 
veidą, šlapią nuo prakaito ir ašarų, bet sykiu atsipalaidavusį. 

— Kodėl nepasitenkinote nužudęs Estermaną? 

— Argi neaišku? — jis luktelėjo ir vėl prabilo tik tada, kai ji 
papurtė galvą. — Juk skaitėte bylą. Pagalbą iškvietė vienas iš tų 
dviejų ūkininkų, kurių sodybos tą naktį irgi supleškėjo. Anks- 
čiau ar vėliau - niekas. 

Akimirką atrodė, kad Sigartas pravirks, jis išėjo iš veido, bet 
trūksmingai įkvėpęs oro vėl suėmė save į rankas. 

— Jie žinojo, kas ten, liepsnose. Ir nė vienas iš to penketo 
nepranešė apie gaisrą. Net anonimiškai. Nė vienas. 

Į tai nebuvo ką atsakyti. Beatrisė tylomis pasvarstė, kas 
būtų buvę, jei Nora būtų pranešusi policijai, kaip žadėjo, jeigu 

Lybšeris būtų mažiau drebėjęs dėl savo darbo, o Beilis dėl savo 
šeimos. Jeigu. 

— O Dalamaso? - paklausė ji. — Kodėl ji tylėjo? Taip tikėjo, 
kad Nora iškvies pagalbą? Juk ši apie gaisrą nieko nežinojo. 

Beatrisė prisiminė, kaip išmetė fotografijas ir kaip pasibai- 
sėjo Melani. 

— Ji dar ištrūko iš Beilio rankų, nes negalėjo pakęsti sklindan- 
čių iš trobelės riksmų. Norėjo bėgti atgal ir perspėti kaimynus, 
bet neleido Beilis ir Estermanas. Taip pasakojo Lybšeris. Storoji 
mergina tamsiais plaukais, sakė jis, rėkė kaip išprotėjusi, ir dič- 
kis languotais marškiniais trenkė jai antausį, o tasai su apgamu 
ant rankos ją ramino ir beveik nusitempė žemyn, — Sigartas 
aptvarstyta ranka brūkštelėjo per pistoleto vamzdį. — Gerai ne- 
žinau, ką jie paskui jai darė. Matyt, Beilis pasakė, kad jie negalės 
daugiau susitikinėti, jeigu ji netylės. Matyt, Estermanas nepasi- 
tenkino tokiais subtiliais grasinimais. Bet tai tik spėlionės. 

Melani, plėšoma meilės Beiliui ir savo sąžinės. Gali būti, kad 
Estermanas netrukus pasirodė Mocarteume per vasaros kon- 
certo repeticiją, pamanė Beatrisė. 

— O kodėl, —- sušnabždėjo ji, — jūs pjaustėte ne ką kitą, o 
Lybšerį? Nejaugi dėl tos cigaretės? 

Trumpas juokas. 

— Ne. Bet matote - kiti vis dėlto jautėsi tokie kalti, kad ne- 
beprisivertė toliau ieškoti lobių. Arba bijojo būti demaskuoti, 
nesvarbu. Nė vienas iš jų daugiau aktyviai nebesireiškė, tuo įsi- 
tikinau patikrinęs įrašus žurnale su asmeniniais duomenimis. 
Išskyrus Lybšerį. Jei jau tos prakeiktos dėžutės jam buvo tokios 
svarbios, maniau, bus nuoseklu patį sudėlioti į jas. 

Ranka, kuria Beatrisė laikė žibintuvėlį, pamažu tirpo. 

— O kur dėjote tai, kas netilpo į dėžutę? Kojas, rankas, lie- 
menį? 

Sigartas lyg ir šyptelėjo. 

— Sudeginau, — sušnabždėjo jis. 

Kaipgi kitaip? Kiekvienas jo veiksmas buvo susijęs su gaisro 
istorija, nė vienas sprendimas nepriimtas atsitiktinai. 

Žibintuvėlis Beatrisės rankoje drebėjo ir vedžiojo miške 
šviesos kilpas. Kai Sigartas baigs pasakoti, įvyks tai, ką jis va- 
dina galu. Ji atidžiai įsiklausė į naktį. Nei variklių burzgimo, 
nei sirenų. Trumpoji žinutė, kurią Sigartas išsiuntė jos vardu, 
matyt, nesukėlė Florinui įtarimo. 

Beatrisė krenkštelėjo ir bandė nutaisyti tvirtą balsą: 

— Manau, kad galiu suprasti jūsų veiksmus. Bet aš netelpu į 
jūsų schemą. Tą dieną manęs nebuvo, aš nesusijusi su ta byla. 

Paleiskite mane - šie neišsakyti žodžiai tarsi pakibo tarp jų. 

Sigarto tylėjimas teikė vilties ir kartu kėlė baimę. Jis svarsto, 
ar pasigailėti? Pirmiau rūsyje sakė, kad ji turinti nedidelę ga- 
limybę išgyventi. Tai, šiaip ar taip, reiškia, kad jis nesuvarys 
kulkos man į galvą. Beatrisė prisivertė atitraukti žvilgsnį nuo 
ginklo ir nukreipti į Sigartą. 

Jis vėl prabilo — taip tyliai, kad per miško ošimą balso beveik 
nebuvo girdėti. 

— Ketverius metus sukau galvą, ar pats nebūsiu užrakinęs 
trobelės. Per išsiblaškymą, nes išvažiuojant mano mintys su- 
kosi tik apie besikumeliuojančią ristūnę. Tai, kad lemtingą 
akimirką nebuvau čia ir pats nestojau prieš Estermaną, mane 
persekios visą gyvenimą, - jis mąsliai nužvelgė Beatrisę. - Ar 
galite įsivaizduoti, kaip žmogus jautiesi ketverius metus kiek- 
vieną dieną klausdamas savęs, ar pats paspendei spąstus, ku- 
riuose žuvo tavo žmona ir vaikai? Kasdien stengiausi prisiminti 
kiekvieną savo judesį nuo tos akimirkos, kai palikau namus, iki 
įlipau į automobilį. Ar suprantat, kaip būna, kai niekaip negali 
prieiti prie aiškios išvados? Kartais man atrodydavo, kad durys 
buvo atviros, kitąsyk — kad uždarytos, kad raktas buvo mano 
rankose arba kišenėje. Kiekvieną dieną keliskart tai svarstyda- 
vau. Nebūtų reikėję tiek kentėti, jeigu policija būtų rūpestingai 
atlikusi savo darbą. 

Sigartas žengė prie jos iš užnugario, ir Beatrisė kiekvieną 
akimirką laukė, kad pistoleto vamzdis įsirems jai į galvą ar į 
sprandą, bet išgirdo tik kvėpavimą. 

— Radau lobį šulinyje. O kodėl nerado jūsų kolegos? Aš iš- 
siaiškinau tikruosius vardus, kuriuos dengė slapyvardžiai, ap- 
klausiau įtariamuosius, išsiaiškinau savo žmonos ir vaikų mir- 
ties užkulisius — padariau visa, ką turėjo padaryti policija. 

Ji turėjo ką nors atsakyti, tik nežinojo, ar tai bus protinga. 

— Naudojotės tokiomis priemonėmis, kokiomis mes niekada 
nesinaudotume. 

— Turite kitų, geresnių. Ištisą knibždėlyną technikų ir labo- 
ratorijų su viskuo, ką galima įsigyti už pinigus. 

Jo sužalota ir aprišta ranka palietė Beatrisei petį, ir ji krūp- 
telėjo. 

— Bet aš netyriau tos bylos, - pasakė staiga supykusi, kad su 
ja taip neteisingai elgiamasi. —- Neturėjau su ja nieko bendra! 

— Teisingai. Bet buvo metas, kai jautėtės kaip aš, - sušnabž- 
dėjo Sigartas. —- Jūsų brolis sakė, kad taip niršote ant policijos, 
kad plūdote ją telefonu ir galiausiai nusprendėte viską paimti 
į savo rankas. Ir šiandien esate čia, nes galite mane suprasti. 

Ko jis nori? Jam reikia sąjungininkės? Bendramintės? Po vel- 
nių, jai reikia susikaupti, ką nors laimėti iš to, ką Sigartas dabar 
pasakė. 

— Jūs teisus. Suprantu, kad norite pasikalbėti su tuo, kuris 
panašiomis aplinkybėmis neteko artimo žmogaus, ir aš mielai 
su jumis kalbuosi. 

Jis tyliai nusijuokė. 

— Ne, Beatrise, mes užtektinai prisikalbėjome. Ir dabar da- 
rysime ką kita. 

Pistoleto vamzdis tvirtai įsirėmė jai į nugarkaulį. Instinktas 
buvo beišjungiąs protą, reikėjo sukaupti visą valią ir nebėgti. 
Tada jis šautų, kaip žadėjo, jai į nugarą, ir ji netektų savo gali- 
mybės. Nusiminusi dairėsi į kelią viršum šlaito, galbūt Florinas 

ne atvažiavo su patruliais, o atėjo pėsčias, tyliai, tik su Štefanu 
ir dviem trim kitais? 

Bet neišvydo šešėlių, neišgirdo žingsnių ir variklių burzgimo. 

— Tai tarsi lažybos, suprantate? Jūs pasitikite savo bendra- 
darbių gebėjimais, o aš statau už tai, kad jie nieko verti. Ir man 
įdomu, kas laimės. 

Jis stumtelėjo vamzdžiu, ir ji žingtelėjo į priekį. 

— Policija nerado šulinyje dėžutės — tiek to, ji buvo maža ir 
neišvaizdi. Visai ne tokia kaip jūs, Beatrise. 

Dar kartą stumtelėjo, ir jai paaiškėjo, kokios jos bus, tos la- 
žybos. 

— Jūs norite... 

— ...paslėpti lobį, visiškai teisingai. Didelį vietoj mažo. Tokį, 
kad jūsų kolegoms atrodytų vertesnis pastangų negu tabako 
dėžutė su raktu viduje. Deja, šis ne toks atsparus. Taigi tikėki- 
mės, kad šįkart policija suksis greičiau. 

Jis stūmė ją pašiūrės pusėn, žibintuvėlio šviesa šokčiojo ant 
lentų. Mano karstas, pamanė Beatrisė. Kada čia kas nors vėl 
pasirodys? Įkalčių rinkėjai baigė savo darbą, vietomis dar buvo 
likę atitvaro juostų, jas plaikstė nakties vėjas. Ar kam nors ateis 
į galvą, kad čia būtų galima rasti dingusį Sigartą? Vargu, polici- 
jai jis tebėra viena iš aukų. Kodėl tad turėtų grįžti į tokią vietą, 
kur patyrė didžiausią likimo smūgį, į savo kalėjimą, slėptuvę, 
kurios „savininkas“ neabejotinai bus atsisakęs? 

Beatrisė sustojo. Šlaitas dabar buvo statesnis, ir jai atrodė, 
kad negali daugiau žengti nė žingsnio. 

— Koks ten gylis? 

— Maždaug keturi metrai iki dugno. Iš pradžių galima lipti, 
yra į sieną įmūrytos senos geležinės kopėčios, paskui, aišku 
turėsite šokti. 

Ji stovės vandenyje. Suprantama, tik geriausiu atveju, blo- 
giausiu bus per gilu, teks plūduriuoti. 

— Prašau to nedaryti. Jūs atkeršijote tiems, kurie, jūsų įsiti- 
kinimu, buvo to verti. Paleiskite mane, aš... 

— Jūs pasirūpinsite, kad man būtų suteikta pagalba, - perta- 
rė jis, — ir kad gaučiau sąžiningą teisėją. Kad būtų atsižvelgta į 
nepaprastą mano padėtį, mano sutrikimą dėl didžiulės netek- 
ties, jūs tai norite pasakyti ar... 

Taip. Ir tai, ir kad ji turi vaikų, laukiančių, kad rytoj juos pa- 
siimtų. Ne, šiandien. Jau turėtų būti po vidurnakčio. Gali jam 
to nepasakoti. Tavo vaikus jis pažįsta. 

Beatrisė žengė dar vieną žingsnį į viršų. Paskui dar vie- 
ną ir dar, tada koja užkliuvo, ji suklupo. Dešine tvirtai laikė 
žibintuvėlį ir pasirėmė tik kaire. Į nykščio pagalvėlę kažkas 
įsmigo. 

— Jūs susižeidėte? — Sigarto balsas atrodė nuoširdžiai susi- 
rūpinęs, ir Beatrisė išsigando, kad neimtų isteriškai kvatotis. 
čią ranką, ir noras juoktis praėjo. — Turbūt įsibrėžiau į akmenį. 

— Taip, akmenų čia netrūksta, - trumpu pistoleto mostu Si- 
gartas paragino eiti toliau. 

Beatrisė pakilo. Iki tikslo buvo likę vos keli žingsniai. Pasku- 
tinė galimybė - jeigu ji staiga griūtų aukštielninka ir parblokš- 
tų jį, jeigu pavyktų atimti pistoletą... 

Matyt, jis atspėjo jos ketinimus. 

— Mano ginklas nutaikytas jums tiesiai į nugarą, - pasakė 
staiga. — Jei dabar atsigręšite, šausiu. Tai ne tušti žodžiai, Be- 
atrise. Viską padarysiu iki galo. 

Rimtas tonas privertė ją atsisakyti savo sumanymo. Žings- 
nis, dar vienas. Medinė pašiūrė buvo tiesiai priešais Beatrisę, 
galėjai užuosti priplėkusį orą. Dar keturi žingsniai, ir ji palietė 
šiurkščias lentas. Staigaus impulso pagauta prispaudė prie jos 
kraujuojančią ranką. Judesys buvo greitas, netikėtas, daugiau 
nieko negalėjo padaryti. Tikėjosi, tą žymę bus galima paste- 
bėti; nesiryžo jos apšviesti, kad neatkreiptų Sigarto dėmesio. 

Turėjo pasilenkti, kad galėtų įeiti į pašiūrę. Šulinio dangtis 
buvo pakeltas, o pats šulinys atrodė kaip apskrita apmūryta 
skylė; rentinys vos siekė kelius. 

— Nulipkite dvi pirmas pakopas, — įsakė Sigartas, — ir ati- 
duokite žibintuvėlį. 

Jo pistoleto vamzdis dabar buvo nutaikytas tiesiai jai į veidą. 

Ji padarė kaip liepiama, nusikratė baimės ir įtempė jusles. 
Jeigu įsidėmės kiekvieną šulinio sienų iškyšą, kiekvieną vietą, 
į kurią galima įsitverti, galbūt įstengs užsiropšti į viršų. Jei pa- 
vyks pasiekti kopėčių apačią, galės išsilaisvinti pati. 

Beatrisė įsikibo į šulinio rentinį, užlipo ant pirmos pakopos. 
Aprūdijusios ir persimetusios. Antra pakopa. Ji atkišo Sigartui 
žibintuvėlį. 

— Jūs man šviesite? 

— Savaime suprantama. 

Trečia. Dabar jos galva atsidūrė žemiau rentinio. Galutinai 
įsivyravo rūsio ir pelėsių kvapas. 

Ketvirta pakopa. Per pusę rankos kairėje Beatrisė pastebėjo 
akmenį, kyšantį iš rentinio, į jį galėjai įsitverti. 

Dar viena pakopa ir dar. Tada paskutinė. Sigartas tebešvietė, 
bet įžiūrėti smulkmenas buvo sunku. Pusę šulinio užtemdė jos 
pačios šešėlis. 

— Dabar turite šokti. 

Sigartas buvo virtęs siluetu už žibintuvėlio šviesos kūgio. 

Beatrisė iš anksto žinojo, kas jos laukia, bet įsivaizdavo visai 
gilumo, jei ne bedugniai. Ji delsė. 

— Apačioje vanduo. Jūs nesusižeisite. 

Jis, matyt, buvo geras veterinaras, šmėstelėjo mintis Beatri- 
sei, tokiu balsu nesunku patikėti. 

Vis dėlto ji nešoko, tik įsikibo abiem rankomis į paskutinę 
pakopą ir atsargiai nusileido žemyn. Taip, ten buvo vanduo, 
siekiantis jai kauliukus. 

— Pasileiskite, — Sigarto balsas nuaidėjo šulinyje, lydimas 
nedviprasmiško spragtelėjimo. Jis nuleido pistoleto saugiklį. 

Beatrisė pasileido ir krito. Ledinis vanduo išstūmė orą iš 
plaučių, apgaubė visą kūną, susiliejo virš galvos. 

Štai! Štai dugnas po kojomis, ji atsispyrė nuo jo, iškilo į pa- 
viršių, garsiai įtraukė oro. 

— Sudie, Beatrise. 

Ilgas girgždesys aukštai virš jos. Sigartas uždarė šulinio 
dangtį. Nebeliko šviesos, nieko. Tik jos pačios šnopavimas ir 
vandens teškenimas visiškoje tamsoje. 

Akimirką Beatrisė bandė išsiverkti, apraudoti visa, ko daugiau 
nepamatys — saulę, dangų, vaikų veidus. Tačiau rauda reikala- 
vo jėgų ir temdė protą. 

— Vėliau išsižliumbsi, — pasakė sau. 

Balsas dusliai atsimušė nuo šulinio sienų, jis guodė ir proti- 
no. Kaip tik to jai dabar reikėjo — visų juslių ir blaivios galvos. 

Ji nustatė, jog vandens per daug, kad galėtum stovėti. Išsi- 
tiesusi ir pasinėrusi iki nosies, tiesa, siekė kojomis dugną, bet 
šis buvo dumblėtas ir minkštas. Tad turės plūduriuoti vietoje, 
verstis taupiais judesiais, tai palaikys šilumą. Ar bent jau neleis 
greitai nukristi kūno temperatūrai. 

Po vandeniu nusitraukė nuo kojų batus ir kojines. Gerai. Da- 
bar reikia apčiupinėti sienas, sistemingai, kaip neregei. 

Vienas kitas mažas kyšulys tai šen, tai ten, bet nė vieno 
rimto. Sienos slidžios ir samanotos. Kad ir rasdavo bent kiek 
labiau išsikišusį akmenį, Beatrisės pirštai nuo jo nuslysdavo, 
bandant į jį įsitverti ir bent kiek kilstelėti. 

Ji nepasidavė. Šulinio skersmuo buvo nedidelis, jei ištiesda- 
vo rankas į šalis, nesunkiai pasiekdavo kitą pusę delnais. 

Kai reikės pailsėti, atsiguls skersai ir įsirems į rentinį nugara ir 
kojomis. Jau netrukus to reikės. Jeigu nepavyks išsiropšti į viršų... 

Staiga suvokė nebežinanti, kurioje šulinio pusėje yra kopė- 
čios. Tamsoje buvo keliskart apsisukusi ir praradusi orientaciją. 

O jeigu ir žinočiau, pamanė. Juk jos vis dėlto per aukštai. 
Negalėčiau pasiekti pašokusi. Tiktai kopdama, o tam sienos 
per slidžios. 

Beatrisė nesiliovė bandyti. Prisiminė, kaip alpinistai be nie- 
kur nieko užkopia į aukščiausius kaminus, rankomis ir kojo- 

mis remdamiesi į jų sienas, bet nerado į ką įsitverti. Po keturių 
bandymų pavargo ir plūduriavo sunkiai šnopuodama vande- 
nyje. Kairės rankos žaizdoje juto greitus tvinksnius. 

Matyt, nelieka nieko kito, tik laukti. Gerai paskirstyti jėgas 
ir tikėtis, kad Sigartas neįvertino policijos. 


Vienas. Du. Trys. Keturi. Penki. Šeši. Septyni. Aštuoni. 
Vienas. Du. Trys. Keturi. Penki. Šeši. Septyni. Aštuoni. 
Beatrisė skaičiavo savo atodūsius. Jeigu laikas čia eina, jis 

eina ir viršuje, ten, kur baigiasi tamsa. 

Tik, aišku, ne taip lėtai. Ji skaičiavo toliau, skaičiavo ir svajo- 
jo apie laikrodį, kuris jai parodytų, kiek jau ištvėrė. 

Blogiausia buvo šaltis. Dantys nesuvaldomai kaleno, ji jau 
seniai nebejautė rankų ir kojų pirštų, tad bet koks tolesnis ban- 
dymas kopti buvo pasmerktas žlugti. Vėl bandė tai daryti. Ir vėl. 

Aš tokia pavargusi. 

Tačiau užmigti reiškia mirti. Nejudėti reiškia mirti. Vis dėl- 
to Beatrisė apsivertė vandenyje aukštielninka, keliais ir pečiais 
įsirėmė į rentinio akmenis. Žvelgė į viršų ir spėliojo, ar paste- 
bės patekant saulę. Ar pro šulinio dangčio tarpus prasiskverbs 
šviesos spindulys. 

Būtų gerai. 

Ji vėl plūduriavo, beveik nesistengdama. Tik tiek, kad burna 
ir nosis būtų paviršiuje. Kai pasaulis pabus, kas nors jos pasi- 
ges. Florinas nusistebės, kad neatėjo į darbą. Devintą ar pusę 
dešimtos paskambins jai į namus. Taip vėlai. 

Nebent būtų naujienų. Tada, ko gero, paskambintų jau aštuntą. 

Reikia lankstyti pirštus. Ištiesti, sulenkti, ištiesti, sulenkti. Ar 
jie išvis juda? Ji to nejuto. 

Leistis laikomai vandens. Tai neįmanoma, čia taip siaura. 
O rankas taip skauda. 

Staiga burna prisipildė vandens, ji užsikosėjo, ėmė šnopuoti, 
vėl kosėti. Nejau buvo užsnūdusi? Šaltis paralyžiavo kūną ir 
mintis, reikia stengtis neužmigti — kaip nors. 

Beatrisė ėmė dainuoti. Pirma atėjusi į galvą daina buvo Fo- 
ol's Garden „Lemon Tree“. Skambėjo garsiai, garsiau, nei Be- 
atrisė tikėjosi, dėl to, matyt, buvo kaltos šulinio sienos. 

Jei kas nors ten yra, galbūt išgirs? 

Ji dainavo kas atėjo į galvą, tarpais sulaikydama kvapą, kad 
nepraleistų kokio nors garso iš viršaus. 

Nieko. Tik tyla ir nesiliaujantis jos judinamo vandens teške- 
nimas. Pasaulis buvo toli ir nežinojo, kas čia dedasi. 

Dainuoti liovėsi tik tada, kai pastebėjo, kad tai atima per 
daug jėgų. Bent jau niūniuos... pirmą anglišką dainelę, kurią 
Jakobas išmoko mokykloje. 

Twinkle, twinkle, little star 

How I wonder what you are 

Up above the world so high 

Like a diamond in the sky...* 

Jis padainavo ją virtuvėj, šokinėdamas, švytėdamas, sulig 
žodžiais „diamond in the sky“ jo akys darėsi tokios didelės ir 
apskritos... 

Ar ji pravirko? Akys degė, nosis atrodė lyg sutinusi. Balsas 
strigo gerklėje lyg nesukramtytas kąsnis. 

Vienas. Du. Trys. Keturi. Penki. Šeši. Septyni. Aštuoni. 

Vienas. Du... 

Mina daro saulės ratus ant svetainės kilimo. 

— Pažiūrėk, pažiūrėk! 

Jakobas ištraukia iš už nugaros tris sulamdytas pienes. 

— Čia tau. 

— Būk pastačiusi akis, kiškuti, - juokiasi Evelina, o Achimas 
sako: —- Su savo uniforma ji buvo gražiausia iš visų. 

Penki. Šeši. 


Bandelė be marmelado. Suriesti pirštai. 


* angl. Spindėk, žėrėk, maža žvaigždele, 
stebukle mano akyse, kaip deimantas 
virš mūsų danguje. 

— Nedaryk nieko, ko nedaryčiau aš, - linksmai šūkteli Eve- 
lina. - Galvą aukštyn, mergyte. Nors kaklas ir būtų purvinas. 

Galvą aukštyn. Šalta, labai šalta. 

Puodelis karštos kavos, pieno puta spragsi. Florinas uždeda 
ranką jai ant riešo, tamsi plaukų sruoga užkritusi jam ant kak- 
tos, susijungusi su antakio lanku. 

— Beatrise. 

— Taip, - atsako ji. Arba pagalvoja. Ar jis išgirsta? 

Jakobas apsiveja rankomis jai kaklą. 

— Ponia Zyber davė man žvaigždutę. 

Teisybė. Beatrisė mato ją blyksint. Twinkle, twinkle. 

Dabar kažkas nukrinta. Be galo garsiai. 

You're indestructible, always believe in, because you are gold. 
Evelina dainuoja gražiau už bet ką. 

Bea. Pažiūrėk į mane. 

Ir Davidas čia. Ko jam reikia? Jis tampo ir trauko ją, jai skauda. 
Jei galėtų kalbėti, pasakytų nebenorinti jo matyti. Nebegalinti. 

Kažkas pratrūksta, ir ji skrenda. 

— Ji atsigavo! 

— Bea! 

Atstokit. Netrukdykit. Paskui. 

— Mums reikia ją pažadinti. Bea! 

Purto. Maigo veidą. Šviečia. 

— Ji atmerkė akis. Ačiū Dievui. Viskas gerai, ar girdi mane, 
Bea? 

Taip. Ne. Palengva. 

Paskui grįžta daiktai, pavidalai, vardai. Florinas. Šaltis. 


Beatrisė pajuto tvirtą žemę po savimi. Prožektoriai raižė tamsią 
ankstyvo ryto pilkumą. Aplink ją zujo žmonės, daug žmonių. 
— V...v...v... - burna jos neklausė. 
Kažkas pakėlė viršutinę jos kūno dalį ir nuvilko marškinius. 
— Kur antklodės? Kodėl taip gaištama? Štefanai, duok savo 
striukę. 

Kramtomosios gumos kvapas. 

Šalia jos klūpojo Florinas, visas šlapias. Bechneris padavė 
antklodę, ir Florinas apgaubė jai pečius, taip apvyniojo, kad ji 
negalėjo pajudinti rankų. Paskui nusimetė šlapius marškinius. 

— Greitoji pagalba jau važiuoja. Tuoj bus čia, - Florinas pri- 
sitraukė ją, priglaudė prie krūtinės. - Turi stengtis neužmigti? 
Tu sušalusi. 


Jis apglėbė ją tvirčiau. 

— Tavo žinutė buvo keista. Penkias minutes sukau dėl jos 
galvą, paskui paskambinau tau, bet tavo mobilusis buvo išjung- 
tas. Prie laidinio nepriėjai, bet aš gi žinojau — dėl to, kad Achi- 
mas... - Florinas nebaigė sakinio. - Pirmiausia turėjome ieškoti 
Sigarto, ir mane buvo apėmęs keistas jausmas. Kas galėjo jį pa- 
grobti iš ligoninės netrukdomas ir nepastebėtas? Taigi darsyk 
paskambinau jo gydytojui ir smulkiai išklausinėjau apie ligonio 
būklę. Ne tokia jau bloga, atsakė tasai. Pacientas greitai atsiga- 
vęs, jo amputuotų pirštų žaizdos sutvarkytos, ir jeigu pavyksią 
išvengti infekcijų, galėtų po dviejų trijų dienų būti paleistas. Pa- 
klausiau apie kraujo netektį. Ji, girdi, ne tokia tragiška. O kaklo 
žaizda? Esanti negili, svarbios kraujagyslės nepažeistos, — Be- 
atrisė pajuto, kaip jis papurtė galvą. - Tada viskas paaiškėjo. Sė- 
dau į automobilį ir nuvažiavau prie Sigarto buto, bet ten nieko 
nebuvo. Tada prie tavo namo. Gerai nežinau, kodėl. 

Florino krūtinė lėtai ir ramiai kilnojosi. Beatrisė priderino 
savo kvėpavimo ritmą prie jo. Po pievą visur zujo patruliai, iš 
sakinių nuotrupų Beatrisė suprato juos ieškant Sigarto. 

— Pasidairiau tavo automobilio, bet niekur nepamačiau, nors 
priešais namą buvo užtektinai laisvų vietų. Dar kartą bandžiau 
paskambinti mobiliuoju. Tada nuvažiavau prie Sigarto namo. 
Atidžiau apsidairiau aplink. Ir radau tavo automobilį. 

— Ir... iškart padarei... teisingas... išvadas? — Beatrisė stengėsi 
suprantamai ištarti tą klausimą. Šiek tiek užtruko, bet pasise- 
kė. Puiku. 

— Pirmiausia pagalvojau apie rūsį miške. Tiesą sakant, tai 
buvo aklas šūvis, bet kai rūsyje radome tavo telefoną, supratau, 
kad man pasisekė. 

— M...mano ir... N...Noros. 

— Ne. Tik tavo. Bet tavęs nebuvo. Tada aptikome ženklą ant 
pašiūrės, šešetą, ir viskas paaiškėjo. 

— Sigartas, —- sušnabždėjo Beatrisė. - Ar jau Ž...žinote, k... 
kur... 

— Ne. Gali būti — nesu tikras, bet manau, kad mačiau, kaip 
mums atvažiavus kažkas dingo miške. Gal tai buvo jis, o gal 
tik žvėris. 

Jis laukė? Kad sužinotų, kaip baigsis jų lažybos? 

— A...aš... L...laimėjau, — sušnabždėjo ji. — Florinai, p...pa- 
duok mano telefoną, b...ūk g...eras. 

— Tikrai? 

Ji linktelėjo. Sigartas buvo pasiėmęs Noros Papenberg tele- 
foną, o jos palikęs. Ir aš žinau, kodėl. 

— Štefanai! — Florinas nesitraukė nuo jos. — Beatrisė prašo 
savo telefono, atnešk jį, gerai? 

Beatrisė pajuto, kad jis atsargiai paglostė jai šlapius plaukus, 
ir užmerkė akis. 

Gal vis dėlto trumpai snustelės. 

— Ką tu laimėjai? 

— Mm? 

— Ką tik sakei, kad laimėjai. 

— Ak. Kai ką... lažybas. 

Florinas daugiau neklausinėjo. Kiekvieną kartą, kai Beatrisės 
kūnu perbėgdavo drebulys, jis truputį tvirčiau prispausdavo ją 
prie savęs, lyg norėdamas nuslopinti savo kūnu. Tarpais nuo jo 
šlapių plaukų ant jos skruosto nukrisdavo lašas ir nutekėdavo 
žemyn kaip ašara. 

Paskui atėjo Štefanas su telefonu. Jis atsitūpė prie jų. 

— Greitoji tuoj bus čia, darsyk paskambinau, - jis nedrąsiai 
šyptelėjo Beatrisei. — Jau geriau? 

— Taip. 

— Ačiū Dievui. Pirmiau aptikę tave šulinyje baisiai persigan- 
dome. Tu iš tiesų negirdėjai, kaip šaukėme? - jis nelaukė atsa- 
kymo. — Florinas tuojau nulipo žemyn, tikriausiai būtų iškėlęs 
tave ir be virvės, jei tik būtų reikėję. 

Dabar jo šypsena nebeatrodė tokia nedrąsi. 

— Ačiū, Štefanai. O dabar duok telefoną. 

Beatrisė bandė atsistoti, bet vos pabandžius nudiegė visus 
raumenis. Imančią telefoną ją parėmė Florinas, bet pirštai buvo 
pernelyg sustingę ir nejudrūs, kad jį išlaikytų. Telefonas nukri- 
to į žolę. Ji suėmė jį visa sauja lyg bandydama naudotis įnagiu, 
kurio visiškai nemoka valdyti. Telefonas vėl išsprūdo iš rankos. 

— Įdėjote akumuliatorių? 

— Ne. Tokį radome, - atsakė Štefanas, o Florinas atitraukė 
ranką nuo jos ir paėmė telefoną. 

Tada tai padarė Sigartas. Kad veiktų, jei atsitiktų tai, kas ga- 
liausiai atsitiko. 

— Tu įjunk, - paprašė ji Florino, kai Štefanas su savo radijo 
aparatu nuėjo prie kelio, kur stovėjo patrulių automobiliai. — 
PIN kodas 3799, 

Įprastas pypsėjimas, spaudant mygtukus. Melodija, rodanti, 
kad aparatas paruoštas. 

Ir viskas. 

— Jokių naujų žinučių? — dėl visa ko paklausė ji. 

— Jokių. Gulkis vėl, gerai? — jis užtraukė apklotą jai iki pat 
nosies. — Tavo kraujotaka dar nestabili. Kaip manai, ar įsteng- 
tum ką nors suvalgyti? Bechneris turi kišenėje šokolado plyte- 
lę, o greitosios gydytojas telefonu sakė, kad saldumo ir riebu- 
mo derinys sušildytų kūną. 

Ją supurtė drebulys ir juokas. 

— Jei pasisavinsiu Bechnerio saldumynus, jis mane mylės dar 
labiau negu iki šiol. 

Florinas vėl prispaudė ją prie savęs, šįkart kitaip, lyg norėtų 
ne vien sušildyti savo kūnu. 


351 


— Ir tegul. 

— Gerai, - sumurmėjo ji. Ant Florino krūtinės kiek žemiau 
raktikaulio buvo mažas riestas randas, kurį ji būtų norėjusi pa- 
glostyti, bet pirštai vis dar neklausė. 

— Po velnių. 

— Ką pasakei? 

Ji ištarė tai garsiai? 

— Nieko. Tik tiek, kad esu pa... 


Ill send an SMS to the world 
Vl send an SMS to the world 
I hope that someone gets my 
I hope that someone gets... 


Beatrisė susirietė lyg gavusi smūgį. Nauja žinutė. Aišku, kieno. 
Staiga suėmė kraupi baimė, kad Sigartas nesilaikė susitarimo. 
Kas, jeigu siunčia degančio Mozerhofo nuotrauką? Ak, kad ji 
būtų sugebėjusi greičiau atsikvošėti, tada patrulių automobilis 
jau seniai būtų lėkęs pažiūrėti, ar niekas negresia jos šeimai. 
Ar visi gyvi. 

— Bea, tau bloga? 

— Ne... aš —- perskaityk ją, Florinai, - ji užmerkė akis, tvirtai 
suspaudė vokus. - Ten nuotrauka? 

Akimirką jis tylėjo, ir ji juto, kad vidujai kažkas tuoj nutrūks. 

— Ne, - atsakė jis. - Tik aš ne viską suprantu. 

— Parodyk. 

Florinas prikišo telefoną jai prie veido. Raidės iš pradžių 
buvo neryškios, bet paskui įgijo aiškius ir griežtus kontūrus. 

Thanks for the hunt, Beatrise. 

JAFT. 

N47*28.230E13'10.521 

Jai lyg ir palengvėjo, bet tik dėl vaikų. Jis nieko jiems neda- 
rys. Daugiau niekam. Su tuo jau baigta. Tylomis pakartojo sau 
tą žodį, bet jis nepanaikino viduje žiojinčios tuštumos. 

— „Savininkas“ siunčia mums naujas koordinates, - regis, Flo- 
rinui buvo sunku tuo patikėti. - Nejau nesuprato, kad paskelb- 
sime visuotinę jo paiešką ir daugiau nesileisime į jo žaidimėlius. 

— Ne. Jis žino. Tikrai, — ji turės Florinui paaiškinti, už ką gi 
Sigartas visą laiką jiems dėkoja. Paaiškins jam vienam. Tik ne 
šiandien. 

— Ką reiškia JAFTT? Jis padarė klaidą? 

Beatrisė lėtai papurtė galvą. Tas sutrumpinimas jai nesyk 
kėlė šypseną. Buvo vienas iš tų, kuriuos ji lengvai įsiminė. 

— Just another fucking tree, - sumurmėjo ji, kai kelyje virš jų 
sustojo greitoji. - Lobis medyje su virvine technika. 


Florinas nesileido atkalbamas nelydėti Beatrisės. Skambutis jį 
pasiekė tebevažiuojantį į ligoninę. Pagal SMS koordinates Šte- 
fanas rado Sigartą. Pasikorusį ant medžio šakos. 

Taip greitai. Jis turėjo būti iš anksto tam pasiruošęs — kilpos 
su septyniais pirštais taip lengvai neužriši kaip su dešimčia. 

Greitosios gydytojas patikrino, kaip Beatrisei leidžiamas 
pašildytas valgomosios druskos tirpalas. Ji užmerkė akis. Pra- 
laimėtojas su vidiniais ir išoriniais randais. Ar jis dar turėjo 
galimybę ką nors laimėti? 

Galbūt lažybas. Arba išėjimą pagal savo taisykles. 


Aplink Beatrisės lovą suko lėktuvas, darantis nutrūktgalviškus 
manevrus ir skleidžiantis bauginančius garsus. 

— Aš esu boingas 767 ir dabar leidžiuosi Afrikoje, — karkte- 
lėjo jis. 

— Tylos, duok mamai ramybę, - Mina sėdėjo greta Beatrisės 
ir laikė ją už rankos, atsargiai, lyg ši būtų cukrinė. 

Jakobas iš tikrųjų pavojingai praūžė pro lašelinės stovą ir 
darydamas lenkimo manevrą numetė laikraščius nuo naktinio 
staliuko. 

— Jakobai! Tučtuojau pakelk! — įsakmiu, bet kaip jai beveik 
švelniu tonu paliepė Mina. 

— Rrrr! Aš esu giluminė žemkasė, keliu į viršų nuskendusį 
laivąąą! —- Garsiai šleptelėję laikraščiai vėl atsidūrė ant staliuko. 
Beatrisė po dviejų dienų galės grįžti namo. Be galo to troško. 

— Kai mane išleis, eisime kur nors pavalgyti, gerai? Ar geriau 
man pačiai išvirti? 

— Ne, tu nelabai moki, — pasakė Jakobas ir įsegė drėgną buč- 
kį jai į kaktą. — Aš noriu į Makdonaldą. 

— O tu? - Beatrisė paglostė Minai plaštaką. 

— Nežinau. Namie. Arba... galim pavalgyti Mozerhofe, ir tėtė 
galėtų ateiti, — ji atsargiai dirstelėjo į Beatrisę. - Kaip manai? 

Tik tegul nesėda greta manęs. 

— Žinoma. Taip padarysime: kartą valgysime pas močiutę, 
kartą Makdonalde ir kartą namie. 

— O tada vėl pradėsime iš pradžių! - sušuko Jakobas ir griu- 
vo skersai jos. 

Kažkas pasibeldė, įėjo Richardas. Su geltonomis rožėmis 
kairėje rankoje ir nauju laikraščiu dešinėje. Sužinojęs, kad se- 
sers vos nenužudęs žmogus naudojosi juo kaip informatoriu- 
mi, kvotė apie Beatrisės praeitį, jis nė karto nepasirodė ligoni- 
nėje be gėlių. 

— Čia vėl kai kas apie tą bylą, — pasakė jis ir nukėlė Jakobą 
nuo Beatrisės. —- Tavo šefo Hofmano interviu. 

— O Dieve. Ką gi jis sako? Didžiuojasi, kad buvo atskleistas 
nusikaltimas, nors jam ir trūksta darbuotojų? 

— Ne. Jis visus giria. Aišku, nepamiršta ir savęs. 

Paskui perskaitys. Ar išvis neskaitys. 

Kai Richardas iš dūsaujančios seselės iškaulijo dar vieną 
vazą gėlėms ir pamerkė rožes, kai Mina papasakojo naujas 
istorijas apie katę Pelenę, o Jakobas virto garvežiu, Beatrisės 
mintys vėl nukrypo į Berndą Sigartą. Laikraščių puslapiai buvo 
pilni analizių, interviu jiems davė teismo psichiatrai, visų pir- 
ma Kosaras, šis vadino Sigartą sunkiai pažeistu potrauminės 
perkrovos asmeniu, kuriam būdingi agresijos recidyvai. 

Elementarios tiesos. Išties vertingos, bet nevisiškai. 

Jeigu būčiau baigusi studijas, būčiau anksčiau supratusi, kas 
iš tiesų yra „savininkas“. Ši mintis jau kelios dienos nedavė Be- 
atrisei ramybės. Ji paprašė Richardą, kad parūpintų medžiagos 
apie neakivaizdines studijas, bet nieko nepešė. Sesuo, girdi, tu- 
rinti tausoti sveikatą. 

Po pusvalandžio Richardas nusprendė, kad jai reikia ramy- 
bės, pažadėjo vaikams ledų ir išsivedė juos į Mozerhkofą. 

Mano buvęs vyras juos atveda, brolis pasiima, mama val- 
gydina. Beatrisė apsivertė ant šono ir užmerkė akis. Richardas 
teisus. Neakivaizdinės studijos gali palūkėti. 

Kai pabudo, šalia jos lovos sėdėjo Florinas. Ji tai suprato dar 
prieš atmerkdama akis, užuodė jo odekolono kvapą ir nejučia 
šyptelėjo. Paskui pauostė orą. Jame tvyrojo dar vienas kvapas. 

— Fokačija dar šilta, — išgirdo jį sakant. — Avies sūris, Par- 
mos kumpis ir lapiniai špinatai. Ir užkandžiai su konservuotais 
pomidorais bei mangoldų ir Parmos kumpio vyniotiniu. 

— Nuostabu, - sumurmėjo ji dar užsimerkusi. — O prosecco? 

— Deja, nėra. Atsigriebsime vėliau. Užtat galiu pasiūlyti įvai- 
rių šviežių sulčių. Apelsinų ir mangų, kriaušių ir šeivamedžio 
uogų arba papajų ir kivių. 

Florinas sumirksėjo. Buvo prisitraukęs kėdę prie jos lovos 
ir laukė įrėmęs alkūnes į kelius, padėjęs smakrą ant sunertų 
rankų. Beatrisė nusibraukė nuo veido plaukus ir atsisėdo. Jis 
nenorėjo, kad ji dėkotų už kasdienius apsilankymus ir gurma- 
nišką maistą, buvo aiškiai davęs tai suprasti. 

Ji kasdien baudėsi paklausti, kodėl Florinas taip stengiasi, 
bet, jam sėdint šalia, vis nesiryždavo. Ir nežinojo, kokį atsaky- 
mą būtų norėjusi išgirsti. 

— Dalamaso atsiėmė skundą, - pasakė jis, jai tebesampro- 
taujant. - Hofmanas buvo truputį pritilęs, bet dabar taip mė- 
gaujasi visuomenės dėmesiu, kad tu nelabai jam kliūsi. 

Nebūsiu nušalinta nuo pareigų, giliai atsiduso Beatrisė. Vis 
stengėsi nusikratyti tos minties ir iš apėmusio palengvėjimo 
jausmo suprato, kaip labai ji slėgė. 

Ji paėmė mažą šakutę, kurią Florinas buvo padėjęs ant mė- 
lynos servetėlės, ir pasmeigė marinuotą pomidorą. 

— Tu nevalgysi? 

Jis dirstelėjo sau į rankas, paskui jai į akis. 

— Ne. Atskrido Anekė, po pusvalandžio eisime pietauti. 

— Ak. Gerai, — norėdama prinešti prie burnos pomidorą, 
prilaikyti jį baltos duonos riekele ir nenulašinti ant antklodės 
apvalkalo nė lašo aliejaus, ji turėjo labai susikaupti. Tai buvo į 
naudą. Per tą laiką, kurį užėmė toks manevras, ji galėjo susi- 
tvardyti. - Tai paskubėk ir, žiūrėk, nepavėluok. Jūs susitinkate 
taip retai, o mane matai kasdien. 

Jis nieko neatsakė, tik padavė jai gabalą fokačijos, šiltos ir 
kvepiančios. Ji paėmė jį ir parodė į duris. 

— Jau eik. Neversk jos laukti. 

Florinas linktelėjo. 

— Ar esi tikra, kad tau nieko netrūksta? 

Jis paklausė tokiu tonu, kad Beatrisei pasirodė, jog turi gal- 
voje ne tik valgį. 

— Visiškai, — atsakė ji. 

— Gerai. Tai iki rytojaus. 

— Klausyk, tau nebūtina ateiti, jeigu Anekė... 

— Aišku, kad būtina, - pertarė ją Florinas. — Iki rytojaus. 

Tarpduryje dar atsigręžė. 

— Palikau tau vieną mažmožį, tikiuosi, patiks. 

Ji apsidairė ir nieko nepastebėjo, o kai prisiruošė paklaus- 
ti, Florinas buvo jau išėjęs. Atsidususi, pati nežinodama, ar 
iš pasitenkinimo, ar iš liūdesio, atsilošė į pagalvę ir valgė, kol 
nieko neliko. Paskui ėmė sukioti radiją, bet nerado nė vienos 
programos, kuri jai patiktų, ir paėmė nuo naktinio staliuko va- 
kar pradėtą knygą — „Ledo ir tamsos siaubai“. Kelerius metus 
neperskaityta ši stovėjo lentynoje. Ir Beatrisė po nakties, pra- 
leistos šulinyje, buvo paprašiusi atnešti ją į ligoninę. Išskyrus 
pačią skaitytoją, tai niekam neatrodė sąmojinga. 

Beatrisei patiko knygos stilius, ji kartu su beviltiškai pasikly- 
dusia „Admirolo Tegethofo“ įgula dingo tarp Šiaurės jūros ledų. 

Moon River, staiga uždainavo Frenkas Sinatra. 
wider than a mile 

In crossing you in style 

some day. 

O, dream maker, you heart breaker, 

wherewer you're going 

I'm going your way.* 


Beatrisė susiieškojo savo telefoną. Jo ekranėlis švietė. Nauja 
Žinutė. 


Two drifters off to see the world, 
There's such a lot of world to see. 
We're after the same rainbow's end — 
waiting round the bend, 

my huckleberry friend, 

Moon River 

and me.** 


Jis pakeitė mano žinučių signalo melodiją, pamanė ji. Žinutę 
perskaitė tik dainai pasibaigus. 
Saldžių sapnų, Bea. 


Beatrisė ilgai Žiūrėjo į tuos tris žodžius. Tada padėjo knygą į 
šalį, įbedė žvilgsnį į lubas ir klausėsi ligoninės pavakario garsų. 
Gan ilgai taip gulėjo, kol galiausiai išjungė šviesą. 


* angl. Mėnulio upe, plati kaip jūra, kada nors aš tave perplauksiu grakš- 
čiais sieksniais. O, gundytoja, širdžių ėdike, kad ir kur tekėtum, aš seksiu 
paskui tave. 

** angl. Du klajūnai, išklydę į pasaulį, kuriame tiek daug visko yra, tenai, po 
vaivorykšte, už posūkio, mano senas drauge, tavęs lauks Mėnulio upė ir aš.. 


PABAIGOS ŽODIS 


Dauguma geoieškynių žaidėjų yra malonūs žmonės. Žinau tai, 
nes esu viena iš jų. Jie mėgsta gamtą, puoselėja ją ir kartais net 
šalina kitų žmonių šiukšles, jei jų randa. 


Jeigu turite navigacijos prietaisą, atsitiktinai esate netoli kny- 
goje pateiktų koordinačių ir jums maga pamatyti aprašytąsias 
vietas, linkiu sėkmės — išvysite kelias itin gražias Zalcburgo 
vietas. Aš, tiesa, buvau priversta truputį nutolti nuo tikrovės — 
pavyzdžiui, keletą šimtų metrų pastūmėti uolų sieną. Bet šiaip 
jau tas vietas rasite tokias, kokias jas matė Beatrisė ir Florinas, 
tik, aišku, be talpyklų su šiurpiu turiniu. Paskutines koordina- 
tes turinčioje vietovėje pasisaugokite dilgėlių. 

Medinę pašiūrę ten, beje, irgi rasite, o kas joje, deja, nega- 
liu pasakyti (nes pašiūrė ne mano) — ir čia kai ką pritaikiau 
prie savo pasakojimo. Šia proga atsiprašau sklypo kaimynų, 
kad mintyse taip pasielgiau su jų nuosavybe. Atsiprašau ir Te- 
odeberto gatvės trylikto namo gyventojų, jų namą pavaizdavau 
daug bjauresnį, nei iš tikro yra. 


NUOŠIRDŽIAI DĖKOJU: 


Rutai Lebner už tai, kad privertė Beatrisę atsikratyti neryžtingumo 
ir kartu su ja susidorojo su keliais išties kietais riešutėliais. Aukš- 
čiausio laipsnio jai skirtas pagyras, kurių ką tik buvau čia prirašiusi, 
ištryniau, nes jos, ko gero, priverstų Rutą pasijusti nejaukiai. Vis 
dėlto ji išties jų verta; 

papulkininkiui Andreasui Huberiui, supažindinusiam mane su 
svarbiais ir labai įdomiais Zalcburgo kriminalinės policijos darbo 
aspektais, rašant man šitai labai padėjo. Ta kūrybinė laisvė, kuria 
naudojausi rašydama romaną, ir galimos klaidos yra vien mano 
nuodėmė; 

savo redaktorei Katarinai Nauman, kurią prikamavau savo aust- 
riškumais ir krūva skaičiavimo mįslių —- pirmųjų tikiuosi atsikratyti, 
o antrųjų pažadu daugiau nekaišioti; 

savo agentūrai AVA international, per pirmą pokalbį mano žo- 
džius („Norėčiau gyventi tik iš rašymo, ir kad tai būtų greitai įma- 
noma“) priėmusiai už gryną pinigą; 

Leonui ir Michaeliui, kurie su manimi bastėsi po Zalcburgą ir 
dairėsi gerų slėptuvių lavono dalims. 


Dainų eilutės iš: 

„Message in a bottle“ - The Police 
Muzika ir žodžiai Stingo 

EMI Music Publishing Germany GmbH 


„One of my turns“ — Pink Floyd 
Muzika ir žodžiai Rogerio Waterso 
Musikverlag Intersong GmbH8:Co.KG 


„Moon River“ — Frankas Sinatra 
Muzika ir žodžiai Henrio Mancinio 
Famous Music Publishing Germany GmbH8:Co.KG 

i Ž 44 "monitoriai nusagstyti lipdukais: sų skubiomis užduotimis, . 4 240) 
2 “ viršininkas siautėja, o rytinį kavos gėrimą nutraukia : Žž "aš Ali 
— pranešimas apie naują nusikaltimą: karvių gąnykloje rasta. E a 
„negyva moteris. Panašu, ji nužudyta. a i 


(A X Atskubėje į įvykio vietą tyrėjai Beatrisė Kaspari ir i | 
| R Florinas Veningėris supranta, kad šįkart jų laukia r Ža 
ž , 39 = užduotis. Ant moters pėdų ištatuiruotos siV "k 
Bio e * "paslaptingos koordinatės. Nurodytoje vietoje < 
| | Beatrisė ir Florinas aptinka šiurpų radinį ir mįslę, 
kurią įminę gauna naujas koordinates, o ten — 
“ naujas radinys ir nauja mįslė. Akivaizdu, kad 
„žudikas nusiteikęs pažaisti su tyrėjais neseniai 
„ išpopuliarėjusį žaidimą — - geografines ieškynes. 
Tik šįkart geolobių ieškotojų laukia ne malonioš*.| || | 
staigmenos;,o tai, kas gali nulemti būsimos “| Nu | “ 
nusikaltėlio aukos likimą. i 


Žudikas veikia žaibiškai, tyrėjų apklausti liudytojai * 
vienas po kito dingsta. Beatrisė ir Florinas nespėja | 
suktis, bet nutuokia, kad.tik paskutinė jų įminta mįslė 
leis aptikti svarbiausią dėlionės dalį... 

Tapkite Knygų klubo nariu! 

+ Naujausios ir populiariausios knygos 

+ Ypatingi pasiūlymai 

+ Knygų pristatymas bet kurį pasaulio kraštą 
www.knyguklubas.lt 

